
Niiluse jõgi oli tulnud üle kallaste. Seal, kus muidu võis näha lokkavaid viljavälju 
ja õitsvaid aedu, laius nüüd mõõtmatu veelagendik. Ainult öisest pimedusest 
varjutatud linnad oma hiigeltemplite ja paleedega, samuti kõr-getüveliste palmide ja 
leherikaste sükomooride ladvad ulatusid üle veevälja. Täiskuu oli tõusnud ja kallas 
oma mahedat valgust üle vee, kus ujus valgeid ja siniseid lootosi. Iga liiki nahkhiiri 
lendas läbi jasmiinilõhnaga täidetud öise vaikuse. Kõrgete puude latvades tukkusid 
metstuvid ja teised linnud, kuna jõekaldal olid haljendavate papüüruste ja muude 
rohttaimede varju peitunud pelikanid ja kured. Kõik oli vaikne, ei tuuleõhku kusagilt. 

Sellel kuuvalgel ööl, 528. aastal enne Kristuse sündimist, ujus Niiluse suudmest 
sisse pargas. Egiptuse päritoluga mees istus tagadeki kõrgel katusel ja hoidis pika kepi 
abil tüürmõla. Pargast sõudsid poolalasti orjad ja laulsid. Lahtise lehtlaga sarnanevas 
kajutis lamasid pehmetel vaipadel kaks meest. Nad ei olnud silmanähtavalt egiptlased. 
Isegi hämaras kuuvalguses võis ära tunda, et nad on kreeklased. Vanem neist, üle 
viiekümnene, ebaloomulikult suur ja tugev mees, kelle käharduvad juuksesalgud 
ripnesid korratult kaelal, oli rüütatud lihtsalt ja vaatas sünge pilguga veevälja, kuna ta 
paarkümmend aastat noorem reisikaaslane, sihvakas ja sale mees, silmitses kord 
taevast, kord hüüdis midagi tüürimehele või kohendas oma toredat purpurset 
kehakatet või leidis tegemist oma lõhnavate pruunide käharjuuste ja hoolikalt soetud 
habeme juures. 

Umbes pool tundi tagasi oli pargas väljunud Naukratisest, mis oli tol ajal ainus 
kreeka sadam Egiptuses. Vanem sünge näoga mees polnud kogu sõidu kestel 
lausunud sõnagi, kuna noorem oli ta jätnud oma mõtete hoolde. Kui pargas hakkas 
kaldale lähenema, tõusis noorem mees püsti ja hüüdis oma kaaslasele: «Varsti oleme 
päral, Aristomachos. Seal vasemal palmidega aias, mis paistab siia üle vee, ongi mu 


kauni ja õilsa sõbranna Rhodopise maja, mille laskis ehitada ta surnud abikaasa 
Charax0s.» 

Ka vanem mees tõusis nüüd püsti, viskas korraks silmad ehitise poole, silus käega 
halli tihedat habet ja ütles järsult: «Mis ajast peale on ateenlased vaimustatud vanadest 
naistest, Phanes?» 

Pilgatu naeratas ja vastas iseteadvalt: «Arvan, et ma tunnen hästi inimesi, 

eriti aga naisi, ja võin sulle veel kord kinnitada, et ma ei tunne terves Egiptuses 
kedagi õilsamat kui see vana naine. Kui sa kord näed teda ja ta toredat lapselast ning 
kuuled ta hästiõpetatud orjapiigade laulukoori, oled sa mulle kindlasti tänulik selle 
eest, et tõin Su siia.» 

«Sa tead väga hästi,» vastas spartalane tõsiselt, «ma ei oleks tulnud, kui poleks 
lootnud siin kohata delflast Phryxost.» 

«Sa kohtad teda. Loodan samuti, et orjapiigade laul sulle meeldib ja su sünged 
mõtted hajutab.» 

Aristomachos raputas eitavalt pead ja ütles: «Kergemeelsed ateenlased ehk võivad 
laulu kuuldes unustada oma igatsuse kodumaa järele, aga mulle mõjub see vastupidi, 
mu igatsus paisub kahekordseks.» 

«Arvad sa siis,» küsis Phanes, «et ma ei igatse oma armastatud Ateenasse, oma 
nooruse mängumaale? Võõra maa leib on mullegi mõru, kuid selles majas tundub ta 
ometi pisut parem, ja kui mu kõrvades helisevad veel sealjuures mu kallid 
kodumaised laulud, mida nõnda hästi osatakse ette kanda, siis näen oma silmade ees 
kogu kodumaad ta ilus, ta õlipuusalusid, ta jahedaid smaragdivärvi jõgesid, ta sinist 
merd, ta toredaid marmorvalgete majadega linnu — ning kibe pisar langeb mu silmist, 
kui vaikib laul ja ma märkan, et ma ei ole kodumaal, vaid Egiptuses, siin vastikul, 
ühetoonilisel, kuumal maal. Pea! Olemegi päral.» 

Pargas randus Niiluse voogudest uhutud aiamüüriastmestiku äärde. Kerge 
hüppega väljus sellest ateenlane, raskeil, kuid kindlail sammel aga spartalane. 
Aristomachosel oli teine jalg puust, kuid sellest hoolimata sammus ta nobedasti 
kergejalgse ateenlase kõrval, otsekui oleks ta sündinud puujalaga. 

Rhodopise aias lõhnas, õitses ja kirendas nagu mõnes muinasjutus. Akan-tused, 
punaseõielised granaadid, jasmiinid, sirelid, roosid ja kuldnõretid õilmitsesid üksteise 
võidu, nendest ulatusid üle kõrged palmid, Niiluse lääts- ja palsamipuud, ning kõikjal 
lendles suuri nahkhiiri. Kõik oli ime-vaikne ja ainult jõelt kuuldus laule ja naeru. 

Phanes jäi ataväravasse seisma, vaatas tähelepanelikult ringi, kuulatas ja raputas 
siis pead: «Ma ei mõista, mida see tähendab! Ma ei kuule ühtki häält, ei näe kuskil 
tuld, kõik pargased on ära ja ometi lehvivad lipud obeliskidel mõlemal pool väravat. 
Rhodopist ei ole kodus. Kas ta viimaks unustas...» Ta ei jõudnud veel lõpetada, kui 
teda segas kellegi sügav hääl: «Tere õhtust, ihukaitsepealik!» 

«Hüva õhtut, Knakias,» hüüdis Phanes lähenevale vanamehele. «Kust see tuleb, et 
siin aias on vaikne nagu Egiptuse hauakambris, ja ometi lehvivad võõraste 
vastuvõtulipud vardas? Mis ajast peale ootab Rhodopis külalisi asjata?» 

Rhodopise vana ori naeratas ja ütles: «Rhodopis ei ole küll praegu kodus, aga ta 
tuleb varsti. Õhtu oli nõnda ilus, et ta otsustas teha oma külalistega lõbusõidu Niilusel. 
Nad läksid juba päikeseloojangul ja peaksid 

varsti tagasi jõudma, laudki on juba kaetud. Ma palun sind, Phanes, ära ole 
kannatamatu ja astu majja. Rhodopis ei annaks mulle iialgi andeks, kui ma laseksin 


sul ära minna. Ka sind, võõras,» pöördus ta spartalase poole, «palun lahkesti ootama 
jääda, sest sa oled mu käskijanna sõbra sõber ja seega tema oodatud külaline.» 

Mõlemad kreeklased järgnesid orja kutsele ja istusid lehtlasse. 

Siin vaatles Aristomachos pilgu aega heledast kuupaistest valgustatud ümbrust ja 
küsis: «Ütle mulle, Phanes, millist õnne peab see Rhodopis, endine orjatar, tänama, et 
võib elada nõnda kuninglikult ja külalisi suursuguselt vastu võtta?» 

«Seda küsimust ootasin ma juba ammu,» vastas ateenlane, «ja ma olen rõõmus, et 
enne kui sa näed teda oma silmaga, võid tutvuda tema minevikuga. Rhodopise 
röövisid juba väikese lapsena foiniikia mereröövlid, kui ta parajasti oma 
sõbrannadega mängis Traakia rannas, ja viisid ta Samose saarele, kus ta ostis Jadmon, 
keegi samoslasest ülik. Tüdruk kasvas päev-päevalt aina ilusamaks ja targemaks ning 
teda imetlesid kõik, kes nägid. 

Aisopos, kuulus loomavalmide autor, oli samal ajal Jadmoni ori ning terane laps 
hakkas teda kohe huvitama. Ta hakkas Rhodopist õpetama. Õpetaja leidis oma 
õpilases õige varsti suure ande ning orjapiiga luges, laulis ja mängis peagi palju 
paremini kui Jadmoni hoolsasti kasvatatud pojad. Neljateistkümneaastasena oli 
Rhodopis juba nõnda ilus ja arenenud, et Jadmoni armukade naine ei sallinud teda 
kauem majas ja mees pidi ta raske südamega müüma kellelegi Zanthosele. See oli 
ärimees, kes ilusate tüdrukute abil püüdis koguda endale vara. Ta läks koos 
Rhodopisega Naukratisesse. 

Kui lõpuks ulatus kuulsus ta ilust juba üle kogu Hellase, sündis see, et Lesbose 
rahvas kukutas oma ülikud ja valis endale valitsejaks targa Pittakose. 
Ülikuperekonnad pidid Lesboselt põgenema osalt Sitsiiliasse, osalt Kreeka Itaaliasse, 
osalt Egiptusse. Põgenema pidi ka tolle aja kuulsam luuletaja Alkaios, kes ühes 
Sappho venna Charaxosega tuli Naukratisesse. Esimesest pilgust hakkas Charaxos 
Rhodopist nii palavalt armastama, et ostis ta Zanthose käest suure summa eest endale. 
Sappho pilkas oma venda selle ostu pärast, kuid Alkaios andis Charaxosele õiguse ja 
lõi Rhodopise ilust hiilgavaid värsse. 

Charaxos, keda seni Naukratises keegi polnud tähelegi pannud, sai Rhodopise läbi 
üleöö kuulsaks. Ta majja kogunes iluduse tõttu alati tähtsaid külalisi, kes tõid 
hinnalisi kinke. Vaarao Hophra, kes oli palju kuulnud Rhodopise ilust, laskis ta 
kutsuda Memphisesse ja tahtis ta Charaxose käest ära osta; viimane aga oli 
Rhodopisele juba ammu kellegi teadmata kinkinud vabaduse ja armastas teda nõnda, 
et ei tahtnud teda loovutada mingi hinna eest. Ka Rhodopis armastas ilusat Charaxost 
ning jäi ta juurde, kuigi talle kõikjalt tehti suurepäraseid ja meelitavaid ettepanekuid. 
Lõpuks 

võttis Charaxos Rhodopise koguni enda seaduslikuks naiseks ja abielupaar jäi 
elama Naukratisesse, kuni Pittakos kutsus maalt väljasaadetud kodumaale tagasi. 

Nüüd kohe asus Charaxos oma naisega teele Lesbosele. Teekonnal aga Charaxos 
haigestus ja suri varsti peale seda, kui nad olid jõudnud Mytilenesse. Sappho, kes oli 
oma venda alati Rhodopise pärast pilganud, muutis nüüd äkitselt meelt ja temast sai 
Rhodopise vaimustatud imetleja, kes lõi ilusast lesest kõlavaid värsse, võisteldes 
selles kõigest hingest Alkaiosega. 

Luuletajanna Sappho surma järel rändas Rhodopis oma tütrekesega Naukratisesse 
tagasi, kus teda vastu võeti kui jumalannat. Amasis, praegune Egiptuse valitseja, kes 
oli vahepeal vallutanud juba vaaraode trooni ning tutvunud Rhodopisega, kuhjas ta 
suurte kingitustega üle. Ta tütar Kleis, kes ju nagu Sapphogi, ei tohtinud kunagi tulla 
majas toimuvatele igaõhtusile pidustusile ja keda Rhodopis kasvatas kõige valjemalt, 
läks mehele kellelegi rikkale kaubahärrale Glaukosele, kes viis ta elama vastrajatud 


Massaaliasse. Aga seal, pärast seda kui neil oli sündinud tütreke Sappho, tappis 
noorpaari halb kliima. Rhodopis võttis kohe pika teekonna ette, tõi orvu ära, võttis 
oma majja ja hakkas teda hoolega kasvatama. Veel nüüdki, kus Sappho on juba 
täisealine, on tal kõige valjemalt keelatud meeste seltskonnas viibimine, sest 
Rhodopisel on veel hästi meeles kogu alandus ja häbi oma varasemast noorusest. 
Kuid Rhodopisele endale on seltskond tarvilik kui kalale vesi või linnule õhk. Kõik 
sõbrad külastavad teda, ja kes on kord maitsnud ta külalislahkust, ei jäta minemata ta 
majja, kui vastuvõtu-lipud lehvivad väraval. Iga tähtis või vähemtähtis hellen külastab 
Rhodopise maja, sest siin arutatakse asju, mis hellenitele kasulikud, siia tulevad 
kokku kõik värskemad uudised kodumaalt ja kogu maailmast, siit leiavad põgenikud 
endale kõige kindlama varjupaiga — ühesõnaga, maja on kõigile siinseile hellenitele 
poliitiline keskpunkt. Ahaa, seal nad ongi. Nad juba lähenevad majale. Kas kuuled, 
kuidas orjapiigad laulavad? Varsti läheme neile järele ja siis saad sa näha, et 
Rhodopise puhul on tegemist pigem kuningannaga kui vabakslastud orjatariga.» 

Rhodopise maja oli ehitatud kreeka stiilis. Väliselt paistis see piklik 
ühekorruseline ehitis üsna lihtne, aga sees võistles helraslik vormiilu egip-tusliku 
värvikusega. Läbi laiade eesuste pääses suurde kotta, millest vasemal pool asetses 
suur söögisaal, aknaavaustega Niiluse poole. Sellest edasi oli köök, ruum, mida võis 
leida ainult rikaste hellenite majades, kuna vaesemad valmistasid endale toitu lihtsalt 
eeskojas. Vastuvõturuum asetses otse eeskoja vastas, oli neljakandiline ja ümbritsetud 
sammaskäigust, kust uksed viisid üksikuisse tubadesse. 

Vastuvõturuumis seisid parajasti mõned erisuguse välimusega ja erisuguses 
rõivastuses mehed. Keegi foiniiklane Tüürosest pikas rosinavärvi kehakattes jutles 
parajasti mehega, kelle teravad näojooned ja mustad kähar-juuksed tõendasid, et ta on 
pärit Iisraelist. Ta oli tulnud oma kodumaalt 

Egiptusse, et osta Juudamaa kuningale Serubabelile siit hobuseid ja vankreid, mis 
tollal olid kuulsaimad üle kogu maailma. Kolm kreeklast Väike-Aasiast kallites ja 
voldirikastes rüüdes seisid samas lähedal ja jutlesid Phryxosega, Delfi linna 
saadikuga, kes oli tulnud Egiptusse, et koguda siin raha Apolloni templi heaks, mis 
kümme aastat tagasi oli langenud leekide ohvriks ja mida kavatseti nüüd uuesti ja veel 
toredamini üles ehitada. Aga kolm kreeklast, Anaximandrose ja Anaximenese 
õpilased, olid Egiptuses seepärast, et siin, Heliopolises, õppida astronoomiat ja muud 
egiptuse tarkust. 

Kolmas oli rikas kaupmees ja laevaomanik, nimega Theopompos, kes elas 
Naukratises. Rhodopis ise jutles elavalt kahe kreeklasega Samoselt, üks neist oli 
üldiselt kuulus ehitusmeister, metallivalaja, kujuraidur ja kullassepp Theodoros ning 
teine jambides luuletaja Ibykos Rhegionist, kes mõneks nädalaks oli lahkunud 
Polykratese hoovkonnast, et Egiptust tundma õppida ja vaaraole oma käskija kingid 
üle anda. Kolde lähedal istus tüseda kehaga mees. See oli Philoinos Sybarisest. 

Rhodopis jutles kahe kreeklasega kunstist ja poeesiast. Ta silmad sätendasid 
sealjuures noorustulest, ta kõrge kuju oli paindumatu, hallid juuksed langesid uhkete 
lainetena üle hästivormitud pea ning neid hoidis kuklas koos peen kuldniidist võrk. Ta 
kõrge otsaesine oli kaunistatud sätendava diadeemiga. 

Ta õilis kreekalik nägu näis kahvatu, kuid oli ilus ja kortsudeta, hoolimata kõrgest 
vanadusest; jah, isegi ta väike, hästivormitud suu, suured hingestatud ja head silmad, 
suursugune otsaesine ja nina oleksid olnud veel küllaldasteks eheteks noorele neitsile. 

Nüüd ilmusid meile juba tuntud mehed võõrastetuppa. Kõigi silmad pöördusid 
nende poole ning kui Phanes, kes hoidis oma sõpra käekõrval, astus lähemale, tervitati 
teda kõikjalt kõige südamlikumalt ning keegi hüüdis: 


«Ma ei teadnud, mis meil seni puudus! Nüüd on mulle see aga päevaselge — ilma 
Phaneseta ei ole mingit lõbu!» 

Philoinos Sybarisest laskis nüüd kuuldavale oma sügava hääle ja hüüdis: «Lõbu 
on hea asi ja kui sa seda kaasa tood, siis ole ka minu poolt tervitatud, ateenlane!» 

«Minu poolt aga,» ütles Rhodopis uutele tulijatele vastu astudes, «olge tervitatud 
südamest, kui tulete lõbusatena, niisama tervitatud olete aga ka siis, kui tulete 
kurbadena; ma ei tunne suuremat rõõmu, kui siluda murekortse oma sõbra laubalt. Ka 
sind, spartalane, kutsun ma sõbraks, sest nõnda kutsun ma kõiki, kes minu sõpradele 
armsad.» 

Aristomachos kummardas vaikides, aga ateenlane hüüdis, pöördudes pooleldi 
Rhodopise, pooleldi sübarislase poole: «Nõnda, mu armsad, ma võin teid mõlemaid 
rahuldada. Sinul, Rhodopis, on nüüd juhus oma sõpra lohutada, sest üsna pea pean 
jätma maha sinu ja su armsaks saanud maja, 

aga sina, sübarislane, võid kadestada mu rõõmu, sest varsti näen jälle oma 
kodumaad, oma Hellast.» 

«Sa lähed ära? Sind lasti lahti?» küsiti nüüd kõikjalt. 

«Kannatust, kannatust, mu sõbrad,» hüüdis Phanes, «mul on teile jutustada pikk 
lugu, kuid enne seda tahan süüa. Muuseas olgu öeldud, mu kallis sõbranna, et mu nälg 
on niisama suur kui mu kurvastus sinust lahkuda.» 

«Nälg on hea asi,» filosofeeris sübarislane, «kui on oodata head söömaaega.» 

«Ole mureta, Philoinos,» vastas Rhodopis, «ma käskisin kokal teha, mis ta üldse 
oskab, sest täna istub lauas ka üle maailma uhkema linna kuulsaim maiasmokk, 
Philoinos Sybarisest, kes ta roogade kohta ütleb oma asjatundliku sõna. Käsi road 
lauale kanda, Knakias! Vaene Phanes, minu isu rikkusid sa oma halva sõnumiga 
hoopis!» 

Ateenlane kummardas, ja seni kuni ta Rhodopisega edasi jutles, astus spartalane 
delflase Phryxose juurde, viis ta kuhugi nurka ja küsis talt suure ärevusega, hoopis 
unustades oma tavalise mõõdukuse, kas too on toonud tema jaoks oraaklilt juba ammu 
oodatud vastuse. Delflase nägu lõi rõõmsamaks ja ta tõmbas kohe oma rüü 
küljevoltide vahelt esile rullikese pärgamendisarnast lambanahka, millele oli 
kirjutatud mitu rida. 

Tugeva ja julge spartalase käed värisesid, kui ta sirutas nad rullikese järele, ning 
harutanud selle lahti, neelasid ta silmad pinevusega nahatü-kikesel paistvaid kirjatähti. 
Nõnda vahtis ta mõne aja, raputas siis oma halle juukseid, andis nahatükikese 
Phryxosele tagasi ja ütles: 

«Meie, spartalased, õpime muid kunste kui lugemist ja kirjutamist. Kui sa 
mõistad, loe mulle ette, mis püütia ütleb.» 

Delflane vaatles pilgu aega kirja ja vastas: «Rõõmusta, Loxias tõotab sulle 
õnnelikku kodumaalejõudmist. Kuula, mis preestrinna sulle pajatab: 

Korra, kui ratsutav salk lumemäestiku tippudelt laskub orgu, kus voolavad 
jõeveed üle laiuva maa, kõhklev sind juhtigu paat koduväljule alla, kus puhkust 
rännakust roidund ja rämb saab rahunurmedel jalg; korra, kui ratsutav salk 
lumemäestiku tippudelt laskub, keelduse taandada võib suur kohutkuulutav Viis.» 

Äärmise pinevusega kuulatas spartalane neid sõnu. Veel teist kordagi laskis ta 
oraakli sõnu endale ette lugeda, siis kordas ta neid peast, tänas Phryxost ja peitis 
rullikese taskusse. 

Delflane segas end teiste jutlemisse, aga spartalane pomises endaette oraakli sõnu, 
et neid mitte unustada, ning püüdis mõista nende mõistatuslikkude sõnade mõtet. 

Söögisaali tiibuksed avanesid. Kummalgi pool sissekäiku seisis ilus heledate 
käharjuustega poiss, mirdipärg käes. Saali keskel seisis suur madal läikima poleeritud 
laud, mille ümber purpurpunasega palistatud polstrid külalisi lamama meelitasid. 

Lauale oli asetatud arutult suuri lillekimpe. Hiiglaküpsetised, peekrid ja 
anumakesed täis datleid, viigimarju, granaatõunu, meloneid ja viinamarju seisid 
segamini korvikestega täis meekärgi ja vasktaldrikega, kus lõhnas õrn Trinakria saare 
juust. Keset lauda seisis mirdi- ja roosipärgadest ümbritsetud hiiglavaagen, kust tõusis 
neelatama panevaid toidulõhnu. Laua äärmises otsas oli suur hõbedast kunstipärane 
segamisnõu, mille kaks jalga tuletasid meelde kaht hiiglast, kes nõu raskuse all olid 
kokku varisemas. Seegi riist, nagu ka üksikud peekrid, olid ümbritsetud mirdi- ja 
roosipär-gadega. 

Roosilehti oli puistatud üle saalipõranda, siledate seinte küljes rippus loendamatu 
hulk kirjusid lampe. 

Vaevalt olid külalised jõudnud maha istuda, kui ilmusid valgepäised poisikesed 
ning kaunistasid sööjate päid ja õlgu mirdi- ja eefeupärgadega ning pesid nende jalgu 
hõbedastes vaagnates. 

Rhodopis istus laua otsas segamisnõu juures ja juhtis nii laudkonna jutlemist kui 
ka teenivate orjade tegevust. Teatava uhkusega vaatles ta oma lõbusaid külalisi ning 
püüdis nende kõigiga tegemist teha, küsides kord delflaselt ta korjanduse edu kohta, 
kord sübarislaselt, kuidas talle meeldib ta koka kunst, kord Ibykoselt Ateena 
teatrimängude uudiseid. Samal ajal pöördus ta ka mõne meeldiva küsimusega sünge 
spartalase poole. 

Kui külalised olid juba küllalt söönud, pesid nad käed puhtaks. Sellejärel viidi 
sööginõud ära, puhastati põrand jäänustest ning valati vein ja vesi segamisnõusse. 
Alles nüüd lõpuks, kui külalised maitsesid juba lahjendatud veini, pöördus Rhodopis 
Phanese poole ja küsis: 

«Õilis sõber! Oleme juba küllalt alla surunud oma kannatamatust, et kuulda sinult, 
milline kuri asi ähvardab sind ära viia Egiptusest, meie lõbusast ringist. Tean, et sa 
juba ammu igatsed oma Hellase järele, kuid siiski, mingi halva põhjuseta sa meist ei 
lahkuks. Kas mul pole õigus? Muidugi, siis jutusta, et näeksime, kas ei ole võimalik 
hoovkonna meelt muuta ja sind meile alles jätta.» 

Phanes naeratas kibedalt ja ütles: «Olen sulle tänulik, Rhodopis, sinu meeldivate 
sõnade ja heade kavatsuste pärast, kuid vaevalt saab minu olukorda parandada. Nagu 
te kõik teate, elasin ma Saisis olles uues palees. Memphises anti aga mulle kui 
kreeklastest koosneva ihukaitse pealikule korter vana palee vasemas tiivas. Mu 
korteril ei olnud midagi viga, 

väljavaade oli ilus, sisustus tore ja laitmatu ja ma oleksin olnud temaga väga 
rahul, kui seal poleks varsti ilmnenud midagi päris talumatut. 

Päevasel ajal, kui ma üldse harva kodus olin, ei jätnud mu korter midagi soovida, 
öösiti aga ei saanud magamisele mõeldagi, nõnda hirmsasti pillerkaaritas tuhandeid 
rotte ja hiiri põrandate, magamisasemete ja seinal rippuvate vaipade all. Ma ei leidnud 
omas hädas mingisugust abi, kuni keegi egiptuse sõdur müüs mulle kaks suurt ilusat 
kassi, kes tõid varsti rahu majja. 

Teie teate muidugi, mu armsad sõbrad, et selle veidra rahva, kelle haridust ja 
tarkust teie ei jõua küllalt ülistada, üks seaduseparagrahv kuulutab kassid pühadeks 
loomadeks. Nõnda on jumalate arm osaks saanud neile ja muudelegi neljajalgseile, 
kelle hukkamist loetakse niisama suureks roimaks kui inimese tapmist.» 


Rhodopise nägu, mis seni oli naeratanud, tõmbus nüüd tõsiseks, kui ta kuulis, et 
Phanese tagandamine oli seotud lugupidamatusega pühade loomade vastu. Ta teadis, 
kui palju ohvreid ja kui palju inimelusid see egiptlaste ebausk oli nõudnud. Hiljaaegu 
ei suutnud isegi vaarao Amasis üht kassitapjat hullunud rahva viha eest päästa. 

«Kõik oli hea,» jutustas pealik edasi, «kui me kaks aastat tagasi lahkusime 
Memphisest. Oma kassipaari jätsin ühe egiptlasest paleeteenri hoolde ja lootsin, et 
rotivaenlased mu korteri tagasitulekuni puhta hoiavad. Kuus nädalat tagasi viiski 
saatus mind ühes Amasise ja hoovkonnaga jälle Memphisesse. Kui ma oma vanasse 
korterisse “istusin, ei leidnud ma seal enam rottide haisugi, aga rottide asemel kubises 
mu korter teistsugusest loomatõust, mis mulle sugugi armsam ei olnud kui endised 
rahutud neljajalgsed. Kassipaar oh nimelt kahe aasta kestel paljunenud kaheteist- 
kümnekordseks. Esialgu püüdsin kogu seda suurt kassiperet oma korterist välja 
peletada, kuid see ei aidanud midagi ja ma pidin unetuid öid virelema kohutava 
kassinäugumise saatel. 

Kord igal aastal, Bubastise-pidustuste ajal, oli lubatud viia üleliigsed rotipüüdjad 
kassipeaga jumalanna Basti templisse, kus see nende eest ise hoolitseb, ja ma arvan, et 
kui nad seal liiga palju sigivad, toimetatakse nad lihtsalt kõrvale. Suured sulid need 
preestrid! 

Aga kuna Bubastise-pidustused ei langenud kahjuks sellele ajale, mil me pidime 
olema Memphises, ja kui vana kassipaar mind jälle oli õnnistanud kaheteistkümne 
terve ja ilusa näugujaga, otsustasin esialgu hukata needki. Mu vana ori Mys, kes ise ei 
sallinud kasse silmaotsaski, sai käsu kassipojad surmata, kotti toppida ja Niilusesse 
heita. 

Surmamine oli tarvilik seepärast, et muidu oleks koti näuguv sisu tõmmanud 
endale väravavahi tähelepanu. Kui ilm pimedaks läks, võttis vaene Mys kassikoti 
selga ja läks üle Hathori välja Niiluse poole. Ta läks mööda Sfinkside alleed Ptahi 
templist mööda, hoides kotti hõlma all. Juba Hathori väljal märkas ta, et teda 
jälgitakse; kuid ta ei teinud sellest välja ja jätkas 

rahulikult oma teekonda, kui nägi, et talle järgnevad inimesed jäid seisma Ptahi 
templi juurde ja kõnelesid seal preestritega. 

Ta oli juba jõudmas Niiluse kaldale, kui kuulis korraga, et teda hüüti, kuidas suur 
hulk inimesi talle kiiresti järele jooksis ning visatud kivi ta kõrva äärest mööda 
vihises. Mys nägi kohe hädaohtu, mis teda varitses. Viimast jõudu kokku võttes 
jooksis ta jõekaldale, heitis kassikoti vette ja jäi peksleva südamega ootama, arvates, 
et ta vastu puuduvad nüüd igasugused tõendused. Mõni silmapilk hiljem ümbritses 
teda juba sadakond templiteenrit. Kohale olid rutanud ka Ptahi ülempreester Ptahotep 
ise, mu ammune verivaenlane. 

Paljud templiteenrid jooksid kohe vette ja said meie õnnetuseks kätte koti, mis oli 
jäänud rippuma papüüruseroogude otsa. Ülempreestri ja vähemalt tuhande 
kokkujooksnud Memphise elaniku silmade all avati kott, ning kui nähti, mida see 
sisaldas, tõusis niisugune ulgumine ja kättemaksu nõudev kisa, et ma kuulsin seda 
paleessegi. Vihast hullunud jõuk tormas kohe orja kallale, virutas ta maha, tallas 
jalgadega tal otsas ja oleks tapnud sealsamas, kui seda poleks takistanud ülempreestri 
keeld, ning ori heideti vangikongi. 

Pool tundi hiljem tirisid nad ka minu sinnasamasse. 

Mu vana Mys võttis süü esialgu kõik enda kanda, kuni ülempreester piinamistega 
sundis teda tunnistama, et on teinud seda minu käsul. 

Ülemkohus, mille otsuste vastu ei ole vaaraolgi mingit võimu, koosnes Memphise, 
Heliopolise ja Teeba preestreist. Võite juba arvata, et see kohus mõistis nii mu orja 


kui ka mu enda ilma pikemata surma. Orjale pandi süüks kaks surmapattu: esimene, et 
ta oli tapnud pühad loomad, ja teine, et ta oli kaksteistkümmend korda rüvetanud 
kassilaipadega püha Niiluse vett. Minule pandi aga süüks kahekümne nelja kordne 
surmapatt, orja käsutamine kasse tapma ja neid uputama. Mys hukati veel samal 
päeval. Olgu maamuld talle kerge! Tema surnukeha juures loeti ka mulle surmaotsus 
ette ja ma valmistusid juba pika allmaailma teekonna vastu, kuid vaarao käsul lükati 
mu hukkamine esialgu edasi. 

Mind heideti uuesti vangikongi. 

Kui ilm pimenes, viidi mind vaarao ette, kes võttis mu armulikult vastu. Ta 
avaldas kahetsust, et peab lahkuma minust, oma armastatud pealikust. Mis puutub 
minusse, siis pean ütlema, et ma ei saa olla Amasise peale vihane, vaid tunnen talle 
koguni kaasa. Te oleksite pidanud kuulma, kuidas ta kaebas preestrite peale, kes 
seovad teda käsist ja jalust ega lase valitseda. Mitte omal tahtel, vaid preestrite 
pealekäimisel peab ta mind karistama, nii meelsasti kui ta mulle kui välismaalasele, 
kes ei tunne Egiptuse kombeid, mu eksimuse andeks annaks. Kergeim karistus, mis ta 
mulle preestrite tõttu võis määrata, oli Egiptusest väljasaatmine. «Sa ei või aimatagi,» 
lõpetas ta oma jutu, «kuidas ma end preestrite ees pidin alandama, et sind päästa.» 

Juba samal päeval pidin lahkuma Memphisest ja kogu Egiptusest kolme nädala 
jooksul. 

Paleest lahkudes kohtusin troonipärija Psametikuga, kes mind juba ammu 
mõnesuguseill põhjusil taga kiusab. Tahtsin teda lahkumisel tervitada, kuid ta pööras 
mulle selja ja hüüdis: «Seekord pääsed sa kättemaksust, ateenlane, kuid minu 
kättemaksust ei ole sa veel pääsnud! See tabab sind kord, ükskõik, kuhu sa ka lähed.» 
— «Siis võin loota sinuga peatset jällenägemist,» vastasin talle, kogusin oma asjad 
kokku, viisin pargasele ja sõitsin siia Naukratisesse, kus mind õnn ise juhatas kokku 
mu vana sõbra Aris-tomachosega Spartast, Küprose vägede endise ülemjuhatajaga, 
kes kõige tõenäolisemalt nimetatakse mu järeltulijaks. Mul on suur rõõm näha nii 
tublit meest enda kohal.» 

Siin segas Aristomachos ateenlase jutule vahele ja hüüdis: «Küllalt kütustest, 
armas Phanes! Spartalaste keeled ei ole nii nobedad kui ateenlaste omad, aga kui sul 
on kunagi minu abi vaja, tasun su sõpruse tegudega.» 

Rhodopis naeratas heakskiitvalt mõlema mehe poole. Siis ulatas ta neile oma käed 
ja ütles: «Kahjuks sain ma sinu jutust, armas Phanes, niipalju aru, et sinu edaspidine 
viibimine siin on hädaohtlik. Sul ei ole aga mingit tarvidust seada end ilmaasjata nii 
suure hädaohu ette, see oleks lihtsalt rumalus. Rumalus on aga sama vähe väärt kui 
argus. Sinu kergemeelsus pidi sulle seekord maksma elu ja meil ei ole mõtet katsuda 
sinu asja parandama hakata, sest see ei too mitte kasu, vaid ainult kahju. Sinu asemel 
peab siis nüüd õilis spartalane hakkama hellenite pealikuks ning kaitsma vaaraod 
preestrite mustade plaanide eest. Ma hoian sinu kätt, Aristomachos, ega lase enne 
seda lahti, kui sa mulle tõotad, et sa ka kõige viimasemat kreeklast Egiptuses kaitsed 
egiptlaste viha eest ja pigemini loobud oma kõrgest kohast, kui lased mõnele hellenile 
siin ülekohut teha. Meid on siin ainult mõni tuhat meie vastu vaenulikult meelestatud 
miljonite vastu, kuid meie oleme suured julguses, ja ühenduses on meie jõud. Tänini 
on hellenid elanud Egiptuses isekeskis kui lihased vennad, üks on end ohverdanud 
kõigi, kõik ühe eest. Kui elame nõnda edasi, on meie tulevik ka edaspidi kindel.» 

Vana naise silmad sätendasid neid sõnu öeldes, spartalane aga pigistas ta kätt 
kohutava jõuga, põrutas puujalaga vastu maad ja hüüdis: «Zeus Lakedaimoni nimel, 
ma ei luba ühelgi hellenil juuksekarvagi kõverdada, aga sina, Rhodopis, oled väärt, et 
olla spartalanna!» 


«Ka ateenlanna!» hüüdis Phanes. 

«Ja joonlanna!» hüüti mujalt. 

«Ja pealiku tütar Samoselt!» hüüdis kujur. 

«Aga mina olen rohkem kui kõik need,» hüüdis vaimustatud naine, «ma olen 
rohkem, palju rohkem — ma olen hellenlanna!» 

Kõik olid kaasa kistud, isegi süürlane ja heebrealane ei suutnud end 

pidada, ainult sübarislane ei lasknud eksitada oma rahu ja hüüdis täis suuga: 

«Sa oled ka väärt olla sübarislanna, sest sinu härjaküpsis oli parim, mida ma olen 
maitsnud Itaaliast lahkumisest saadik, ning sinu Anthylla vein maitseb niisama hea 
kui Vesuuvilt või Chioselt!» 

Kõik naersid ja ainult spartalane viskas maiasmoka poole rahulolematu pilgu. 

«Rõõmsaim tervitus!» hüüdis korraga kellegi sügav hääl läbi lahtise akna sisse. 

«Rõõmsaim tervitus!» vastasid kõik kooris, küsides ja mõistatades endamisi, kes 
see hiline tulija võiks küll olla. 

Võõras ei lasknud end kaua oodata, sest veel enne kui sübarislane sai aega maitsta 
uut lonksu veini, seisis Rhodopise kõrval suur kõhn umbes kuuekümneaastane mees. 
See oli Kallias, Phainippose poeg Ateenast, Ateena rikkaim mees. 

Selgete ja tarkade silmadega vaatles ta kõiki koosolijaid, ja kui ta neid kõiki 
sõbralikult oli tervitanud, hüüdis: 

«Kui te minu tänase ootamatu tuleku üle ei rõõmusta, järeldan ma, et kogu 
tänutunne on maailmast kadunud.» 

«Me oleme sind kaua oodanud,» vastas talle kohe keegi, «sest sa oled esimene, 
kellelt me võime kuulda Olümpia mängude tagajärgedest.» 

«Ning meie ei oleks võinud oodatagi paremat sõnumitoojat kui endist võitjat,» 
lisas juurde Rhodopis. 

«Istu ometi, Kallias,» hüüdis Phanes, «ja lao meile välja oma uudised!» 

Kallias istus mõnusalt maha, ent enne kui ta alustas oma uudiste väl-jakraamimist, 
ulatas ta Rhodopisele suurepärase kullast madu kujutava käevõru, mille kohta võis 
esimesest pilgust öelda, et see oli omaette meistriteos ja maksis palju raha. 

«Selle tõin ma sulle kaasa,» sõnas ta kingituse üle väga rõõmustavale 
Rhodopisele, «kuid sinu jaoks, sõber Phanes, on mul veel midagi paremat. Arva, kes 
tuli võiduajamisel esimeseks?» 

«Ateenlane?» küsis Phanes punetavate põskedega, sest oli ju Olümpia mängudel 
saadud õlipuuoks igale kreeklasele suurimaks rahvuslikuks uhkuseks. 

«Õieti arvatud, Phanes,» vastas Kallias, «ateenlane võttis esimese võidu, veel 
enam, see oli sinu onupoeg Cimon, Kypselose poeg. Kas oled uhke, tunned sa rõõmu 
oma perekonna kuulsuse pärast, Phanes?» 

Suurest rõõmust oli Phanes püsti karanud ja ta näis äkki olevat peajao võrra 
pikemaks kasvanud. Ütlematu uhkustunde ja iseteadvusega sirutas ta rõõmusõnumi 
toojale tänuks käe, kuna see ta ümbert kinni haarates jätkas: 

«Jah, me võime uhked ja rõõmsad olla, Phanes; sul on veel eriline põhjus 
rõõmustada ka seepärast, et peale seda kui võitluskohtunikud ühel 

häälel olid tunnistanud Cimoni võitjaks, laskis ta Peisistratose heeroldite kaudu 
hobuste omanikuks ja seega võitjaks kuulutada. Nüüd võib teie suguvõsa Ateenasse 
tagasi minna, Peisistratos andis sellest kohe avalikult teada ja nõnda ootab sindki ees 
rõõmus teekond kodulinna.» 

Rõõmupuhang oli ihukaitsepealiku näolt neid sõnu kuuldes järsku kustunud ning 
ta iseteadev uhkus oli muutunud kustutamatuks vihaks, kui ta hüüdis: 


«Mina peaksin rõõmustama, rumal Kallias? Nutma peaksin ma, kui kuulen, kuidas 
Aiase järeltulija oma teenitud au nõnda häbiväärselt heidab türanni jalgade ette. Ma 
peaksin oma kodulinna minema? Ma vannun Athena, Zeusi ja Apolloni nimel, et ma 
suren ennem võõrsil nälga, kui mu jalg puudutab kodumaa pinda, kuni Peisistratos mu 
isamaad orjastab. Vaba olen ma nagu kotkas pilvedes, mul ei ole enam mingit kohta 
ega teenistust, kuid ma tahan ennem olla võõra maa talupoja ori kui Peisistratose 
esimene teener kodumaal. Meile, ülikuile, kuulub õigus Ateenat valitseda, aga Cimon 
suudles enne, kui ta loovutas Peisistratosele oma võitjaau, türanni valitsussaua, 
alandades end sellega ta autuks orjaks. Minule, Pha-nesele, seda ütleksin ma Cimonile 
suu sisse, läheb vähe korda vägival-lavalitseja armuand, ma ei lähe enne oma 
kodumaale, kui maa ja rahvas on sellest türannist vabastatud ning rahvas ja ülikud 
endid jälle ise valitsevad ja ise endile seadusi annavad! Phanes ei tunnusta 
vägivallavalitsejat ka siis mitte, kui ta jalgade ette heidab end tuhat Cimonit ja kui 
sama teeb ka sinu rikaste Daduchoste suguvõsa, Kallias!» 

Leekivate pilkudega vaatas ateenlane koosolijaid, kuid uhkus ja iseteadvus 
peegeldus ka vana Kalliase näos. Näis, nagu tahaks ta kõigile hüüda: «Näete, mu 
sõbrad, milliseid mehi kasvatab mu kuulus isamaa!» 

Siis haaras ta uuesti Phanese käe ning kõneles: 

«Ka mina vihkan vägivallavalitsejat samuti kui sinagi, kuid ma ei looda siiski, et 
türanniat saab enne Peisistratose surma kukutada. Ta liitlased Lygdamis Naxoselt ja 
Polykratis Samoselt on vägevad, aga hädaohtlikum kui nende vägevus on 
Peisistratose tarkus ja arukus. Imestusega olen ma pidanud Ateenas nägema, kuidas 
rahvamassid teda kui isa armastavad. Rahva poolehoiu võitmiseks püüab ta kõik teha: 
ilustab linna, ehitab Zeusile toredaimast marmorist uut templit, ja selle kallal on 
ametis kuulsaimad meistrid. Ta oskab luuletajaid ja kunstnikke Ateenasse meelitada, 
ta laseb koguda Homerose laule ja neid kirja panna, ta ehitab uusi teid ja seab sisse 
uusi pidustusi. Kaubandus õitseb, ja hoolimata raskeist maksudest, näib rahva jõukus 
tõusvat. Mis on aga rahvas? Rumal mass, kes nagu sääskede parv tormab hiilgava asja 
poole, kuigi kõrvetab oma tiivad. Las Peisistratose tõrvik kustub, Phanes, ja ma 
vannun sulle, et rahvas juubeldab koju tagasi pöördunud ülikuile samuti kui 
Peisistratosele. Anna mulle veel kord oma käsi, sa tõeline Aiase poeg, aga teile, mu 
sõbrad, olen ma veel palju uudiseid võlgu. 

Nõnda siis, võiduajamised võitis Cimon, kes kinkis oma õlipuuoksa 
Peisistratosele. Iialgi ei ole ma näinud nelja ilusamat hobust kui need tema omad. Ka 
Arkesilaos Küreenest, Hekataios Mileetosest, Kleosthenes Epidamnosest, Aster 
Sybarisest ja paljud muud olid saatnud võiduajamistele omal toredaimad hobused. 
Üldse olid seekordsed mängud enam kui hiilgavad. Kogu Hellas oli saatnud oma 
esindajad. Rhoda, Ardeateni linn kaugest Ibeeriast, rikas Tartess, Sinope kaugest 
Idast, ühesõnaga iga suguvõsa, kes loeb end helleniteks, oli esindatud arvukalt. Koos 
olid kogu Hellase nooruse õied. 

Ilusaima võidupärja peale Cimoni said vennapaar Lysander ja Maro Spartast, kes 
on ühe maalt välja saadetud Aristomachose-nimelise üliku pojad. Maro osales 
võidusõidus, aga Lysander oli maadluses vastaseks võitmatule Milole, samale Milole, 
kes oli võitnud Pisas; Pythos ja Isthmosel. Milo oli palju tugevam ja suurem kui 
spartalane, ja ilmus staadionile kõigi juubelduste saatel nagu Apollon. 

Omas toredas alastuses, läikides võitud õlist, seisid nad vastamisi, nooruk ja mees, 
üks pantri, teine lõvi sarnane, kes parajasti alustavad võitlust. Võitlus algaski. Kaua ei 
saanud kumbki teist pihtidesse haarata. Suure hooga tormas hiiglane oma noorukese 
vastase kallale, kuid see libises võtetest välja nagu painduv uss. Kogu staadion jälgis 


seda põnevat võitlust äärmise vaikusega. Ei olnud midagi kuulda peale võitlejate 
ähkimise ja lindude laulu eemal väljal. Korraga oli noorukil õnnestunud haarata 
vastane toredaima võttega, mis ma iialgi näinud, kindlatesse pihtidesse. Hulk aega 
pingutas Milo kõigest jõust, et vabaneda neist pihtidest, kuid asjata. 

Vaatajaskonna pinevus aina tõusis, ikka sügavamaks muutus vaikus, ikka 
harvemaks jäid ergutushüüded, ainult võitlejate lõõtsutamine läks raskemaks ja 
kuuldavamaks. Äkki lõppes nooruki jõud. Tuhat ergutushüüet kajas üle staadioni, veel 
kord võttis nooruk oma jõu kokku, püüdes hiiglast selili visata, aga too oli juba enda 
vabastanud ja pigistas nüüd vastast kohutava jõuga oma kaisutusse. Järsku purskus üle 
nooruki ilusate huulte must värske verejuga ning ta langes elutuna hiiglase käte vahel 
maha. Demokedes, kuulsaim praegusaja arst, ruttas juurde, kuid päästa polnud enam 
midagi, sest nooruk oli surnud. 

Milo pidi jääma ilma võidupärjata ning nooruki kuulsus kajab praegu üle kogu 
Hellase, sest kohtunikud määrasid pärja Spartale.» 

Kallias vaikis silmapilguks. Ta ei olnud märganudki, mis vahepeal ta ümber oli 
sündinud. Nüüd ringi vaadates nägi ta, et hall puujalaga mees, keda ta küll kohe alul 
oli näinud, kuid keda ta ei tundnud, oli peitnud oma näo kätesse ja nuttis. Temast 
paremal seisis Rhodopis, vasemal Phanes ning kõikide pilgud olid pööratud nutja 
poole. Kui ta kuulis, et nutja näol on tegu nende kahe venna isaga, ei suutnud temagi 
end enam valitseda ning soe pisar veeres ta laugudele. 

Mõne aja vaikisid kõik koosolijad, austades vana isa meeleliigutust. Viimaks 
lõpetas selle vaikuse iisraellane Jesus, öeldes vigases kreeks keeles: 

«Nuta süda kergeks, Sparta mees! Ma tean, mida tähendab kaotada 
poeg. Üksteistkümmend aastat tagasi pidin matma oma armsa poja Paabeli 
vete ääres, kus mu rahvas oli vangipõlves. Kui mu poeg oleks surnud 
aasta hiljem, oleksime võinud matta ta oma isade kõrvale. Aga Pärsia 
valitseja Kyros, Jumal õnnistagu ta järeltulijaid, vabastas meid aasta hiljem 
ja nüüd pean ma kogu aeg vaiama pisaraid, et mu kalli poja põrm! peab 
puhkama mu rahva vaenlaste maal. Kaotada poeg, see on suurtest valudest 
kõige suurem!» 

Nüüd vabastas spartalane oma näo käte vahelt ja vastas naeratades läbi pisarate: 
«Sa eksid, Foiniikia mees, ma nutan rõõmust, mitte/ valust, ning rõõmuga annaksin 
ära ka oma teise poja, kui ta sureks nõnda kui Lysander.» 

Iisraellane otse ehmus neid sõnu kuuldes, nõnda kohutavad ja ebaloomulikud 
paistsid need talle, ja ta raputas ainult arusaamatusest pead. Aga hellenid otse külvasid 
nüüd rauga üle oma õnnesoovidega. Suurest uhkusest oma poja sangarliku surma üle 
näis Aristomachos mitu aastat noorenenud, kui ta hüüdis Rhodopisele: «Tõepoolest, 
mu sõbranna, sinu maja on mulle õnnistusrikas; sestsaadik kui ma üle su läve astusin, 
on see juba teine Jumala õnnistus, mis mulle siin on osaks saanud!» 

«Missugune oli siis esimene?» küsis Rhodopis. 

«Headtõotav oraakel.» 

«Sa unustad kolmanda,» hüüdis Phanes, «täna lasksid jumalad sind tutvuda ka 
Rhodopisega. Kuid mis on selle oraakliga?» 

«Kas ma võin seda sõpradele lugeda?» küsis delflane. 

Aristomachos noogutas nõusolevalt peaga ning Phryxos luges teist korda püütia 
vastust: 

Korra, kui ratsutav salk lumemäestiku tippudelt laskub orgu, kus voolavad 
jõeveed iile laiuva maa, kõhklev sind juhtigu paat koduväljule alla, kus puhkust 


rännakust roidund ja ramb saab rahunurmedel jalg; korra, kui ratsutav salk 
lumemäestiku tippudelt laskub, keelduse taandada võib suur kohutkuulutav Viis. 

Vaevalt oli Phryxos jõudnud lugeda viimase sõna, kui ateenlane Kallias kiiresti 
üles kargas ja hüüdis: «Neljanda jumalate ande pead sa ses majas kuulma siis minult. 
Tea, et olen oma tähtsaima uudise hoidnud kõige viimaseks: pärslased tulevad 
Egiptusse!» 

Ükski koosolijaist, välja arvatud sübarislane, ei püsinud enam oma kohal ja 
Kallias suutis vaevu vastata küsimustesajule. «Kannatust, kannatust, mu sõbrad, laske 
mind jutustada korrapäraselt, muidu ma ei jõua iialgi lõpule! Egiptuse poole on teel 
Pärsia praeguse suurvalitseja Kambysese 

suursaatkond, mitte sõjavägi, Phanes, nagu sina arvasid. Saatkonna tuleku põhjust 
ei tea keegi, mõned arvavad ainult, et ehk saatkond tuleb suurvalitseja nimel paluma 
vaarao tütre kätt.» 

«Nõnda siis liidumõtted?» küsis Phanes ja kehitas uskumatult õlgu. »Pärslastel 
pole seda tarvis, sest kogu Aasia jõud on nende valitsuse all ja vabad on veel ainult 
Egiptus ja Hellas.» 

«Sa unustad kullarikka India ja Aasia rändrahvad,» vastas Kallias. «Sa unustad! et 
nõnda lõdvalt kokku jätkatud suurriik peidab juba iseendast sõjakollet. Kui pea ei või 
siin tulla mässud ja muu sarnane.» 

Nüüd segas end juttu ka Theopompos, kes hüüdis: «Jah, kui pärslased kaotavad 
kas või ainsa lahingu, siis tormavad nende kallale sajad rahvad ja ka minu kodumaale 
võib hakata koitma vabadus.» 

«On sel saatkonnal mõttes, mis tal on,» jätkas Kallias, «kuid kolme päeva pärast 
on ta juba siin.» 

«Ning sellega on ka sinu oraakel täitunud, õnnelik Aristomachos!» hüüdis 
Rhodopis. «Hiiglakari mägedest ei või olla midagi muud kui pärslased. Kui Ipärslased 
on jõudnud Niiluse madalikule, muutub valitseva ladviku meel ja sind kutsutakse 
kodumaale tagasi kui kahe olümpiavõitja isa. Kallias, vala peekrid uuesti täis. Joome 
selle viimase vahva Lysanderi mälestuseks ja siis tuletan ma meelde, et aeg on hiline 
ja varsti jõuab hommik. Perenaine, kes oma külalisi armastab, peab ju peo õigel ajal 
lõpetama, kui sõpruselaine just kõige kõrgemalt käib. Loodame, et me varsti 
siinsamas jälle näeme.» 

Kõik valmistusid minekule. Isegi sübarislane, kes oli juba liiga palju joonud, 
vinnas end istmelt juurdekutsutud orja abil üles. Kui Rhodopis talle lahkumiseks käe 
ulatas, karjus mees purjuspäi: «Heraklese nimel, Rhodopis, sa viskad meid majast 
välja, nagu oleksime mõned jätised. Ma ei ole harjunud pidusöömingult, niikaua kui 
ma veel seista jaksan, enneaegu lahkuma, veel vähem aga endale ust laskma näidata!» 

«Saa ometi aru, mõtlematu õgard,» püüdis Rhodopis asja naljaks käänata. Kuid 
joobnu vihastas sellest veel enam, irvitas pilkavalt, tuikus ukse poole ja röökis: 
«Õgardiks nimetad sa mind? Hea küll! Mina nimetan sind siis häbematuks 
orjanaiseks! Dionysose nimel, ka praegugi võib näha, kes sa oma nooruses oled 
olnud. Ela hästi, Jadmoni ja Zanthose orjatar, kelle Charaxos vabaks laskis!...» 

Ta ei jõudnud veel lõpetada, kui spartalane ta kallale tormas ja virutas ta ainsa 
rusikahoobiga põrandale, kust ta siis uimase mehe nagu magava lapse välja kandis. 

II 
Kõik külalised olid läinud. 


Nagu peotäis kive õitsvasse viljavälja, oli joobnud sübarislase ülesas- 
tumine mõjunud rõõmsalt lahkuvate külaliste meeleolule. Rhodopis seisis V 
kahvatuna ja värisevana tühjas pidulikult kaunistatud ruumis. Knakias kus- 
tutas kirjusid lampe seintel Valguse asemel tuli tuppa võõrastav poolhä- 
marus, mis tõstis nähtavaks segivisatud sööginõud, toidujäätpied ja 
korratusse jäänud istmed. Läbi lahtise ukse hoovas sisse külma õllku, sest 
lähenes hommik, ning enne päikesetõusu on Egiptuses harilikult kaunis 
jahe. Rhodopise liikmed õhukeste riiete all värisesid külmast. Pisiraahtralt 
vahtis ta tühja ruumi, mis alles mõni silmapilk tagasi oli olnud täis kära 
ja rõõmu. Talle tundus, nagu näriks ta südames korraga mingi valus uss, 
nagu hakkaks ta veri soontes jääks muutuma. 

Nõnda seisis ta seal kaua, kuni ta vana orjatar tuli ja valgustas talle teed 
magamistuppa. 

Vaikides laskis Rhodopis end riidest lahti võtta, vaikides lükkas ta kõrvale 
eesriide, mille tagant tuli nähtavale teine magamistuba. Selle keskel seisis tore pehme 
magamisase, millel lumivalgete palakate vahel puhkas Sappho, Rhodopise juba 
neiuks puhkev tütretütar. 

Rhodopis lähenes kikivarvul süütule magajale. Ütlemata õrna pilguga vaatles ta 
unes naeratava lapse nägu, vaikselt põlvitas ta magamisaseme ette ning surus oma näo 
pehmesse patja. Siis puhkes ta nutma, et pisaratega pesta oma hinges valutavat haava. 

Lõpuks tõusis ta üles, surus õrna, vaevalt puudutava suudluse magajale otsaette ja 
läks sama tasakesi tagasi oma magamistuppa. Ta magamisaseme kõrval seisis vana 
orjatar, kes teda ikka veel ootas. 

«Miks ei ole sa magama läinud, Melitta?» küsis ta sõbralikult. «Mine puhkama, 
hiline valvamine sinu eas ei ole tervisele hea, sa tead ju, et mul ei ole sind enam 
tarvis. Head ööd!» 

Vana orjatar kõhkles, näis, nagu tahaks ta midagi öelda, kuid ei julge. 

«On sul midagi mu käest paluda?» küsis Rhodopis. 

Vana orjatar kõhkles veel" enam. 

«No räägi, räägi, mis sul on, kuid tee lühidalt!» 

«Ma nägin sind nutmas,» ütles orjatar, «kas sul on mõni mure või oled haige? Kas 
ma võin su juurde valvama jääda ja kas sa ütleksid mulle, mis sind vaevab? Palju 
kordi oled sa ju oma muret avaldades kergendanud oma südant, räägi mulle tänagi 
oma valu ära, see teeb head ja annab sulle kindlasti hingerahu tagasi.» 

«Ei, ma ei saa rääkida,» vastas trööstitav. Siis lisas ta mõrult naeratades juurde: 
«Ma sain jälle kord tunda, et ühegi jumala võimuses pole kustutada inimese 
minevikku ning heaks teha õnnetust ja häbi. Head ööd. Mine nüüd, Melitta!» 

Järgmise päeva lõuna paiku sõudis jälle pargas Rhodopise maja värava ette. See 
oli sama, millel eelmisel õhtul olid tulnud ateenlane ja spartalane. Seekord tuli Phanes 
üksi ja varsti nad istusid Rhodopisega varjurikkas lehtlasj purskkaevu ääres. Rhodopis 
oli ikka veel kahvatu ning paistis, nagu aleks ta veel hiljuti nutnud. Ateenlane hoidis 
tal käest kinni ja püüdis põigiti trööstida. Rhodopis kuulas teda kannatlikult, kord 
mõrult, kord heakskiitvalt naeratades. Lõpuks katkestas ta heasoovliku sõbra jutu ja 
ütles: 

«Ma tänan sind, Phanes! Nii või teisiti pean unustama ka selle hoobi. Aeg 
parandab kõik haavad. Kui oleksin olnud nõrk, oleksin jätnud Nau-kratise, otsinud 
endale vaikse nurga ja elanud ainult oma tütretütrele. Juba tuhat korda olen ma 
tahtnud Egiptusest lahkuda, kuid tuhat korda olen ma selle soovi alla surunud. Mind 


hoiavad siin kinni oma suured põhjused, mida sa isegi tead. Ma olen siinseile 
kodumaalasile tarvilik, mõnikord otse möödapääsmatult tarvilik, ja seepärast olen ma 
otsustanud ikka ja jälle jääda Egiptusse. Eriti nüüd, peale sinu varstist lahkumist siit, 
olen kord neile jälle väga tarvilik. Amasis on vana, kui Psametik talle järgneks, 
seisaksime uute raskuste ja hädaohtude ees. Ma pean olema siin ja aitama hellenitel 
võidelda oma vabaduse ja elu eest. See on minu elu suurim mõte. See mõte on mulle 
seda kallim, et ta on erakordne ühele naisele. Kui te nimetate mu püüdeid 
ebanaiselikeks, olge lahked! Kogu möödunud öö ma nutsin ja tundsin sealjuures, et 
minus on väga palju ehtnaiselikku, mis on õnnetuseks kogu meie soole. Seal tulid 
mulle meelde Pythagorase sõnad, kes ütles: «Pea mõõtu kõiges, hoia end nii 
ülemeeliku rõõmu kui ka hukutava meeleheite eest ning püüa hoida oma hinge 
tasakaalus ja harmoonias, nagu seda on hea harfi keeled.» Mälestus vanast targast 
Pythagorasest, keda sinagi tundsid, rahustas mind imeliselt. Praegu on mu hing 
rahulik nagu Niiluse voog, mis seal nii vaikselt praegu päikese käes kilgendab. Nüüd 
aga lase kuulda oma palve, mis sul mulle pidi olema. On see halb või hea, ma olen 
valmis seda kuulma.» 

«Nõnda meeldid sa mulle lõpmata,» ütles nüüd ateenlane, «ja ma olen rõõmus, et 
sa oled saanud tagasi oma südamerahu. Õieti ei oleks pidanud joobnu rumal 
ülesastumine olema mingiks kurvastuse põhjuseks. Nüüd siis lõpuks tulen ma oma 
palvega. Nagu sa tead, hüütakse mind ateenlaseks, kord halikarnaslaseks. Joonia, 
Aiolise ja Dooria sõdurid ei saanud kunagi varem Kaaria sõduritega hästi läbi, 
seepärast oli mulle kahepaikne sünnipära eriti kasulik. See minu kahepaikne 
sünnipära tuleb sellest, et mu isa naitus õilsast dooria suguvõsast halikarnaslannaga ja 
ta viibis parajasti Halikar-nassoses, kui mina sündisin. Kuigi mind juba kolmekuisena 
viidi Ateenasse, olen oma sünnipäralt ometi kaarialane, sest kodumaaks peetakse 
inimese sünnipaika. 

Ateenas kasvatati mind kogu uhkuses ja toreduses, nagu kohane ühele 

eupatriidile', kes pärit igivanast Aiase suguvõsast. Julge ja tark Peisistratos, 
ka vanast suurnike suguvõsast pärit, kuigi mitte nii kuulsast kui minu oma, hakkas 
tükkima ainuvalitsejaks. Kogu ülikkonna ühisel pingutusel kukutati ta kaks korda. Kui 
ta kolmas kord tagasi pöördus Naxose Lygdamise ja teiste toetusel, läksime talle 
sõjaväega uuesti vastu. Olime laagris Athena templi juures. Kui me parajasti 
jumalannale ohvrit tõime, ründas meie relvitut sõjaväge kaval Peisistratos ning võitis 
veretu lahingu. Et aga pool türanniavaenulist sõjaväge mulle truu oli, siis otsustasid 
ennem surra kui alla anda. Võitlesin kogu jõust, kuid sain piigiga õlga ja kukkusin 
maha. 

Peisistratos vallutas Ateena. Põgenesin Halikarnossosesse, oma teisele kodumaale, 
kuhu mulle ka naine kahe lapsega järele tuli, siis sain kreeka ihukaitsepealikuks 
Egiptuses, sest ma olin tuntud olümpiavõitjana ja julgete sõjategudega. Mu naine suri 
läinud suvel. Mu lapsed, üheteistaastane poiss ja kümneaastane tüdruk, jäid tädi 
juurde Halikarnassosesse. Kuid ka tema suri varsti. Nüüd mõni päev tagasi lasksin 
lapsed siia kutsuda; nad ei jõua Naukratisesse enne kolme nädalat ning kindlasti 
saadetakse nad enne teele, kui mu keeld siit uuesti sirfna jõuab. 

Neljateistkümne päeva jooksul pean lahkuma Egiptusest ega saa seepärast lapsi 
ise vastu võtta. Olen otsustanud siit minna Traakiasse ja sinna, järele peaks saadetama 
ka mu lapsed. Korax, mu vana truu ori, jääb niikauaks Naukratisesse, et siis lastega 
mulle järele tulla. 


lülikule (Tõlk.) 


Kui tahad näidata, et sa oled mu tõeline sõbranna, siis võta mu lapsed vastu ja 
hoia neid niikaua enda juures, kuni mingi laev Traakiasse läheb, ning hoia neid 
hoolega Psametiku spioonide eest. Sa tead, et ta mind surmani vihkab ja püüab mulle 
laste kaudu kätte maksta. Otsustasin seepärast pöörduda sinu poole, sest ma tunnen su 
headust, ja teiseks, su maja on kaitstud vaarao vabakirjaga. Siin oleksid mu lapsed 
kindlas paigas ja varjul kõigi ohtude eest. Näed, kui kõrgelt ma sind hindan, sest ma 
annan su hoolde need, kes mu elu veel elamisväärseks teevadki. Isegi kodumaa ei ole 
mulle niikaua kallis, kuni seal valitseb türann. Kas sa tahad mureliku isa südamele 
rahu kinkida, kas tahad?...» 

«Jah, ma tahan, ma tahan, Phanes!» hüüdis Rhodopis suures südamerõõmus. «Sa 
ju ei palu mult midagi, sa teed mulle koguni kingituse. Oi kuidas Sappho rõõmustab, 
kui su lapsed siia jõuavad, ta saab ju oma üksinduses endale mängukaaslased! Aga 
seda ma ütlen sulle, Phanes, esimese laevaga ei saada ma lapsi kuhugi, pool aastat 
võid sa neid ilusasti oodata, selle aja kestel ma hoolitsen nende eest, kuidas mõistan.» 

«Siis ma olen mureta,» naeratas Phanes tänulikult, «kuid jäägu ikka nõnda, et sa 
saadad need rahurikkujad mulle esimese laevaga järele. Minu 

kartus Psametiku tegude pärast ei ole kahjuks aluseta. Võta siis juba ette vastutmu 
tänu, ja ma loodan, et mu lapsed su Sapphole tõepoolest rõõmu valmistavad!» 


IV 


Viis päeva hiljem oli Saisi sadamasse kogunenud kohutav rahvahulk. Mõlemaät 
soost ja igas vanuses egiptlasi seisis siin tihedasti üksteise kõrval. Sõdureid ja 
kaupmehi, orje ja isandaid, alasti lapsi ja poolalasti mehi tungles vee ääres. Arutult 
koeri ja kasse klähvis ja näugus vahtijate seas, kes pidid'endid ettevaatlikult liigutama, 
et pühi loomi mitte ära tallata. 

Korravalvurid pikkade sauadega, mille metallist nupud kandsid vaarao nime, 
hoolitsesid korra ja rahu, eriti aga selle eest, et kedagi üle müüri Niiluse voogudesse ei 
tõugataks, milline kartus üldises tunglemises ei olnud kaugeltki asjatu. 

Laial, sfinksidega ilustatud kaldatrepil, mille ees oli kuninglike pargaste 
randumispaik, võis näha hoopis eripäraseid mehi. Siin istusid kivist pinkidel 
tähtsamad preestrid. Paljud neist olid pikkadesse valgetesse rüüdesse rõivastatud, 
paljudel olid käes kallihinnalised käevõrud ja kaelas keed, paljud kandsid 
pantrinahku. Mõnedel neist olid sulgedega ilustatud peasidemed, teised aga 
uhkeldasid oma lausa paljaks aetud ja heleda päikese käes kiiskavate pealagedega. 
Nende keskel istus ülemkohtunik, uhke suur jaa-nalinnusulg peakattel. Ta kandis 
toredat safiirist amuletti, mis rippus ta kaelas kullast keti otsas. 

Egiptuse väepealikud kandsid kirjusid sõdurirõivaid ning nende puusadel rippusid 
lühikesed mõõgad. Salkkond lahingukirvestega, pistodade, vibude ja suurte kilpidega 
ihukaitseväelasi oli üles rivistatud trepist paremale poole, kuna vasemal pool seisid 
joonia sõjavarustuses kreeka sõdurid. Nende uus juht, meile juba tuntud 
Aristomachos, seisis mõnede kreeklastest alampealikutega Psametik 1 kolossaalse 
mälestussamba juures. Nende lähedal istus hõbedasel toolil kuldsete lõngadega tikitud 
rüüs troonipärija Psametik, ümbritsetud hoovkondlastest, nõunikest ja vaarao 
sõpradest, kes kandsid käes pikki jaanalinnusulgedega ja kuldsete lootostega ilustatud 
sauasid. 

Rahvahulk avaldas juba ammu kisa, kära ja hüüdmistega oma kannatamatust. 
Lõpuks hakkasid kaugel veepinnal paistma siidised purpurpunased ja sinise triibuga 
purjed. Rahvas hõiskas ja juubeldas. Hüüti: «Nad tulevad, seal nad on!» — «Vaata, et 


sa kassile peale ei astu!» — «Hoia last kõrgemal, et ta ka midagi näeks!» — «Sa 
tõukad mu vette, Sebek!» — «Nonoh, hellen, ära arva, et Egiptus ainult sulle kuulub, 
kuigi Amasis 

on lubanud sul siin elada!» hüüdis keegi templiteener. «Maha sealihasöõjad ja 
jumalateteotajad!» kajas nüüd ümberringi. 

Pikkade sauadega korravalvurid seadsid varsti jälle rahu ja vaikuse 
jalule. Kirjud purjelaevad aga olid jõudnud vahepeal juba üsna lähedale. 

Nüüd tõusid lõpuks oma istmetelt püsti ka aukandjad ja troonipärija; Järsku 
kajasid kõrvulukustavad fanfaarid ning esimene pargas jäi maabumissilla 
ette seisma. 

Hiiglapikk sõiduk oli rikkalikult kullatud ja selle keskelgi oli kullatud sinise 
taevaga baldahhiin. Selle all olid madalad padjad istumiseks. Pargase eesotsas istusid 
kaksteistkümmend sõudjat, orja, kelle põllesõltused olid kallitest paeltest. 

Baldahhiini all lamasid kuus uhketes riietes ja toreda välimusega meest. Enne kui 
pargas õieti seismagi sai jääda, hüppas kõige noorem neist, heledajuukseline 
noormees, maabumissillale. See oli Bartja, Pärsia hiiglariigi suurvalitseja noorem 
vend. Ta tiaara sinivalgetkirja sideme alt lipendasid heledad käharjuuksed ning ta 
sinistes silmades peegeldus elurõõm, südameheadus ja kergemeelsus, kuna ta 
lihasterikkas kehas aimus jõudu ja osavust. Niisamasugune kui ta väline 
külgetõmbavus ja ilu, oli ka ta rõivastus. Tiaara ees, mida ta kandis peas, sätendas 
teemantidest ja türkiisidest suur täht. Ta allapoole põlvi ulatuvat pealmist rüüd, mis 
oli raskest valgest brokaadist, hoidis koos sinivalge (Pärsia kuningakoja värvid) suur 
sõltus. Ühe käega hoidis ta kinni küljel rippuva lühikese kullast mõõga peast, mis oli 
ilustatud valgete opaalide ja siniste türkiisidega. Jalas kandis ta samast valgest 
brokaadist pükse ning lühikesi helesiniseid nahksaapaid. 

Lihaselised paljad käsivarred, mis paistsid ta rüü lühikestest käistest, olid 
kaunistatud paljude kalliskividest ja kullast käevõrudega. Ta rinnal rippus kuldne kett, 
mis oli kinnitatud palja kukla taha. 

Kui noormees oli maale hüpanud, järgnes talle Dareios, Hystaspese poeg, noor 
kuninglikust suguvõsast pärslane, ainult pisut lihtsamalt rõivastatud kui Bartja. 
Kolmas maaleastuja oli valgepäine vanamees, kelle sõbralik-tõsises näos peegeldusid 
lapselik headus, kuid ka vana mehe elutarkus ja vaimurikkus. Ta kandis pikka 
purpursete käistega rüüd ja kollaseid lüüdia saapaid. Kogu ta olekus peegeldus 
äärmine vähenõudlikkus, ja ometi oli tema puhul tegemist mehega, kes omal ajal oli 
olnud võimas ja ääretult rikas. See oli Kroisos. Lüüdia troonilt tõugatud kuningas ja 
praeguse Pärsia suurriigi isevalitseja nõuandja ja sõber, kes oli saadetud koos 
saatkonnaga Egiptusse kui Bartja mentor. 

Temale järgnes Prexaspes, Pärsia kuninga saadik, Megabazose poeg, pärsia ülik 
ning Bartja ja Dareiose sõber. Lõpuks ilmus pikk ja kahvatu Kroisose poeg Gyges, 
kes oli neli aastat olnud tumm ja kõnelemisvõime tagasi saanud surmahirmust, mida 
ta pärslaste rünnaku aegu oli tundnud. 

Psametik astus mööda astmeid allapoole, tulijaile vastu. Ta kollakas 

karm nägu püüdis külalistele sõbralikult naeratada. Aukandjad, kes talle järgnesid, 
kummardusid võõraste ees peaaegu maani. Pärslased panid käed rinnale risti ja 
viskusid troonipärija ette põlvili. Kui esimesed formaliteedid mööda said, suudles 
Bartja oma maa kombe järgi kogu rahva ehmatuseks oma pühitsemata huultega 


Egiptuse vaarao poega põsele ning ruttas siis teda ootava kandetooli juurde, et lasta 
end kanda vaarao paleesse. 

Osa rahvast tormas minejatele järele, osa jäi aga paigale lootuses veel midagi 
näha. 

«Kas sa tahad ka neile neetud võõramaalastele järele joosta?» küsis vihane 
templiteener oma naabrilt, Saisi auväärt rätsepmeistrilt. «Ma ütlen sulle, Puhor, ja 
sedasama ütles ka ülempreester, et need tulnukad ei too Mustale maale muud kui 
õnnetust! Kuhu on jäänud vanad head ajad, kus ükski võõras, kel elu armas, ei tõstnud 
oma jalga Egiptuse pinnale! Nüüd kubisevad me linnad haisvatest heebrealastest, veel 
rohkem aga neetud hellenitest, kes teotavad meie jumalaid. Noh, näed, juba kolmas 
laevatäis neid võõramaalasi! Ülempreester ütles, et nende maal, mis olevat nii suur 
kui pool maailma, ei olevat ühtki templit jumalatele, aga oma surnute kehad viskavat 
nad koertele lõhki kiskuda, selle asemel et neid auga maha matta.» 

Rätsep ei suutnud küllalt imestada templiteenri sõnade üle ja temaski tõusis viha. 
Siis näitas ta sõrmega maabumissilla suunas ja ütles: 

«Nii tõesti kui Horos hukutas Typhoni, tuleb ka kuuendast laevast ainult võõraid!» 

«Jah, see on kole,» sõnas templiteener, «võib arvata, et nad on kaasa toonud terve 
sõjaväe. Amasis jändab lõpuks niikaua, kuni võõrad ta troonilt minema kihutavad 
ning vaene rahvas saab jälle, nagu kord juhtus, kurja Hyxose või mustade etiooplaste 
orjaks.» 

«Seitsmes laev!» hüüdis rätsep. 

«Püha Neith, Saisi suur jumalanna, hukaku mind, kui ma vaaraost aru saan. Kogu 
oma laevastiku on ta saatnud võõrastele vastu sinna patupessa Naukratisesse, need 
jumalasalgajad ja surnuteotajad on toonud nüüd kaasa ka koerad ja hobused ühes 


loendamatute teenrite karjaga. Ei sellest tule küll midagi head!» 
ka 


Egiptuse vana vaarao Amasis võttis Pärsia saatkonna vastu varsti peale nende 
kohalejõudmist temale omase sõbralikkusega. Neli päeva hiljem, kui ta oli lõpetanud 
oma päevatöö, läks ta vana Kroisosega paleeparki jalutama, kuna kogu muu pärslaste 
saatkond koos troonipärijaga oli läinud lõbusõidule Niiluse jõele. 

Kuninglik paleepark sarnanes Rhodopise omaga, kuid kõik oli siin suu- 
rejoonelisem ja avaram. Mõlemad vanad mehed istusid laiaharulise 

sükomooripuu alla purskkaevu lähedale, kus kaks mustast basaldist krokodilli 
puhusid oma avatud lõugade vahelt selget sätendavat vett. 

Troonilt tõugatud kuningas, mõned aastad enda kõrval istuvast vägevast valitsejast 
vanem, näis temast siiski hulga noorem. 

Kõrgekasvulise Amasise selg oli juba küürus, aga veel kandsid tugevad jalad ta 
keha, ta nägu oli hästi vormitud, kuid täis murekortse. Ta väikestes sätendavates 
silmades peegeldus terane vaim ning selle jõust andis tunnistust kõrge sile otsaesine. 
See oli mees, kes oli lihtsast sõdurist tõusnud vaaraode troonile. Ta kõne oli lõikav ja 
kalk ning ta liigutused kogu Egiptuse hoovkonna tagasihoidlikkusele vastandina otse 
haiglaselt elavad. 

Ta naabri käitumine seevastu oli täiesti kuningliku mehe vääriline. Kogu ta 
olemus näitas, et ta oli olnud tihedais sidemeis parimate Kreeka vaimu esindajatega. 
Thales, Anaximandros, Anaximenes, Bias, Solon, Pittakos ning muudki Hellase 
vaimukuulsused olid olnud Kroisose hoovkonna alalisteks külalisteks. Ta puhas 
helisev hääl kajas Amasise kareda hääle kõrval kui laul. 


«Ütle mulle nüüd otsekoheselt,» küsis vaarao voolavas kreeka keeles, «kuidas 
sulle Egiptus meeldib? Ma ei tunne kedagi teist, kelle otsust ma nõnda hindaksin kui 
sinu oma. Esiteks tunned sa paljusid maid ja rahvaid, teiseks on jumalad lasknud sul 
tõusta õnneredeli tippu ja tõuganud sealt jälle alla, kolmandaks ei ole sa mitte 
põhjuseta juba hulk aega kõige vägevama valitseja nõuandja. Ma sooviksin, et mu 
maa meeldiks sulle nõnda, et sa viibiksid siin kui mu lihane vend. Tõesti, Kroisos, sa 
oled juba ammu mu sõber, kuigi ma nägin sind alles nüüd esimest korda.» 

«Ning sina minu sõber,» sõnas lüüdlane vahele. «Ma imetlen su julgust, millega 
sa oma ümbruskonda trotsides rajad siin head ja uut, ning olen sulle lõpmata tänulik 
selle lahkuse eest, millega sa mu sõpru helleneid siin kohtled. Ma pean sind võtma 
ikka kui suurt õnnelast, sest sinagi oled pidanud läbi elama seda, mida elu pakub, nii 
halba kui ka head.» 

«Ainult selle vahega,» naeratas Amasis, «et me kumbki oleme alanud ise otsast. 
Sulle sai osaks enne hea, pärast pahem pool elust, aga mul on läinud vastupidi ja nüüd 
tagantjärele vaadates peaksin olema õnnelik.» 

«Ning mina vist,» vastas Kroisos, «hirmsasti õnnetu?» 

«Kuidas see võibki olla teisiti peale nii suure varanduse kaotust?» 

«On siis õnn varas?» küsis Kroisos. «Ons varanduse omamine üldse õnn? Õnn on 
pigem kujutelu, tunne, millega jumalad tihtipeale õnnistavad just neid, kellel midagi 
ei ole, ja peidavad nende eest, kelle silmad on pimestatud rikkuse hiilgusest, kes peab 
kannatama, et tal on ikka veel vähe ja et ta ei jõua kõike vallutada, mida nõnda 
ihaldaks.» 

Amasis ohkas ja ütles: «Ma tahaksin, et su sõnad tõele ei vastaks, kui ma aga oma 
minevikule tagasi mõtlen, pean tunnistama, et sel tunnil, mil mu sülle langes õnn, 
algasid ka mu elu suurimad mured.» 

«Ning mina kinnitan sulle,» ruttas Kroisos vahele ütlema, «et mulle tähendas tund, 
kus mind tabas suur õnnetus, esimest puhast õnnesilmapilku. Kui esimesed pärslased 
olid juba roninud mu pealinna müüridele, needsin ma iseenda ja jumalad ning mu elul 
paistis lõpp. Võideldes taganesin oma meestega, kui korraga kellegi pärslase mõõk 
kerkis mu pea kohale. Aga mu ligidal olev tumm poeg haaras tal käest ning üle mitme 
aasta kuulsin ma ta keelelt jälle sõna. Selle oli vabastanud hirm. Jah, mu Gyges oli 
saanud tagasi kõnevõime ja mina, kes ma just jumalad olin ära neednud, kummardasin 
uuesti nende vägevuse ees. Isegi orjalt, kel olin käskinud end tappa, kui langen 
pärslaste kätte vangi, võtsin mõõga ära. Sa tead, et minust sai lõpuks mu endise 
vaenlase Kyrose sõber ja et mu poeg on võinud üles kasvada kui vaba mees. Kui ma 
nägin Kyrose murerikkaid päevi ja unetuid öid, viirastus mulle kohe ka minu endine 
suurus ja vägevus ning ikka selgemaks sai mulle, kust õieti tuleb õnne otsida.» 

Amasis kuulas teda tähelepanelikult ja sõnas siis: «Tõsi, Kroisos, mina, «suur 
jumal», «õigluse päike», «Neithi poeg», «võidutooja», nagu mind egiptlased 
kutsuvad, hakkan sind, troonilt tõugatut ja paljaksröövitut, peaaegu kadestama. 
Varemail aegadel olin ma niisama õnnelik kui sina praegu. Kogu Egiptus tundis mind 
kui vaese väepealiku poega mu rõõmsa meele, mu tempude, mu kergemeelsuse ja 
julguse pärast. Lihtsõdurid kandsid mind kätel ning mu sõpradel ei olnud pidu ilma 
minuta. Siis saatis mu eelkäija Hophra meid sõtta Küreene vastu. Kõrbes surmani 
väsinutena tõrkusime edasi minemast. Kahtlus, et vaarao tahab meid ohverdada 
Hellase sõdureile, ajas kõiki avalikule meelepahale. Naljatades, nagu ikka, hüüdsin 
ma oma sõpradele: «Ilma vaaraota ei ole teist asja, valige mind vaaraoks, sest 
lõbusamat ei leia te kustki!» Sõdurid olid kuulnud neid sõnu. «Amasis tahab vaaraoks 
saada!» hüüti suust suhu. «Olgu Amasis meie vaarao!» vastati sedamaid kõikjalt. 


Naljast sai tõde, ma lasksin end vaaraoks hüüda ja Memphise all võitsime Hophra 
väed. Rahvas oli sama meelt, mida mu sõdurid, ja ma astusin troonile. Mind nimetati 
õnnelikuks. Kuid imelik, enne ma olin olnud kogu Egiptuse rahva sõber, aga nüüd 
korraga nende kurjem vaenlane. Preestrid tunnustasid mind alul ja võtsid vastu oma 
kasti, aga seda ainult seepärast, et ma talitaksin nende nõu järgi. Sa tead, kuidas see 
minu plaanidega kokku ei sobinud, ja mõistad ka seda vaenu, mida preestrid kõikjal 
mu vastu üles kütavad. Ma olen oma endiste sõja-kaaslaste seas kaotanud viimase kui 
sõbra. Mul on tarvis muusugust tuge. Ma võtsin selleks endale helleni sõdurid, sest 
üks kreeklane on rohkem väärt kui viis egiptlast. Nende abiga olen siis läbi viinud, 
mida oma riigile paremaks olen pidanud. 

Nüüd ümbritsevad mind ainult kreeka sõdurid. Olen ära õppinud nende keele, nad 
toovad mu juurde õilsaid inimesi, nagu Pythagoras, kelle sarnast ma ei ole varem 
näinud. Ma olen katsunud kreeka kunsti ja kreeka kombeid 

oma rahva sekka viia, sest olin jõudnud otsusele, et on rumalus rippuda vana ja 
halva küljes, kui uus ja parem on su oma jalgade ees maas ning ootab ainult Egiptuse 
mulda külvamist. 

Jagasin kogu riigi eeskujulikult omaette ühikuteks, seadsin sisse parima 
korravalve maailmas ja viisin läbi veel mõndagi, et selle pimeda maa pimedaisse 
rahvakihtidesse viia kreekalikku valgust. Kuid ma pole saanud teostada pooltki 
sellest, mis oleks riigile tarvilik ja kasulik, nii palju ilusaid plaane olen pidanud maha 
matma, sest kõikjal on need pimedusevürstid preestrid kammitsaks jalus, nad vist ei 
anna mulle hauaski rahu!» 

«Zeusi nimel, sa õnnetu inimene,» sõnas Kroisos kaastundega, «ma mõistan sinu 
kaebusi! Olen näinud palju süngeid inimesi maailmas, kuid äärmiselt palju olen ma 
märganud neid Egiptuse preestrite seas. Isegi neid noorukeid, kes sind teenivad, olen 
ma harva näinud naeratamas, ja ometi on noorus ja rõõmus meel niisama lahutamatud 
kui kevad ja lilleõied.» 

«Aga sa eksid, kui pead kõiki egiptlasi süngeteks inimesteks,» vastas Amasis. 
«Meie usk nõuab tõsist ettevalmistust surmaks, kuid ka egiptlasele ei ole muretu meel 
võõras. Need noorukid, keda sa nimetasid, on tähtsaimate preestrite pojad ja ühtlasi 
mu elu suurim raskus. Nad teenivad mind orjalikult ja täidavad iga mu vähimagi 
soovi. Neid inimesi, kes oma lihased lapsed annavad vabatahtlikult oma valitsejale 
orjaks, võiks pidada kõige vagamateks ja truumateks. Aga usu mind, Kroisos, just 
nimelt selles orjalikus alanduses, mida ükski valitseja ei saa tagasi lükata, ilma et 
järgneks raske haavumine, peitub peen ja salakaval mõte. Need noorukid on minu 
valvurid. Ma ei saa liigutada oma kättki, kui nad seda ei näe või jalamaid preestritele 
ei teata.» 

«Aga kuidas sa jaksad ometi säärast elu kannatada? Kihuta kõik spioonid enda 
lähedusest minema ja vali oma teenrid näiteks sõdurite kastist!» 

«Kui ma ainult võiksin seda!» hüüdis Amasis valju häälega. Siis jätkas ta nagu 
hirmunult ja ümber piiludes: «Ma kardan, et ka meie jutuajamist kuulatakse pealt. 
Homme lasen selle viigipuu üles juurida! Sellel noorel preestrisoost aiasõbral, kes seal 
praegu poolvalminud viigimarju korjab, on vist küll meeles hoopis teised marjad kui 
need, mida ta seal nõnda aeglaselt korvi paneb. Käsi korjab küll vilja, kuid kõrv jätab 
vaarao suust sõnu meelde.» 

«Kuid isa Zeusi ja Apolloni nimel...» 

«Mõistan sinu imestust ja jagan seda, kuid iga õigus toob kaasa kohustused ja ma 
pean täitma ka aastatuhandeid kestnud hoovitseremooniaid, vähemalt tähtsamaid neist 
austama. Kui ma purustaksin oma ahelad, võibolla jäetakse siis mu surnukeha 


pühitsemata, sest sa pead teadma, et preestrid mõistavad pärast iga surnu üle kohut 
ning riisuvad selle hauarahu, kes on leitud olevat süüdlane.» 

«Mis sa muretsed oma hauarahu pärast,» segas Kroisos vahele, «elatakse elule, 
mitte surmale!» 

26 

«Ütle parem,» hüüdis Amasis, kuna ta oli ärritunult püsti karanud, «et meie, 
kreeklased, armastame ilusat elu enam kui õndsat surma! Kuid mind sigitas egipüasest 
isa ja toitis oma rinnaga egiptlannast ema. Olen küll omandanud paljugi kreekalikku, 
kuid oma olemuses jään ma ometi egiptlaseks! Mis sulle lapsena on lauldud ja 
nooruses sisendatud, jääb helisema su südamesse, kuni sind pannakse 
muumiamähistesse. Olen juba vana mees ning mu teekond selle piirikivini, kust algab 
igavik, on juba lühikeseks jäänud. Kas pean nüüd oma lühikeste elulõpupäevade 
pärast rikkuma oma tuhanded õndsad surma-aastad? E1, mu sõber, ma olen egiptlane 
ja jään ka selleks. Kuid küllalt neist süngetest asjadest, mis sulle kui mittepühendatule 
paistavad võib-olla võõrastavadki. Tule parem, otsime üles mu abikaasa ja tütre, nad 
igatsevad su järele. Mu vaene tütar tahab sinuga lähemalt tutvuda, enne kui sa viid ta 
kaugele võõrale maale võõra rahva sekka, kelle valitsejannaks ta peab saama. Ma 
palusin sind, Kroisos, ole talle seal abiks ja toeks, kui seda peaks tarvis olema!» 

«Võid selles kindel olla,» kinnitas Kroisos, vastates Amasise tugevale 
käepigistusele. 


V 


Teised Pärsia saatkonna liikmed olid juba Niiluse-sõidult tagasi jõudnud ning 
Prexaspes, Kambysese saadik, oli tagasiteel Pärsiasse, et viia oma valitsejale häid 
sõnumeid. 

Amasise palees valitses eriline elevus. Kambysese saatkond koosnes peaaegu 
kolmesajast inimesest ja seepärast kubisesid kõik ruumid võõramaalastest. Paleeõu 
kihas ihukaitseväelastest ja aukandjatest, noortest preestritest ja pidulikult rõivastatud 
orjadest. 

Vaarao tahtis täna, oma tütre kihluspeol, näidata kogu oma õukonna toredust ja 
hiilgust. 

Kõrge, kirjudele sammastele toetuv ja aeda avanev vastuvõturuum oma 
siniseksmaalitud, lugematute maalidega kaunistatud laega pakkus võluvat pilti. 
Seintel, mis olid samuti rikkalikult maalidega kaunistatud, rippusid värvilised 
papüürusest lambid, mille omapärane valgus võistles päikesepaistega. Seinte ja 
sammaste vaheline ruum oli ilustatud tamariskiokstega, lehttaimede ja lillekimpudega, 
mille taha oli peidetud arutu hulk harfi-ja flöödimängijaid, kes külalisi rõõmsate 
lugudega tervitasid. 

Keskmises ruumis, mis oli määratud sõomingukohaks, olid lauad kuhjatud 
külmade küpsetiste, magustoitude, puuvilja- ja koogikorvide, kuldsete veinipeekrite, 
klaasastjate ja maitsekate lillevaasidega. Nende kõrval askeldas arutu hulk pidurüüs 
orje, kes ulatasid toite ja jooke külalistele, kes seisid kas püsti või istusid uhketes 
leentoolides. 

Seltskond koosnes igas vanuses meestest ja naistest. Noortele ilusatele 

naistele ulatasid noored preestrid, vaarao isiklikud teenrid, lillekimpe. Ilusaim 
kõigist oli aga vaarao tütar Nitetis. Kuninglik neitsi kandis seljas roospunast rüüd ning 


ta mustadesse juustessegi oli pistetud elavaid roose. Ta kõrval istuv, samamoodi riides 
õde oli kahvatu kui lootoseõis, mis kaunistas nende ema pead. 

Vaarao abikaasa Ladice, sünnipäralt kreeklanna, Küreene Battuse tütar, sammus 
Amasise kõrval ja tutvustas oma lapsi pärslastele. Ta seljas olev kuldniidist kootud 
rüü oli kaetud läbipaistva pitslooriga. Amasis oli selle naise valinud endale peale oma 
esimese naise, troonipärija Psametiku ema egiptlanna Tentcheta surma, hoolimata 
kogu preesterkonna vastuseisust. Kaht tütart, Tachotit ja Nitetist, kes sammusid ta 
kõrval, kutsuti kaksikuteks, kuid neil polnud omavahel mingit sarnasust. 

Tachot oli valgepäine ja siniste silmadega, väheldane ja nõtke, kuna Nitetis 
seevastu oli kõrgekasvuline ja tugev, mustade juuste ja silmadega, ning ta rõhutas iga 
oma liigutusega, et ta põlvneb kuninglikust majast. 

«Kui kahvatu sa oled, mu tütar,» ütles Ladice ja suudles Nitetist põsele. «Ma 
tutvustan sind su tulevase mehe vennale, õilsale Bartjale.» 

Nitetis tõstis oma tumedad silmad ja vaatas noormehele uuriva pilguga kaua otsa. 
Too kummardus sügavalt, suudles neitsi rüüd ja ütles: 

«Ole tervitatud, mu tulevane kuninganna ja õde! Ma usun, et lahkumine 
kodumaalt, oma vanematest, õest ja vennast täidab su südame valuga, kuid ole julge, 
sest su tulevane abikaasa on suur sangar ja vägev valitseja, meie ema Kassandane 
õilsaim naiste seas, ning naiste ilu ja au hindame meie, pärslased, niisama kõrgelt kui 
valgust ja päikest. Aga sinult kui liilia Nitetise õelt, kelle ma tahaksin nimetada 
roosiks, palun andestust, et me oleme tulnud siia sinult armastatud sõbrannat 
röövima!» 

Noormehe pilgud puurisid viimaseid sõnu öeldes ilusa Tachoti silmadesse, kes 
kummardus kätt südamele surudes vaikides ja veel hulk aega Bartjale järele vaatas, 
kui Amasis noormehe eemale viis, et talle näidata egiptuse tantsijannasid, kes pidid 
just hakkama lõbustama oma kunstiga külalisi. Tantsijannadel oli seljas ainult mõni 
hilp ning nad väänlesid ja käänlesid nõtkelt harfide ja tamburiinide taktis. Nende järel 
esitasid egiptuse lauljad oma viise ja naljapalasid, mis viisid kõik lõbusasse tujju. 

Taarudes, ülimas pidutujus lahkusid lõpuks mõned hoovkondlased vaarao 
pidumajast. Naised viidi tõrvikuid kandvate orjade poolt kandetoolides koju, ainult 
sõjapealikuid, Pärsia saadikuid ja mõnesid aukandjaid hoiti tagasi ning juhiti teise, 
samuti toredasti sisustatud ruumi, kus oli ette nähtud öine joomapidu kreeka kombe 
järgi. 

Amasis ise istus kõrges tugitoolis laua otsas, tema vasemal käel Bartja ning 
paremal vana Kroisos. Muude hulgas olid vaarao külalisteks ka meile juba tuntud 
Polykratese sõbrad Theodoros ja Ibykos ning hiljuti kreeklastest koosneva vaarao 
ihukaitseväe pealikuks nimetatud Aristomachos. 

Amasis, keda me alles hiljuti kuulsime vana Kroisosega tõsist juttu 

ajamas, oli kui ümber muudetud. Temast oli korraga saanud lõbus väepealik ja 
kärarikas joomavend, nagu ta oli kunagi varem olnud. 

Ülevoolava vaimustusega jagas ta pilget ja nalja oma joomakaaslaste sekka. 
Kärarikas naer kõmises kõikjalt talle vastuseks, peeker peekri järel tühjendati ning 
pidu jõudis tippu, kui tseremooniameister ilmus väikese kullatud muumiaga ja hüüdis: 
«Jooge, naljatlege ja olge rõõmsad, sest pea olete tema sarnased!» 

«Kas see surma meeldetuletamine pidulauas on teil tavaline komme või lubab 
tseremooniameister endale täna ainult niisugust nalja?» küsis naljast tõsinenud Bartja 
vaaraolt. 

«See on juba igivanast ajast meie komme,» vastas Amasis, «on tarvis muumiat, et 
me rõõm tõuseks ja joojaile meelde tuletaks, et aeg on üürike, seepärast joogem ja 


pidutsegem nüüd. Sina, noor varblane, sul on veel ees palju rõõmuaastaid, aga meie 
vanad, sõber Kroisos, peame mõtlema juba tõsiseid mõtteid. Hei, vala uuesti me 
peekrid täis, et silmapilkugi me elust ei läheks raisku! Kui suurepäraselt sa juua 
jaksad, kuldjuukseline pärslane, suured jumalad on kinkinud sulle niisama hea kõri, 
kui on su ilusad silmad ja meeldiv välimus. Las ma suudlen sind, tore noormees, sina 
paha poiss! Mis sa arvad, Kroisos? Mu Tachot ei kõnele enam kellestki muust kui 
sellest piimahabemest Bartjast, kes on esiti oma ilusate silmadega, siis oma magusate 
sõnadega ta pea segi ajanud. Noh, sul ei pruugi sugugi punastada, sa lollpea! 
Sinusugune mees võib julgesti kuningatütardele silma heita, aga oleksid sa kas või 
Kroisos ise, Tachotit ma Pärsiasse ei anna!» 

«Isa,» segas troonipärija Psametik end vaarao jutule vahele ja sosistas talle kõrva. 
«Hoia oma suud ja meenuta Phanest!» Vaarao vaatas oma pojale sünge pilguga otsa, 
ja nagu järsk kramp oleks läbistanud ta lõbusat tuju; nüüd segas ta end harvem üldise 
jutu sekka, mis paisus ikka valjemaks ja valjemaks. 

Aristomachos, kes istus peaaegu Kroisose vastas, oli kogu aeg sõnalausumata 
silmitsenud pärslast. Niipea kui vaarao vaikis, pöördus ta Kroisose poole ja küsis: 
«Ma tahaksin teada, lüüdlane, kas lumi kattis mägesid, kui te Pärsiast lahkusite?» 

Naeratades ja imestades säärase veidra küsimuse üle, vastas Kroisos: «Suurem osa 
Pärsia mäestikest oli kaetud rohelisega, kui me sealt neli kuud tagasi lahkusime; kuid 
Pärsias on ka mägesid, kus lumi ei sula ära ka kõige kuumemal aastaajal, ja nende 
tippe nägime me päikese käes sätendamas, kui laskusime alla orgu.» 

Spartalase nägu muutus silmanähtavalt rõõmsamaks. Kroisos, kellele tõsine mees 
meeldis, küsis ta nime. 

«Mind kutsutakse Aristomachoseks.» 

«Seda nime ma olen kuulnud.» 

«Sa tunned paljusid helleneid ja mitmeid neist kutsutakse sama nimega.» 

«Keelemurraku järgi kuulud sa dooria suguvõssa. Kas sa ei ole mitte spartalane?» 

«Ma olin seda.» 

«Nüüd sa siis ei ole seda enam?» 

«Kes oma kodumaalt põgeneb, on surmale võlgu.» 

«Kas lahkusid vabatahtlikult?» 

«Jah.» 

«Miks?» 

«Et häbistamisest pääseda.» 

«Mis sa siis tegid?» 

«Mitte midagi.» 

«Siis süüdistati sind asjata?» 

«Jah.» 

«Kes oli sinu õnnetuses süüdi?» 

«Sina!» 

Kroisos hüppas oma istmelt. Spartalase tõsised sõnad ja sünge pilk ei lasknud 
oletada mingit nalja. Ka mõlema mehe lauanaabrid, kes olid kuulnud seda juttu, 
kohkusid ja palusid Aristomachoselt seletust. 

Aga spartalane vaikis. Ta ei tahtnud rääkida, ja alles siis, kui vaarao seda omalt 
poolt käskis, alustas ta: 

«Sina, Kroisos, valisid meid lakedaimonlaste oraakli ettekuulutuse järgi endale 
liitlasteks pärslaste vastu ning saatsid meile kulda Apolloni templi heaks. Tänuks selle 
eest otsustati sulle kinkida kallihinnaline ja kunstiline veinisegamisnõu. Selle 
kätteviijaks valiti mind. Aga enne kui me jõudsime Sardeisse, hukutas torm meie 


laeva. Kingitus vajus ühes laevaga merepõhja. Meie vaid pääsesime eluga Samosele. 
Kui ma koju tagasi jõudsin, süüdistasid mu vaenlased ja kadestajad mind kingituse 
äramüümises. Et mind taheti hävitada, siis mõisteti mind kaheks ööks-päevaks 
häbiposti. Öösel needki mu jalg häbipaku külge. Aga enne kui hommik koitis, tuli mu 
vend ja ulatas mulle salaja mõõga. Ma pidin enne häbistamist endalt elu võtma. Kuid 
ma ei võinud surra, pidin enne oma vaenlastele kätte maksma, seepärast raiusin endal 
jala otsast ja peitsin enda Eurotase kuristikku. Vend tõi mulle sinna salaja süüa ja 
juua. Kahe kuu pärast sain jälle käia selle puujala abil. Õiglane Apollon võttis 
kättemaksu mu eest enda peale, sest mu neetud vaenlased surid kõik katku. Hoolimata 
nende surmast ei võinud ma koju tagasi pöörduda. Läksin laevaga Gythiumi, et 
sinuga, Kroisos, minna pärslaste vastu. Kui ma Teoses randusin, kuulsin, et sinu 
kuningriigil on lõpp. Vägev Kyros, selle ilusa noormehe isa, oli võitnud mõne 
nädalaga kogu Lüüdia ning teinud rikkaima kuninga kerjuseks.» 

Kõik joojad vaatlesid sünget sõjameest imetlusega. Kroisos pigistas tal kuumalt 
kätt ning noor Bartja hüüdis: «Tõesti, spartalane, ma tahaksin su endaga ühes Susasse 
viia, et seal näidata oma sõpradele kui maailma tublimat ja ausamat meest.» 

«Usu, mu poiss,» sõnas Aristomachos, «iga teine spartalane oleks talitanud samuti 
kui mina.» 

«Kas sina, Bartja, oleksid kannatanud seista häbipakus?» küsis Dareios. 

Bartja punastas, kuid sellest hoolimata võis näha, et ka tema oleks eelistanud 
surma häbile. 

Nüüd kõneles Ibykos ka oraakli ettekuulutusest, mis siis, kui mehed tulevad 
lumistelt mägedelt, tõotas Aristomachosele kodumaale tagasipöördumist, ning 
nimetas sealjuures ka Rhodopise nime. 

Psametik sai rahutuks, kui ta kuulis nimetavat seda nime, Kroisos aga avaldas 
soovi vana traaklannat tundma õppida. 


VI 


Peale piduööd sai Amasis ainult paar tundi puhata. Nagu igal hommikul, äratasid 
ka täna esimese kukelaulu ajal noored preestrid ta unest, viisid ta pesema, kaunistasid 
teda kuningliku ornaadiga ning juhtisid lossiõuel asetseva altari juurde, kus vaarao 
kogu rahva ees ohverdas, kuna ülempreester sealjuures valju häälega palveid laulis. 
Ohverdamise järel viisid preestrid ta tööruumi, kus teda ootas ees igahommikune 
tegevus. 

Vaevalt oli Amasis saanud töö juurde asuda, kui keegi teenreist teatas, et 
troonipärija Psametik palub end jutule võtta. Vaarao sai millegipärast kohe ärritatud ja 
alles pika kõhklemise järel hüüdis ta teenrile: «Mine ja ütle, et ta võib tulla!» 

Psametik ilmus kahvatuna ja süngena nagu harilikult ning tegi sügava aupakliku 
kummarduse isa ees. Amasis tänas teda vaikiva käeliigutusega ja ütles siis lühidalt 
ning järsult: «Mida sa tahad minust, mul on vähe aega.» 

«Eriti oma poja jaoks,» vastas troonipärija värisevi huuli. «Juba seitse korda olen 
ma palunud sult jutuaega ja alles täna sain selle au osaliseks.» 

«Mitte mingeid etteheiteid! Ma aiman su tuleku põhjust. Pean sulle seletust andma 
Nitetise päritolu kohta.» 

«Ma ei ole uudishimulik, vaid tulin sind hoiatama, sest peale minu on veel keegi, 
kes seda saladust teab.» 

«Phanes?» 


«Kes siis muu. Tema, omalt kodumaalt ja nüüd ka Egiptusest väljaaetu, sõidab 
juba mõne päeva pärast Naukratisest ära. Kes kindlustab sulle, et ta meid pärslastele 
välja ei anna?» 

«Headus ja sõprus, mida ma tema poolt alati tundsin.» 

«Sa siis usud inimeste tänusse?» 

«Ei, aga ma usun enda võimesse neid läbi näha. Phanes ei anna meid ära! Ma 
kordan seda, sest ta on mu sõber.» «Võib-olla sinu sõber, aga minu verivaenlane!» 

«Siis hoidu ta eest! Mul ei ole tema poolt midagi karta.» 

«Sinul mitte, aga meie kodumaal! Oh mõtle, isa, kuigi sa mind, oma poega, vihata 
võid, pean ma olema sul ikkagi südame lähedal kui Egiptuse tulevik. Sest minu 
võimalik langus tulevikus tähendab ju kogu su suguvõsa langust ning kogu Egiptuse 
allakäiku.» 

Amasis läks ikka tõsisemaks, kuna Psametik samal ajal kirglikult jätkas: «Sa pead 
mulle tunnistama, et Phanesel on käes võim meie maa igale välisvaenlasele ära anda, 
ta käes on saladus, mis meie vägeva sõbra võib teha meie suurimaks vaenlaseks.» 

«Sa eksid! Nitetis ei ole küll minu, kuid siiski kuninga tütar ja küllap ta juba 
mõistab oma mehe südant köita.» 

«Olgu ta kas või jumala tütar, ometi saaks Kambysesest meie veri-vaenlane, kui ta 
saladust kuuleb, sest pärslased ei pea midagi suuremaks . patuks kui valet, ja enda 
pettalaskmist peavad nad suurimaks häbiks.» 

«Rumal poeg, kas sa siis arvad, et ma seda kardetavat mängu ilma kõike läbi 
kaalumata algasin? Las Phanes annab saladuse pärslastele ära kas või täna. Aga 
millega ta saab seda tõendada? Mina kui isa ja Ladice kui ema peame vist kõige 
paremini teadma, kes meie laps on. Me mõlemad peame Nitetist oma tütreks, ja kes 
ütleb, et ta seda ei ole? Kui Phanes annab meie saladuse teada mõnele teisele maale, 
siis andku, ma ei karda kedagi! Sa nõuad, et ma hukutaksin mehe, kellele ma võlgnen 
palju tänu, sõbra, kes mind on kümme aastat truult teeninud ja kes pole mu vastu veel 
midagi ette võtnud. Nüüd ütlen ma sulle: selle asemel et seda meest taga kiusata, olen 
ma valmis igal ajal teda sinu kättemaksu eest kaitsma, kättemaksu eest, mille tõelist 
põhjust ma väga hästi tean!» 

«Aga isa!» 

«Sa tahad hävitada seda meest seepärast, et ta takistas sind Rhodopise tütretütart 
Naukratisest röövimast ja ka seepärast, et ma tema sinu asemel, nähes sinu saamatust, 
ihukaitsepealikuks nimetasin. Sa kahvatad? Tõesti, ma olen Phanesele tänulik, et ta 
mu silmad avas sinu tasakaalutute plaanide suhtes ja enda isiku läbi mu troonitugesid 
veel enam kindlustas.» 

«Oh isa, kuidas sa võid võõraid ametisse nimetada; kas sa oled unustanud 
Egiptuse endise kuulsuse! Kiusa mind taga kuidas tahad, ma tean, et sa mind ei 
armasta, aga ära ütle. et me ei püsi ilma välismaalasteta! Vaata tagasi meie ajalukku! 
Kunas me olime kõige suuremad ja vägevamad? Siis, kui olime kõigile võõrastele 
sulgenud oma maa väravad, kui seisime omil jalul ning elasime oma jumalate ja isade 
seaduste järgi. Need ajad näitasid, kuidas meie suured Thutmosis ja Ramses 
jahmatasid oma relvadega kogu maailma ja kuidas kõik rahvad pidasid Egiptust 
esimeseks ja suurimaks maaks maailmas! Mis me oleme aga nüüd? 

Sinu kui vaarao suust kuulen, kuidas sa võõra maa kerjuseid ja seiklejaid nimetad 
oma troonitugedeks. Vanasti oli Egiptus rikas ja toredas riides 

kuninganna, nüüd on ta aga ainult mingitud ja kullatud litritega ehitud 
lõbutüdruk.» 

«Pea suu!» käratas Amasis ja põrutas jalaga vastu maad. «Egiptus pole kunagi 
olnud nii õitsev ja suur kui praegu! Thutmosis viis me relvad ainult võõrale maale ja 
pigistas rahvast verd, aga mina olen viinud maa niikaugele, et kogu maailm tunneb 
me kätetööd, mis vere asemel toob meile vara ja õnnistust. Ramses valas oma alamate 
verd ja higi ainult oma nime kuulsakstegemiseks, aga mina olen viinud maa 
niikaugele, et siin verd ei vaiata ja et higit paneb voolama ainult kõigile kasulik töö. 
Niiluse kaldale on asutatud kümme tuhat rahvarikast asundust, ükski laps Egiptuses 
pole ilma seaduse kaitseta, ükski roimar ei pääse karistusest.» 

«Kuid sellest hoolimata,» hüüdis troonipärija, «on Egiptus puu, mille südant närib 
uss. Jaht kulla ja hiilguse järele on rikkunud kõigi südamed. Võõraste upsakus on 
andnud me rahva lihtsaile kombeile surmahoobi. Kulla eest saab osta kõike. Sagedasti 
võib kuulda vanu egiptlasi hellenite kombel teotamas oma jumalaid, vaen valitseb 
preestrite ja sõdurite vahel. Päevast päeva juhtub veriseid kisklemisi kreeka sõdurite 
ja omade vahel. 

Jah, isa, kui mitte täna, siis ei saa ma sulle kunagi öeldud seda, mis mu südant 
närib. Oma võitluses meie auväärse preesterkonna vastu oled sa tegevuseta pealt 
vaadanud, kuidas pärslaste kasvav vägevus on vallutanud rahva rahva järel. Selle 
asemel et lüüdlastele ja babüloonlastele appi minna, nagu sa esialgu kavatsesid, 
aitasid sa kreeklastel ehitada siin templid nende ebajumalatele. 

Kui aga lõpuks vastuhakkamine näis olevat hilinenud, kui pärslased olid 
vallutanud juba poole maailma ning võisid nõuda igalt kuningalt, mida heaks arvasid, 
sirutasid surematud jumalad veel korraks käe Egiptuse päästmiseks. Kambyses saatis 
oma saadikud kosima su tütart, aga sina olid jõuetu ohverdama rahva hea käekäigu 
eest oma Õiget tütart, vaid saadad talle Nitetise ning säästad samal ajal võõrast meest, 
kes hoiab peos kogu su riiki ja rahvast ning võib selle hävitada varem või hiljem.» 

Seni oli Amasis kahvatuna ja vihast värisevana lasknud teotada enda kõige 
pühamat. Nüüd ei jõudnud ta enam vaikida ja müristas: 

«Tea, kelle ma oleksin pidanud ohverdama, kui mulle mu laste elu kallim poleks 
olnud kui selle maa hea käekäik! Tea seda, mu kättemak-sujanuline poeg ja tulevane 
maa ja rahva hukutaja! Ei kellegi muu kui sinu, jumalatest äramärgitud mehe, kelle 
südames ei ole kübetki armastust ja sõprust, kelle nägu ei naerata ja kelle hinges ei ole 
kaastunnet. Kuule siis, kord pean sulle seda ütlema, mida ma oma isalikust nõrkusest 
seni ei ole suutnud. 

Ma kukutasin oma eelkäija ja sundisin teda oma õde Tentchetat mulle naiseks 
andma. Ta hakkas mind armastama ja avaldas mulle aasta peale pulmi, et kingib 
mulle lapse. Ööl enne sinu sündimist nägin imelist und. 

Su ema lamas justkui Niiluse kaldal ja kaebas mulle, et tunneb rinnus valu. Ma 
kummardusin ta kohale ja nägin, et ta südamest hakkas kasvama küpress. Puu kasvas 
ikka suuremaks, laiemaks ja läks süsimustaks. Ta juured muljusid su ema ja hävitasid 
ta. Kohutav hirm valdas mind ja ma tahtsin põgeneda. Äkki tõusis idast hirmus torm, 
mis küpressi maha murdis ja Niilusse paiskas. Jõevesi jättis voolamise, muutus 
kõvaks ja vee asemel lebas mu ees muumia. Kõik linnad ja asulad jõekaldad varisesid 
kokku ja said urnideks, mis ümbritsesid Niiluse tohutu suurt laipa. Siis ma ärkasin ja 
lasksin kutsuda unenägudeseletajad. Keegi ei osanud mulle veidrat unenägu seletada, 
kuni lõpuks Liibüa Amoni preestrid andsid mulle järgneva seletuse: «Tentcheta sureb 
poega sünnitades. Seda sünget ja südametut inimest, kes tapab oma ema, kujutab 


küpress. Tema valitsuse ajal tuleb üks rahvas idast ja muudab egiptlased muumiateks 
ja purustab ta linnad.» 

Psametik seisis kui kivikuju oma isa ees, kes jätkas: «Sinu sündides suri su ema, 
sul olid peas tulipunased juuksed, Typhoni poja tunnused. Sinust sai sünge inimene. 
Õnnetus ajab sind taga, sest su armastatud naine ja laps surid. Nagu mina olen 
sündinud õnneliku, oled sina sündinud õnnetu tähe all...» 

Amasis vaikis, sest ägedasti nuuksudes oli Psametik kohutavast hirmust kokku 
langenud ning hüüdis rohkem ulgudes kui kõneldes: «Jäta järele, julm isa, ja tunnista 
kas või ainult seda, et ma olen kogu Egiptuses ainuke poeg, keda oma isa süütult taga 
kiusab!» 

Amasis vaatas oma kokkuvarisenud poega ning ta järsku pahvatanud viha muutus 
kaastundeks. Ta tundis, et oli olnud liiga vali, et oli lasknud mürgise noole otse oma 
poja südamesse, ning talle meenus nelikümmend aastat tagasi surnud vaese poja ema. 
Üle kaua aja vaatles ta oma poega kui isa, kummardus ta juurde, suudles teda otsaette, 
tõstis ta üles ja kõneles pehmel häälel: 

«Anna andeks mulle, mu poeg. Rasked sõnad, mis sind haavasid, ei tulnud mitte 
Amasise südamest, vaid äkkvihast. Pikki aastaid oled sa olnud mu vastu külm, kalk ja 
kangekaelne. Tänagi haavasid sa mind kõige pühamas asjas. Seepärast valdaski mind 
nii meeletu viha. Nüüd lepime ära, ja kuigi me oleme erinevad, talitame tulevikus 
kooskõlas ja järeleandlikkuses.» 

Psametik suudles sügavale kummardudes oma isa rüüveert. 

«Mitte nõnda,» hüüdis too, «suudle mind suule! Nõnda on õige isa ja poja vahel. 
Mis puutub sellesse unenäosse, siis ole mureta, inimesed seletavad neid tihti valesti. 
Su käsi väriseb veel praegugi ja su nägu on valge kui linane riie. Ma olin karm su 
vastu, karmim kui isa... Ütle mulle oma palavaim südamesoov ja ma täidan selle!» 

Psametiku silmad lõid sätendama ja põgus puna jooksis üle ta kahvatute põskede 
ja ta vastas kohe: 

«Anna mulle meelevald Phanese, mu vaenlase üle!» 

Vaarao jäi mõneks silmapilguks mõttesse ja ütles siis: «Ma pean su palve täitma, 
kuid mulle oleks olnud palju armsam, kui sa oleksid nõudnud mult poolt mu 
varandusest. Tuhat häält mu sisemuses ütlevad, et ma teen sellega seda, mis ei ole 
minu vääriline, mis saab hukutavaks mulle, sulle, kogu riigile ja meile kõigile. Mõtle 
veel kord järele, enne kui sa midagi ette võtad, kuid seda ma ütlen sulle ikkagi — tee 
Phanesega, mis sa arvad, kuid hoia selle eest, et sa Rhodopise peas ei kõverdaks 
juuksekarvagi, ja samuti pead sa mulle tõotama, et Phanese tagakiusamine sinu poolt 
peab jääma kreeklastele saladuseks.» 


VII 

Kohe kui Psametik oli isa juurest väljunud, ruttas ta ilma aega viitmata jumalanna 
Neithi templisse ülempreester Neithotepi juurde. 

Neithotep, üle seitsmekümne vanamees, istus toredas babüloonia vaipadega 
kaetud ruumis kullatud leentoolis purpurpunaste patjade vahel. Ta jalgade all oli 
madal maitsekate puulõigetega ilustatud pingike. Käes hoidis ta parajasti 
hieroglüüfidega kaetud papüüruserulli. Ta selja taga seisis poisike, kes 
jaanalinnusulgedest lehvikuga putukaid eemale hirmutas. 

Vana preestri nägu oli üleni kortsudega kaetud, kuid varem võis see ilus olla. Ta 
suurtest sinistest silmadest helkis veel praegugi vastu elav vaim ja auväärne 
enesetunne. 

Vanamees võttis troonipärija vastu suurima südamlikkusega ja küsis: 


«Mis toob mu õnnistatud poja vaese jumalasulase juurde?» 

«Mul on sulle palju teatada, mu isa,» hüüdis Psametik triumfeeriva naeratusega, 
«ma tulen otse Amasise juurest.» 

«Siis võttis ta su lõpuks ikkagi jutule?» 

«Lõpuks.» 

«Su nägu ütleb mulle, et meie isand, su isa, on sind armulikult kohelnud.» 

«Pärast seda, kui olin saanud tunda ta viha. Kui ma talle kõik selle edasi ütlesin, 
mis sa mulle ülesandeks tegid, sai ta väga vihaseks ja ütles mulle kohutavaid ja 
raskeid sõnu.» 

«Siis sa pidid teda haavama. Sa ei lähenenud vaaraole kui alandlikult paluv poeg, 
nagu ma sind õpetasin?» 

«Ei, mu isa, ma olin ninakas ja kangekaelne.» 

«Siis oli Amasisel õigus vihastuda, sest poeg ei pea kunagi isale, oma kasvatajale, 
lähenema isekana, eriti veel siis, kui ta midagi paluda tahab. Sa tunned käsku: kes 
oma isa austab, elab kaua maa peal. Näed, mu poeg, selles sa eksid alati, et asju, mida 
on kerge läbi viia headuse ja armastusega, lähed sa läbi viima vägivaldselt ja 
karmusega. Hea sõna on alati võimsam kui kümme kurja ning palju sõltub sellest, mil 
viisil sa asja seletad. 

Kuula, mis ma sulle jutustan. Palju aastaid tagasi valitses Egiptuse üle vaarao 
Snofru. Ta nägi kord und, et kõik ta hambad kukkusid suust. Ta saatis kohe 
unenägudeseletaja järele ja jutustas sellele oma unenäo. Kohe hüüdis kutsutu: «Oh, 
vaarao, häda sulle, kõik sinu omaksed surevad sinu läbi!» See vihastas Snofrud, ta 
laskis meest piitsutada ja kutsus uue. Too seletas unenägu nõnda: «Suur vaarao, au 
sulle, sest sa elad kauem kui kõik su omaksed!» Vaarao naeris nende sõnade üle ning 
andis talle ta tarkuse eest kalli kingi. Mõistad sa mu jutu mõtet? Selle järgi talita ka 
sina tulevikus, sest tähtsam kui see, kuidas, on see, mida öeldakse.» 

«Oh, mu isa, kui palju kordi oled sa mind nõnda õpetanud ja kui palju kordi ma 
olen isegi tundnud, et see on õige, kuid ma ei saa oma kõneviisi muuta, ma ei jaksa...» 
«Ütle parem — ma ei taha seda teha. Kuid küllalt õpetustest. Jutusta, kuidas sa 

siis Amasise viha lahutasid.» 

«Sa tunned mu isa. Kui ta nägi, et ta rasked sõnad olid tunginud mu südamesse, 
võitis ta oma äkkviha. Ta tundis, et on teinud mulle liiga, ja tahtis seda iga hinna eest 
heaks teha.» 

«Tal on õilis süda, kuid ta vaim on pimestatud ja mõistus tumestatud!» hüüdis 
preester. «Kelleks küll võiks Amasis saada Egiptusele, kui ta võtaks kuulda meie nõu 
ja jumalate käske!» 

«Liigutatud, nagu ta oli, lubas ta mulle lõpuks, kuuled sa, mida ta lubas — 
Phanese elu!» 

«Kuidas su silmad säravad! See ei ole ilus, Psametik! Ateenlane peab surema, sest 
ta teotas jumalaid, aga kohtumõistja ei tohi hukkamõistena õnnetuse üle naerda, vaid 
peab kurvastama. Edasi, mida sa veel kuulsid?» 

«Vaarao avaldas mulle ka Nitetise päritolu.» 

«Rohkem ei midagi?» 

«Ei, mu isa, kuid kas sa ei põlenud kannatamatusest kuulda?...» 

«Uudishimu on naiste pahe, ma tean seda saladust juba ammu.» 

«Kuid sa tegid eile mulle tungivaks ülesandeks küsida seda isalt.» 

«Ma tegin seda seepärast, et sind proovida, et näha, kas sa jumalate käskudele 
alistud ja käid seda teed, mis teeb sind pühendatukssaamise väärseks. Nüüd kuulen 


ma, et sa pole mu lootusi petnud ja et sa oled omandanud esimese preesterliku 
vooruse — sõnakuulelikkuse.» 

«Sa siis tead, kes on Nitetise 1sa?» 

«Mina ise lugesin palve vaarao Hophra haual.» 

«Aga kes andis sulle teada selle saladuse?» 

«Igavesed tähed, mu poeg, ning meie tarkus lugeda taevaraamatut.» «Ning tähed, 
kas need ei peta iialgi?» «Iialgi ei jäta nad tõde avaldamata.» 

Psametik kahvatas. Isa unenägu ja ta kohutav horoskoop seisid jälle ta vaimusilma 
ees. Preester märkas kohe muutust vaaraopoja näos ja küsis õrnalt: «Sa mõtled 
õnnetut tähtede seisu oma sündimisel ja pead end 

kadunud meheks. Lohuta end, Psametik, sinu horoskoop oli halb, väga halb, ent 
kõik võib heaks pöörduda...» «Kuidas siis, kuidas, mu isa?» 

«Kõik pöördub heaks, kui sa muu unustad ja püüad elada ainult jumalate tahtmise 
järgi ning ainult nende käskude kohaselt talitad.» «Anna mulle märku, mu isa, ja ma 
kuulan.» 

«Seda annab sulle Saisi jumalanna, suur Neith,» hüüdis preester pidulikul häälel. 
«Nüüd aga, mu poeg, jäta mind üksi, sest ma olen väsinud oma kauasest palvetamisest 
ja aastate koormast,» jätkas ta sõbralikult. «Kui see võimalik on, siis lükka Phanese 
surmamine edasi, ma tahan temaga rääkida, enne kui ta sureb. Ja veel! Eile jõudis siia 
salkkond etiooplasi. Need inimesed ei mõista egiptuse ega kreeka keelt. Nad lähevad 
kellegi truu mehe juhtimisel, kes tunneb ateenlast ja ümbruskonda, hukkamõistetut 
kõrvale toimetama. Nende meeste keeleoskamatus kindlustab meile, et kogu asi 
sünnib salaja ja keegi ei saa ära anda. Kui nad on oma asja korda ajanud, saadame nad 
maalt välja. Saladus, pea meeles, mida teab rohkem kui üks, on pooleldi ära antud 
saladus. Ela hästi!» 

Psametik lahkus ülempreestri juurest. Mõni silmapilk hiljem astus sinnasamasse 
ruumi keegi noor preester, vaarao teener, ja küsis vanalt: 

«Kas ma luurasin hästi, isa?» 

«Väga hästi, mu poeg, sulle ei ole jäänud kuulmata midagi, millest Amasis 
Psametikuga kõneles.» 

«Oh, isa, ka kurt oleks võinud teise tuppa viimase kui sõna ära kuulda, sest vaarao 
möirgas kui härg.» 

«Suur Neith on teda ettevaatamatusega löönud, aga sind käsin ma vaaraost 
kõnelda alati suurima aupaklikkusega! Mine nüüd ja teata mulle kohe, kui Amasis 
Phanese kaitseks midagi ette võtab. Nimetamatu kaitsku sind!» 

Ajal, mil Psametik tegi ettevalmistusi Phanese tabamiseks, astus Kroisos oma 
saatjaskonnaga Niiluse kaldal kuninglikku pargasesse, et sõita Nau-kratisesse ja veeta 
õhtu Rhodopise majas. 

Ta poeg Gyges ja kolm noort pärslast jäid Saisi, kus nad lõbusalt aega mööda 
saatsid. Varsti peale pargase ärasõitu lahkusid nad vaarao paleest, et linnaga tutvuda. 
Neile oli teejuhiks kaasa antud keegi Egiptuses kasvanud kreeklane, kes mõlemat 
keelt hästi tundis. 

Saisi tänavad vaarao palee läheduses pakkusid rõõmustavat pilti. Majad, mis 
paiguti olid viis korrust kõrged ning ainult niiluse telliskividest ehitatud, olid ilustatud 
maalide ja hieroglüüfidega. Horisontaalsed katused kasvas peaaegu kõikjal lilli ja 
ilupõõsaid — katus, see oli egiptlastele armas kui igaõhtune istumispaik, muidugi 
juhul, kui nad ei pidanud minema sääsetorni, mis vaevalt ühelgi majal puudus. Need 
sääsetornid olid ehitatud põhjusel, et Niiluse jões sigis kohutaval kombel igasuguseid 
putukaid. Aga kuna 

putukad lendlesid madalal, olid inimesed kõrgemates tornides nende eest kaitstud. 

Noori pärslasi pani imestama suur, peaaegu liialdatud puhtus, mis kõikjal valitses. 
Uksesildid, maalid seintel ja sambad näisid nii uued, nagu oleksid nad alles praegu 
valminud. 

Kaua lonkisid nad oma juhi saatel mööda linna, suur uudishimulikkude kari järel, 
kuni jõudsid kuhugi lagedamale väljakule, mis oli igast küljest ümbritsetud 
poekestega. Järsku puhkes uudishimulike karjas kohutav kisa. Lapsed kiunusid, 
naised karjusid ja kellegi vägev hääl mürises üle kõige: «Tulge siia templi eesõue, siin 
näete suure võluri tempe, kes tuli just kõrbest!» 

«Läheme templi juurde,» sõnas teejuht, «näitan teile seal midagi!» 

Kogu oma jõudu kokku võttes tungis ta pärslaste eel tihedasse rahvahulka, lükates 
kord kõrvale ihualasti lapse, kord koltunud nahaga naise, ning tuli varsti tagasi 
preestriga, kes viis võõrad templi eesõue. Seal, paljude kastide ja korvide vahel, seisis 
preestrirõivais mees. Kaks moorlast põlvitasid ta kõrval maas. 

Mees hoidis käes piklikku puhkpilli ning ta põues ja käte ümber keerles hulk 
mürgiseid madusid. Külaliste juurde jõudes kummardus ta neile, heitis oma 
preesterliku rüü kõrvale ja hakkas oma kunsttükke näitama. 

Ta laskis end kord madudel salvata, nõnda et hele veri nõrgus ta põskedele, kord 
puhus neile pilli ning maod hakkasid tegema rütmilisi, tantsuga sarnanevaid liigutusi, 
sealsamas seadis ta nad kangestunud sei-sangusse. Lõpuks pildus ta suure hunniku 
madusid maha ja algas nende vahel marulist tantsu, ilma et ühelegi neist oleks peale 
astunud. Nagu hull keerles ta seal madude keskel, kuni tal silmad peast välja tungisid 
ja suu ümber verine vaht ilmus. 

Siis viskas ta end maha ja jäi kui surnu lamama. Midagi ei liikunud temas, välja 
arvatud huuled, kust kuuldus tasast sisinat. Seda sisinat kuuldes ronisid kõik maod ta 
juurde ja kerisid endid elavate võrudena ümber ta kaela, rinna, käte ja jalgade. Lõpuks 
tõusis ta üles ja laulis laulu jumaluse vägevusest, kes oli teinud ta nõnda kuulsaks. 

Sellejärel pani ta suurema osa madudest kasti tagasi ja ainult mõned neist, 
armsamad, jättis ta endale kaela- ja käevõrudeks, ning esitas uue triki, põleva taku 
neelamise. 

Noortele pärslastele jättis säärane ennenägematu vaatemäng päris põrutava mulje. 
Neile paistis, nagu oleksid nad sattunud korraga kuhugi mui-nasjuturiiki. 

Vaikides hakkasid nad palee poole tagasi minema ega märganudki, kui palju oli 
ümberringi ilma käteta, ilma nina ja kõrvadeta egiptlasi. Need teotatud inimesed ei 
olnud asiaatidele mingi uudis, sest ka nende maal karistati paljusid kuritegusid 
kehaliikmete äralõikamisega. 

Kui nad oleksid küsinud, oleksid nad kuulnud, et näiteks see ilma 

käeta mees on tuntud võltsija, see ilma ninata naine abielurikkuja, see keeletu eit 
laimaja ja keelepeksja, ning see nõrgamõistuseline naine lapsetapja, kes pidi 
karistuseks oma roima eest kolm ööpäeva oma tapetud lapse laipa süles hoidma. 

Kui nad vaarao palee juurde olid tagasi jõudmas, tundis Gyges äkki, et keegi kisub 
teda hõlmast. Ümber pöördudes nägi ta enda ees võõrast meest, kes pani vaikimise 
märgiks käe suule. 

«Millal võin ma sinuga nelja silma all rääkida?» küsis ta Kroisose pojalt. 

«Mida sa minust tahad?» 

«Ära küsi, vaid vasta ruttu. Mithra nimel, mul on tähtis asi!» «Sa räägid pärsia 
keelt? Sa ei olegi egiptlane, nagu näitab su rõivastus?» «Ma olen pärslane; kuid vasta 
kiiresti, millal võin sinuga segamatult rääkida?» 


«Homme hommikul.» «Siis on hilja.» 

«Siis täna õhtul, varsti peale seda, kui pimedaks on läinud, paleevärava juures.» 

«Ma ootan sind seal!» 

Nende sõnadega kadus mees. Õhtu pimenedes lahkus Gyges Bartjast ja 
Zopyrosest, pistis mõõga puusale, palus Dareiost teha sama ja talle järgneda. Varsti 
olid nad paleevärava ees, kus võõras neid juba ootas. 

«Amurazda olgu kiidetud, et sa tulid,» hüüdis võõras, «kuid kes on sul kaasas?» 

«Mu sõber Dareios, Hystaspese poeg.» 

Võõras kummardus sügavalt ja ütles: 

«Ma kartsin, et keegi egiptlane on kaasa tulnud.» 

«Ei, me oleme üksi ja võime sind kuulata. Kuid tee lühidalt. Kes sa oled ja mis sa 
tahad?» 

«Minu nimi on Bubares ja ma olin Kyrose ajal väepealik. Kui me olime Pärsia 
vägedega vallutanud su isa linna, oli meil alguses lubatud röövida. Aga siis palus sinu 
tark isa Kyrost, et ta röövimise keelaks, sest linn oli ju nüüd tema oma ja ta ei peaks 
laskma seda ilmaasjata purustada ja tühjendada. Kyros kuulas seda tarka nõu ja käskis 
siis elanikel surmanuhtluse ähvardusel kõik oma väärtasjad turuplatsile kokku kanda. 
Seal oligi varsti suur hunnik igasuguseid kullast ja hõbedast asju...» 

«Rutem, rutem, meil on vähe aega!» 

«Sul on õigus! Ma katsun lühemalt. Ma varastasin su isa paleest kalliskividega 
kaunistatud salvitoosi. Asi tuli välja ja Kyros tahtis mind hukata. Kroisos päästis oma 
eestkostmisega mu elu. Kyros käskis mu vabaks lasta, kuid kuulutas autuks 
inimeseks. Nõnda võlgnen ma oma elu su isale. Kuid Pärsiasse ei võinud ma enam 
jääda, häbi kanda oli liiga raske. Kellegi smürnalase laevaga purjetasin ma siis 
Küprosele. Seal hakkasin 

jälle sõduriks, õppisin ära kreeka ja egiptuse keele, võitlesin Amasise vastu ja 
Phanes tõi mu siia sõjavangina kaasa. Ma olin ratsaväelane. Mind pandi tööle orjade 
sekka, kes hoolitsevad vaarao hobuste eest. Ma olin hoolas ja kuue aasta pärast 
nimetati mind tallide ülevaatajaks. Sinu isa heategu ei ole ma aga kunagi unustanud. 
Nüüd on mul siis juhus talle seda osaliselt tasuda.» 

«Kui asi puutub minu isasse, siis räägi ruttu, õige ruttu!» 

«Kohe. Kas Kroisos on solvanud troonipärijat Psametikut?» 

«Seda ma ei tea.» 

«Sinu isa on täna Rhodopise juures Naukratises?» «Kust sa seda tead?» 

«Ma kuulsin seda, kui ma täna hommikul jooksin sadamasse, et heita end su isa 
jalgade ette.» «Said sa seda teha?» 

«Jah. Ta kinkis mulle mõned armulised sõnad. Kuid tal ei olnud palju aega, sest ta 
reisikaaslased olid istunud juba laeva. Kuulsin siis ühelt orjalt, et ta sõidab 
Naukratisesse, kellegi hellenlanna juurde, keda kutsutakse Rhodopiseks.» 

«Ta rääkis sulle õigust.» 

«Siis on tarvilik kiire abi. Ma kuulsin, et kümme vankritäit ja kaks pargast 
etiooplasi on kellegi egiptuse pealiku juhtimisel sõitnud Naukratisesse, et öösel 
Rhodopise maja sisse piirata ja ta külalised vangi võtta.» 

«Äraandmine!» hüüdis Gyges. 

«Kuid mida võivad nad sinu isale teha,» küsis Dareios «nad teavad ometi, et 
Kambysese kättemaks...» 

«Ma ei tea midagi lähemalt,» kordas Bubares, «vaid ainult seda, et Rhodopise 
maja täna öösel ümber piiratakse. Ma ise panin vankritele hobuseid ette ja kuulsin, 
kuidas troonipärija lehvikuhoidjate pealikule Pen-taurile hüüdis: «Hoia silmad ja 


kõrvad lahti, piira Rhodopise maja ümber, et ta tagaukse kaudu ei saaks põgeneda. 
Katsu ta elusalt vangistada, kui see võimalik, kuid tapa ta kohe, kui hakkab vastu. Kui 
tood ta elusana Saisi, saad kakskümmend rõngast kulda.» 

«Kas see võis tõesti minu isa kohta käia?» 

«Ei eales!» hüüdis Dareios. 

«Ei tea midagi,» pomises Bubares, «siin maal on kõik võimalik.» 

«Kui ruttu võib siit Naukratisesse kihutada?» 

«Tundi kolm, kui Niilus ei ole teed liiga üle ujutanud.» 

«Kahega olen ma seal!» 

«Mina tulen sinuga!» hüüdis Dareios. 

«Ei, sa pead jääma siia Zopyrose ja Bartja kaitsjaks.» 

«Aga Gyges...» 

«Sa jääd siia ning vabandad Amasise ees; ütled talle, et ma ei saa hamba- või 
peavalu pärast ilmuda, kuuled? Ma võtan Bartja ratsu, sina, 

Bubares, kihutad minuga kaasa Dareiose omal — sa ju ometi laenad mulle oma 
hobuse, mu vend?» 

«Kui mul oleks neid kümme tuhat, kuuluksid nad kõik sulle.» 

«Kas sa tunned teed Naukratisesse, Bubares?» 

«Nagu oma silmi!» 

«Dareios, mine siis kohe ja käsi meile hobused valmis panna! Ajaviitmine on 
kuritegu! Ela hästi, Dareios, võib-olla igaveseks! Kaitse Bartjat! Ela hästi!» 


VIII 


Oli südaöö ning Rhodopise maja avatud akendest paistsid heledad tuled ja kuuldus 
rõõmsaid kõnehääli. Rhodopis oli seekord Kroisose auks korraldanud eriti piduliku 
vastuvõtu. Madalail istmeil lebasid papliokste ja roosipärgadega kaunistatult meile 
juba tuntud külalised: Theodoros, Ibykos, Phanes, Aristomachos, kaupmees 
Theopompos, Kroisos ja veel muudki mehed. 

Pidulauas juteldi elavalt ja vaieldi kreeka ja egiptuse kunsti üle, mille järel jutt 
nagu harilikult kaldus Egiptusse ehitada kavatsetavale Apolloni templile. 

«Teate mis,» sõnas delflane, kes oli andidekoguja templi heaks, «vaarao kinkis 
meile templi ehitamiseks kenakese summa.» 

«See on temast ilus!» hüüdis Kroisos. «Kui ma oleksin veel endine rikas kuningas, 
ma ehitaksin selle templi oma kulul, kuigi see kuri jumal, kellele ma tegin tookordki 
suuri kingitusi, talitas minuga väga halvasti. Ma nimelt lasksin temalt oraakli kaudu 
küsida, kas ma pean alustama sõda Kyrose vastu või mitte, ja ta andis mulle vastuse, 
et ma hävitan suure riigi, kui lähen üle Halyse jõe. Ma usaldan jumalat, sõlmisin spar- 
talastega sõpruse, alustasin pärslastega sõda ja hävitasin tõepoolest suure riigi. Äga 
see riik ei olnud mitte pärslaste, vaid mu enda oma.» 

«Sa nurised asjata jumala üle,» sõnas Phryxos, «sest see ei ole mitte tema süü, kui 
sa oma upsakuses ta vastust valesti tõlgendasid. Ta ei öelnud ju sulle, et hävitad 
«pärslaste riigi», vaid «suure riigi». Miks sa ei küsinud, millise riigi?» 

«Sul on õigus, Phryxos, kuid nüüd aitab see vähe. Upsakus pimestab silmad. Ma 
olen nüüd küll vaene ja Kambyses laseb mul ainult armu poolest mu elulõpupäevad 
kuninglikult elada, kuid terve talendi jõuan ma Apolloni templi jaoks ohverdada 
nüüdki.» 

Phryxos tänas. 


«Varandus on imeline asi,» jätkas Kroisos mõtlikult. «Kord tuli mu juurde 
Alkmaion Ateenast. Lõbus, tark ja hästikasvatatud mees meeldis mulle nõnda, et ma 
jätsin ta mõneks ajaks enda juurde. Uhel päeval 

näitasin talle oma varakambrit, sest ta oli hakanud mu rikkuses kahtlema. Nähes 
mu varakambrit, nimetas ta ennast vaeseks kerjuseks ja iides, et ta oleks õnnelikem 
inimene maailmas, kui tal oleks pisemgi osa sellest. Siis lubasin ma talle kinkida 
niipalju kulda, kui ta jõuab korraga ära viia. Mida Alkmaion tegi? Ta laskis endale 
jalga tõmmata kõrged lüüdia ratsasaapad, põlle ette siduda ja korvi selga kinnitada. 
Kõik selle kahmis ta kulda täis — korvi, põlle ja saapasääred — , oma habemesse ja 
juustesse laskis ta puistata kullatolmu ning suugi ajas ta kulda täis, nii et see oli päris 
punnis. Mõlema käe otsa võttis ta veel rasked kuldnõud ning hakkas hirmsa koorma 
all tuikudes välja tulema. Aga enne kui ta jõudis ukseni, langes ta kokku. Ma ei ole 
iialgi nõnda südamest naernud kui sel päeval.» 

«Ning sa jätsid talle kogu selle kulla?» küsis Rhodopis. 

«Jätsin, mu sõbranna, sest näha, kuidas kuld isegi väga targa mehe naeruväärseks 
teeb, on nali, mille eest võib niisugust hinda maksta!» 

«On teada, et Kroisos oli heldeim kõigist valitsejaist,» hüüdis Phanes. 

«Ning olen praegu õnnelikem kerjus maailmas...» 

«Vabandage, auväärsed, kui ma teid tülitan, ning sina, auväärt hellen-lanna, et ma 
su majja ilma kutsumata tungin.» 

Neid sõnu öeldes seisis Rhodopise ees keegi võõras mees, kes oli tulnud kõigile 
märkamatult. «Ma olen Gyges, Kroisose poeg, kihutasin tõsise asja pärast Saisist siia, 
et jõuda õigeks ajaks.» 

«Menon, too me uuele külalisele iste!» hüüdis Rhodopis. «Ole tervitatud mu majja 
astudes, ja puhka ennast sellest metsikust ajust.» 

«Ma ei mõista, Gyges,» ütles Kroisos pojale kätt ulatades, «mis sind veel nii 
hilisel tunnil siia ajas. Ja sa näed halb välja! Kas midagi on juhtunud? Mõni õnnetus? 
Räägi kohe!» 

Gyges ei saanud esialgu sõnagi suust, nähes oma isa, väljaspool igasugust 
hädaohtu, rahulikult pidulauas istumas. Isa kartis juba, et poeg on teistkordselt 
kaotanud oma kõnevõime. Aga siis sai Gyges lõpuks sõna suust: «Teate, mehed, teid 
ootab kallaletung ja äraand!» 

Kõik kargasid kui piksest rahatuna püsti. Aristomachos haaras mõõgapära pihku 
ning Phanes sirutas käe välja, et katsuda, kas vana atleedi võim on selles alles. 

«Mis siis lahti on? Mis meist tahetakse?» hüüti kõikjalt. 

«See maja siin on etioopia sõdureist ümber piiratud,» vastas Gyges. «Keegi 
usaldusväärne mees andis mulle teada, et troonipärija tahab kedagi teie seast 
vangistada lasta, jah, ta on koguni käskinud oma ohvri tappa, kui see vastupanu 
avaldab. Ma kartsin sinu pärast, isa, ja kihutasin siia. Jõudnud siia, nägin kohe, et 
mees ei valetanud: maja on ümber piiratud. Aeda astudes nägin ma iga põõsa taga 
helkivate relvadega mehi. Nad ei keelanud mind majja sisenemast.» 

«Hirmus lugu,» hüüdis väljast sisse tõtanud Knakias, «kui ma läksin jõele vett 
tooma, tormas mulle vastu üks mees, kes paiskas mu peaaegu 

pikali. Ma tundsin ta kohe ära, see oli üks Phanese etiooplasest mõlamees. Ta 
jutustas, et läinud just parajasti Niilusesse suplema, kui mingi kuninglik pargas 
lähenenud Phanese lootsikule ja keegi sõdur sellest küsinud meeskonnalt, kelle 
teenistuses nad on. «Phanese teenistuses,» vastanud tüürimees. Selle peale ujunud 


kuninglik pargas pikkamisi eemale. Suplev etiooplane oli aga naljapärast hüpanud 
kuningliku pargase tüürile ja kuulnud seal olles, kuidas üks etiooplasest sõdur öelnud 
teisele: «Hoia seda lootsikut hästi silmas, meie teame nüüd, kus lind pesitseb, ja meil 
on kerge teda tabada. Pea meeles, et Psametik lubas meile kakskümmend rõngast 
kulda, kui toome ateenlase elavalt või surnult Saisi.» Seda teatas mulle sõudja Sebek, 
kes juba seitse aastat teenib sind, Phanes.» 

Kõige suuremas rahus kuulas ateenlane Gygese ja orja juttu. Rhodopis värises ja 
Aristomachos hüüdis: «Ma ei lase sul juuksekarvagi puutuda, kui me peaksime 
taplema kas või kogu Egiptuse vastu!» 

Kroisos manitses ettevaatusele. Suur ärritus oli vallanud kõiki. Siis lõpetas Phanes 
vaikuse ja sõnas: 

«Kunagi ei ole järelemõtlemine tarvilikum kui ähvardavas hädaohus. Ma olen 
järele mõelnud ja leidnud, et mul on raske pääseda. Egiptlased on võtnud nõuks mind 
iga hinna eest hävitada. Nad on kuulnud, et ma homme hommikul vara ühe trieeriga 
Naukratisest Sigeumi pidin purjetama, ja seepärast nad ruttavad, et mitte aega 
kaotada. Kogu Rhodopise aed on ümber piiratud, samuti on nad kindlasti ka trieeri 
valve alla võtnud. Minu pärast ei maksa enam asjatult verd valada...» 

«Sa ei pea end nende kätte andma!» hüüdis Aristomachos talle vahele, samal ajal 
kui kuuldus veel mitmesuguseid soovitusi. Siis ütles Theo-pompos: «Käes, käes! 
Homme hommikul päikesetõusu ajal purjetab üks minu laevadest Egiptuse viljaga 
Kanoposest Mileetosesse. Võta õilsa pärslase ratsu ja kihuta sinna, me raiume sulle 
mõõkadega tee läbi aia lahti!» 

«Meie relvitu salk ei küüniks niisuguse teoni,» ütles Gyges. «Meid on kümme 
meest, kellest ainult kolm on mõõgamehed. Aga neid on sajad ja nad on hambuni 
relvastatud.» 

«Kui sina, lüüdlane, ka veel kümme korda arem oleksid ja neid seal aias veel kaks 
korda rohkem oleks, ma võitlen ikkagi!» hüüdis Aristomachos. 

Phanes surus sõbra kätt. Gyges kahvatas. Vana sõjasangar nimetas teda araks. 
Jälle ei leidnud ta enda kaitseks sõnu. Iga kord kui ta ärritus, kaotas ta kõnevõime. 
Aga äkki lõid ta põsed punetama ja ta hüüdis ruttu ning käskivalt: «Järgne mulle, 
ateenlane! Aga sina, spartalane, mõtle enne kui ütled ja ära nimeta tulevikus enam 
kedagi araks, keda sa ei tunne. Sõbrad, Phanes on päästetud. Ela hästi, mu isa!» 

Imestunult jäid kõik lahkuvatele meestele järele vaatama. Natuke aega pärast 
nende lahkumist kuulsid pinevil külalised, kuidas kahe hobuse 

kabjaplagin majast kaugenes. Siis mõne aja pärast kuuldus pikk vile ja kellegi 
appihüüd Niiluselt. 

«Kus on Knakias?» küsis Rhodopis ühelt oma orjalt. 

«Ta läks koos Phanese ja pärslasega aeda.» 

Samal ajal astus vana ori värisedes ja kahvatuna tuppa. 

«Kas sa nägid mu poega?» küsis Kroisos. 

«Kus on Phanes?» 

«Nad mõlemad saatsid minu kaudu tervitusi.» 

«Nad on siis põgenenud? Kuidas neil see õnnestus? Räägi ometi!» 

«Siin kõrvaltoas olles,» seletas ori, «rääkis pärslane midagi Phanesele. Siis võtsid 
nad mõlemad riidest lahti. Phanes pani sellejärel pärslase ja pärslane Phanese riided 
selga. Phanes, keda nüüd igaüks pärslaseks võis pidada, läks läbi aia hobuste juurde ja 
hüppas ühele neist selga, kuna pärslane hüüdis talle valju häälega järele: «Ela hästi, 
Gyges! Ela hästi, kallis pärslane! Õnnelikku reisi, Gyges!» Keegi värava juures ootav 
teener ratsutas talle järele. Igalt poolt põõsastest kuulsin ma relvatärinat, kuid keegi ei 


läinud ateenlast takistama. Peidus sõdurid pidasid teda kindlasti pärslaseks. Kui me 
maja ette tagasi jõudsime, käskis pärslane end Phanese lootsiku juurde viia ja 
alalõpmata end Phaneseks hüüda. «Aga sõudjad annavad su ikka ära,» kahtlesin mina. 
«Siis mine üksi nende juurde ja seleta neile, millega tegu!» 

«Mis siis mu pojast sai?» ei suutnud Kroisos oodata. 

«Ta istus Phanese lootsikusse ja saatis sulle, kuningas, veel tuhat tervitust. Ma 
hüüdsin talle järele: «Head reisi, Phanes, ela hästi, Phanes!» Parajasti tuli pilv kuu ette 
ja ilm läks üsna pimedaks. Äkki kuulsin ma jõelt appihüüdeid, aga see kestis lühikest 
aega ning sellele järgnes pikk kõva vile ja siis ei kuulnud ma enam midagi muud kui 
kaugenevaid mõlalööke. Ma tahtsin seepeale majasse tagasi tulla, et teile loost 
teatada, kuid seal tuli jõe poolt jälle see Sebek. Ta ütles, et egiptlased olid lasknud 
nähtavasti sukeldujal lootsiku põhja augu puurida, sest niipea kui see oli jõudnud 
keset jõge, hakanud ta vajuma. Kõik hakanud appi karjuma. Siis tulnud kuninglik 
pargas, tõmmanud veest välja ainult Phaneseks peetud pärslase ja sõudnud minema. 
Sõudjad lastud uppuda ühes lootsikuga ja ainult hea ujuja Sebek jõudnud kaldale. Kui 
ma nüüd jõe äärest uuesti aeda tulin, et majja astuda, ei näinud ma põõsaste taga enam 
ühtki sõdurit.» 

Närvesööva pinevusega olid külalised kuulanud orja seletust. Selle lõppedes 
valdasid kõiki segased tunded. Esialgu oli olnud rõõmus meel, et sõber Phanes oli 
saanud põgenema, aga siis tundsid koosolijad hirmu julge lüüdlase saatuse pärast. 
Oldi vaimustuses ta sangarlikust teost, sooviti isale õnne säärase poja puhul ning 
arvati, et kui troonipärija märkab eksitust, ta mitte ainult ei vabasta Gygest silmapilk, 
vaid pakub talle ka hüvitust. 

Kroisos rahustas end Amasise sõprusega ja kartusega, mida vaarao oli 

tundnud pärslaste vägevuse ees. Varsti peale seda lahkus ta Rhodopise majast ja 
läks ööbima kaupmees Theopompose juurde. 

«Tervita Gygest minu poolt!» hüüdis Aristomachos, kui Kroisos lahkus. «Ma 
tahan temalt andestust paluda ja öelda talle, et ma tahaksin teda endale sõbraks, või 
kui see võimatu, siis ausaks vaenlaseks võitlusväljal.» 

«Kes teab, mida tulevik toob!» vastas Kroisos ja ulatas spartalasele käe. 


IX 


Uue päeva päike oli tõusnud Egiptuse kohale. Rikkalik kaste, pärit Niiluselt, säras 
taimelehtedel ja õitel, päike oli idas veel madalal ning hommikune õhk jahe ja värske. 
Võõraste vastuvõtuks mõeldud aiamajast astusid välja kaks naist: vana orjatar 

Melitta ja Sappho, Rhodopise tütretütar. Tantsisklevad sammel jooksis neiu mööda 
õitsvat aeda. Siis kummardus ta, kitkus puhkenud roosiõie, puistas sellelt kastetilgad 
vanale orjatarde näkku ja laskis kuuldavale heliseva naeru. 

Korraga katkes ta naer ja ta hüüdis: «Kuuled, keegi vist koputab värava taga? Jah, 
natuke aega tagasi ma justkui kuulsin teelt hobuse kabjaplaginat. Nüüd koputatakse 
jälle! Mine vaata, kes seal nii vara hommikul on! Võib-olla on see Phanes, ta ehk ei 
läinudki veel ära ja tuleb viimast korda tervitama.» 

«Phanes on ära,» vastas vana orjatar tõsiselt. «Rhodopis on mind käskinud sind 
alati majja saata, kui mõni külaline tuleb... Mine, ma lähen avan siis värava. Mine, 
kuuled, jälle koputab!» 

Sappho tegi, nagu jookseks ta maja poole, kuid orjatari keelust hoolimata peitis ta 
end roosipõõsa taha, et varast tulijat näha. Ta ei teadnud eelmise õhtu sündmustest 
midagi; ta oli harjunud, et nii varasel tunnil külastavad nende maja ainult kõige 
lähemad sõbrad. 


Melitta avas värava ja sellest astus sisse valgete juustega ja toredais rõivais 
NOOrMEes. 

Sappho oli väga imestunud tulija võõrapärase rõivastuse, kuid ka silmatorkava ilu 
üle, nõnda et ta ei saanud silmi noormehe näolt. Just säärasena ta oli endale Apollonit 
ette kujutanud. Kuid see polnud siiski jumal, vaid Pärsia kuninga poeg Bartja. 

Melitta ja võõras lähenesid ta peidupaigale, Sappho küünitas oma pea roosipõõsa 
vahelt välja, et paremini näha ja kuulda, mida võõras kõneleb. Ta kuulis, et too rääkis 
vana orjatariga väga sõbralikult, kuid üsna vigases kreeka keeles. 

Nüüd kuulis ta, kuidas tulija suure pinevusega päris Kroisose ja tema poja järele, 
ning vana OrJatari jutustusest sai ta aimu, mis siin Õieti öösel oli toimunud. Ta süda 
värises Phanese pärast ning ta oli tänulik sangarlikule Gygesele, kuid oli väga 
uudishimulik teada saama, kes see noormees 

võiks olla. Rhodopis oli jutustanud talle küll Kyrose sangaritegudest, Kroisose 
langemisest ning pärslaste rikkusest ja vägevusest, kuid ta oli sealjuures pärslasi 
pidanud ikka metsikuks, tooreks rahvaks. Mida kauem ta noort Bartjat vaatles, seda 
suurem lugupidamine tekkis temas pärslaste vastu. 

Kui Melitta taandus, et minna vanaema äratama ja talle varasest külalisest 
teatama, tahtis ka Sappho talle järgneda. Aga salakaval Eros soovis teisiti: neitsi rüü 
jäi roosiokastesse kinni ja enne kui ta suutis selle sealt vabastada, seisis ilus pärslane 
sügavalt punastava neitsi ees ja aitas tal rüüd roosipõõsast vabastada. 

Sappho ei leidnud endas tänusõnu ning lõi häbelikult naeratades silmad maha. 

Bartja, muidu julge ja hakkaja noormees, vaatles teda sõnatult ja samuti 
punastades. 

Kuid vaikimine kestis ainult lühikest aega, sest neitsi, kes varsti oma ehmatusest 
oli toibunud, puhkes korraga lapselikus ülemeelikuses naerma ning pistis nagu 
ehmunud kits maja poole. 

Nüüd sai ka noor pärslane enda tagasi. Paari sammu järel püüdis ta jooksja kinni, 
haaras tal käest ning ei lasknud tüdrukut puiklemisest hoolimata lahti. 

«Lase mind lahti,» palus Sappho pooleldi tõsiselt, pooleldi naerdes ning vaatas 
oma tumedate silmadega noormehele otsa. 

«Miks ma seda peaksin tegema!» vastas too. «Ma noppisin su roosipõõsast ja 
hoian sind niikaua kinni, kuni sa mulle enda asemel kingid selle endataolise õie oma 
rinnalt mälestuseks kaasa mu teele kaugele kodumaale.» 

«Palun, lase mind lahti,» kordas Sappho. «Enne kui sa mind ei vabasta, ei anna ma 
sulle midagi.» 

«Kas sa ei jookse jälle ära, kui ma su palve täidan?» «Muidugi mitte.» 

«Siis kingin ma sulle vabaduse, aga nüüd pead kinkima mulle ka oma roosi.» 

«Seal põõsas on veel palju ilusamaid õisi. Nopi endale mõni, miks tahad just 
seda?» 

«Tahaksin seda endale mälestuseks ilusaimalt neitsilt, keda ma eales olen näinud.» 

«Nüüd ei anna ma sulle mingit roosi, sest see, kes ütleb, et ma olen ilus, see 
mõtleb halvasti, kes aga ütleb, et ma olen hea, see mõtleb hästi!» 

«Kes sulle seda õpetas?» 

«Minu vanaema Rhodopis.» 

«Olgu siis, sa oled parimatest parim neitsi maailmas.» «Kuidas sa võid nõnda 
öelda, sest sa ju ei tunnegi mind. Oh, ma olen mõnikord väga paha ja sõnakuulmatu. 
Kui ma oleksin hea laps, siis peaksin 

kohe majja minema, selle asemel et sinuga siin lobiseda. Vanaema on mul kõvasti 
keelanud aias viibida, kui seal on võõraid inimesi, ja mulle ei lähegi korda need 
mehed, kes siin käivad ning kes räägivad asjadest, millest ma aru ei saa!» 

«Sa näeksid siis meeleldi, et ma ära läheksin?» 

«Oh ei, sinust saan ma väga hästi aru, kuigi sa nii ilusasti kõnelda ei oska kui 
näiteks Ibykos või õnnetu Phanes, kes öösel, nagu ma praegu Melittalt kuulsin, 
põgenema pidi.» 

«Armastasid sa teda?» 

«Armastasin? Jah, mul on temast väga kahju. Kui ma alles üsna pisike olin, tõi ta 
mulle Saisist alati palle, nukke ja keeglimänge; nüüd, kus ma olen juba suur, õpetab ta 
mulle ilusaid laule, ning lahkumisel kinkis ta mulle mälestuseks ilusa sitsiilia 
sülekoera, kelle nimi on Argos. Vanaema on keelanud mul võõraste meestega jutelda, 
kuid mulle näib, et me oleme juba ammugi tuttavad. Sul on nii head silmad. Aga sa ei 
ole mulle öelnudki, kuidas on su nimi?» 

«Mind kutsutakse Bartjaks.» 

«Bartja? Mihuke imelik nimi! Bartja... Bartja... Tead, see nimi hakkab mulle 
meeldima! Kuidas oli küll Kroisose hea poja nimi, kes meie Phanese põgenema 
päästis?» 

«Gyges on ta nimi. Dareios, Zopyros ja tema on mu parimad sõbrad. Me oleme 
isekeskis vandunud üksteisest mitte kunagi lahkuda ning oleme valmis ohverdama ka 
oma elu üksteise eest. Samal põhjusel kihutasin tänagi siia, et Gygesele hädas abi 
pakkuda.» 

«Aga sa sõitsid asjata.» 

«Ei, Mithra nimel, ma ei ole asjata sõitnud, sest ma leidsin siit sinu. Kuid nüüd 
pead mulle ütlema ka oma nime.» «Mind kutsutakse Sapphoks.» 

«Uus nimi on sul. Kas sa oled selle Sappho sugulane, kelle ilusaid laule Gyges 
meile alati ette laulab?» 

«Olen küll, kümnes muusa, vanem Sappho, oli mu vanaisa Charaxose õde. Sinu 
sõber Gyges tunneb vist küll kreeka keelt paremini kui sina?» 

«Juba hällist peale on ta lüüdia keele kõrval kõnelnud ka Hellase keelt. Ka pärsia 
keelt oskab ta hästi, ja mis veel tähtsam, ta on omandanud ka kõik pärslaste 
voorused.» 

«Mis see oli? Vanaema hüüab mind, pean minema!» 

«Ära mine veel!» 

«Pean.» 

«Kuid mu 1005?» 

«Siin ta on, võta!» 

«Armas neitsi, anna mulle andeks, kui ma sult veel midagi palun.» 

«Ruttu, ruttu, vanaema hüüab jälle!» 

«Võta minult mälestuseks see teemantidest täht.» 

47 

«Ma ei tohi seda teha!» 

«Oh, palun võta! Selle sain ma oma isalt autasuks, kui olin oma käega tapnud 
esimese karu. See on senini olnud mu armsaim ese, nüüd tahaksin kinkida selle sulle, 
sest nüüdsest peale oled sina mulle kõige armsam!» 

Noormees võttis ta rinnal keti otsas rippuva tähe ja tahtis selle tüdrukule kaela 
panna, kuid Sappho puikles nii kallihinnalist eset vastu võtmast. Siis haaras Bartja 
tüdruku oma käte vahele, suudles teda laubale, riputas talle kingituse vägisi kaela ja 
vaatas sügavalt väriseva tüdruku silmadesse. 


Rhodopis hüüdis kolmandat korda. Sappho vabastas end kuningapoja kaisutusest 
ja tahtis ära joosta, kuid pöördus noormehe paluva hüüde peale veel kord ümber ja jäi 
seisma. 

«Millal võin sind jälle näha?» 

«Homme hommikul sama roosipõõsa juures!» 

Sappho jooksis majja. Rhodopis võttis Bartja vastu, jutustas talle, mida ta teadis, 
ning noor pärslane ratsutas kohe Saisi tagasi. 

Pisut enne teda oli Kroisos Saisi jõudnud. Ta läks kohe vaarao jutule ja tegi talle 
kõik teatavaks. Vaarao oli väga ärritatud oma poja teguviisist ning lubas Gygese 
vabastamiseks jalamaid kõik ette võtta. 

Vaevalt oli Kroisos taandunud, kui vaaraoga kokkusaamist palus troonipärija. 


X 


Amasis võttis oma poja vastu valju naeruga, märkamata tolle kahvatut ja 
moonutatud nägu. Ta hüüdis: 

«Kas ma ei öelnud sulle kohe, et lihtsal egiptlasel on raske tabada kavalat hellase 
rebast. Kingiksin kümme oma linna, kui ma seda nalja oma silmaga oleksin näinud!» 

Psametiku nägu kahvatus veel enam. Ta värises vihast ja vastas allasurutud häälel: 

«Ei ole ilus, isa, et su pojale osaks saanud teotus sind rõõmustab. Kui ma ei oleks 
pidanud kartma Kambysese kättemaksu, oleks neetud lüüdlane täna viimast korda 
päikest näinud. Kuid mis läheb see sulle korda, et mina, sinu poeg, olen saanud nüüd 
nende kreeka kerjuste pilkenoolte märklauaks!» 

«Ära teota neid, kes on näidanud, et nad on sinust targemad.» «Targemad? Mu 
kava oli nii peenelt mõeldud, et...» «Peen riie käriseb kõige hõlpsamini.» 

«Aga kas see on lubatud, et võõra maa saadik tohib meid segada surmamõistetud 
kurjategijat tabamast?» 

«Sa eksid, mu poeg! Siin ei ole jutt mingist kohtuotsuse täitmisest, vaid ainult sinu 
haledasti läbikukkunud isiklikust kättemaksust.» 

«Aga selle läbikukkumise tööriistaks oli kuninga käsualune ning seepärast oleks 
mulle vähemalt seegi rahulduseks, kui sa nõuaksid Pärsia kuningalt karistust mehele, 
kes kutsumatult segas end sinu käsu täitmise Vchele. Niisugust üleastumist 
karistatakse Pärsias, kus kuninga käsk on kui jumala käsk, väga karmilt. Kambyses 
peaks seepärast ka Gygest karistama,» 

«Sfeda sammu ma ei astu, sest ma ütlen sulle avalikult, et Phanese pääsemine 
rõõmustab mind suuresti. Gyges päästis mu hinge süütu vere valamisest ning takistas 
sinu inetut kättemaksu inimese suhtes, kellele su isa niii palju võlgneb.» 

«Nii et sa vaikid Kambysesele kogu juhtumist?» 

«Ei, Va saadan talle lõbusasisulise kirja, nagu mul kombeks, ja hoiatan teda selles 
Phanese eest. Ma valmistan ta selleks ette, et kui ateenlane, vaevalt pääsenud me 
küüsist, oma vihast aetuna läheks avaldama saladust, et Pärsiat Egiptuse vastu üles 
kihutada, ei leiaks ta seal oma laimule enam uskujaid. Kroisose ja Gygese sõprus on 
mulle kasulikum kui Phanese kättemaksuoht.» 

«On sde sinu viimane sõna? Sa ei taha mind milleski aidata?» «Ei, kõtk jääb 
nõnda, nagu ma ütlesin.» 

«Siis ära värise mitte ainult Phanese ees, vaid veel kellegi teise ees, kes teab 
sedasama.» 

«Sa ähvardad mind, tahad jälle purustada eile sõlmitud sideme? Psametik, 
Psametik, ma soovitan sul selle üle mõelda, et sa seisad vaarao, oma isa ees!» 


«Aga sina tuleta meelde, et ma olen su poeg. Ja kui sa jälle sunnid mind unustama, 
et jumalad on valinud sinu minu sigitajaks, ja sa keelad mulle igasugust abi, siis oskan 
ma võidelda ka oma relvadega.» 

«Ma olen uudishimulik, millised need on?» 

«Miks ma peaksin neid varjama? Tea siis, et meie käes on kiri, mille sa oled 
saatnud silmaarst Nebencharile.» Amasis kahvatas. 

«Enne kui sa võisid aimatagi, et Kambyses kavatseb kosida su tütart, saatsid sa 
seile mehe kaugesse Pärsiasse, et lahti saada ühest Nitetise saladuse kaasteadjast. Seal 
on see mees praegugi, ja ta on minu ja preestritega liidus. Jätkub preesüite 
ühestainsast käeviipest, et ta avaldaks Kambysesele saladuse Nitetise päritolu kohta. 
Preestrite käes on ka üks sinu käega kirjutatud kiri, mille sa ta isale oled kunagi 
saatnud ja milles sa, pakkudes tuhat rõngast kulda, palud ka preestritel vaikida 
Nitetise tõelisest päritolust.» 

«Ja kas see kiri on preestrite käes?» küsis Amasis jäisel häälel. «Jah.» 

«Korda, mida sa nõuad!» 

«Nõuan, et Kambyses Gygest karistaks, ja anna mulle täieline vabadus põgenenud 
Phanest jälgida.» 

«On see kõik?» 

«Anna preestritele tõotus, et sa keelad kohe hellenitel Egiptuses oma 
ebajumalatele templite ehitamise, ja pane seisma Apolloni templi ehitamine 
Memphises.» 

«Ma olen oodanud sääraseid nõudmisi, neil on ju nüüd minu vastu 
vahe relv. Olgu siis, ma olen nõus järele andma oma vaenlastele, kellega 
sa oled ühinenud, kuid ka mina pean esitama oma tingimused. Esiteks, 
ma nõuan seda kirja tagasi, mille ma olen ettevaatamatult saatnud Nebenc- 
hari isale, sest kui jätan selle teie kätte, siis ei ole ma enam teie vaarao, 
vaid kõige haletsusväärsem preesterkonna ori.» 

«Sinu nõue on lihtne, sa pead selle kirja saama, kui...» 

«Ei mingit kuid. Kuid sinu nõuet Kambysese käest Gygesele karistust nõuda pean 
nõnda rumalaks, et ma seda ei täida. Nüüd jäta mind rahule ja ära tule enne mu silma 
alla, kuni lasen sind kutsuda. Eile võitsin endale poja, täna kaotasin ta jälle. Tõuse 
püsti! Ma ei nõua sult mingit pojalikku armastust oma isa vastu, sest säärased tunded 
on sujle võõrad. On sulle tarvis lohutust või nõuannet, pöördu preestrite poole“ kelle 
käes sa oled pehme kui vaha. Olgu need sulle isa asemel. 

Et Egiptust vägevaks teha, selleks ei ole ma seni tagasi kohkunud mingisugustest 
isiklikest ohvritest, kuid nüüd näen, et preesterkonnal ei ole häbi mind isamaa 
äraandmises süüdistada, et aga endile kasulikku seisundit saavutada. Nüüd ma näen, 
et see eesõigustatud omakasupüüdlik kast on Egiptusele palju suurem vaenlane kui 
pärslased. 

Hoidku nad endid! Seekord ma olen sunnitud järele andma nende nõudmistele, 
sest oma isanõrkuses olen ise Egiptuse kohale kutsunud ähvardava hädaohu. Aga 
tulevikus, suure Neithi nimel, tahan ma talitada kindlal käel ja näidata, et ma olen 
vaarao, ja ennem ohverdan kogu preesterkonna, kui taganen oma kõige pisemastki 
tahtmisest. Ole vait — ja mine!» 

Troonipärija lahkus. Ent vaarao pidi seekord kaua aega end koguma, et ilmuda 
oma külaliste ette endiselt rõõmsa ja näiliselt lõbusana. 


Psametik läks nüüd uuesti ülempreester Neithotepi juurde ja jutustas talle kõik, 
millest vaarao oli pajatanud. Tark ülempreester raputas pead Amasise ränkade 
ähvarduste peale ning saatis troonipärija peale harilikke manitsusi minema, 

Psametik läks koju. 

Äpardunud kättemaks, uus kurjakuulutav lõhe isa ja tema vahel, kartus võõraste 
pilke ja naeru ees, tunne, et ta on ainult preestrite mängukann, veendumus oma 
õnnetust saatusest, mis ripub ta kohal juba sündimisest saadik, nisusid ta südant ja 
tumestasid hinge. 

Ta abikaasa oli surnud, ja viiest lapsest ei olnud rohkem järel kui üks tütar ja väike 
poiss, keda ta väga armastas. Oma väikese poja juurde tahtis ta nüüd minna, et leida 
selleltki lohutust. 

«Kus on mu poeg?» küsis ta esimeselt vastujuhtuvalt hoovkondlaselt. 

«Just praegu käskis vaarao väikese Neho ühes hoidjaga enda juurde tuua.» 

Siis lähenes ülemteener troonipärijale ja andis sügavasti kummardudes edasi 
pitseeritud ja papüürusele kirjutatud kirja, sõnades: «Sinu isalt, vaaraolt.» 

Psametik purustas äärmises vihas vaarao nimega varustatud vahast pitseri ja luges: 
«Ma lasksin su poja enda juurde tuua, et temast ei kasvaks nagu sinust preestrite pime 
tööriist, kes unustaks, mida ta isamaale võlgneb. Ma kannan siitpeale hoolt ta 
kasvatuse eest, sest lapsepõlvemälestused on suure tähendusega kogu pärastises elus. 
Kui sa tahad Nehot näha, ei ole mul midagi selle vastu, ainult et sa pead mulle iga 
kord enne oma soovist! teatama.» 

Troonipärija hammustas huule veriseks, et ümbritsevate hoovkondlaste eest 
metsikut viha peita. Mõne silmapilgu seisis ta vaikides, siis käskis ta kokku koguda 
koerad, jahimehed, vibud ja hobused, et minna metsikusse kõrbesse küttima, kus ta 
saaks oma jahutamatut viha metsikute loomade peale välja valada. 

Gyges oli lastud kohe peale isa ja vaarao läbirääkimist vabadusse ning sõbrad 
tervitasid teda suure rõõmuga. Vaarao tahtis oma sõbra poja vangistuse kahekordselt 
heaks teha ning kinkis talle kaks pruuni toredat hobust koos kalli vankriga. 

Kui Amasis kolm päeva peale Gygese vabastamist teatas, et ta tütar Nitetis on 
kahe nädala pärast valmis reisiks Aasiasse, kahetsesid kõik pärslased, et nad ei saa 
Egiptuses kauem viibida. 

Kroisos käis läbi kreeka luuletajate ja kujuritega ning ta poeg Gyges jagas kõigiti 
seda huvi. Dareios, kes juba Babüloonias oli tegelnud täheteadusega ning vaatles 
õhtuti taevast, sattus kord seletamatul kombel ülempreester Neithotepiga kõnelema 
ning too viis ta templi kõrgeimasse tippu, tähetorni, kus jagas teadusejanulisele 
noormehele oma tarkusi. Esimene kord ei jäänud viimaseks. 

Psametik nägi kord võõrast oma õpetaja juures ja küsis Neithotepilt, miks ta 
tutvustab võhivõõrale Egiptuse saladusi. 

«Ma õpetan teda,» vastas ülempreester, «ma seletan talle ainult asju, mida 
kaldealased Babüloonias teavad niisama hästi kui meie siin, ja teen sest mehest meile 
seeläbi sõbra. Sellest Dareiosest, ütlen ma sulle, temast saab kord vägev valitseja ning 
ma näen ta planeeti säramas ka Egiptuse kohal.» 

Noorele Bartjale olid aga ta sõbra öised õppetunnid teretulnud, sest need sundisid 
Dareiost hommikuti kauem magama, ning see kergendas Bartja varahommikusi 
salajasi ratsakäike Naukratisesse, kus ta saatjaks oli ainult Zopyros. 

Keegi ei märganud kuningapojas toimuvaid hingemuutusi, välja arvatud 

ainult vaarao tütar Tachot, kelle vastu Bartja oli järsku muutunud külmaks ja 
ametlikuks. 


Aga Melittast, Rhodopise vanast orjatarist, oli saanud noore armastajapaari 
kaitseingel. Ühel hommikul oli ta sattunud Bartja ja Sappho salajasele kokkusaamale 
ning keeletuks ehmunud. Kuid kuningapoeg oli andnud talle nii kalli kingituse ja vana 
naine oli ta ilust nii võlutud, et ta ei lausunud siitpeale oma käskijannale Sappho 
salajasest armastusest sõnagi. 


XI 


Kolm päeva enne Nitetise ärasõitu oli Rhodopis kutsunud Naukmtisesse 
suure hulga külalisi, kelle seas olid ka Kroisos ja Gyges. Piduliku söömingu 
ajal pidid armastajad, Bartja ja Sappho, öise pimeduse ja vanal orjatari 
kaitse all kohtuma. Kui Melitta nägi, et pidutuju oli juba suuren/as hoos, 
avas ta aiaväravad, laskis kuningapoja sisse ja viis Sappho ta juurde. Ise 
läks ta eemale varitsema, et keegi segama ei saaks tulla, lubades sellisel 
juhul käte plaksutamisega hoiatada. 

Armastajatel oli palju rääkida ja nad ei märganudki, kuidas aeg lendas. Pealegi 
teadsid nad, et Melitta tuleb õigel ajal Sapphot ära kutsuma. 

Aga vana orjatar oli oma vahipostil väsimuse ja vanaduse tõttu magama uinunud. 
Lõpuks ärkas ta suure müra peale üles. Kohe plaksutas ta käsi, et Sapphot ära kutsuda, 
sest tähtede järgi paistis, et hommik ei ole enam kaugel. 

Kui orjatar oma kaitsealusega majale lähenes, nägi ta, et sealt lahkusid juba 
parajasti viimased külalised. 

Hirmust rauge, tõukas ta kohkunud tüdruku tagaukse kaudu majja, viis ta 
magamistuppa ja pidi just hakkama teda lahti riietama, kui Rhodopis sisse astus. 

«Sa oled veel ülal, mu laps?» küsis vanaema. «Mida see tähendab, mu laps?» 

Melitta värises ja vale oli juba ta keelel. Aga Sappho heitis enda vanaemale kaela, 
suudles teda ja jutustas talle kõik. Rhodopis kahvatas. 

«Jäta meid üksi!» käskis ta orjatari. Siis jäi ta tütretütre ette seisma, pani oma käed 
ta õlule ja sõnas: «Sappho! Vaata mulle silma! Kas sa võid ka nüüd nii süütult ja 
lapselikult mulle silma vaadata kui enne pärslase tulekut?» 

Tüdruk vaatas rõõmsalt naeratades vanaemale otsa ning Rhodopis surus ta oma 
rinnale, suudles teda ja ütles: 

«Juba sellest peale, kui sa lapsekingadest väljas olid, tahtsin sinust kasvatada 
vooruslikku neiut ja hoida sind armastuse eest. Ma tahtsin sulle varsti sobiva mehe 
otsida ja vanade kommete järgi sind naida, kuid jumalad 

on tahtnud teisiti. Sa oled tundnud oma rinnas juba armastuse vastupandamatut 
võimu, ning olnut ei saa enam olematuks teha. 

Hoia need ilusaimad mälestused esimesest armastusest oma hinges alles nagu 
kallis varandus, sest iga inimese elu saab varem või hiljem nõnda vaeseks, et ta 
sääraseid varandusi vajab, et mitte tuimuda. Mõtle salajas ilusa noormehe peale, kuid 
ära unista kunagi temaga jällenägemisest. Pärslaste iseloom on kergemeelne ja 
kõikuv, kõik uus võlub neid, kõike võtavad nad Vastu avasilmi. Sa võisid talle tõsiselt 
meeldida, nüüd igatseb ta su järele” kuid ta on noor ja ilus ning jääb ikkagi pärslaseks. 
Sa pead temast lahti ütlema!» 

«Aga miks siis, vanaema? Ma vandusin talle ju igavest truudust!» 

«Tdp, lapsed, mängite igavikuga, nagu see oleks ainult silmapilk. Mis puutub sinu 
truudusevandesse, siis austan ma seda. Kuid rahvatarkus ütleb: «Zeus, ära kuule 
armastajate truudusevandeid!» Ära unusta sinagi kunagi oma armastust, kuid katsu 


harjuda mõttega, et sa loobud oma armsamast. Mis siis, kui su armsam unustab oma 
vande?» 

«Ei iialgi, vanaema! Ära räägi nõnda hirmsaid asju! Kui sa teda tunneksid, 
mõtleksid sa samuti kui mina. Ennem kuivab Niiluse jõgi ja varisevad püramiidid, kui 
mu Bartja mind petab!» 

Tüdruk hüüdis need sõnad säärase õhinaga ja ta mustad silmad läikisid seejuures 
nõnda soojalt ja õnnelikult, et ka Rhodopise nägu lõi uuesti särama. 

Sappho haaras taas kätega ümber vanaema kaela, jutustas talle kõigest, mis ta oli 
oma armsamaga rääkinud, ja lõpetas hüüdega: 

«Oh, vanaema, ma olen nii õnnelik, nii õnnelik! Ning kui ka sina ühes meiega 
tuled siit Pärsiasse kaasa, nagu me Bartjaga arutasime, siis pole mul enam jumalate 
käest midagi paluda!» 

«Ei meie tea jumalate nõu ja tahtmist,» ohkas Rhodopis. «Mine nüüd magama, mu 
laps, ja palu ühes minuga, et see kõik hästi lõpeks. Homme tahan ma sinust 
Kroisosega rääkida. Tema otsusest ripub, kas ma võin sulle lubada, et sa jääksid 
pärslase tagasitulekut ootama, või pean sind vannutama, et sa ta unustaksid. Maga 
hästi, mu kullake, sinu vanaema hoiab sind kõige eest!» 

Järgmisel hommikul laskis Rhodopis Kroisose uuesti oma majja paluda. 

Ta rääkis vanale kuningale kõik, mida ta Sappho suust oli kuulnud, ning lõpetas: 
«Ma ei tea, millised nõudmised on pärslastel oma valitseja abikaasa suhtes, kuid ma 
võin kinnitada, et Sappho on väärt kaasa igale kuningale. Ta põlvneb õilsast 
suurmnikuseisu isast, ja nagu ma olen kuulnud, on pärsia seaduste järgi isa kõige 
tähtsam.» 

«Ma kuulasin sind vaikides,» vastas Kroisos, «ja ei tea praegusel silmapilgul, kas 
ma pean selle armastuse üle nutma või naerma. Kambyses ja Kassandane, Bartja ema, 
kavatsesid oma poega naida juba enne me ärasõitu. Kuningal endal ei ole seni ühtki 
järeltulijat. Kui ta jääbki lastetuks, siis 

on ainuke soojätkamise võimalus Bartja kaudu, sest suure Pärsia riigi rajajal ei 
olnud samuti rohkem kui kaks poega — Kambyses ja sinu tütretütre armsam. Bartja 
on kõikide aukandjate ja alamate lootus. Kuninga-poegadelt nõutakse küll, et nad 
naituksid ainult pärsia kõrgemast suur-nikkonnast neidudega, kuid pärslastele on 
omane ka piiramatu armastus kõige võõra vastu ning sinu tütretütre ilu tõttu võivad 
nad Bartjal lubada temaga abielluda.» 

«Nõnda on siis kõik raskused kõrvaldatud,» hüüdis Rhodopis rõõmsalt. 

«Mitte pulmad, vaid järgnev aeg teeb mulle muret.» 

«Arvad sa, et Bartja....» 

«Tema poolt ei karda ma midagi. Tal on hea süda ning ta pole varem kedagi 
armastanud ning suudab Sappho kauaks ajaks õnnelikuks teha.» «Aga...» 

«Aga sa pead mõtlema ka sellele, et kui kõik pärsia mehed võtavad juubeldusega 
vastu oma lemmiku noore naise, siis pärsia suurnike naised lõhkevad kadedusest ja 
katsuvad süütut lapsukest igapidi õnnetuks teha.» «Sa oled väga halvas arvamises 
pärslannadest.» «Nad on ikkagi naised, kellel on tütred ja kes näeksid, et nende tütred 
oleksid Sappho asemel. Kadedus muutub haaremite ühetoonilistes ja igavates 
ruumides tihti vihkamiseks. Ma kardan nimelt, et Sappho, mida ilusam ta on, saab 
kogu selle salajase viha märklauaks, ning ükskõik kui palavalt Bartja teda ka esimesil 
aastail armastaks, peab ta oma abielus raskeid tunde läbi elama.» 

«Sedasama kardan minagi. Lihtne hellen oleks mulle olnud kindlasti sobivam 
väimees kui suure kuninga poeg.» 


Samal silmapilgul astus Bartja Knakiase saatel tuppa. Jumalakeeli palus ta 
Rhodopist oma tütretütar talle anda, kõneles oma palavast armastusest ta vastu ning 
kinnitas, et Rhodopis teeb nende õnne kahekordseks, kui ta ka nendega ühes Pärsiasse 
sõidab. Siis haaras ta Kroisosel käest kinni ja palus ka temalt kui oma isiklikult 
sõbralt abi. 

Naeratades kuulas vana kuningas noormehe kirglikke sõnu ja ütles: 

«Kui sageli, mu Bartja, olen sind hoiatanud armastuse eest? Armastus, see on 
põletav tuli!» 

«Aga ta leegid on ilusad.» 

«Nad toovad valu kaasa.» 

«Aga see valu on magus.» 

«Ta tumestab su hinge.» 

«Kuid kindlustab südant.» 

«Oh see armastus!» hüüdis Rhodopis. 

Samal silmapilgul astus ka Sappho tuppa. Ta oli lumivalges, purpurpunasega 
kanditud rüüs, mis langes laiades voltides üle ta nõtkete liikmete, ta juustes sätendasid 
värsked roosid ning puusa kaunistas hiilgav täht, armsama esimene kingitus. 

Julgelt, kuid häbelikult kummardas ta Kroisose ette, kes silmitses teda pikalt. 
Mida enam too vaatas õnnest lõkendava neitsi nägu, seda rõõmsamaks läks ta enda 
oma. Kauged õnnelikud mälestused kerkisid ta hinge... Järsku vajutas ta suudluse 
neitsi otsaesisele, viis ta Bartja juurde ja hüüdis: «Võta siis ta, Sappho peab saama su 
naiseks, olgu selle vastu kas või kogu Pärsia suurnikud!» 

«Kas mul siis ei olegi midagi kaasa rääkida?» ütles Rhodopis ja naeratas läbi 
pisarate. 

Nüüd võttis Bartja ta parema ja Sappho vasema käe ning kaks paari õnnelikke 
silmi vaatasid talle otsa. Rhodopis tõusis püsti ning hüüdis nagu selgeltnägija: 
«Kaitsku teid Eros, kes juhatas teid kokku, kaitsku teid Zeus ja Apolloni Naeratagu 
rõõmsasti su surnud vanemate varjud, mu Sappho, kui see suur rõõmusõnum sinust 


nende juurde allilma jõuab!» 
kd 


Kolm päeva hiljem voogas Saisi sadamas jälle arutu rahvameri. Rahvas oli 
kogunenud, et lahkuvale vaarao tütrele veel viimast korda «ela hästi» hüüda. See 
silmapilk näitas taas, et egiptlased preestrite ässitustest hoolimata oma vaaraod 
armastasid. 

Kui Amasis ja Ladice nuttes viimast korda Nitetist kaisutasid, kui Tachot kõigi 
saislaste silma all nuuksudes õel kaela ümbert haaras, kui laevad täies purjes 
eemalduma hakkasid, ei jäänud kellegi silmad kuivaks. 

Ainult preestrid vaatasid nagu alati seda vaatemängu külmalt ja osavõtmatult 
pealt. 

Kaua seisis Tachot maabumissillal ja lehvitas lahkuvatele laevadele valge rätikuga 
järele. Ta nuttis vahetpidamata — kas oma mänguseltsilise või noore pärslase pärast, 
mine tea! 

Amasis kaisutas kogu rahva nähes oma naist ja tütart. Siis haaras ta väikese Neho 
kätele ja tõstis ta kõrgele, lastes egiptlasi rõõmuhõisetel teda tervitada. Psametik, 
lapse isa, seisis vaikides ja kuivade silmadega vaarao kõrval, kes ei näinud teda 
märkavatki. Viimaks lähenes Neithotep, ülempreester, viis troonipärija oma isa 
juurde, pani ta käe isa kätte ja hüüdis valju häälega õnnistust kogu vaarao suguvõsale. 


Vahepeal heitsid ülestõstetud kätega egiptlased põlvili. Amasis tõmbas poja oma 
rinnale ning sosistas ülempreestrile, kui see oli lõpetanud palve: «Elame rahus 
iseenese ja Egiptuse nimel!» 

«Kas said Nebenchari kirja kätte?» 

«Samose mereröövlite laev ajab Phanese trieeri taga.» 

«Vaata, seal sõidab sinu eelkäija laps, Egiptuse seaduslik troonipärija, ta sõidab 
takistuseta kaugele maale.» 

«Apolloni templi ehitamine Memphises pannakse seisma.» 

«Isis, laena meile rahu, ning õnn ja küllus laotagu end Egiptuse üle!» 

55 


XII 


Seitse nädalat hiljem liikus suurel Kuningateel, mis tuli läänest Babü-looniasse, 
suur voor vankreid ja ratsanikke eemal paistva suure linna poole. 

Kullatud ratastega vankril, mis oli pealistatud kuldbrokaadiga ja kandis 
puupostikestele toetuvat katust, istus Nitetis, Egiptuse vaarao tütar. 

Ta vankri kõrval ratsutas saatjaskond, meile juba tuntud pärsia suurnikud ja 
troonilt tõugatud Kroisos oma pojaga. 

Viiskümmend muud vankrit ja kuussada eeslit järgnesid neile, kuna salk pärsia 
ratsanikke toredad hobustel rongkäigu ees ratsutas. 

Tee viis mööda Eufrati kallast läbi nisu-, odra- ja seesamipõldude, mis andsid 
kakssada ja mõnikord ka kolmsada seemet. Saledad datlipalmid, mis kandsid 
rikkalikku saaki, paistsid põldude keskel, mis igas suunas olid läbi lõigatud 
korrashoitud kraavidest ja kanalitest. Talvisest ajast hoolimata paistis päike soojalt 
pilvitust taevast. Võimsa jõe pinnal ujus suuremaid ja väiksemaid paate. 
Pumpamisseadeldised ja vesirattad suunasid karastavat niiskust jõekaldad olevaile 
põldudele, kus paistis lugematu arv külasid. Kõik see laskis oletada, et läheneti 
targasti valitsetava kultuurriigi südamele. 

Maapigiga kaetud seintega telliskivimaja ees jäi rongkäik ühes saatjaskonnaga 
seisma. Kroisos laskis enda hobuse seljast maha aidata, lähenes Nitetise vankrile ja 
hüüdis: «Siin on meie viimane peatus! See kauge torn, mis seal silmapiiril paistab, on 
kuulus Beli tempel, mis on teie püramiidide kõrval imeväärsemaid inimese kätetöid. 
Enne kui päike loojub, oleme Babüloni väravate ees. Luba, et ma aitan su vankrilt 
maha ja juhatan su majja ümmardajate juurde. 

Sa pead täna rõivastuma pärsia kombe järgi, et Kambysese silmis armu leida. Juba 
mõne tunni pärast seisad sa oma mehe ees. Kui kahvatu sa oled! Hoolitse, et su 
ümmardajad kataksid su põsed rõõsa punaga. Esimene mulje on tihti otsustav. See 
vana tarkus maksab eriti su mehe kohta. Kui sa temale esimesel kohtumisel hästi 
meeldid, milles ma ei kahtle, oled sa jäädavalt võitnud ta südame. Kui sa talle täna ei 
meeldi, siis ei kingi ta sulle oma hoolimatu iseloomu tõttu iialgi enam sõbralikku 
pilku. Julgust, mu tütar, julgust! Esimene asi, pea meeles õpetused, mis ma sulle teel 
olen jaganud.» 

Nitetis kuivatas pisara ja vastas: 

«Kuidas ma peaksin tänama sind, Kroisos, mu teine isa, mu nõuandja ja kaitsja! 
Ära jäta mind nüüd ega hiljemgi maha. Ole ka edaspidi, kui mu elu peaks läbi 
kurvastuse ja mure minema, mu kaitsjaks. Tänu sulle, mu isa, tuhat tänu!» 

Seejuures lõi neitsi oma käed vana mehe kaela ümber ja suudles teda suule nagu 
armastaja tütar. 

Kui ta astus musta maja õue, tuli talle seal vastu keegi mees, kelle 

järel terve kari ümmardajaid. See oli eunuhhide pealik, pärsia hoovkonna tähtis 
isik, ta oli suurt kasvu ja tugeva kehaga. Ta habemetu nägu naeratas mahedasti. Ta 
kõrvades rippusid kallid tilgutid, ta käed, jalad ja kael olid kaetud kullast kettide ja 
võrudega ning ta püstistest käharjuustest, mida hoidis koos purpurne side, levis 
kangeid lõhnu. 

Aupaklikult kummardus eunuhh Boges egiptlanna ees ja ütles, hoides oma lihavat, 
võrudega kaunistatud kätt suu ees: 

«Kuningas Kambyses, maailma valitseja, saadab mu sulle vastu, et oma tervituste 
nestega sind värskendada. Veel saadab ta sulle minu, oma alandliku sulase kaudu 
pärslanna riided, et sa väärilisena võiksid astuda oma mehe, kõige vägevama valitseja 
ette. Need naised, su ümmardajad, ootavad su käske. Nad muudavad su egiptuse 
smaragdist pärsia teeman-diks.» 

Nüüd kummardas Boges teist korda sügavalt Nitetise ees ja käskis võõrastemaja 
peremehel ulatada vürstinnale soolaks-leivaks maitsekalt korraldatud korvitäis 
puuvilju. 

Nitetis tänas mehi sõbralike sõnadega, astus majja, laskis endalt võtta egiptuse 
vaaraotürte rüü, et lasta end võõraste käte läbi ehtida pärsia printsessi kombel. 

Saatjaskond hoolitses senikaua lõunasöögi eest. Nobedad teenrid tõid üksteise 
järel toolid, lauad ja kuldsed sööginõud ning varsti ootas teekäijaid toredasti kaetud 
laud, kus ei puudunud isegi lilled. 

Kui sööjad, kelle keskele oli istunud ka eunuhh Boges, lauast tõusid, avanes jälle 
võõrastemaja uks, ning kuuldus pikk imestushüüd, sest pärslaste ees seisis Nitetis 
kallihinnalises pärsia printsessi rüüs, sale, sirge, teadlik oma võitmatust ilust. 

Tahtmatult langesid kõik ümmardajad — aasia kombe järgi — ta ette põlvili. Ning 
näis, nagu oleks vaarao tütar ühes oma lihtsa rüüga seljast heitnud ka kogu oma 
egiptusliku tagasihoidlikkuse ning ühes kullast ja kalliskividest särava pärsia siidiga 
omandanud kuningannale väärse uhkuse ja iseteadvuse. 

Sügav aupaklikkus, mis talle nüüdsama oli osaks saanud, näis teda rahuldavat. Ta 
viipas käega ümmardajatele, tänas imestlevaid sõpru ning pöördus siis eunuhhide 
pealiku poole, öeldes sõbralikult, kuid uhkelt: «Sa oled oma kohustuse täitnud. Ma 
olen riiete ja orjataridega rahul. Võta see kuldkett minult tänutäheks.» 

Kõikvõimas kuninga naistevalvur suudles Nitetise rüüpalistust ning võttis 
kingituse vaikides vastu. Säärase uhkusega ei olnud teda veel ükski alluv kohelnud. 
Kõik senised Kambysese naised olid aasialannad ja seepärast katsusid nad, teades 
eunuhhide pealiku võimu, teda enda poole võita meelitavate sõnade ja magusate 
naeratustega. 

Nüüd kummardas Boges teist korda sügavalt Nitetise ees, kuid see ei kinkinud 
talle enam tähelepanu, pöördus Kroisose poole ja ütles tasa: 

«Sind, mu hea sõber, ei suuda ma tänada sõnade ega kingitustega selle eest, mis sa 
minu heaks oled teinud, sest ainult sulle võlgnen ma tänu, kui mu elu siinses 
hoovkonnas on kui mitte õnnelik, siis vähemalt rahuldav.» 

Aga edasi jätkas ta kõigile kuuldavalt: 

«Võta see sõrmus, mis on olnud Egiptusest saadik siiamaani mu käes. Ta väärtus 
on väike, kuid tähendus seda suurem. Pythagoras, õilsaim kõigist hellenitest, kinkis 
selle mu emale, kui ta Egiptuses meie preestrite tarkust käis õppimas, ning ema kinkis 
selle mulle, kui ma Egiptuse pinnalt lahkusin. 

Selle sõrmuse türkiisil on arv seitse. See jagamatu arv kujutab endast hinge ja ihu 
kooskõla, sest midagi ei ole jagamatumat kui tervis. Kui vaid pisim osa inimese 


kehast on haige, siis on haige kogu inimene, kui ainus halb mõte pesitseb meie peas, 
on meie hinge kooskõla rikutud. Öelgu see seitse, iga kord kui sa teda näed, sulle 
seda, mida ma tahan sulle soovida: jagamatut kehalist tervist ja kauakestvat 
armastusrikast hinge-headust, mis teeb vooruslikemaks ja seega terveimaks inimeseks 
maailmas. Ei mingit tänu, mu isa, sest ma jään ikka sinu võlglaseks, kui ma ka 
jõuaksin sulle tagasi anda kõik kaotatud varandused. 

Sina, Gyges, võta see lüüdia pill ning meenuta kinkijat, kui ta keeled helisevad. 

Sulle, Zopyros, ulatan ma selle kuldse keti, sest sa oled, nagu ma olen näinud, 
truim sõber oma sõpradele. 

Sulle, Dareios, Egiptuse teaduse ja tähitud taeva sõbrale annan ma selle ratta, 
millelt sa leiad asjatundliku käega graveeritud loomaringi. 

Sina, Bartja, mu armas mehevend, pead vastu võtma kalleima kingituse, mis mul 
õn. Võta vastu see sinine kalliskiviamulett. Mu õde Tachot sidus selle mulle kaela, kui 
ma teda enne meie viimast magamaminekut suudlesin. Ta ütles mulle, et see, kes 
kannab seda talismani, leiab armastuses õnne, ning ta nuttis seejuures. Bartja, ma ei 
tea, kelle peale mu õde mõtles, kuid ma arvan talitavat tema soovi järgi, kui ma selle 
sinu kätte annan. Mäleta, et Tachot kinkis sulle selle minu, oma õe kaudu ning tuleta 
mõnikord meelde ka meie ühiseid mänge Saisi aias.» 

Seni oli ta kõnelnud kreeka keeli. Nüüd pöördus ta oma teenerkonna poole, kes 
ootasid aupaklikus kauguses, ja ütles vigases pärsia keeles: 

«Võtke ka teie vastu mu tänu! Babülonis saate minult tuhat kuldstaaterit. Ma käsin 
sind, Boges, öeldud summa juba täna inimeste vahel ära jagada. 

Saada mind vankri juurde, Kroisos!» 

Vana kuningas ruttas käsku täitma ning kui nad olid jõudnud vankri juurde, 
sosistas Nitetis talle kõrva: «Kas sa oled minuga rahul, mu isa?» 

«Ma ütlen sulle, tüdruk,» vastas Kroisos, «sa oled hoovkonnas, välja arvatud 
kuninga ema, varsti esimene naine, sest sinu otsaesisel hiilgab tõelise kuninganna 
uhkus ning sul on annet vähesega palju saavutada. 

Usu mind, et väike kingitus, nagu sina neid oskad valida ja jagada, valmistab neile 
suurnikele palju rohkem rõõmu kui suur hunnik kulda. Kui ilus sa oled! 

Aga mis see siis on? Kas sa ei näe suurt tolmupilve linna poolt lähenemas? See on 
vist Kambyses, kes ruttab sulle vastu. Ole siis tubli, mu tütar! Kõigepealt püüa ta pilk 
välja kannatada ja sellele vastata. Ainult vähesed kannatavad välja ta silmade 
välkuvuse. Kui sa saad sellega hakkama ning võid talle vabalt ja kõhklemata silma 
vaadata, siis oled sa võitnud. Julgust, julgust, mu tütar, Aphrodite ehtigu sind oma 
iluga! 

Hobustele, mu sõbrad, kuningas tuleb meile vastu!» 

Nitetis istus ärevana kuldses vankris ja surus käed südamele. Ikka lähemale ja 
lähemale tuli tolmupilv. Nüüd ulatusid päikesekiired sellest läbi, nende paistel 
läiklesid kui välgusähvangud piksepilves relvad. Nagu tuule-kiirusel kihutav salk, oli 
üksainus mass hobuseid, mehi, purpurit, kulda ja kalliskive. Enam kui kakssada 
ratsanikku, kõik lumivalgetel nikea hobustel, mille riistad olid kaunistatud kullast 
kellukeste, sulgede, tuttide ja tikanditega, kihutas ronkmusta hobuse seljas istuva 
mehe järel, kes kindlalt istus oma peru ratsu seljas. 

See mees kandis seljas sarlakpunast-valget rüüd, jalas purpurpunaseid pükse ja 
kollaseid saapaid. Ta rüüd hoidis koos kullast vöö, mille vahele oli pistetud lühike 
odataoline mõõk, mille pide ja tupp olid üleni kalliskividega kaunistatud. Muu osa ta 
rõivastusest sarnanes Bartja omaga. 


Hiiglasuur eebenmust habe kattis kogu ta alumist näoosa. Ta nägu oli kahvatu, 
näojooned liikumatud, aga ta silmad, mis olid veel mustemad kui ta habe ja juuksed, 
pildusid mitte ainult kuuma, vaid otse põletavat tuld. Sügav tulipunane arm, mis oli 
saadud ühe massageti sõduri hoobist, jooksis üle ta otsaesise, suure kumera nina ja 
õhukeste huulte. 

Nitetis ei saanud pilku selle ratsaniku uhkelt ja võimsalt kujult. Kedagi 
sellesarnast ei olnud ta varem näinud. Ta arvas tundvat selle mehe uhkes olekus kogu 
mehelikkust ning talle näis, et kogu maailm ja isegi tema olid ainult seks loodud, et 
end painutada selle mehe tahtmise alla. Ta muutus nõrgaks, kuid sellest hoolimata 
tundis ta alistuv naisesüda iha klammerduda selle mehe külge nagu nõrk viinapuu 
uhke tamme tüve külge. Suurest erutusest vaheldusid ta näol erendav punaja sügav 
kahvatus. Ta unustas kõik oma isaliku sõbra õpetused ning hingetuna puuris ta oma 
silmad mehe põletavaisse pilkudesse, kui see oma vahutava ratsu ta vankri kõrval 
peatas. Ta teadis, et see oli kuningas, ilma et talle keegi" seda oleks öelnud. 

Poole maailma valitseja karm nägu muutus ikka sõbralikumaks ja sõbralikumaks, 
mida kauem Nitetis ta puuriva pilgu välja kannatas. Siis viipas ta Nitetisele 
tervituseks käega ning ratsutas Nitetise saatjaskonna poole, kes olid karanud hobustelt 
ja heitnud kuninga ette põrmu. 

Nüüd hüppas Kambyses ratsult maha ning samal silmapilgul tegid seda 

kõik ta saatjad. Kaasasolevad vaibamehed laotasid mõttekiirusel maanteele raske 
purpurse vaiba, et kuningas ei puudutaks oma jalgadega maanteetolmu, ning mõni 
silmapilk hiljem tervitas Kambyses kojujõudnud sõpru ja sugulasi, kusjuures ta ulatas 
neile oma suu suudlemiseks. 

Siis raputas ta Kroisose kätt ning käskis tal uuesti hobuse selga istuda ning teda 
Nitetise vankri juurde saata. Tähtsad võimukandjad ruttasid kohe juurde ja aitasid 
kuninga uuesti hobuse selga. Too andis märku ja rongkäik hakkas jälle liikuma. 

Kroisos ja Kambyses ratsutasid kullatud vankri juurde. 

«Ta on ilus ja armas mu südamele,» hüüdis pärslane lüüdlasele. «Aga nüüd tõlgi 
mulle täpselt, mida ta mu küsimusele vastab, sest ma ei oska peale pärsia keele ühtki 
muud keelt.» 

Nitetis oli kuulnud neid sõnu. Ääretu õnnetundmus voogas ta südamesse, ja enne 
kui Kroisos midagi kuningale sai vastata, sõnas ta sügavasti punastades vaiksel häälel 
vigases pärsia keeles: 

«Kuidas peaksin küll jumalaid tänama, kes on lasknud mind su silmis armu leida. 
Mulle ei ole mu käskija keel mitte päris võõras, sest õilis lüüdlane õpetas seda mulle 
meie reisil. Anna andeks, et ma võin sulle vastata ainult vigases keeles, kuid mu 
õppeaeg oli liiga lühike.» 

Kambysese harilikult tõsine nägu naeratas. Ta enesetunne näis Nitetise hoolsuse 
tõttu tõusvat; see Nitetise usinus paistis pärslasele, kes oli harjunud nägema ainult 
rumalaid ja piiratud haareminaisi, üllatav ja austusväärne. Seepärast vastas ta ilmse 
heameelega: 

«Mulle teeb rõõmu, et ma võin kõnelda sinuga ilma vahemeheta. Jätka mu isade 
ilusa keele õppimist, mu sõber Kroisos olgu sulle ka edaspidi õpetajaks.» 

«Sa teed oma käsuga mu õnnelikuks,» hüüdis Kroisos, «sest ma ei tunne ühtki 
hoolsamat ja vastuvõtlikumat õpilast kui Amasise tütar.» 

«Ta teeb au vanale egiptuse tarkusele,» vastas kuningas, «ning ma loodan, et ta 
võtab sama eduga omaks ka meie preestrite õpetused.» 

Nitetis lõi silmad maha. See, mida ta kartis, lähenes. Egiptuse jumalate asemel 
pidi ta nüüd hakkama kummardama võõraid. 


Kambyses ei märganud Nitetise meelehärmi ning jätkas: 

«Mu ema Kassandane pühendab sind kohustustesse, mida sul mu abikaasana tuleb 
täita. Homme viin ma sinu ta juurde. See, mida sa juba kogemata kuulsid, seda kordan 
ma veel: sa oled mu südamele armas! Hoolitse selle eest, et see nõnda jääks! Meie 
katsume teha kõik, et me kodumaa oleks sulle meelepärane, ja et ma olen su sõber, 
siis soovitan ma sul Bogest südamlikult kohelda. Sellest on sulle palju kasu, sest ta on 
mu naiste ülemeunuhh.» 

«Olgu ta pealegi sinu naiste ülemeunuhh,» vastas Nitetis, «kuid ma mõtlen siiski, 
et sinu abikaasat ei tohiks keegi peale sinu enda käskida. Ma tõotan täita su viimase 
kui käsu, kuid pea meeles, et ma olen 

kuningatütar ja põlvnen maalt, kus nõrk naine jagab õigust tugeva mehega, ja et 
ka minu hinges põleb sama uhkus, mida ma näen loitvat sinu silmis, mu armsam! 
Sinule, oma abikaasale ja käskijale, olen ma truu ori, kuid meeldivusega ühe 
ebameheliku mehe poolehoidu võita ja ta käske kuulda, seda mu uhkus ei luba!» 

Kambysese imetlus ja heameel kasvasid. Sel kombel rääkivat polnud ta kuulnud 
ühtki naist peale oma ema. Nitetise uhkus meeldis talle väga ning ta noogutas nõus 
olles pead, öeldes siis: 

«Sul on õigus. Ma lasen sulle sisse seada omaette elamise ja jagan sulle ise käske. 
Rippaedade maja seatakse sinu jaoks veel täna korda ja homme asud sa sinna elama. 
Kuid ütle mulle nüüd, kuidas mu saadikud sulle ja egiptlastele meeldisid?» 

«Kuidas sa võid nõnda küsida? Kas on võimalik Kroisost tunda ja teda mitte 
armastada? Kes küll suudaks ükskõikne olla su vaprate noorte sõprade vastu? Nad 
kõik on meile armsaks saanud, aga eriti meeldis egiptlastele su vend Bartja. 
Egiptlased on võõraste vastu jahedad, aga kui nad nägid Bartjat, olid kõik korraga 
vaimustatud.» 

Nende sõnade juures läks kuninga nägu pilve. Ta andis oma hobusele mehise 
siraka, nõnda et see püsti kargas, ja sõitis oma saatjaskonna etteotsa. Suure ajuga jõuti 


varsti Babüloni väravasse. 
Kk 


Nitetis, kes oli küll juba Egiptuses harjunud suurte ehitistega, pidi lausa silmad 
pärani ajama Babüloni kolossaalsust ja avarust nähes. 

Linnamüürid näisid võitmatud, sest nende kõrgus oli viiskümmend jäiga ja nende 
paksus niisugune, et ülal, müüripealsel oleks kaks vankrit kõrvuti sõitma mahtunud. 
Kakssada viiskümmend vahitorni kaunistasid seda tohutut müüri ning tornide arv 
oleks kindlasti olnud palju suurem, kui Babüloni poleks ühest küljest kaitsnud 
läbipääsmatu soo. Hiigellinn asetses mõlemal pool Eufratti. Ta ümbermõõt oli 
mitukümmend egiptuse penikoormat ning ta silmapaistvamad ehitised suuremad kui 
Egiptuse püramiidid ning templid Teebas ja Memphises. 

Kohe kui rongkäik kuninga ning kullatud vankriga paistma hakkas, pääses 
kogunenud rahvahulga suust vali vaimustusehääl, mis paisus otse kõrvulukustavaks, 
kui rahvas nägi kojujõudnute seas ka oma lemmikut Bartjat. Samuti ei olnud rahvas 
kaua näinud Kambysest, sest kuningas näitas end pärsia kombe järgi rahvale harva. 
Nähtamatult nagu jumal pidi ta valitsema ning ta ilmumine rahva ette oli seejuures 
äärmiselt pidulik silmapilk. 

Rahva rõõmuhüüete saatel liikus rongkäik läbi kaunistatud linna kuningapaleesse, 
mille toredus ja vägevus vastasid linna suurusele. Kõik müürid, mis ümbritsesid seda, 
olid kaetud maalingutega, mis kujutasid inimesi ja 

loomi, linde, imetajaid ja kalu, jahistseene, lahinguid ja pidulikke sündmusi. 
Põhjaküljes, jõe ääres asusid kuulsad rippaiad ning idas, Eufrati vastaskaldal, asus 
teine kuningapalee, mis oli esimesega ühendatud imeväärselt ehitatud kivisilla kaudu. 

Rongkäik läbis võlvkäigu, mis läbis paleed ümbritseva kolmekordse müüri. 
Nitetise hobused jäid seisma ning ta aidati vankrist välja. Ta oli jõudnud oma uuele 
kodumaale ning varsti selle järel kuninga naistemaja müüride vahele, kuhu talle oli 
määratud esialgne elamispaik. 

Kambyses, Bartja ning nendega kaasasolijad seisid alles sajast aukandjast 
ümbritsetuina vaipadega kaetud paleeõuel, kui korraga kuuldus valjusid naistehääli 
ning imeilus noor toredas rõivastuses ning hulga pärlikeedega juustes pärslanna 
tormas suure hulga vanapoolsete naiste ees paleeõue meestele vastu. 

Kambyses seisis talle naljatades teele ette, kuid tüdruk tormas temast nobeda 
põikega mööda ja heitis enda nuttes Bartja kaela ümber. Ent talle järele jooksvad 
naised viskusid aupaklikus kauguses silmili maha. Kui tüdruk oma rõõmu, nuttu ja 
kallistusi ei tahtnud jätta, hüüdis Kambyses: 

«Häbene, Atossa! Tuleta meelde, et oled juba suur, sa ei ole enam väike laps! 
Mine kohe ema juurde tagasi! Näe, seal on su hoidjad, ütle neile, et ma jätan su tänase 
pidupäeva puhul karistamata.» 

Kui tüdruk, kuninga ja Bartja õde, oli läinud, pöördus Kambyses Bartja poole: 

«Külastame nüüd ema, ta palus, et ma sinu kohe tema juurde tooksin, niipea kui sa 
tagasi oled. Naised ei jõua ju sind kunagi ära oodata! Nitetis ütles mulle, et sa oled 


oma kuldsete lokkide ja roosiliste põskedega võlunud ka egiptlannad ära. Palu 
Mithrat, et ta loovutaks sulle igavese nooruse ja hoiaks vanadusekortsud su näolt!» 

«Tahad sa nende sõnadega öelda,» vastas Bartja, «et mul ei ole ka vanaduses 
võimalik meeldivaks jääda?» 

«Ma ei seleta oma sõnu kellelegi. Tule!» 

«Aga ma palun, anna mulle võimalus näidata, et minus pole sugugi vähem 
tublidust kui teistes pärsia meestes.» 

«Babüloonlaste rõõmuhüüded su kojutuleku puhul ütlevad, et sul pole tarvis teha 
mingeid sangaritegusid, et kõigile meeldida.» 

«Kambyses!» 

«Tule nüüd! Sõda massagettidega seisab ukse ees, seal võib näidata, kes sa oled ja 
mis sa võid!» 

Mõni silmapilk hiljem oli Bartja juba oma pimeda ema käte vahel, kes oli teda 
kannatamatult oodanud. Vana ema oli rõõmuõhinas hoopis unustanud oma 
esmasündinud ja kuningast poja, kes kibeda naeratusega vaatas Bartja kaisutamist 
pealt. 

Juba varasest lapsepõlvest peale oli täidetud kõiki Kambysese soove, ta vähimgi 
viibe oli kindlaks käsuks: seepärast ei kannatanud ta mingisugust 

62 

vastuvaidlemist. Kyros, ta isa, poole maailma sangarlik võitja, kelle suur 
vaimujõud oli viinud väikese pärsia rahva maise võimu tippu, nägi juba noorukeses 
Kambyses suurt kuningat ning käskis oma alamail last suurima alandlikkusega 
kohelda, kuid unustas sealjuures, et see, kes oskab käskida, peab enne oskama ka 
teenida. 


Ta südamest armastatud abikaasa, Kassandane, kinkis talle esialgu Kambysese, 
siis järgemööda kolm tütart ning alles viieteistkümne aasta pärast viimase poja Bartja. 
Esimene poeg oli juba ammu üle lapseea, kui viimane poeg tuli ning päris kogu 
vanemate õrnuse ja hoole. Bartjast sai vanemate silmatera. Alamad kartsid oma 
kuningat ja ta ägedust, aga armastasid Bartjat ta heasüdamlikkuse pärast. Kambysese 
ees väriseti, ent Bartjas nähti oma isa otsest järglast ja teda kutsuti «oma rahva isaks». 

Kambyses teadis väga hästi, et ta ei suuda seda üldist armastust, mida kõikjal tunti 
ta venna vastu, millegagi võita. Ta ei vihanud Bartjat, kuid ta oli kade, et poisinolki, 
kes veel ühtki sangaritegugi polnud teinud, pärslaste poolt üleüldiselt nagu mõneks 
suureks vägimeheks peeti. Rahva juubeldavad tervitused Bartjale, ema ja õe 
ülevoolavad rõõmupäevad, eriti aga Nitetise kiitvad sõnad äratasid temas säärase 
tunde, mis oli varem talle võõras olnud. 

Nitetis, selle suure kuninga tütar, kes ta vägevusele täielikult alistus, kes oh 
niisama uhke kui tema ise, kes oli tark, õppides ruttu ära võõra keele, kes on 
suursugune naine, pooleldi egiptlanna, pooleldi hellenlanna, kes oli omapärane ja ilus, 
jättis temasse juba esimesel kohtumisel sügava jälje. Seda enam puudutasid teda ta 
kiidusõnad Bartja kohta ning sütitasid ta rinnas piinava tule. 

Kui ta koos vennaga ema juurest lahkus, haaras ta kiire otsustavusega tal õlast ja 
ütles: 

«Sa palusid mult ennist võimalust oma mehisust näidata, nüüd ma annan selle 
sulle! Tapuurid on hakanud mässama, ma olen saatnud nende piirile sõjaväe. Sõida 
kohe Rhagesse, võta ülemjuhatus enda kätte ja näita, mis sa võid.» 

«Ma tänan sind, mu vend,» hüüdis Bartja, «kas võin oma sõbrad Dareiose, Gygese 
ja Zopyrose kaasa võtta?» 

«Ka see rõõm olgu sulle lubatud! Olge vahvad ning ärge viitke aega, kolme kuu 
pärast peate olema vägede juures, mille järel algab karistusretk.» «Ma sõidan juba 
homme.» «Head teed siis!» 

«Kas sa täidad ühe mu palve, kui Ahuramazda* mu ellu jätab ja ma võiduga tagasi 
tulen?» 

Noormehe silmad särasid, ta mõtles Sapphole. 

«Kui sa oma ilusad sõnad teoks teed, olgu sulle see rõõm! Kui pea, 

mul on sulle veel midagi öelda. Sa oled kakskümmend aastat vana ja pead naise 
võtma. Õilsa Hydarnese tütar Roxane on sirgunud kenaks neitsiks.» 

«Oh, mu vend, ära räägi mulle naitumisest, ma...» «Sa pead naise võtma, sest ma 
olen lastetu.» 

«Oh, sa oled veel ngor ja saad endale palju järglasi. Ma ei ütle ju, et ma iialgi ei 
abiellu. Ära vihastu, kuid praegu, just praegu, kus ma pean näitama oma mehisust, ei 
taha ma naistest kuulda.» 

«Sa pead Roxane koju tooma siis, kui põhjast tagasi tuled. Aga ma soovitan sulle 
iludus sõjaväljale kaasa võtta. Pärslased võitlevad paremini, kui neil on ilus naine 
laagris kaitsta.» 

«Säästa mind seda käsku täitmast, mu vend! Isa vaimu nimel palun ma sind, ära 
karista mind naisega, keda ma ei tunne ja ei taha. Anna Roxane Zopyrosele, tema 
armastab naisi, anna ta Dareiosele või Bessosele, mina saaksin õnnetuks...» 

Nüüd naeris Kambyses valju häälega ja ütles: 


? * iraani mütoloogia peajumal, tarkusejumal (Toim.) 


«Paistab nõnda, nagu polekski sa enam pärslane, vaid oled muutunud egiptlaseks. 
Jah, ma kahetsesin juba ammu, et ma sinusuguse poisikese sinna võõrale maale 
saatsin!» 

Vennast lahkunud, läks Kambyses kullast, purpurist ja kalliskividest sätendavasse 
ruumi, kus teda ootasid juba väepealikud, satraabid, kohtunikud, varahoidja, 
nõunikud, kirjutaja, eunuhhid, uksehoidja, lahtiriietajad ja riidessepanijad, 
joogikallaja, tallipoiss, jahiülemad, ihuarstid, kuninga silmad ja kõrvad ning iga liiki 
käskjalad. 

Talle tulid vastu pikkade sauadega heeroldid, ta samme jälgis terve leegion 
lehvitajaid, kandjaid, vaibalaotajaid, ja kirjutajaid, kes iga oma valitseja käsu, autasu 
või karistuse üles märkisid ja vastava ülemuse kätte täitmiseks andsid. 

Ruumi keskel seisis kullatud laud, mis peaaegu vankus kullast ja hõbedast 
taldrikute, anumate, peekrite ja kannude maitsekalt seatud koorma all. Purpursest 
eesriidest varjatud kõrvalruumis seisis väiksem laud, millel seisvad nõud võisid 
maksta kohutava varanduse. See oli kuninga söögiruum. Eesriie kaitses teda teiste 
sööjate pilkude eest, kuid võimaldas talle alati neid kõiki näha. 

Niipea kui Kambyses jõudis ruumi, viskusid peaaegu kõik põrandale, välja 
arvatud sugulased, keda võis tunda sini-valgetriibulisest lindist, mis hoidis nende 
tiaarat; nad tervitasid tulijat ainult sügava kummardusega. 

Kui kuningas oli oma lauda istunud, võtsid ka kõik teised istet ning nüüd algas 
kohutav söömaaeg. Lauale toodi terved praetud loomad ja kui esimene nälg oli 
vaigistatud, tuli peenemate toitude järg. 

Siis ilmusid orjad, kes puhastasid lauad toidujäätmeist. Teised orjad tõid 
hiiglasuured veinikruusid, ka kuningas astus nüüd üldisse ruumi, istus lauaotsa ning 
nüüd järgnes vägev joomaaeg. 

Kambyses oli täna ebaharilikult vaikne. Salajane kartus, et ehk Bartja armastab ta 
noort naist, oli pugenud ta hinge, On hea, et ta ära läheb. Kui ta ei oleks vend, saadaks 
Kambyses ta sinna, kust ei ole enam tagasitulekut. 

Peale keskööd lõppes jooming. Ilmus Boges, eunuhhide pealik, et viia kuningas 
naistemajja, kuhu ta harilikult sel tunnil läks, kui purjusolek teda ei takistanud. 

«Phedime ootab sind kannatamatusega,» ütles kohimees. 

«Las tal oodata!» vastas kuningas. «Kas sa oled rippaedade palee eest 
hoolitsenud?» 

«Homme võib sisse kolida.» 

«Millised ruumid on egiptlannale määratud?» 

«Isa Kyrose teise naise Amytise ruumid.» 

«See on hea. Kohelge Nitetist suurima aupaklikkusega, sa ei tohi teda millegagi 
häirida, peale nende käskude, mis ma talle sinu kaudu saadan.» Boges kummardus. 

«Vaata järele, et keegi, isegi mitte Kroisos, temaga ei räägiks, enne kui ma... kui 
ma teisiti ei ütle.» «Kroisos oli täna õhtulgi seal.» «Mida ta tahtis mu abikaasast?» 

«Ma ei tea, ma ei mõista kreeka keelt, kuulsin mitu korda Bartja nime nimetatavat 
ja mulle paistis, nagu oleks egiptlanna mingi halva sõnumi saanud. Ta näis väga 
kurb.» 

«Angro-Mainju3 neelaku su keel!» pomises kuningas ja pöördus tõrviku-kandjate 
ja lahtiriietajate kannul oma magamisruumi. 


»* 


Siraani mütoloogia kurjusejumal (Toim.) 


Järgmise päeva lõuna paiku ratsutas Bartja oma sõprade ja suure teen-ritehulgaga 
Tapuuria piiri poole. Kroisos saatis oma noort sõpra Babüloni linnaväravani. Peale 
viimast kaisutamist sosistas Bartja talle: «Kui posti-ratsanikul on minule Egiptusest 
kiri kotis, siis saada see mulle järele.» 

«Kas sa oskad siis kreeka kirjatähti lugeda?» 

«Gyges ja Eros aitavad mind.» 

«Nitetis käskis sind tervitada ja öelda, et sa ei unustaks oma Egiptuse sõpru.» 

«Muidugi mitte.» 

«Kaitsku siis jumalad sind, mu poeg! Ole armuline, nagu su isa, mässuliste vastu, 
sest nad ei ole relva mitte ülemeelikusest tõstnud, vaid et kaitsta inimese kõrgeimat 
õigust, vabadust. Pea meeles, et heategusid teha 

on õilsam kui verd valada, sest mõõk tapab, kuid headus teeb inimese õnnelikuks. 
Lõpeta sõda niipea kui võid, sest see toorestab inimesi, ja rahus elavad pojad isadest 
kauem, aga sõjas vastupidi. Elage hästi, noored sangarid, ja tulge võitjatena tagasi.» 


XIII 


Kambysesel oli unetu öö. Armukadedus ja iha egiptlanna järele mässasid ta 
südames. Ta ei võinud Nitetist veel oma naiseks nimetada, sest pärsia seadus nõudis, 
et kuningas ei või võõramaalannat enne naida, kui too on kodunenud kohalike 
kommetega ja omaks võtnud ka Zoroasteri usu. 

Seaduse järgi pidi kuluma enne terve aasta, kui Nitetis võis saada pärslase naiseks. 
Kuid mida tähendas Kambysesele seadus? Ta nägi selle seaduse kehastust enda isikus 
ning arvas, et Nitetisel on kolmest kuust küllalt, et omandada võõras usk ja saada ta 
naiseks. 

Kõik teised naised paistsid talle täna ainult vihkamisväärsed, isegi tülgastavad. 
Juba varases nooruses täideti ta maja naistega. Siin oli ilusaid naisi igast Aasia nurgast 
— mustasilmalisi armeenlannasid, linavalgeid neiusid Kaukasusest, õrnu tüdrukuid 
Gangese kaldalt, uhkeid babüloon-lannasid, kuldjuukselisi pärslannasid ja palju muid. 

Ta lemmiknaiseks oli seni olnud õilsa Ostanese tütar Phedime, ema Kassandane 
täditütar, kellest võis arvata, et ta seisab Kambysese südamele lähemal kui mõni 
ostetud orjatar. Kuid ka Phedime paistis kuningale vastumeelt nüüd, kui ta mõtles 
Nitetisele. 

Egiptlanna paistis talle hoopis teistsugune kui kõik muud naised. Need olid 
labased lõbutüdrukud, aga Nitetis kuninganna. Ta ei pidanud talle nüüd mitte üksnes 
asendama Phedimet, vaid ta tahtis Nitetise tõsta niisama kõrgele, kui ta isa Kyros oli 
tõstnud oma abikaasa Kassandane. 

«Bartja hoidku ennast,» pomises ta endamisi, «ta peab tunda saama, mida 


tähendab mulle risti teele astuda!» 
Kk 


Ka Nitetisel oli rahutu öö. Ta eluruumide kõrval olevas suures saalis lauldi, 
käratseti ja mürtsutati hilise ööni. Ajuti kuulis ta sealt ka Bogese valju häält, kes 
naistega naljatles ja naeris. Kui lõpuks saalis vaikseks jäi, pidi ta mõtlema oma kauge 
kodumaa ja õe Tachoti peale, kes nüüd igatses tema ja ilusa Bartja järele, kes, nagu 
Kroisos talle oli jutustanud, pidi sõtta minema. 

Siis jäi ta magama ja nägi und oma tulevasest mehest. Ta nägi teda ronkmustal 
hobusel kihutamas. Metsik loom kohkus teel lamava Bartja laiba ees, viskas kuninga 
seljast ja tormas Niilusesse, mille vesi muutus 

korraga punaseks kui veri. Koledas hirmus hüüdis ta appi, ta kisa kajas 
püramiididelt vastu, muutus ikka valjemaks ja kohutavamaks, kuni ta ärkas. 

Kuid mis see oli? Ta kuulis selle hirmsa kisa kõmisevat kaja nüüd ilmsigi. Kähku 
tõmbas ta aknaluugi lahti ja vaatas välja. Ta nägi suurt toredat purskkaevude ja 
pikkade puuridadega aeda, ja puulehed sätendasid värskest kastest. Ühtki häält peale 
selle imelise kumina ei olnud kuulda, kuid seegi kadus varsti hommikuse tuule 
mühinasse. 

Karge hommikune õhk oli une sedavõrd peletanud, et ta ei tahtnudki enam 
asemele heita. Uuesti astus ta akna juurde. Nüüd nägi ta kaht inimest majast väljuvat, 
ning varsti tundis ta ühes ära eunuhh Bogese, kes jutles ilusa, lihtsalt riietatud pärsia 
naisega. Mõlemad lähenesid aknale, ja Nitetis peitis enda poolavatud luugi varju ning 
jäi kuulatama, sest ta oli kuulnud, nagu oleksid jutlejad lausunud ta nime. 

«Egiptlanna magab veel,» ütles eunuhh, «ta on reisist alles väga väsinud.» 

«Vasta ruttu,» sõnas pärslanna, «arvad sa tõesti, et see võõras naine on mulle 
hädaohtlik?» 

«Aga muidugi, mu kullake!» 

«Mille järgi sa seda arvad?» 

«Uus naine ei hakka kuulama minu, vaid ainult kuninga käske.» 

«On see kõik?» 

«Ei, mu kaunitar, ma tunnen kuningat ja loen ta näost kui preester 
palveraamatust.» 

«Siis peame ta kahjutuks tegema.» 

«Seda on kerge öelda, kuid raske teha, mu tuvike!» 

«Lase mind lahti, sa vana häbematu!» 

«Noh, meid ei näe ju keegi ja sul võib mind tarvis minna!» 

«Minugi pärast! Kuid ütle mulle, mida peab tegema?» 

«Aitüma, mu magus musurullike, Phedime! Jah, muud ei midagi. Esialgu peame 
vakka olema ja rahulikult juhust ootama. Kui see vana vastik Kroisos, kes näib 
egiptlanna oma kaitse alla võtnud, teelt ära saab, siis seame lingu üles, mis...» 

Kõnelejad olid nõnda kaugele läinud, et Nitetis enam nende sõnadest aru ei 
saanud. Vapustatult sulges ta aknaluugi ja hüüdis ümmardajad, et need ta riidesse 
paneksid. Ta tundis nüüd juba oma vaenlasi, teadis, et teda ootab ees tuhat hädaohtu. 
Sellest hoolimata sisendas ta endale uhkuse ja üleolevusega, et temast peab saama 
Kambysese tõeline naine. Iialgi polnud ta tundnud nõnda kõrgelt enda väärtust kui 
nüüd, mil ta kuulis nende alatute inimeste sepitsusi, ning kindel võidutahe tungis ta 
südamesse. 

«Mida tähendas see varahommikune imelik kumin?» küsis ta oma ümmardajalt, 
kes korraldas ta juukseid. 

«See oli malmi kumin, käskijanna, millega igal hommikul äratatakse ülikute 
poegi, keda kasvatatakse Kuningavärava juures. Sa harjud varsti selle häälega! Meie 
ei kuule teda juba ammu enam, hoopis vastupidi, 

me ärkame siis, kui seda häält mõne suure püha hommikul ei ole. Ripp-aedadest 
võid sa igal hommikul näha, olgu siis ilm külm või soe, kuidas poisse suplema 
viiakse. Need poisid võetakse emadelt ära juba kuuendal sünnipäeval ja nad 
kasvatatakse teiste samavanuste poistega üles kuninga silma all.» 

«Nad peavad siis juba nii varases nooruses tutvuma hoovkonna upsakuse ja 
muude halbade asjadega?» 

«Ei, vaestel poistel on väga raske! Nad peavad magama paljal maal ning tõusma 
ühes päikesega, neid toidetakse vee, leiva ja vähese lihaga. Mis on vein ja maiustused, 


sellest ei tea nad midagi. Mõnikord peavad nad ilma mingi tarviduseta nälgima ja 
mitu päeva janunema; öeldakse, et nõnda harjutatakse nende vastupidavust. Kui elame 
suvel Pasargadaes või Ekbatanas, siis on kindel, et külma ilmaga viiakse poisid 
suplema, siin või Susas elades pannakse nad aga kuuma ilmaga täisrakmes pikka 
maad marssima.» 

«Ja neist nõnda karmilt ja lihtsalt kasvatatud poistest saavad nii toredad mehed?» 

«See on ju alati nõnda! Mida kauem nälgid, seda paremini maitseb roog. Noor 
ülikupoeg näeb iga päev enda ümber suurt hiilgust ja toredust, ta teab ka, et on rikas, 
kuid peab kannatama puudust. Mis ime siis, et kui nad kord vabanevad, hakkavad nad 
elu maitsema mitmekordse innuga. Aga lähevad nad jahiretkele või sõtta, ei ole nad 
sealgi õnnetud, et peavad nälgima ja janu tundma ning magama, püksid ja saapad pea 
all. Sa peaksid nägema, milliste julgustükkidega need poisid hakkama saavad, eriti 
siis, kui kuningas nende harjutusi pealt vaatab! Kambyses võtab su kindlasti endaga 
kord kaasa, kui sa seda temalt palud.» 

«Ma olen selle kõigega tuttav. Ka Egiptuses karastatakse poisse ja tüdrukuid 
kehaliste harjutustega. Minugi liikmed on joostes ja hüpates, palli- ja rõngamängus 
painduvaiks muutunud.» 

«Kui imelik! Meie juures kasvavad tüdrukud ükskõik kuidas ja meile ei õpetata 
muud midagi kui pisut kudumist ja ketramist. On see tõsi, et suur osa egiptlannadest 
mõistab ka lugeda ja kirjutada?» 

«Kõigile ülikutütardele õpetatakse seda.» 

«Mithra nimel, olete siis ikka tark rahvas! Peale usuõpetuse ja kirjutamise õpivad 
vähesed pärslased tõsiseid teadusi. 

Suurmnikupoegadele ei õpetata muud kui tõearmastust, sõnakuulelikkust ja vahvust, 
jumalateaustust, jahipidamist, ratsutamist, puude istutamist ja taimede tundmist. Aga 
kes tahab kirjatähti õppida, peab hiljem, nagu õilis Dareios, preestrite poole 
pöörduma. Aga naistel on hoopis keelatud teadustega tegemist teha. 

Soh, nüüd oled sa valmis. See pärlikee, mille kuningas sulle eile saatis, sobib su 
kaarenmustade juustega ülihästi. Oi, need kingad on sulle suured, 

proovime neid! Sa särad nagu jumalanna, aga ma näen, sa ei ole veel harjunud 
pärslannade laiade siidpükstega!» 

Nüüd koputati uksele ning sisse astus eunuhh Boges, et viia Nitetis Kassandane 
juurde, kus Kambyses pidi teda ootama. 

Kohimees oli väga alandlik, aupaklik ja orjalikum kui ori, valades Nitetise üle 
luule- ja lillerikaste kõnekäändudega, kusjuures ta võrdles teda päikese, taevatähtede, 
karastava elu veeallika ja roosiaiaga; kuid Nitetis ei kinkinud talle ühtki pilku ning 
astus väriseva südamega kuningaema vastuvõturuumi. 

Selle aknad olid kaetud rohelise india siidiga, et keskpäevane põletav päike ei 
saaks sisse paista ja toas oleks pimeda silmadele hästi mõjuv hämarus. Põrand oli 
kaetud raskete babüloonia vaipadega, millesse astuja jalad vajusid kui pehmesse 
samblasse. Seinad olid pealistatud elevandiluust, kullast, hõbedast, malahhiidist ja 
eebenipuust mosaiigiga. Kullast istmed olid lõvinahaga üle löödud ning laud pimeda 
kuninga ema kõrval oli valuhõbedast. Kannikesesinises hõbekarraga tikitud rüüs 
Kassandane istus kallihinnalises tugitoolis. Ta lumivalgeid juukseid hoidis koos õrn 
egiptuse pitsloor, mille otsad olid lõua all suurde sõlme seotud. 

Ta ees madalas istus Kassandane hilja sündinud tütar Atossa, kes keris lõnga. 
Pimeda vastas seisis Kambyses ning tagapool, peaaegu varjatud ruumis valitsevast 
hämarusest, egiptuse silmaarst Nebenchari. 


Vaevalt oli Nitetis üle uksepaku astunud, kui kuningas tuli talle vastu ja juhtis ta 
oma ema juurde. 

Amasise tütar laskus auväärse naise ette põlvili ning suudles suurima 
südamlikkusega ta kätt. 

«Tere tulemast!» hüüdis pime ja pani oma kobava käe nooriku pealaele. «Ma olen 
sinust palju head kuulnud ning loodan sinust endale armsa tütre saada.» 

Nitetis suudles jälle kuninganna õrna kätt ja vastas tasa: 

«Kuidas ma tänan sind nende sõnade eest! Oh luba, et ma sind, suure Kyrose 
abikaasat, võiksin oma emaks nimetada. Mu suu, mis on harjunud hüüdma seda ilusat 
nime, väriseb õndsusest jälle kord hüüda: «Mu ema!» Ma tahan kokku võtta oma jõu 
ja mõistuse, et olla su headuse vääriline, kuid palun ka sind selles mulle kaasa aidata; 
ole siin võõral maal mulle abiks oma nõuannete ja õpetustega ning lase mul leida oma 
jalgade juures pelgupaik, kui igatsus mind vaevab ning kui mu süda nõrgaks jääb, et 
oma häda või õnne üksinda kanda. Ole mulle, sellega on kõik öeldud, oh ole mulle mu 
emaks!» 

Pime tundis sooje pisaraid oma kätel. Sõbralikult puudutas ta oma huultega nutja 
otsaesist ja ütles: 

«Ma tunnen sulle kaasa! Nii mu süda kui ka mu ruumid on sulle alati avatud, ja 
nagu ma hüüan sind tütreks, nõnda hüüa mind julgesti emaks. Mõne kuu pärast saad 
sa mu poja naiseks ning hiljem ehk õnnistavad 

jumalad sind kingitusega. See teeb sulle ema tarbetuks, ja sa tunned endas ise 
emakssaamise suurt rõõmu!» 

«Andku Ahuramazda selleks oma õnnistus!» hüüdis Kambyses. «Ma olen rõõmus, 
ema, et mu abikaasa on ka sinu südame järele, ja tean, et tal hakkab meie juures 
meeldima, niipea kui ta on juba kodunenud pärsia kommete ja pruukidega. Kui see on 
vaid sündinud, saab ta nelja kuu pärast mu naiseks!» 

«Aga seadus!» tähendas ema. Kuid kuningas kordas: «Nelja kuu pärast! Ma käsin 
nõnda ja tahan näha seda, kes mind takistab! Nüüd aga elage hästi! Valva kuninganna 
silmade järele, Nebenc-hari, ja kui mu abikaasa lubab, võid teda kui kaasmaalane 
homme külastada. Elage hästi! Bartja laseb tervitada. Ta on juba teel tapuuride 
vastu.» Atossa pühkis vaikides silmast pisara, aga Kassandane ütles: «Sa oleksid ju 
võinud selle poisi meile mõneks kuuks jätta. Sinu sõjapealik Megabazos oleks väikese 
rahva rahustamisega ka ilma temata hakkama saanud.» 

«Selles ma ei kahtlegi,» vastas kuningas, «kuid Bartja avaldas ise soovi sõjas oma 
mehisust üles näidata ja siis ma ta saatsingi. Mida ma otsustan, see on hea,» jätkas 
Kambyses kahvatu näoga. «Ma ei taha sellest asjast rohkem midagi kuulda!» 

Nende sõnadega lahkus ta vihasena oma ema juurest ja läks oma suure 
saatjaskonnaga, kes talle kõikjal järgnes, vastuvõturuumi. 

Juba oli tund aega Kambysese lahkumisest möödas, kuid Nitetis istus ikka veel 
Atossa kõrval kuninganna jalgade ees. Pärslannad kuulasid huviga oma uue sõbranna 
jutustusi ega väsinud kuulmast Egiptuse uudiseid. 

«Oh kui hea meelega sõidaksin kord su kodumaale,» hüüdis vaimustatud Atossa. 
«Teie Egiptus on hoopis teistsugune kui Pärsia ja hoopis teistsugune kui see, mida ma 
seni olen näinud. Kuid jutusta nüüd meile ka midagi Kreekast. Aga enne peab 
Nebenchari ema silmi siduma.» 

Silmaarst, suur tõsine Egiptuse preestri rüüs mees, sooritas oma ülesande ja selle 
lõpetanud, taandus uuesti tagaplaanile, enne Nitetist südamlikult tervitades. Samas 
astus eunuhh tuppa ja küsis, kas Kroisosel on lubatud tulla näitama oma lugupidamist 
kuninganna vastu. 


Varsti peale seda ilmus vana kuningas ja ta võeti vastu suurima südamlikkusega 
kui Pärsia kuningliku perekonna vana lugupeetud sõber. 

«Ma tänan jumalaid, et nad andsid mulle võimaluse teid jälle näha!» hüüdis 
rõõmsaloomuline vanamees. «Minu eas peab jumalatelt iga uue aasta vastu võtma kui 
teenimatu kingituse, kuna aga noorus näeb elu kui midagi endastmõistetavat, mis 
kuulub talle kõigi õiguste järgi.» 

«Kuidas ma kadestan sinu elurõõmu!» ohkas Kassandane. «Mina olen noorem kui 
sina, kuid iga vastne päikesetõus, mida jumalad mind nägemast keelavad, tundub 
mulle kui uus karistus nende poolt.» 

«Kas ma kuulen neid sõnu suure Kyrose abikaasa suust?» küsis Kroisos. 

«Mis ajast on julgus Kassandane tugevast südamest kadunud? Sa saad varsti 
nägemise tagasi, ütlen ma sulle, ning tänad siis samuti kui mina jumalaid oma kõrge 
vanaduse eest. Kes on olnud tõsiselt haige, see oskab tervise õnne tuhat korda tänada, 
ja kes on olnud pime ning saab nägemise tagasi, see peab küll olema igavesti jumalate 
eriline soosik, Kujuta nüüd endale selle silmapilgu õndsust, kui sa pikkade aastate 
järel jälle näed säravat päikesevalgust, näed oma armsamate nägusid ja näed kogu 
looduse ilu; tunnista, kas selle silmapilgu rõõm ei kaalu üles kogu elupikkust pimedat 
ööd. Kui saad terveks, algab sul vanas põlves uus ja rõõmus elu ning sa oled kindlasti 
sõber Soloniga ühel nõul.» «Mida ta ütles?» küsis Atossa. 

«Ta soovitas Kolophoni Mimnermosele, kes laulis, et kõik elu ilud lõpevad 
kuuekümnendate aastatega, oma värsse parandada ja kuuekümne asemele panna 
kaheksakümmend.» 

«Oh ei,» hüüdis Kassandane, «nii pikk elu tundub mulle hirmus, isegi siis, kui 
Mithra mulle nägemise tagasi kingib. Ilma oma meheta tunnen end maailmas nagu 
rändaja, kes eesmärgita ja teejuhita kõrbes ringi eksleb.» 

«Sa unustad siis hoopis oma lapsed ja selle riigi, mille rajamist ja kasvamist sa 
oma silmadega nägid?» 

«Oh ei. Mu lastele pole mind enam tarvis ning riigivalitseja ei taha mingisuguseid 
naiste nõuandmisi kuulda.» 

Nüüd haaras Atossa Kassandane parema ja Nitetis vasema käe ning egiptlanna 
hüüdis: «Oma tütre ja meie ühise õnne pärast pead sa soovima endale pikka iga. Mis 
oleksime meie ilma sinu kaitse ja abita?» 

Kassandane naeratas ja pomises vaevukuuldavalt: «Teil on õigus, lapsed, teile on 
veel ema tarvis.» 

«Nendest sõnadest tunnen ma jälle ära Kyrose endise abikaasa,» hüüdis Kroisos 
pimeda rüüpalistust suudeldes. «Ma ütlen sulle, Kassandane, et sind on üsna ruttu 
juba tarvis! Kambyses on kõva kui raud, mis sädemeid lööb. Sinu kohus on ära hoida, 
et neist sädemeist ei tekiks tulekahju nende seas, kes su südamele lähedal. Sina oled 
ainuke, kellel on õigus kuningale hoitavaid sõnu öelda. Ta ei hooli inimeste otsustest, 
kuid oma ema vastuseis teeb talle valu.» 

«Oh, kui ma seda ainult suudaksin,» vastas pime. «Ent mu uhke poeg kuulab väga 
harva mu nõuandeid.» 

«Aga ta peab vähemalt sinu nõuanded ära kuulama,» sõnas Kroisos, «ning sellest 
on juba palju kasu. Ja kuigi ta sinu õpetuste järgi ei talita, jäävad need ikkagi ta hinge 
jumalate häälena helisema ning hoiavad teda tagasi mõnestki karmist sammust. Ent 
mina tahan jääda sinu truuks liitlaseks, sest peale sinu olen veel ainult mina, keda 
kuninga isa surivoodil käskis oma pojale abiks ja nõuandjaks olla. Ma julgen 
mõnikord ta plaanide vastu sõna öelda. Nõnda siis peame mõlemad täitma oma ülimat 
kohustust, sina armastusest Pärsia ja oma laste vastu, aga mina tänutäheks selle 

suure mehe vastu, kes kinkis mulle elu ja vabaduse. Ma tean, sa kahetsed, et ei ole 
omal ajal Kambysest teisiti kasvatanud, kuid tagantjärele kahetsuse peab endast kui 
mürgi eemale peletama. Parandamine, mitte kahetsemine on tarkade abinõu tehtud 
vigade vastu, sest kahetsemine sööb südame, aga parandamine annab talle uut jõudu 
ja uhkust.» 

«Meil Egiptuses,» sõnas Nitetis, «peetakse kahetsust kahekümne neljandaks 
surmapatuks. «Sina ei pea oma südant mitte sööma,» kõlab üks meie ülimaid 
käskusid.» 

«Nende sõnadega tuletad sa mulle meelde, «ütles Kroisos, «et ma võtsin enda 
peale sind pärsia kommete ja usuga tutvustada ning sulle pärsia keelt õpetada. Ma 
oleksin hea meelega peale pikka teekonda Barenesse, oma linna, mille Kyros mulle 
kinkis, puhkama läinud, kuid kuninga ja sinu tahtmise kohaselt jään ma siia, et oma 
ülesannet täita. Kassandane ise pühendab sind siinse kuningakoja kommetesse, 
ülempreester Oropastes tutvustab sind kuninga käsu järgi meie usuõpetusega. Tema 
on sinu vaimulik, aga mina ilmalik õpetaja.» 

Nitetis, kes seni oli rõõmsalt naeratanud, lõi silmad maha ja küsis vaiksel' häälel: 

«Kas ma pean nüüd ära salgama kõik oma kodumaa jumalad, keda ma seni olen 
palunud ja kes mind on ka kuulnud? Kas ma võin ja pean nad unustama?» 

«Sa võid ja pead,» üües Kassandane kindlalt, «sest naisel ei või olla muid sõpru 
kui ta mehel. Aga jumalad on kõige vägevamad ja tähtsamad mehe sõbrad, seepärast 
on naise kohus neid austada ja sulgeda süda võõrastele ebajumalatele, samuti nagu sa 
suled oma koja võõrastele sissetungijatele.» 

«Ära arva,» seletas Kroisos, «sult ei taheta ju röövida su jumalaid, neile antakse 
ainult teised nimed. Sest nagu tõde on üks ja sama kõikjal, tõde, mida egiptlased 
kutsuvad «maa», hellenid aga «aletheia», nõnda ei muutu ka jumaluse olemus kuskil 
ega iialgi. 

Vaata, mu tütar, ma isegi ohverdasin, kui olin alles kuningas, Apollonile, ilma et 
oleksin sellega vihastanud Lüüdia päikesejumalat Sandonit. Ning nüüd, kus ma olen 
saanud pärslaseks, tõstan omad käed Mithra, Ahuramazda ja ilusa Anahita poole. 
Pythagoras, kelle õpetus ei ole sulle tundmatu, palub ainult üht jumalat. Ta nimetab 
teda Apolloniks, nagu hellenidki oma päikesejumalat, sest temalt tuleb valgus ja 
harmoonia, mis on tema arvates kõige tähtsamad. Xenophanes Kolophonist pilkab 
Homerose mit-mejumalausku ja tõstab troonile ainult ühe, lakkamatult sigitava 
loodusjõu. Sellest on kõik tulnud, see on jõud, mis on igavesti sama ja vaid ta sisu 
vahetub ja uueneb. Palav igatsus mõne kõrgema võimu järele, millele me võime 
toetuda, kui meie oma jõud enam ei küüni, imeline soov me südames omada olendit, 
kellele võime täielikult usaldada oma valu ja õnne, tänutunne, mida me tunneme, 
nähes selle maailma ilu ja õnne, mis meile 

elus rikkalikult osaks saab, seda nimetame vagaduseks. Hellita seda tunnet endas 
ja tea, et mitte ainuüksi egiptuse, kreeka ja pärsia jumalad ei valitse igaüks eraldi 
maailma, vaid et nad on kõik üks ja sama rahvaid ja inim-saatusi juhtiv jumalus, 
ükskõik kui lahkuminevalt neid nimetatakse ja kujutatakse.» 

Pärslannad kuulasid Kroisost suure imestusega. Nende tardunud mõistus ei 
tabanud Kroisose mõtte tuuma, aga Nitetis sai sellest täiesti aru ja hüüdis: 

«Mu ema Ladice, Pythagorase õpilane, õpetas mulle umbes sama, kuid egiptuse 
preestrid pidasid sääraseid mõtteid koleduseks ja jumalateotuseks. Seepärast püüdsin 
ma oma südames kõik sellised mõtted maha matta. Aga nüüd ei taha ma nende mõtete 
vastu enam võidelda. Mida usub vaga ja tark Kroisos, see ei või olla jumalavastane! 


Oropastes võib tulla! Ma olen valmis kuulama tema õpetust ning nimetama Amoni 
Ahuramazdaks ja Isise või Hathori Anahitaks. Austavalt vaatan üles jumala poole, kes 
valitseb kogu maailma, kes ka siin kõigel kasvada ja õitseda laseb, ning saadab rahu ja 
lohutust ka pärslaste hinge, kes palves ta poole pöörduvad.» 

Kroisos naeratas. Ta kartis, et Nitetisel on raskem oma kodumaa jumalatest 
loobuda, sest ta tundis egiptlaste alalhoidlikkust. Kuid ta unustas, et selle neitsi ema 
on hellenlanna ja et Amasise tütardele ei olnud võõras Pythagorase õpetus. 

«Sa oled andekas õpilane,» ütles Kroisos ja pani oma käe kaitsealuse pea peale. 
«Selle eest võid sa igal hommikul ja õhtupoolikul kuni päikese loojanguni kas 
Kassandanet külastada või rippaias Atossat vastu võtta.» 


XIV 


Järgmisel päeval kolis Nitetis oma uude elukohta rippaedadesse ning elas seal 
ühetooniliselt, kuid lõbusalt ja töökalt, nagu Kroisos oli ette kirjutanud. Iga päev 
laskis ta end viia kinnises kandetoolis Kassandane ja Atossa juurde. 

Pime kuninganna oli varsti saanud ta armastavaks ja armastatud emaks ning 
Kyrose elujanuline ja ohjeldamatu tütar peaaegu asendas Nitetisele kauge Niiluse 
kaldale jäänud õde Tachotit. 

Kroisos ja Kassandane olid ühteviisi rõõmsad oma uue tütre ja õpilase üle. 
Oropastes, ülempreester, kiitis Kambysesele peaaegu iga päev Nitetise hoolsust ja 
võimeid. Imekiiresti oli ta hästi ära õppinud pärsia keele. Kuningas läks ainult siis 
ema juurde, kui ta teadis, et Nitetis on seal, ning tegi oma tulevasele iga päev kalleid 
kingitusi ehteasjade ja rõivaste näol. Suurimat lugupidamist Nitetise vastu näitas ta 
aga sellega, et ta ei külastanud teda kordagi ta asukohas rippaedades. 

Ilus tubli neitsi avaldas oma võluga otse imestavat mõju ohjeldamatule 

ja karmile mehele. Üksnes juba Nitetise juuresolek pühkis ta näolt viha-pilved. Ta 
võis tundide kaupa vaadelda, kuidas Nitetis ja Atossa rõngamängu mängisid, ega 
pööranud korrakski pilku egiptlanna ilusailt liigutusilt. 

Kord, kui pall oli vette kukkunud, hüppas kuningas oma kallihinnalises raskes 
rüüs sellele järele. Nitetis kiljatas valjusti, nähes kuninga poolt seesugust 
vastutulelikkust; aga kuningas ulatas talle palli naeratades tagasi ja ütles: «Vaata 
rohkem ette, muidu ma pean sind veelgi ehmatama!» Seejärel võttis ta kaelast kullast, 
kalliskive täis lükitud keti ning ulatas punastavale neitsile, kes teda tänas pilguga, mis 
ütles küllalt selgesti, mida ta süda tunneb oma tulevase mehe vastu. 

Kroisos, Kassandane ja Atossa taipasid varsti, et Nitetis kuningat armastas. Nõnda 
möödusid töös ja mängus, tões ja naljas, armastuses ja vastuarmastuses nädalad ja 
kuud. Kambysese soov: «Sul peab meie juures meeldima,» täitus varsti. Sest kui oli 
möödas mesopotaamia kevad (jaanuar, veebruar ja märts), mis mõnes paigas järgnes 
vihmasele detsembrile, ning kui oli ära peetud asiaatide suurpüha, uusaasta, sel 
päeval, mil öö ja päev on ühepikkused, ning maikuu palav päike hakkas kõrvetama, 
tundis Nitetis ennast Babülonis juba kui kodus, ning kõik pärslased teadsid, et noor 
egiptlanna on kuningale Phedimest, Ostanese tütrest, meelepärasem ning et kuningas 
teeb tast enda esimese ja tähtsaima naise. 

Eunuhhide pealiku Bogese tähtsus langes, sest teati, et kuningas ei tõsta enam oma 
jalga haaremisse. Päevast päeva pidas kohimees kukutatud favoriidi Phedimega nõu, 
kuidas egiptlannat kahjutuks teha, kuid kõik nende kavalad plaanid ja intriigid 
purunesid Kambysese armastuse ja kuninga pruudi vooruste vastu. 


Sellest hoolimata, et kannatamatu ja kättemaksuhimuline Phedime kihutas 
ettevaatlikku Bogest aina tagant mõnele otsustavamale sammule, manitses too teda 
ikka ootamisele ja kannatusele. 

Lõpuks, mõne nädala pärast tuli Boges rõõmust säravana Phedime juurde ja 
hüüdis: 

«Kui Bartja tagasi jõuab, on meie tund tulnud! Ma mõtlesin plaani, mis egiptlanna 
hukutab, nii kindlasti kui mu nimi on Boges!» 

Nende sõnade juures hõõrus igavesti naeratav kohimees oma lihavaid käsi ning oli 
endaga nõnda rahul, nagu oleks ta juba mõne kangelasteo korda saatnud. Aga ta ei 
teinud Phedimele oma plaanist teatavaks vähimatki üksikasja ja vastas naise 
tungivaile pealekäimistele ainult nii: 

«Parem pistan oma pea lõvikoopasse, kui oma saladuse ühe naise kõrva sosistan. 
Tee seepärast ainult seda, mida ma küsin, ja oota, mis tulevik toob!» 

Silmaarst Nebenchari ravis pimedat Kassandanet nagu varemgi, kuid hoidus kogu 
aeg hoolega pärslastega läbi käimast. Ta sünge vaikiva oleku tõttu muutus ta nimi 
varsti kõigile tähendussõnaks. Hoovkonnas kutsuti iga rõõmsat ja lahkemeelset 
Bartjaks ning süngemeelset Nebenchariks. Oma päevad saatis ta mööda vaikides vana 
kuninganna toas, papüüruserullides 

tuhnides, aga öösiti ronis ta tihti kuninga ja Babüloni satraabi Tritantehmese loal 
kõrgesse müüritorni ja vaatles seal taevatähti. 

Nitetis püüdis teda kohelda sõbralikult, kuid ta ei vastanud sellele sõbralikkusele, 
veel enam, ta püüdis temast*teemale põigelda. Kui Nitetis talt ühel päeval küsis: «Kas 
ma olen midagi paha teinud või sind haavanud?» vastas too: «Sa oled mulle võõras, 
sest kuidas ma võin seda inimest oma sõprade hulka lugeda, kes oma truule 
armastusele, oma jumalatele ja kodumaa kommetele nõnda ruttu selja on pööranud!» 

Boges märkas varsti, et silmaarst oma kuninga tulevast abikaasat vihkab, ja 
seepärast pani ta kõik rattad käima, et temast endale liitlane teha, kuid Nebenchari 
lükkas tagasi kõik ta meelitavad ettepanekud ja kingitused. 

Niipea kui kustki mingi käskjalg kuningakoja õue ilmus, ruttas eunuhh talt 
küsima, kust ta tuleb ja kas ei ole midagi kuulda tapuunde sõjaväest. 

Lõpuks ilmus siiski oodatud käskjalg, kes tõi teate, et mässav suguharu on alla 
heidetud ja Bartja jõuab varsti tagasi. 

Kolm nädalat sai mööda, käskjalg käskjala järel teatasid võiduka kuningapoja 
lähenemisest. Babüloni tänavad kirendasid jälle rikkalikes ehetes, sõjavägi marssis 
linna sisse, Bartja tänas tervitavat rahvast ja oli varsti oma ema käte vahel. 

Ka Kambyses kohtas oma venda ootamatu südamlikkusega ning läks meelega teda 
Kassandane juurde saatma ja just siis, kui Nitetis parajasti seal viibis. 

Ta oli oma südames kindel, et egiptlanna teda armastab. Ta tahtis Bartjale näidata, 
kuidas ta teda usaldab, ning nimetas oma endist armukadedust lihtsalt ogaruseks. 

Armastus tegi ta armulikuks ja sõbralikuks, ta käed ei väsinud kingitusi jagamast 
ja heategusid tegemast, ta viha oli uinunud ning Babüloni kaarnad lendasid näljast 
kisendades kohtuplatsil, kus muidu hukatute päid hunnikute kaupa rahvale hoiatuseks 
välja pandi. 

Saabusid päevad, mil kogu Pärsia ülikkond üle riigi, eesotsas satraapide või 
linnahoidjate ja ülempreestritega, igast linnast Babüloni kogunes, sest kuninga 
sünnipäev oli lähenemas. Aukandjad ja võimumehed provintsidest ruttasid 
kuningalinna, et vägevale valitsejale kingitusi tuua, talle õnne soovida ning osa võtta 
suurest ohvripeost, kus tuhandeid hobuseid, hirvi, härgi ja eesleid jumalate auks 
tapeti. 


Sel pidupäeval jagati kõigile pärslastele kingitusi ning igaüks võis kuninga ees 
esineda oma palvega, mis ainult harva täitmata jäi, ning igas linnas söödeti rahvast 
kuninga kulul. Kambyses oli kindlaks määranud, et kaheksa päeva pärast ta 
sünnipäeva toimuvad ta pulmad Nitetisega, mispuhuks pidi kõik suured ja tähtsad 
inimesed üle riigi kokku kutsutama. 

Babüloni tänavad kihasid külalistest, hiiglapaleed Eufrati mõlemal kaldal olid 
neist tulvil ning kõik majad olid rikkalikus piduehtes. 

Suur rahva kokkuvool ja üldine elevus, mille puhul tundus, nagu oleks 

kogu riik oma esindajad kuninga juurde saatnud, tõstis veelgi kuninga rõõmsat 
tuju. Ta uhkus oli rahuldatud ja ainus tühi koht ta hinges, armastuse puudumine, oli 
Nitetise poolt täidetud. Ta pidas end esmakordselt elus õnnelikuks ja jagas kingitusi, 
mitte selleks, et ta seda nagu kuningas pidi tegema, vaid et see talle nüüd ka erilist 
rõõmu valmistas. 

Väepealik Megabazos oskas Bartja ja ta sõprade sangaritegusid küllalt 
vähetähtsatena esitada. Kambyses kaisutas noori kangelasi, kinkis neile kuldkette ja 
ilusaid hobuseid, nimetas neid «vendadeks» ja tuletas Bartjale meelde palvet, mille ta 
oli lubanud täita peale tolle sõjast tagasitulekut. 

Kui noormees oma silmad maha lõi ning äkki ei teadnud, kuidas oma palvet 
alustada, naeris kuningas ja hüüdis: «Vaadake, sõbrad, kuidas me noor sangar 
punastab nagu mõni tüdruk! Ma arvan, et mult nõutakse suuri asju, seepärast peab ta 
ootama mu sünnipäevani, kus vein talle julgust annab mulle oma palve kõrva 
sosistada. Olgu su nõudmine, Bartja, suur! Ma olen õnnelik ja soovin, et ka kõik mu 
sõbrad oleksid seda!» 

Bartja naeris talle ja ruttas oma ema juurde, et temale esmakordselt oma 
südamesaladus teatada. 

Ta kartis valju keeldumise osaliseks saada, kuid Kroisos oli juba oma noore sõbra 
heaks targasti teed valmistanud ning pimedale Sapphost niipalju head pajatanud, ta 
voorusi, andeid ja ilu kiitnud, et Kassandane andis vähese kõhklemise järel pojale 
oma nõusoleku. 

«Hellenlanna Pärsia kuningapojale seaduslikuks naiseks!» hüüdis pime. «Midagi 
säärast ei ole varem juhtunud! Mida ütleb Kambyses? Kuidas me tema nõusoleku 
saame?» 

«Ole selle üle mureta, ema,» vastas Bartja. «Ma olen oma venna nõusolekule 
niisama kindel kui sellele, et Sappho saab kogu meie maja auks ja ehteks.» 

«Kroisos on mulle sellest neitsist palju kiitvat rääkinud, ja ma olen rõõmus, et sa 
lõpuks ometi oled mõelnud naituda, kuid sellest hoolimata ei paista see abielu Kyrose 
pojale sobivat. Kas sa oled mõelnud ka selle peale, et Pärsia ülikkond ei taha sinu 
tulevast last, kui Kambyses peaks jääma lastetuks, kuigi hea meelega kuningana 
näha.» 

«Ma ei karda midagi, sest mu hirmu ei käi trooni järele. Pealegi on nii mõnegi 
Pärsia kuninga sünnitanud palju lihtsam naine kui minu Sappho. Ma olen kindel, et 
mu sugulased mu tahtele vastu ei seisa, kui ma ainult neile näitan, millise ehte ma 
Niiluse kaldalt olen leidnud.» 

«Olgu see Sappho meie Nitetise moodi! Ma armastan teda kui oma lihast tütart 
ning õnnistan seda päeva, mil ta esimest korda meie maale astus. Oma armsusega on 
ta sulatanud su venna kareda südame, tema headus valgustab mu pimedat ööd ja 
vanadusepäevi! Kutsu nüüd lapsed sisse, et võiksime teatada, et neile on varsti oodata 
uut kaaslast.» 


«Anna mulle andeks, ema,» vastas Bartja, «kui ma sind palun sellest kõigest õele 
veel mitte rääkida, kuni ma olen saanud ka kuninga nõusoleku.» 

«Võib-olla on sul õigus, mu poeg. Lapsel oleks üks pettumus vähem, kui asi ei 
peaks õnnestuma. Hea lootuse nurjumist on palju raskem kanda kui ootamatut valu. 
Ootame siis su venna otsuse ära. Andku jumalad sulle oma õnnistus!» 

Kuninga sünnipäeva varahommikul ohverdasid pärslased Eufrati kaldal. 
Kunstlikule mäele oli püstitatud hiiglasuur hõbealtar, kus lõõmas vägev tuli, saates 
meeldivaid lõhnu taeva poole. Valgetes rüüdes preestrid heitsid hoolikalt lõigatud 
sandlipuutükke tulle. 

Preestrite peade ümber olid valged sidemed, mille otsad varjasid nende suid, et 
ebapuhas hingeõhk ei puudutaks püha tuld. Kõrvaloleval aasal oli hulk tapetud 
ohvriloomi, nende liha oli tükkideks raiutud, soolaga üle riputatud ning noorest 
rohust, ristikheinast, mirdi- ja loorberilehtedest asemele laotatud, et midagi surnust 
ega verest ei puudutaks Ahuramazda ilusat tütart, maamulda. 

Nüüd astus tule juurde ülempreester Oropastes ja viskas sinna värsket võid. 
Leegid lõid kõrgele. Kõik pärslased langesid põlvili ja peitsid oma näod. Siis võttis 
preester uhmri, hõõrus selles püha haoma-rohu lahti ning valas punaka mahla, 
jumalate toidu, samuti tulle. 

Lõpuks sirutas ülempreester oma käed taeva poole ja lausus pika palve, kuna 
teised preestrid pildusid võid tulle, et leegid aina paisuksid. Palves palus ülempreester 
õnnistust kõigele puhtale ja heale, eelkõige aga kuningale ja kogu riigile. Tänati häid 
valguse, elu, tõe, sangaritegude, maa, vee, metallide, aasade ja puude vaime ning neeti 
kurje pimeduse, vale, haiguste, surma, patu, kõrbe, külma, põua, muda ja muid vaime, 
tigeda Angro-Mainju poegi, ning siis ühinesid kõikide hääled ühiseks pidulikuks 
palvelauluks: «Puhtus ja õndsus ootab õiglasi». 

Ohvripeo lõpetas kuningas oma palvega. Selle järel istus Kambyses, kes oli 
toredas ornaadis, kullatud, karneoolide, topaaside ja merevaiguga kaunistatud 
vankrisse, mille ees olid neli lumivalget hobust, ja sõitis paleesse, et seal vastu võtta 
provintside aukandjad ja saadikud. 

Kohe kui kuningas oma saatjaskonnaga oli lahkunud, valisid preestrid endile 
parimad tükid ohvrilihast ning lubasid ülejäänu jaoletormanud rahval koju viia. 
Pärslaste jumalad ei pidanud lugu söömaohvrist, vaid nõudsid endile ainult loomade 
hinged, ning mõni vaesem preester toitis end eluaeg kuninga rikkaliku ohvrilihaga. 

Kui kuningas oli jõudnud oma suurde paleesse, moodustasid saadikud hiiglapika 
rongkäigu, mis läbi Babüloni sirgete tänavate vägeva valitseja palee ette voolas. 
Sellele teele oli puistatud mirtide, palmide, rooside, magunate, oleandrite, hõbepaplite 
ja loorberite oksi ja õisi. Viiruki-, mürri-ja tuhat muud lõhna hõljus õhus ning lipud ja 
vaibad rippusid igast majast. Kõrvulukustavad rõõmuhüüded, fanfaaride, trompetite, 
flöötide, lautode, harfide, lüürade helid ja trummide hääl kajas üle linna. 

Ükski saadikuist ei olnud tühjade kätega. Üks oli toonud kaasa terve 

karja puhastverd hobuseid, teine suuri elevante, kolmas naljakaid ahve, neljas 
suurtes puurides ninasarvikuid, viies pühvleid, kuues kahe küüruga kaameleid, 
kuldvõrud ümber kaela. Teised olid toonud suured vankritäied haruldasi puid ja 
elevandiluud, peeni riidekangaid, hõbe- ja kuldnõusid, haruldasi istikuid kuningaaia 
jaoks ning haruldasi loomi—antiloope, sebrasid, ahve— ja linde loomaaia jaoks. 

Kõik need kingitused olid allaheidetud suguharude tribuudid kuningale. Peale 
seda kui neid oli kuningale näidatud, hakkasid kingitusi vastu võtma kuninga 


varahoidjad ja kirjutajad, hinnates, kas kingitus on küllalt väärne vastu võtta või tuleb 
see tagasi lükata. Viimasel juhul pidid ihnsad andjad hiljem kahekordselt maksma. 

Peatumatult jõudis rongkäik kuningapalee väravate ette, sest piitsamehed ja 
sõdurid, kes mõlemal pool teed spaleeri moodustasid, hoidsid tee peale-trügivast 
rahvamassist puhtana. 

Kui kuninga sõitu ohvripaigale, kusjuures ta vankri järel ratsutas üle viiesaja 
toreda ratsaniku, võis suursuguseks ning saadikute rongkäiku hiilgavaks nimetada, 
siis kuninglik troonisaal oli kõige sellega võrreldes veel palju hiilgavam. 

Selle sügavuses oh kullast troon, milleni viis kuus astet. Igat astet valvas kaks 
kullast koera. Üle trooni ulatus kulla ja kalliskividega ilustatud ja sambade toetuv 
purpurne baldahhiin, mis moodustus kahest tiivast. 

Trooni taga seisid tähtsaist hoovkondlasist lehvikuhoidjad, aga mõlemal pool seda 
kuninga sugulased ja sõbrad, riigi aukandjad ning tähtsamad preestrid ja eunuhhid. 

Kogu ruumi lagi ja seinad olid kuldplekiga pealistatud ning põrand purpurpunaste 
vaipadega kaetud. Tiivulised ja inimpeadega härjad lamasid vahtidena troonisaali 
hõbeuste kõrval, lossiõuel seisis ihukaitsevägi, kes kandis hõbedaste ja kuldsete 
õuntega kaunistatud piike, kullast soomusrüüd purpursetel särkidel, peas kõrgeid 
pärsia mütse ning kalliskividega ülekülvatud kuldtuppedes teravaid mõõku. 

Võõrastejuhid, peos lühikesed elevandiluust kepid, juhtisid saadikuid troonisaali 
ja seal kuninga trooni eest mööda. Selle astmete ees viskusid kõik saadikud kummuli, 
peites käed riidevoltide varju. Enne kui nad mõnele kuninga küsimusele vastasid, 
seoti nende näo alumine pool rätiga kinni, et ebapuhas hingeõhk ei puudutaks kuninga 
püha isikut. 

Kambyses kõneles tähtsamate saadikutega sõbralikult või valjusti, olenevalt 
sellest, kuidas keegi oli toonud kingitusi või kuidas kellegi rahvas ta sõna kuulas. Kui 
rongkäigu lõpus ta troonile juutide saatkond lähenes, mis koosnes kahest 
pikahabemelisest ja valjude näojoontega mehest, käskis kuningas nad sõbralikult 
seisma. 

Esimene juut oli riietatud tähtsa ja rikka babüloonlase kombel, teisel oli seljas 
ühest tükist purpurne rõivas, mida hoidis koos sinipunavalge vöö. Kaelas rippus tal 
väike tasku, mis sisaldas kahtteistkümmend Iisraeli 

suguharunimedega küllasse raamitud kalliskivi. Valge side, mille otsad rippusid ta 
õlgadest allapoole, kattis ülempreestri tõsist nägu. 

«Olen rõõmus, et sind jälle näen, Belsatsar,» hüüdis kuningas babüloonlase 
kombel rõivastatud mehele. «Mu isa surmast saadik ei ole sa oma jalga üle mu läve 
tõstnud.» 

Kõnetatav kummardus aupaklikult ja vastas: 

«Mu isanda arm teeb mu õnnelikuks. Kui sa tahad lasta paista oma armupäikesel 
oma teenri peale, kes ei ole seda väärt, siis täida mu vaese rahva palve. See on sellelt 
samalt rahvalt, kelle su suur isa lubas tagasi oma kodumaale. See vana mees siin mu 
kõrval, meie jumala ülempreester Joosua, ei pidanud paljuks ette võtta pikka 
teekonda, et seda palvet sulle siin ette kanda. Lase ta kõnel endale meeldida ning ta 
sõnadel oma südames paras paik leida!» 

«Ma tean, mida te nõuate!» hüüdis kuningas. «Kas mul on õigus, preester, kui ma 
arvan, et asi puudutab jälle templi ehitamist teie kodumaal?» 

«Mu isanda ees ei jää midagi saladuseks!» vastas preester sügavasti 
kummardudes. «Sinu teenrid Jeruusalemmas igatsevad näha su palet ja saadavad minu 
suu läbi sulle palve külastada nende isade maad ja lubada jätkata templi ehitamist, 
mida lubas alustada su suur isa. Jumal õnnistagu teda!» 


Kuningas naeratas ja vastas: 

«Sa oskad oma palve iisraeli rahvale omase kavalusega ette kanda ning valid 
selleks parajad sõnad ja ka paraja aja! Oma sünnipäeval ei saa ma endale truu rahva 
palvet tagasi lükata ja seepärast ma luban sulle Jeruusalemma linna ja su isade maad 
külastada, niipea kui mul on mahti.» 

«Sa teed sellega oma teenrid õnnelikuks,» vastas preester. «Meie olija viinapuud 
kannavad sinu tulekul parimat vilja, meie teeme oma väravad sinu auks laiemaks ning 
kogu Iisrael hõiskab sulle rõõmujoovastuses, kui sa templi ehitamise jätkamiseks...» 

«Pea, preester, pea!» hüüdis Kambyses. «Teie esimene palve, nagu öeldud, ei pea 
täitmata jääma, sest juba ammu hellitan ma soovi näha rikast Tüürost, kuldset Siidonit 
ning teie imeliku ebaausuga Jeruusalemma! Kui ma nüüd teile ka loa templi ehitamise 
jätkamiseks annan, mis mul siis tulevaks aastaks üle jääb?» 

«Sinu teenrid ei taha sind vastu võtta mitte palve, vaid kingitustega,» vastas 
preester, «ja seepärast ütle oma lubav sõna juba nüüd, et saaksime ehitada koja oma 
isade jumalale.» 

«Imelikud inimesed on need palestiinlased!» hüüdis Kambyses. «Ma olen 
kuulnud, et teie kummardate jumalat, keda teie ei kujuta ja kes olevat ainult paljas 
vaim. Miks te arvate siis, et niisugusele nähtamatule olendile on tarvis koda? 
Tõepoolest, teie vaimjumal peab olema väga abitu ja nõrk, kui talle on tarvis peavarju 
vihma, tuule ja kuumuse eest, 

mille ta ise on loonud. Aga kui teie jumal on meie jumalate samaselt vägev, siis 
heitke igas paigas tema ette maha, nagu meie seda teeme!» 

«lisraeli Jumal kuuleb oma rahvast igal pool!» hüüdis kõrge preester. «Ta kuulis 
meid, kui olime kaugel Egiptuse vangipõlves, ta kuulis meid ka siis, kui me nutsime 
Paabeli vete ääres! Ta tegi sinu isast endale tööriista meie vabastamiseks ning ta 
kuuleb ka täna mu palvet ja teeb su südame pehmeks. Oh, suur kuningas, luba oma 
teenritel ehitada ühine ohverdamispaik, kus nad võivad kokkutulnuina palvetada su 
eest ja kus nad võivad ühiselt pühitseda oma pidupäevi! Tänuks selle eest palume oma 
jumalalt õnnistust sulle ja needust su vaenlastele!» 

«Luba mu vendadel ehitada see tempel!» palus ka Belsatsar, rikkaim ja 
auväärseim Babüloni jäänud juut, kelle vastu oli Kyroselgi olnud lugupidamine ja 
kelle käest ta mõnigi kord oli nõu küsinud. 

«Kas elate siis rahus, kui annan teile templi ehitamiseks loa?» küsis kuningas. 
«Mu isa lubas teil seda alustada ja määras teile ka selle tarvis materjali. 
Õnnelikkudena ja üksmeelsetena läksite te Babüloni vangipõlvest tagasi oma 
kodumaale, kuid templi ehitamisel tuli teie vahele vaen ja kadedus. Mu isa sai 
lugematu hulga palvekirju süürlastelt, et templi ehitamine ära keelataks, ja nüüd olen 
mina saanud samasuguseid ka samaa-rialastelt. Paluge oma jumalat, kus te tahate, aga 
et ma tahan teile head, siis ei või ma ometi lubada niisuguse ettevõtte lõpetamist, mis 
teie vahele riidu ja vaenu külvab.» 

«Tahad sa siis täna selle armu tagasi võtta, mille su isa meile oma kuningliku kirja 
läbi lubas?» küsis Belsatsar. 

«Kirja läbi?» 

«See kiri peaks veel praegugi su riigiarhiivis alles olema.» 

«Niipea kui te niisuguse kirja leiate ja mulle ette näitate,» sõnas kuningas, «ma 
mitte ainult ei luba seda ehitist, vaid toetan seda igapidi, sest mu isa tahtmine on 
mulle niisama püha kui jumalate käsk!» 

«Kas lubad siis otsida seda kirja oma arhiivist Ekbatanas, kus see kiri peab alles 
olema?» küsis Belsatsar. 


«Muidugi, kuid ma kardan, et te ei leia sealt seda kirja! Ütle oma-maalastele, 
preester, et ma olen iisraeli sõdurite ja nende varustusega rahul, mis mulle sõja puhul 
massagettide vastu saadeti. Minu ülempealik Megabazos kiidab nende tublidust ja 
osavust. Olgu nad niisama vahvad kui nad olid mu isa sõdades! Sind, Belsatsar, 
kutsun ma oma pulmapeole egiptiannaga ning teen sulle ülesandeks kutsuda täna mu 
lossi pidusöömingute sinu kaasmaalased Mesah ja Abed Nego.» 

«Iisraeli Jumal saatku sulle õnne ja õnnistust!» hüüdis Belsatsar ja kummardas 
sügavasti. 

«Selle soovi võtan ma vastu,» hüüdis kuningas, «sest ma ei pea teie suurt vaimu 
võimetuks. See olevat teinud suuri imetegusid. Veel midagi, Belsatsar! Paljud juudid 
on teotanud babüloonlaste jumalaid ning neid on 

selle eest karistatud. Nad tekitavad viha oma jäiga ebausuga, et nende jumal on 
see aihuke õige. Ärgu pidagu nad endid ja oma jumalat paremaks, kui on kõik teised 
inimesed ja jumalad. Ma tahan teile ainult head, sest iseteadvus ja uhkus meeldivad 
mu südamele. Aga hoiduge selle eest, et see uhkus ei lähekstumaluhkuseks, mis toob 
teile palju kahju! Ela hästi ja ole kindel mu poolehoiule!» 

Heebrealased eemaldusid pettunult, kuid siiski lootuses, sest Belsatsar teadis 
kindlasti, et säärane kiri leidub kuninglikus arhiivis. 

Juutidele järgnesid süürlaste ja Joonia kreeklaste saatkonnad. Rea lõpus paistsid 
võõraste nägudega, metsiku välimusega ja loomanahkadesse rõivastatud mehed. 
Nende vööd, õlakud, veotuped, sõjakirved ja piigiotsad olid krobeliselt taotud kullast, 
nende kõrgeid karvamütse ilustasid kuldsed märgid. Nende ees käis pärsia rõivastes 
mees, kuid näo järgi otsustades võis öelda, et ta kuulus samasse suguharru kui need, 
kes ta kannul astusid. 

Kuningas vaatas imestusega neid troonile lähenejaid. Ta nägu läks pilve, ja 
andnud võõrastejuhile märku, hüüdis ta: 

«Mida need inimesed tahavad? Kui ma mitte ei eksi, siis kuuluvad nad nende 
massagettide hulka, kes varsti mu viha tõttu värisevad. Ütle neile, Gobryas, et 
hambuni sõjariistus vägi seisab juba nende piiril ja see annab mõõgaga verise vastuse 
igale nende nõudmisele!» 

Võõrastejuht kummardus ja ütles: 

«Need mehed jõudsid alles täna hommikul ohvripeo ajal Babüloni, tuues kaasa 
rasked vankritäied kulda, et ära osta sinu armu. Kui nad kuulsid, et käib parajasti suur 
pidu sinu auks, käisid nad mulle peale, et ma juba täna laseksin nad su palge ette 
teatama, mis asi nad siia sind kummardama on toonud.» 

Kuninga pilvis nägu lõi selgemaks. Terava pilguga vaatles ta massagettide 
kõrgekasvulisi kujusid ja hüüdis: 

«Las nad astuvad ette! Ma olen uudishimulik kuulama, milliste ettepanekutega mu 
isa mõrtsukad on siia tulnud!» 

Gobryas andis märku. Vanim ja suurim massagettidest astus pärsia kombel 
rõivastatud mehe saatel trooni ette ja alustas kõnelust omas keeles valju häälega. Ta 
naaber, Kyrose massagetist sõjavang, kes oli ära õppinud pärsia keele, tõlkis nomaadi 
kõne sõna-sõnalt. 

«Meie teame,» algas ta, «et sina, vägev valitseja, oled meie peale vihane 
sellepärast, et su isa langes sõjas meie vastu. Aga seda ei olnud alustanud meie, vaid 
tema ise.» 

«Mu isal oli õigus teid karistada,» segas kuningas vahele, «sest teie vürstinna 
Tomyris julges anda eitava vastuse, kui mu isa palus ta kätt.» 


«Ära vihastu, kuningas,» vastas massaget, «kuid ma pean ütlema, et kogu meie 
rahvas kiitis meie vürstinna sammu heaks. Isegi laps sai sellest aru, et elatanud Kyros 
palus me vürstinna kätt vaid selleks, et oma maa- 

deahnitsemisenälga lahutada ja selle sammuga oleks ka meid enda alla 
heitnud.» 

Kambyses vaikis, saadik jätkas: 
seepärast laskis Tomyris talle öelda, et jätku Kyros silla ehitamise asjatu vaev, sest me 
oleme valmis rahulikult ootama kas omal maal või talle tema maal vastu astuma ning 
jõest ületuleku vabaks andma. Aga Kyros oli otsustanud sõjavangist Lüüdia kuninga 
Kroisose nõuande järgi, nagu me oma sõjavangidelt kuulsime, meie maale tulla ja 
meid kavalusega võita. Ta saatis meie vastu ainult oma sõjaväe väikese salga, mille 
me nooltega hävitasime, ja me vallutasime ka laagri. Me arvasime vaenlase võidetu 
olevat ja alustasime ta laagris pidusöömingut. Kui me lõpuks, mürgitatud magusast 
joogist, mida me polnud saanud veel kunagi ja mida teie kutsute veiniks, rammetusse 
unne uinusime, tormas teie sõjavägi meie kallale ja tappis suurema osa meie sõdureist. 
Paljud võeti ka vangi, nende hulgas meie vürstinna poeg Spargapises. 

Kui noormees kuulis, et ta ema on nõus teiega rahu tegema tingimusel, et ta saab 
vabaks, palus noor sangar oma käed vabastada. Nõnda sündiski ja kui käed did 
kosunud, haaras ta mõõga, pistis endale rindu ja hüüdis: «Ma ohverdan enda oma 
rahva vabaduse eest!» 

Vaevalt olime saanud sõnumi armastatud nooruki suuremeelsest surmast, kui 
kogusime kõik oma järelejäänud mehed. Isegi raugad ja poisikesed võtsid relva kätte, 
et minna Spargapisese eest kätte maksma! Me võitsime lahingu, Kyros langes, 
Tomyris leidis ta keha suures vereloigus lebamas ja hüüdis: «Sina, täitmatu, nüüd 
saad kord tasutud valatud vere eest!» Teie kuninglik kaardivägi tõrjus meid korraks 
tagasi ja viis Kyrose laiba ära. Sina ise olid ihukaitseväe eesotsas ja võitlesid kui lõvi. 
Ma tunnen su nüüd ära! Tea siis, et sama mõõk, mis ripub praegu siin mu puusal, lõi 
su näkku selle haava, mis purpurse vöödina kaunistab su mehist nägu!» 

Kõik ümbritsejad, kes seda kuulsid, muutusid ärevaks ja värisesid julge jutustaja 
elu pärast. Aga Kambyses noogutas talle vihastumise asemel heakskiitvalt ja ütles: 

«Ka mina tunnen su nüüd ära! Sa olid sel päeval tulipunase hobuse seljas, mille 
riistad sätendasid kullast. Meie, pärslased, oskame vahvust hinnata, tea seda! Mu 
sõbrad, ma ei ole kunagi näinud teravamat mõõka ja väsimatumat kätt kui selle mehe 
oma, kummarduge ta ees, sest suurt vahvust tuleb hinnata mitte üksnes iseenda, vaid 
ka vaenlase juures. 

Aga sul, massaget, soovitan varsti koju tagasi pöörduda ja suure sõja vastu 
valmistuda, sest kui mulle meenub teie vahvus ja jõud, siis kasvab mu iha teiega 
võidelda kahekordseks. Vägev vaenlane, nagu olete teie, on mulle, Mithra nimel, 
armsam kui jõuetu sõber! Ma lasen teil takistamatult tagasi kodumaale minna, kuid 
ärge jääge kauaks mu lähedale, sest muidu 

võib viha minus äratada kättemaksutungi, mille ma võlgnen oma isa hingele, ja 
teie elu lõpp on lähedal!» 

Sõduri habetunud näkku ilmus kibe naer ja ta vastas kuningale: «Meie, 
massagetid, arvame, et su isa surma eest on kuhjaga kätte makstud. Tema pärast läks 
surma meie vürstinna ainus poeg, meie rahva uhkus, kes ei olnud vähem õilis kui 
Kyros. Mu viiskümmend tuhat kaasmaalast jätsid oma elu Araxese kaldal, kuna teie 
poolel sai surma ainult kolmkümmend tuhat. Meie võitlesime küll niisama vahvasti 


kui teie, kuid raudrüü on parem, nool ei läbista seda nii kergesti kui meie 
metselajanahka. Lõpuks, kõige hirmsama kättemaksuna olete tapnud meie vürstinna!» 

«Kas Tomyris ei ela enam?» segas Kambyses vahele. «Meie, pärslased, olevat 
tapnud naise? Vasta!» 

«Tomyris suri kümme kuud tagasi kurvastusest oma poja järele. Nõnda tuleb ka 
tema lugeda pärslaste sõja ja Kyrose ohvriks.» 

«Ta oli suur naine,» pomises Kambyses. Siis jätkas kõva häälega: «Tõesti, 
massagetid, ma hakkan uskuma, et jumalad ise on hakanud mu isa eest teile kätte 
maksma. Kuid nii rasked kui ka teie kaotused paistavad: Spargapises, Tomyris ja 
viiskümmend tuhat meest, need ei kaalu ometi üles Pärsia kuningat ning veel 
Kyrost!» 

«Meie maal,» vastas saadik, «on kõik surmas ühesugused, suure kuninga hing ei 
kaalu rohkem kui teenri oma. Sinu isa oli suur mees, kuid see, mis me tema pärast 
oleme kannatanud, on kohutav. Tea, kuningas, et ma ei ole kõnelnud sulle veel kõigist 
õnnetusist, mis meid on tabanud. Pärast Tomyrise surma ei ole meie maal üksmeelest 
enam juttugi. Kaks meest arvavad endil olevat ühesuguse õiguse troonile. Rahvas on 
lõhenenud kaheks. Hirmus kodusõda, mille kannul käis katk, on hõrendanud meie 
sõdurite read. Meie ei jõua sulle nüüd enam vastu seista, kui sa tuled sõjaga, ning me 
pakume sulle rahu, tuues sulle rasked koormad puhast kulda.» 

«Siis alistute ilma mõõgahoobita?» küsis Kambyses. «Mu kogutud sõjaväe hulk 
näitab, et ma ootasin teilt suuremat mehisust. Aga ilma vaenlaseta ei saa sõdida! Ma 
saadan oma väe laiali ja läkitan teile oma asevalitseja. Olge tervitatud kui mu riigi 
uued alamad!» 

Nende sõnade juures värvusid massageti põsed ja otsaesine leegitsevast punast 
ning ta hüüdis väriseval häälel: 

«Sa eksid, vägev valitseja, kui arvad, et oleme unustanud endise vahvuse ja 
tahame nüüd alamateks saada. Kuid me tunneme su vägevust, mille vastu ei saa me 
kodusõja ja katku läbi laastatud rahvas. Tunnistame seda massagettide kombe järgi 
ausalt ja avalikult, kuid lisame, et tahame endid ka edaspidi ise valitseda ega painuta 
mõne pärsia satraabi võimu alla. Sa vaatad mulle vihaselt otsa, ma ei või sellest 
hoolida ning kordan sedasama.» 

«Ning mina,» hüüdis Kambyses, «mina ütlen sulle: teil on ainult üks 

valik! Kas heidate endid mu alla, võtate vastu satraabi, minu Isiku esindaja, või 
alustate minuga sõda, kus mu sõjavägi sunnib teile lõpuks ikkagi peale samad 
tingimused. Täna võite minus näha veel armulist valitsejat, aga hiljem kohtate minus 
vallutajat ja tasujat. Mõelge sellele enne oma vastust!» 

«Meie oleme sellele juba ammu mõelnud,» vastas sõdur, «ning otsustanud, et 
meie, vabad steppide pojad, ennem sureme kui saame orjadeks. Kuula, mis meie 
vanematenõukogu sulle minu suu läbi laseb öelda: meie oleme jäänud nõrgaks mitte 
eneste, vaid oma jumala, päikese, raskete katsumiste läbi ega jõua seista pärslaste 
vastu. Meie teame, et nad on meie vastu kogunud suure sõjaväe, ning oleme valmis 
iga-aastaste kõrgete maksude näol ostma endile vabaduse ja rahu. Teadke, et kui teie 
meid endi alla tahate suruda sõjariistade vägivallaga, ootab teid endid suur kahju. 
Niipea kui see sõjavägi läheneb Araxesele, võtame kohe oma naised ja lapsed kaasa 
ning läheme uut kodumaad otsima, sest meie ei ela ju nagu teie kindlais linnades ja 
majades, vaid oleme harjunud siia-sinna rändama ning palja maa peal magama. Oma 
kulla võtame endiga kaasa ning hävitame kõik ta leiupaigad. Meile on teada kohad, 
kus määratud varandused metallide näol maa sees magavad, ning me oleme neid teile 
valmis suurel hulgal hankima, kui teie meile rahu ja vabaduse kingite. Jätate meile 


rahu ja vabaduse, siis oleme teile valmis igal aastal veel peale kulla viis tuhat kiiret 
stepihobust saatma ning olema teile abiks, kui Pärsia riiki varitseb hädaoht.» 

Saadik vaikis. Kambyses vaatas mõtlikult põrandale, viivitas kaua vastusega ning 
ütles lõpuks troonilt tõustes: 

«Meie peame täna pidusöömingu ajal nõu ja teatame teile homme, millise vastuse 
te oma rahvale võite viia. Hoolitse selle eest, Gobryas, et mehed saaksid hästi süüa, 
ning saada massagetile, kes mu näo lõhki lõi, parimad palad mu enese laualt.» 


XV 


Kui see kõik toimus, viibis Nitetis sügavassse kurvastusse vajununa oma 
suvepalees rippaedades. Täna oli ta esmakordselt kõigi kuninganaistega kaasa teinud 
ühise ohverdamise ning püüdnud leegitseva altari juures palvetada võõraste jumalate 
nimel. 

Suurem osa kuningliku haaremi elanikest nägi Nitetist esmakordselt ning 
palvetamise asemel vaatas ainult teda. Kassandane ja Atossa põlvitasid ta kõrval, 
elades kõigest hingest kaasa preestri laulule, mis egiptlannale kui tühi kaja tundus. 
Kõik see oli harjumatu ega puudutanud hinge. Peale selle oli Nitetisel kogu aeg 
meeles esimene kiri Egiptusest, mille ta oli saanud pisut aega enne ohvripeo algust ja 
mis praegu lugematuna ta toas laual ootas. 

Kui ohvripidu lõppes, tõmbas ta kergendatult hinge ning kallistas Kassandanet ja 
Atossat. Siis laskis ta end koju kanda ja ruttas kohe kirja avama. Kiiresti avas ta 
pitseri ja oli vaevalt saanud alustada, kui keegi ümmardajaist jooksis sisse ja lõi käsi 
kokku: 

«Mithra nimel, käskijanna! Kas sa oled haige? Või on see hall asi su käes mõni 
nõianahk, et ei näe, mis siin lausa silmi pimestab? Pane nüüd rull kõrvale ja vaata 
korraks neid asju, mis suur kuningas, Ahuramazda andku talle võitu, on sulle selle aja 
sees saatnud, kui sa ohvripeol viibisid. Näe, milline tore purpurrüü, lumivalgete 
triipude ja hõbedase tikandiga, näe, missugune kuninglike teemantitega tiaara! Kas sa 
ei leia, et säärased kingitused pole sugugi tavalised? Kambyses laseb sind paluda — 
paluda, mitte käskida, ütles saadik — kõiki neid asju tänasel pidusöömingut kanda. 

Kuidas küll Phedime vihastab! Missugused silmad teevad küll teised naised, kes 
pole iialgi sääraseid kinke saanud! Tänase päevani võis ainult Kassandane, kuninga 
ema, hoovkonnas purpurit ja teemante kanda. Selle kingitusega muudab Kambyses su 
oma ema sarnaseks ning teeb sinu kogu maailma silme ees oma lemmiknaiseks ja 
kuningannaks. Oh, palun, lase ma proovin neid asju sulle selga. Kui imeilus sa oled 
nendega, kui kadedaks ja vihaseks teised küll võivad saada!» 

Nitetis oli lobisejat vaikides kuulanud ja kalleid kinke tumma naeratusega 
vaadelnud. Ta oli selleks küllalt naine, et kingituste üle rõõmu tunda; tulid need ju 
mehelt, keda ta armastas enam kui oma elu, ja need tähendasid seda, et kuningas peab 
temast rohkem kui kõigist teistest naistest, seda, et Kambyses teda armastab. 

Ammuoodatud kiri langes tal käest, ta andis oma ümmardaja pealekäimistele 
järele ja varsti hiilgas ta oma tuliuutes ehetes. Kuninglik purpur tõstis ta ilu veelgi 
enam esile ning sätendav tiaara kõrgendas ta sihvakat kuju. Kui ta nüüd end säärasena 
metallpeeglist vaatas, võttis ta nägugi hoopis uue ilme. Näis, nagu oleks ka osa ta 
käskija uhkusest ühes nende ehetega temasse kaasa tulnud. 

Nobe ümmardaja laskus nagu iseenesest ta ette põlvili, kui temale nüüd kõige 
vägevama mehe lemmiku pilk langes. Pisut aega vaatles Nitetis enda ees põrmus 
lamavat tüdrukut, siis raputas ta oma ilusat pead, kummardus alla, suudles tüdrukut 
laubale, tõstis ta üles, kinkis talle käevõru ja käskis end siis üksi jätta, sest ta pilk oli 


langenud maas lebavale kirjale. Mandane ruttas rohkem joostes kui käies oma 
käskijanna toast välja, et näidata kingitust oma käsualustele allümmardajatele ja 
orjataridele. Rõõmust rõkendavana haaras Nitetis nüüd jälle kirja ja hakkas seda 
lugema. Aga varsti muutus ta rõõmus nägu kurvaks ning läbiloetud kiri langes jällegi 
põrandale ja ilusa lugeja silmad olid pisaraist tulvil. Kiri kodumaalt sisaldas järgmised 
read: 

«Ladicelt, Ülem- ja Alam-Egiptuse vaarao Amasise abikaasalt oma tütrele 
Nitetisele, Pärsia suurkuninga abikaasale. 

Et Sina, mu armas tütar, oled jäänud nii kaua ilma mingite teadeteta kodumaalt, ei 
ole olnud meie süü. Trieer, mis pidi viima kirjad Siidonisse, võeti merel kinni 
samoslaste sõjalaevade poolt, mida võiks õigemini nimetada mereröövlilaevadeks, 
ning viidi Astypalaia sadamasse. Polykratese häbematus läheb aina suuremaks ja 
kõik, mida ta ette võtab, näib õnnestuvat. Ükski laev ei ole ta mereröövlilaevade ees 
enam kindel sestsaadik, kui ta sai oma võimu alla ka lesboslased ja mileetoslased. 

Surnud Peisistratose pojad on ta sõbrad. Lygdamis peab täitma ta käske, et end 
Naxosel kindlana tunda. Nüüd on su isa Polykratesega ühe vahejuhtumi pärast tülis. 
Siiski, too saatis pilkava naeratuse saatel su kirjad paljaksröövitud trieerilt tagasi. 

Amasise, sinu isaga, on juhtunud midagi halba. Sinu ärasõidust saadik Egiptusest 
ei ole su ema silmad ühtki päeva enam kuivad olnud. Ka sinu õde on haige. Tema 
tõvevoodilt jooksen isa juurde, et teda trööstida, ja vastupidi. 

Praegu kasutan ööd, et sulle neid ridu kirjutada, kuigi peaksin väsimusest 
puhkama. Tachot on palavikus sonides tihti lausunud su nime ning hoidnud oma peos 
su vahakuju, mille sarnasus sinuga tõendab Theodorose suurt kunsti. Homme saadame 
selle vahakuju Aiginasse, et sealses kullassepakojas selle järgi kuldkuju lasta valada, 
sest su õe kuumad käed ja huuled sulatavad vaha üles. 

Nüüd, mu tütar, võta kokku kogu oma jõud, et saada ka järjekorras teateid sellest, 
kuidas jumalad on talitanud meie majaga. 

Sinu ärasõidu järel nuttis Tachot kolm päeva järgemööda. Kõik meie lohutavad 
sõnad, kõik isa rahustamised, ohvrid ja palved ei suutnud hajutada ta kurvastust. 
Neljandal päeval kuivasid ta pisarad. Kui me talt midagi küsisime, vastas ta tasase 
häälega, aga muidu istus sõnatuna oma värtna ees. Nõnda istus ta mitu päeva, ent siis 
korraga hakkas ta jälle pisaraid valama. Olime kõik seda nähes nõutud. 

Kõige selle juures oli ta suuresti muutunud, seda panid kõik tähele; kõhnaks 
jäänud ja järsku nagu pikemaks sirgunud. Ta nahk oli muutunud läbipaistvaks nagu 
mõne jumalanna oma, silmad sädelesid imeliselt ning põskedel mängles kahvatu 
puna. Kui ta pea aina tulisemaks läks ja nõrkadest liikmetest käis läbi värin, lasksin 
ma kutsuda Imhatepi, kes on sisemiste haiguste kuulus arst. Kogenud preester raputas 
sinu õde nähes pead ja ütles, et tal on raske haigus tulemas. Nüüd ei tohtinud ta enam 
värtna taga istuda ja võis ainult väheke rääkida. Ta pidi võtma sisse kõiksugu rohtusid 
ning me küsisime oraaklilt järele ja viisime jumalatele suuri ohvreid ja kingitusi. Kuid 
miski ei aidanud. 

Samal ajal suri Memphises püha härg, preestrid ei leidnud ta sisikonnast südant 
ning ennustasid Egiptusele suurt õnnetust. Tänaseni ei ole veel leitud uut Apist. 
Arvatakse, et jumalad on su isa peale vihased, ning Buto oraakel kuulutas, et jumalad 
pööravad alles siis oma armu Egiptuse 

peale tagasi, kui kõik siia võõraste jumalate tarvis ehitatud templid hävitatakse, 
ning need, kes kummardavad ebajumalaid, Niiluse kallastelt minema kihutatakse. 


Ennustajad ei valetanud. Tachotit valdas kohutav palavik. Üheksa päeva rippus ta 
elu ja surma vahel ning ta on praegugi veel nõnda nõrk, et teda peab kandma, ja ta ei 
saa kätt ega jalga liigutada. 

Korraga jäid ka su isa Amasise silmad haigeks. Selle asemel et neile puhkust 
anda, töötas ta oma vana kombe järgi päikesetõusust lõunani. Ta ei hoolinud kõigist 
meie pealekäimistest ning samal päeval, kui saime sinult teate, et oled õnnelikult 
jõudnud Babüloni, jäi Amasis pimedaks. 

Tublist ja elurõõmsast mehest on saanud nüüd sünge rauk. Apise surm ja halvad 
ennustused oraaklitelt vaevavad ta südant ning julgest iseseisvast valitsejast on juba 
saamas preestrite tahtetu tööriist. Ta viibib nüüd tundide kaupa Neithi templis, et 
palvetada ja ohverdada. Seal laseb ta ka juba enda muumia jaoks surnukambrit 
valmistada, ning Memphises lõhutakse maha hellenite poolt ehitatavat templit. 
Iseenda ja Tachoti õnnetust nimetab ta surematute kättemaksuks. 

Kuid ma ei usu seda, võib-olla seepärast, et kõigest hoolimata olen ma ikkagi 
hellenlannaks jäänud, või seepärast, et ma tean nüüd, mis on Tachoti haiguse õige 
põhjus. See ei ole muud midagi kui suur ja täitmatu igatsus, sest Tachoti võlus ära su 
mehe kaunis vend, kui ta Egiptuses viibis. Ma märkasin seda juba su ärasõidupäeval. 
Aga eriti sai see mulle selgeks siis, kui ta kõrges palavikus jampsides aina Bartja nime 
sosistas. Kui ta jälle mõistuse juurde tuli, küsisin ta käest kõike otsekoheselt. Siis 
puistas ta mulle välja terve oma hinge ning ütles lõpuks pühalikul häälel ja silmi taeva 
poole tõstes nagu prohvet: «Ma tean, et ma ei sure enne, kui ma olen teda jälle 
näinud!» 

Ma peaksin kirja lõpetama, sest käskjalg ootab juba ammu, ning tahaksin sulle 
lõpuks öelda ka midagi rõõmustavat. Kuid mul ei ole sulle midagi öelda, mis sulle ka 
rõõmu valmistab, sest kõikjal, kuhu ma ka vaatan, valitseb ainult häda ja õnnetus. Su 
vend on veelgi enam Neithotepi mõju alla langenud ning ajab nüüd sinu isa asemel 
tema abiga riigiasju. Amasis jätab Psametikule täie vabaduse ja ütleb, et kõik see ei 
lähe talle enam korda, kas troonipärija võtab valitsemise enda kätte mõni päev varem 
või hiljem. 

Ka ei takistanud ta su venda Rhodopise majast röövimast endise ihu-kaitsepealiku 
Phanese lapsi. Psametik ei hooli millestki, sest ta laskis Phanese poja ära tappa. See 
vihastas senist ihukaitsepealikut Aristomachost niivõrd, et too kadus päevapealt teab 
kuhu. 

Ela hästi, mu tütar, ja tuleta mõnikord meelde oma vaest sõbrannat, oma ema! 
Palu Tachoti eest ning anna Kroisosele ja noorele pärslasele edasi me tervitused. 
Anna ka Bartjale edasi oma vaese õe Tachoti tervitused 

ja ütle, et neid saadab surija. Kui sa saaksid oma kirjas märku anda, et noor 
pärslane ei ole Tachoti vastu ükskõikne! 

Ela hästi ja ole õnnelik oma uuel õitsval kodumaal!» 


XVI 


Kui väga oli Nitetis rõõmustanud selle kirja saabudes. Aga see tõi talle suure 
kurvastuse ja südamevalu. Kui ta nüüd istus seal nutvana oma purpurrüüs, ei mõelnud 
ta millelegi muule kui ema murele, isa kannatustele ja õe haigusele. Kambysese 
äravalitud pruut oli unustanud oma palavalt armastatu, tulevane Pärsia kuninganna 
valas pisaraid Egiptuse kuningakojas juhtunud õnnetuste pärast. 

Päike oli juba ammu jõudnud lõunataevasse, kui ümmardaja Mandane uuesti 
tuppa astus, et veel kord oma käskijanna ehteid korraldada. 


«Ta magab,» mõtles tüdruk, «ma võin tal veel veerand tundi puhata lasta, 
ohvripidu on ta ära väsitanud ning pidusöögi ajaks peab ta olema värske ja ilus ning 
särama nagu kuu tähtede seas.» 

Käskijannale kuulmatult hiilis ta välja toast, mille akendest paistsid külluslikud 
rippaiad, hiiglalinn, jõgi ja viljarikas tasandik. 

Tagasi vaatamata jooksis ta roosipõõsa juurde, et noppida sealt mõned õied. Ta 
silmad olid naelutatud uuele käevõrule, mille kalliskivi sätendas lõunapäikese käes, 
ning seepärast ei pannud ta tähelegi uhkesti riietatud meest, kes piilus läbi akna tuppa, 
kus Nitetis nuttis. Tabatu pöördus kohe tüdruku poole, hüüdes sellele oma poisilikult 
kõrgel häälel: «Ole tervitatud, Mandane!» 

Ümmardaja ehmus ja lausus, kui ta oli hõikajas eunuhhide pealiku Bogese ära 
tundnud: 

«Ei ole ilus, isand, vaest tütarlast nõnda ehmatada! Mithra nimel, ma oleksin 
võinud minestada, kui oleksin sind varem näinud kui kuulnud. Näisehääled mind ei 
ehmata, kuid meesolend on siin üksinduses palju haruldasem kui luik kõrbes.» 

Boges naeratas ja vastas oma lihavaid käsi hõõrudes: 

«Muidugi ei ole nii ilusal tuvikesel säärases üksildases paigas meeldiv igavust 
tunda, aga kannatust, mu südameke! Varsti saab su käskijanna kuningannaks ning 
otsib sulle kena noore mehe, kellega sa üksinduses palju meelsamini elaksid kui siin 
ilusa egiptlannaga!» 

«Minu käskijanna on ilusam, kui mõnele meeldib, aga mulle pole kellegi otsitud 
mehi vaja,» vastas Mandane nipsakalt. «Selle leian ma ammugi ilma sinuta!» 

«Kes selles kahtleb? Nõnda kena näoke meelitab ju mehi ligi nagu vihmauss 
kalu!» 

«Ma ei õngitse mehi, eriti sedasorti nagu sina!» 

«Usun, usun,» ärritus eunuhh, «kuid ütle mulle, kullake, miks sa torgid mind oma 
teravate sõnadega? Kas ma olen sulle midagi halba teinud? Kas mina ei olnud see, kes 
muretses sulle selle koha? Kas ma ei ole sinu kaasmaalane meedlane?» 

«Ja kas me pole mõlemad inimesed ja kas meie kummalgi käel ei ole viis sõrme ja 
kas meil ei ole ninad keset nägu? Siin on niipalju meedlasi, et kui need kõik oleksid 
mu sõbrad, võiksin homme olla kuninganna! Seda kohta egiptlanna juurde ei ole 
muretsenud kah sina, selle eest võlgnen ma tänu ülempreester Oropastesele, kes mind 
soovitas suurele Kassandanele, mitte sulle! Meil pole siin ülal sinuga mingit 
pistmist!» 

«Mida sa õieti räägid, mu lemmik! Kas sa ei tea, et ühtki uut ümmardajat ei võeta 
ilma minu nõusolekuta!» 

«Seda tean ma niisama hästi kui sina, aga...» 

«Aga teie naised olete tänamatu sugu, kes pole väärt, et neile head tehakse!» 

«Ära unusta, et sa räägid heast perekonnast tütarlapsega!» 

«Tean, tean, mu uteke! Sinu isa oli preester ja su ema preestri tütar. Mõlemad 
surid vara ning andsid su preester Ixabatesele, Oropastese isale, kes kasvatas su ühes 
oma lastega üles. Kui sa olid juba nägusaks tüdrukuks sirgunud, armus sinusse 
Oropastese vend Gaumata — noh, sul ei pruugi punastada! — ning tahtis sind endale 
naiseks, sellest hoolimata, et olid alles üheksateist aastat vana. Gaumata ja Mandane, 
kui hästi see kõlab!» 

«Ma keelan sul säärased pilkamised!» 

«Oled sa mu peale kuri, kui ma leian, et teie nimed hästi sobivad? Ole parem 
Oropastese peale vihane, kes saatis oma venna Rhagasse, aga sinu siia, et te teineteise 
unustaksite!» 


«Sa oled alatu laimaja! Mu heategija...» 

«Mu keel kuivagu, kui ma selget tõtt ei räägi. Oropastes lahutas sinu oma vennast, 
sest tal on temaga suuremad plaanid, kui teda sinusugusele vaesele tüdrukule meheks 
anda. Amytis või Meniche oleksid talle meelepärased miniad. Ta ihkab — olgu see 
vaid meie vahel öeldud — massageti sõja ajal satraabina riiki valitseda ja annaks selle 
eest palju, kui saaks endale mõne pärsia ülikuneiu miniaks. Tema vanuses ei mõelda 
enam uutele naistele, aga see-eest on ta vend noor ja ilus ja teda peetakse koguni 
prints Bartja sarnaseks.» 

«See on õige!» hüüdis ümmardaja. «Kujutle vaid, kui me tookord oma 
käskijannale vastu sõitsime ning kui ma Bartjat esmakordselt nägin, pidasin teda 
Gaumataks. Nad sarnanevad teineteisega nagu kaksikud ja on ilusaimad mehed kogu 
riigis.» 

«Miks sa punastad, mu roosike! Nii suur see sarnasus nüüd ka ei ole, sest kui ma 
täna hommikul ülempreestri venda tervitasin...» 

«Kas Gaumata on siin?» hüüdis ümmardaja suure õhinaga. «Kas ta on tõesti siin 
või tahad sa mind ainult narrida?» 

«Mithra nimel, mu tuvike, ma suudlesin täna ta otsaesist ja pidin talle sinust palju 
rääkima ja lubasin talle võimatu võimalikuks teha. Ara kibele! Küllap sa oled 
tulevikus juba palju lahkem vaese Bogese vastu, kes sulle nõnda palju head teeb!» 

«Ma ei usalda sind üldse,» segas teda ümmardaja, «mind on palju su libeda keele 
eest hoiatatud ja ma ei tea, millega sinu soosingut ära teenida.» 

«Kas tunned seda?» küsis eunuhh ja näitas tüdrukule valget, kuldsete niitidega 
tikitud sidet. 

«See on mu viimane kingitus talle!» hüüdis Mandane. 

«Salamärk, mille ma võtsin Gaumatalt. Ma teadsin juba ette, et sa mind ei usalda. 
Kas sa oled kunagi näinud, et vang oma valvurit armastab!» 

«Ütle kähku, mida ma siis pean tegema? Näe, päike vajub juba madalale ja ma 
pean veel valmistama oma käskijannat pidu vastu!» 

«Ma teen ruttu,» sõnas eunuhh, kusjuures ta muutus nõnda tõsiseks, et Mandane 
ehmus. «Kui sa ei suuda uskuda, et ma end ainult sinu sõpruse pärast hädaohtu sean, 
siis tea, et ma aitan teid seepärast, et vana Oropastese uhkust natuke kärpida, sest ta 
püüab kuningat minu vastu ässitada. Sina pead ülempreestri vastuseismisest hoolimata 
saama Gaumata naiseks, see on niisama kindel, kui mu nimi on Boges. Homme õhtul, 
peale tistratähe tõusu, tuleb su armsam sind vaatama. Küllap ma juba oskan valvurid 
eemaldada, et sa saaksid temaga tund aega kõnelda ja edaspidises kokku leppida. 
Kuid ainult tund aega, pea seda meeles! 

Edasi tean ma kindlasti, et sinu käskijanna saab Kambysese lemmiknaiseks ning 
küllap ta aitab siis sul pärastpoole Gaumataga abielluda, sest ta armastab sind. 

Homme õhtul tõuseb niisiis õnnepäike! Sa lööd silmad maha ja vaikid? Tänutunne 
on sulgenud su väikese suukese! Kas ma ei öelnud, tüdruk! Kuid ära ole siis nõnda 
tumm, palun sind, kui sul tuleb kord mõni sõna oma käskijanna ees öelda ka Bogese 
kiituseks. Kas saadad tervitusi ilusale Gaumatale? Kas ma pean talle ütlema, et sa ei 
ole teda unustanud ja ootad teda rõõmuga? Sa viivitad? Oh häda, juba läheb 
pimedaks, mul on hirmus kiire, pean minema! Nüüd veel — Gaumata sõidab 
ülehomme Babülonist ära, sest Oropastes kardab, et ta võib siin sinuga kokku saada. 
Sa vaikid ikka veel? Noh, olgu siis, ma ei saa sind ega su armast noormeest aidata! 
Aga ma saavutan oma sihi ilma teietagi ning lõpuks ongi parem, kui te unustate oma 
armastuse. Ela hästi!» 


Tüdruk võitles rasket võitlust. Ta aimas, et Boges teda narrib, ning sisemine hääl 
käskis tal sellest jällenägemisest keelduda. Juba võitis headus ta südames ning ta pidi 
hüüdma: «Ütle talle, et ärgu ta tulgu!» kuid siis nägi ta Bogese käes oma kingitust 
armsamale ning kõik ta hinges läks korraga sassi. Juba maja poole joostes hüüdis ta 
veel viimasel silmapilgul: «Ma ootan teda!» 

Boges tõttas pikkade sammudega mööda rippaedade õitsvaid käike. Kõrge ehitise 
nurgal jäi ta seisma ja avas ainsa liigutusega salaukse. Selle taga algas nähtamatu 
salatrepp, mille kuningas oli lasknud ehitada selleks, et alt jõekaldalt pääseda kellegi 
nägemata oma lemmiknaise paleesse. Sulgenud ukse, hõõrus eunuhh hariliku kombe 
järgi oma lihavaid käsi ja pomises endaette: 

«Nüüd peaks see õnnestuma! Tüdruk läheb lõksu, ta armsam ootab mu 
märguannet, Nitetis on neil rõõmupäevil palju nutnud, sinine liilia õitseb homme 
öösel, jah, kõik sobib hästi! Ilus egiptuse kassike, su ilusad pehmed käpad satuvad 
homme rebaseraudadesse, mille on sulle üles seadnud vaene põlatud eunuhh!» 

Suurel trepil tuli talle vastu eunuhh Neriglissar, kes oli rippaedade ülemaednik. 

«Kuidas on sinise liiliaga?» küsis Boges kohe. 

«Edeneb suurepäraselt!» hüüdis aednik vaimustatult. «Homme õhtul, kui tistratäht 
tõuseb, lööb ta oma toreda õie lahti. Mu egiptlannast käskija rõõmustab kindlasti, sest 
ta on suur lillearmastaja. Aga sind palun kuningale ja Ahhemeniididele4 teatada, et 
mu hoolsusel on õnnestunud see haruldane taim õitsema panna. Ta õitseb ainult üks 
kord kümne aasta tagant ning siis ka üheainsa öö.» 

«Sinu soov saab täidetud,» naeratas Boges. «Kuninga külaskäiguga sa muidugi ei 
või arvestada, sest ma arvan, et ta ei tõsta enne oma jalga rippaedadesse, kui 
egiptlanna on ta naine, aga mõningad Ahhemeniidid tulevad kindlasti vaatama. Võib- 
olla tuleb Kroisos, ta hoolib küll vähe pärsia lillenarride aiakunstist, aga seda enam 
huvitab teda siin mõni muu nähtus.» 

Vaimustatud aiakunstnik tahtis nüüd rääkida oma liiliast lähemalt, kuid Boges 
tormas trepist alla, hüppas seal kaherattalisele vankrile ja laskis otse kuninga haaremi 
värava ette kihutada. 

Kukutatud favoriit, Ahhemeniidi tütar Phedime, oli eunuhhi juba kaua oodanud. 
Ta oli riietatud väga toredasti, lausa koormatud igasuguste kallihinnaliste ehetega. Ja 
kui Boges nüüd ta tuppa astus, hüppas ta tulijale värisedes vastu, ning heitnud ühe 
pilgu peeglisse ja teise eunuhhile, küsis ta kirglikult ärritatuna: «Kuidas ma sulle 
meeldin? Ja kas ma meeldin nõnda ka temale?» 

Boges naeratas nagu alati ja vastas: «Sa meeldid mulle väga, mu kuldne 
paabulind, ja meeldiksid ka kuningale, kui ta sind ainult näeks. Aga küll ta sind varsti 
nägema hakkab!» 

«Siis su plaan õnnestub? Oh räägi ometi, Boges, ära lase mind enam kauem 
kannatada! Ma olen tumm kui surnu ja aitan...» 

«Ma ei või ega tohi lobiseda, kuid ma võin sulle öelda, et sinu tänast 

kibedat õhtut magusamaks teha — sügavik, kuhu me tahame tõugata oma 
sõbranna, on juba valmis vaadatud ja varsti ma näen oma armast Phedimet endisel või 
veel kõrgemalgi kohal. Kui ta mind ainult pimesi kuulab!» 

«Ütle, mis ma pean tegema, ma olen kõigeks valmis!» 

«Hästi öeldud, mu vahva emalõvi! Täida ainult mu käske, ja kõik õnnestub. Kui 
ma sinult ebameeldivaid asju nõuan, siis on selle eest ka parem palk. Ära puikle vastu, 


4pärsia ülikusuguvõsa (Toim.) 


sest meil pole aega silmapilkugi kaotada. Pane kõik ehteasjad ära ja jäta kaela ümber 
ainult kett, mille kuningas sulle pulmapäeval kinkis. Nende heledate hilpude asemel 
tõmba selga tumedad ja hästi lihtsad riided. Kui sa oled enda heitnud Kassandane, 
kuninga ema ette, siis tee sedasama ka egiptlanna ees.» 

«Võimatu!» 

«Ei mingit vasturääkimist! Ruttu, ruttu, viska need ehted minema ja rõivastu 
ümber! Nõnda. Ainult siis kui oled sõnakuulelik, õnnestub meil kõik suurepäraselt. 
Kui järg sinuni jõuab midagi kuningalt paluda, siis ütle, et su südamel ei ole enam 
mingeid soove, sest su päike on oma valguse sinult ära pööranud.» 

«Olgu.» 

«Kui su isa küsib, kuidas sul läheb, siis nuta.» «Jah, ma nutan.» 

«Sa nutad nõnda, et kõik Ahhemeniidid näevad sind nutmas.» «Milline alandus!» 

«Ei mingit alandust, see on vaid abinõu, et võita. Pühi oma põskedelt punane mink 
maha ja värvi need valgeks, kahvatuks, veel valgemaks!» 

«Sa nõuad minult hirmsaid asju, Boges, aga ma kuulan sind, kui sa mulle oma 
plaani...» 

«Tüdruk! Too kohe käskijannale see tumeroheline...» 

«Ma näen ju välja nagu mõni orjatar!» 

«Tõeline ilu paistab ka läbi räbalate!» 

«Kui hiilgav paistab nüüd küll egiptlanna minu kõrval!» 

«Kogu maailm peab nägema, et sa oled kaugel mõttest temaga võistelda. Kõik 
ütlevad: «Phedime oleks niisama ilus, kui ta niisamuti oleks end ehtinud kui see 
upsakas naisterahvas!»» 

«Aga ma ei saa ta ette maha kummardada!» 

«Sa pead!» 

«Sa saadad mu häbisse ja hukatusse!» 

«Pime lollpea! Kuula, milleks seda kõike tarvis on, ja ära puikle! Meie peame 
jõudma niikaugele, et me kõik Ahhemeniidid oma vaenlaste vastu üles kihutame. 
Kuidas küll su vanaisa Intaphernes vihastab ja mida ütleb su isa Ostanes, kui ta sind 
põrmus võõramaalase ees näeb! Nende haavatud uhkus teeb nad meie liitlasteks. Kui 
egiptlanna on haledasti läbi kukutatud, tulevad lõpuks kuningale meelde su kahvatud 
põsed ja ta pöörab oma palge su poole. Nii Ahhemeniidid kui ka preestrid paluvad 
teda, et ta teeks kuningannaks kellegi kõrgest seisusest. Milline naine on Pärsias 

kõrgemast seisusest kui sina ja kes väärib rohkem kuningliku purpuri kandmist 
kui mu kirju paradiisilind, mu ilus 1005, Phedime?» 

«Ma teen, mida sa käsid!» 

«Siis võidame!» hõiskas eunuhh. 


XVII 


Ülemlauakatja läks sisseastunud külalistele vastu ning koos muude suurtsugu 
sauakandjatega näitas neile kätte määratud kohad. 

Vaevalt olid kõik jõudnud istuda, kui trompetihelid teatasid kuninga lähenemisest, 
kelle sisseastumisel kõik külalised püsti kargasid ning vägeva valitseja korduvate 
mürisevate hüüetega: «Võit kuningale!» vastu võtsid. 

Lai purpurvaip, millele tohtisid astuda ainult tema ja Kassandane, sillutas teed ta 
istmeni. Pime kuninga ema astus Kroisosele toetudes oma poja ees ning istus laua 
otsas olevale troonile, mis oli kõrgem kui Kambysese kullast tugitool. Kuninga 
vasemal käel istusid ta seaduslikud naised: kohe ta kõrval Nitetis, siis Atossa, tema 


kõrval lihtsalt riietatud ja kahvatu Phedime ning kõige lõpuks Boges. Siis järgnesid 
ülempreester Oropastes, mõned muud kõrgemad vaimulikud, paljude provintside 
satraabid, kelle keskel oli ka juut Belsatsar, ning lõpuks hiiglarida pärslasi ja eunuhhe 
ning kõik kõrgemad riigiametnikud. 

Kuninga paremal käel istus Bartja. Temale järgnesid Kroisos, Hystaspes, Gobryas, 
Araspes ning teised Ahhemeniidid vanaduse ja au järgi. Haaremi liignaised istusid 
osalt laua otsas, osalt kuninga vastas ning pidid laulu ja mänguga külalisi lõbustama. 
Nende taga vahtis hulk eunuhhe, et nad mõne mehe suunas silma ei tõstaks. 

Esimese pilgu kinkis Kambyses Nitetisele, kes istus kogu kuningannale väärilises 
säras ta kõrval, ning kuigi ta oli kahvatu, oli ta ilu peaaegu kirjeldamatu. 

Kihlatud vaatasid teineteisele silma. 

Kambyses tundis, et ta armastatu pilgust hoovas vastu palavat armastust. Aga 
sealsamas märkas ta oma Õrna armastuseaimusega, et ta armastatuga oli midagi 
juhtunud. Valus tõsidus mängles täna Nitetise suu ümber ning kurb, ainult temale 
märgatav lein looritas ilusa naise muidu nii selgeid ja rõõmsaid silmi. «Küsin temalt 
pärast, mis temaga on juhtunud,» mõtles kuningas, «mu alamad ei tohi näha, kui suure 
võimu see neitsi mu südame üle on saavutanud.» 

Siis suudles ta ema, õde, venda ja teisi lähemaid sugulasi laubale, pidas lühikese 
palve, milles ta tänas jumalaid armu eest ja palus neilt uut õnnelikku aastat iseendale 
ja pärslastele, nimetas kuulmatu summa, mille ta oli tänasel päeval oma alamatele 
annetanud ning käsutas siis 

sauamehi, et need laseksid siseneda neil, kes tänasel rõõmupäeval tahavad talt 
midagi paluda. 

Keegi palujaist ei läinud täna kuninga eest pettununa tagasi. Meeste järel tõi 
Boges ta ette ka karja haareminaisi, istuma jäi ainult Kassandane. Naiste rongkäigu 
eesotsas olid Atossa ja Nitetis. Phedime ja veel keegi iludus järgnesid 
kuningatütardele. Viimane oli ehitud väga toredasti ning Boges oli ta meelega 
seadnud kukutatud favoriidi kõrvale, et veel enam alla kriipsutada tolle lihtsust. 

Kambyses, kes juba varasematest aegadest tundis hästi Phedime ehtimishimu, 
vaatles pooleldi vastumeelselt, pooleldi imestunult Ahhemeniidi tütre lihtsat välimust. 
Ta nägu lõi pilve ning ähvardavalt müristas ta naisele, kes oli ta ette põrmu langenud: 

«Mida tähendab su kerjuslik rõivastus siin mu aupäeval? Kas sa ei tunne enam 
meie rahva kommet ehitult enda valitseja ette ilmuda? Tõesti, kui täna oleks mõni 
teine päev ja sa ei oleks mu armsa sugulase tütar, laseksin eunuhhidel su tagasi 
haaremisse viia, et sa seal oma teo üle võiksid järele mõelda!» 

See ähvardus kergendas Phedime ülesannet. Kõva häälega ja kibedasti nuttes 
vaatas ta üles vihase mehe poole ning tõstis oma käed nõnda armu paluvalt ta poole, 
et kuninga viha muutus kaastundeks ja ta põlvitajat maast tõstes küsis: 

«On sul mõni palve südamel?» 

«Mis on jäänud mul veel soovida, sestpeale kui mu päike on minust oma palge ära 
pööranud!» kõlas vaikne vastus nuuksumiste vahelt. Kambyses kehitas õlgu ja küsis 
veel kord: 

«Sa ei soovi siis midagi? Varasematel päevadel võisin ma su pisarad kuivatada 
kingitustega, nõua ka täna endale mõni kuldne lohutus!» 

«Phedime ei taha enam midagi! Kelle jaoks ta end enam ehikski, kui ta kuningas, 
ta abikaasa on temalt oma silmad ära pööranud!» 

«Siis ei saa ma sind aidata!» hüüdis Kambyses ärritatuna põlvitajast kõrvale 
pöördudes. 


Bogese nõuanne tarvitada valget näovärvi oli osutunud õigeks, sest paksu 
mingikorra all punetas ta nägu vihast ja häbist. Sellest hoolimata valitses ta veel end 
ning eunuhhi käsu kohaselt kummardas ta nii kuninga ema kui ka Nitetise ette maha 
ning laskis oma pisarad kõigi Ahhemeniidide silme all vabalt voolata. 

Ostanes ja Intaphernes suutsid vaevu oma meelehärmi varjata, nähes oma tütre ja 
tütretütre alandust, ning mõnegi Ahhemeniidi silm vaatas suure kaastundega õnnetut 
Phedimet ja vaikse vihaga võõrast iludust, keda eelistati. 

Kõik rituaalid olid täidetud ning sööming algas. 

Kuninga ees kuldses korvis oli lapsepea suurune granaatõun, mis oli maitsekalt 
garneeritud teiste puuviljadega. 

Alles nüüd märkas kuningas seda, vaatas haruldast hiiglasuurt puuvilja 
asjatundliku pilguga ja küsis: «Kes on kasvatanud säärase imeväärse õuna?» 

«Sinu alam Oropastes,» vastas ülempreester ja kummardas sügavalt. «Juba hulk 
aastaid tegelen ma aiakunstiga ja asetan nüüd oma hoolsa töö kaunima vilja su jalgade 
ette.» 

«Ma tänan sind!» hüüdis kuningas, «sest, mu sõbrad, see granaatõun aitab mul 
kergendada satraabi leidmist selleks puhuks, kui me sõtta läheme. Mithra nimel, kes 
oskab väikese puu eest nõnda hoolitseda, see ei jäta hooletusse ka suurt, mis ta kätte 
usaldatakse. Milline vili! Kes on enne säärast näinud! Tänan sind, Oropastes, veel 
kord, ning et kuninga tänu ei pea seisma mitte üksnes sõnades, siis nimetan ma juba 
täna su sõja puhuks kogu riigi satraabiks. Jah, mu sõbrad, meil ei tule varsti enam 
laiselda rahus, pärslane kaotab sõjalustita oma rõõmsa meele!» 

Heakskiidujõmin käis läbi Ahhemeniidide ridade. «Võit kuningale!» kajas jälle. 
Ruttu oli unustatud vimm Phedime ülesastumise pärast, lahingumäles-tused, 
relvadekärina ja võidupärgade surematu au, meeldetuletatud sangari-teod minevikust 

tõstsid sööjate pidutuju. 

Kuningas, kes kõik need päevad oli olnud mõõdutundeliseni kui muidu, julgustas 
ja ergutas oma külalisi jooma ning rõõmustas oma lemmikute joomakisa ja 
võitlusinnu üle, aga ennekõike egiptlanna ilu üle, kes kahvatumana kui muidu ja 
päevastest elamustest roidununa ta kõrval istus, ähvardades kokku vajuda oma uhke 
tiaara raskuse all. Nii õnnelikuna kui täna polnud kuningas end iialgi varem tundnud! 
Peaaegu ülemeelikuna heitis ta seepärast enda kõrval istuva Bartja poole küsimuse: 
«Noh, vend, kas oled mu lubaduse unustanud? Kas sa ei tea, et täna võid paluda 
minult kõike, juba ette teades, et ma sulle midagi ei keela! Nõnda on õige, tühjenda 
oma peeker ja võta julgus kokku! Ära nõua täna tühist asja, sest mul on tuju suuri 
kingitusi teha! Ah sa tahad mulle öelda seda salaja? Tule siis lähemale! Ma olen 
uudishimulik, mis asi see võiks olla, mis noormehe nõnda kui tütarlapse punastama 
paneb.» 

Bartja, kelle põsed tõepoolest punast lõkendasid, kummardus venna kõrva juurde 
ja jutustas talle oma armuloo. Ning kui ta tahtis veel seletada, kui õilis isa oli Sapphol, 
segas Kambyses vahele, suudles ta laupa ja ütles: «Hoia sõnu, mu vend, ning talita 
oma südame hääle järgi. Ma tunnen armastuse võimu ja võin sinu eest kosta ka ema 
ees!» 

Bartja heitis end suurest rõõmust ja tänutundest oma venna jalgade ette, aga 
kuningas tõstis ta sõbralikult üles ja hüüdis eriti Nitetise ja Kassandane poole 
pöördudes: 

«Pange tähele, mu armsad, Kyrose sugupuu peab kandma uusi õisi, sest meie 
Bartja on otsustanud jumalatele vastumeelse poissmehepõlve lõpetada. Mõne päeva 


pärast sõidab noor armastaja sinu kodumaale, Nitetis, ning toob sealt Niiluse kaldalt 
teise kalliskivi meie mägisele isamaale!» 

«Mis on, õde?» hüüdis noor Atossa, enne kui Kambyses sai oma sõnad lõpetatud, 
ja ta niisutas veiniga egiptlanna laupa, sest too oli minestunult ta sülle langenud. 

«Mis sinuga oli?» küsis pime Kassandane, kui kuninga pruut mõne aja järel oli 
minestusest ärganud. 

«Suur rõõm, suur õnn, Tachot...» 

Kambyses, nagu ta õdegi, oli minestanule appi tõtanud ning niipea kui too oli 
selge mõistuse tagasi saanud, palus ta Nitetist end veiniga kosutada, ulatas talle 
selleks kullast peekri ning jätkas oma äsjaöeldud uudist: 

«Bartja sõidab su kodumaale, mu abikaasa, et sealt tuua endale naiseks kellegi 
tuntud Rhodopise tütretütar, kelle isa on olnud vahva kreeka sõja-sangar ning põlvneb 
Fookisest.» 

«Mis juhtus?» hüüdis pime kuninga ema. 

«Mis sinuga on?» küsis Atossa hoolitseva, peaaegu etteheitva häälega. 

«Nitetis!» hüüdis Kroisos oma kaitsealusele hoiatavalt. Kuid see hoiatus tuli hilja, 
sest juba oli Kambysese poolt ulatatud kuldpeeker klirinal põrandale langenud. 

Kõikide pilgud olid äärmise pinevusega pöördunud kuninga näole, mis oli 
muutunud korraga kahvatuks kui surnu oma. Kambyses oli värisevi huuli ja rusikasse 
pigistatud kätega uuesti tugitoolilt püsti karanud. 

Nitetis vaatas ta poole nagu vahejuhtumi pärast andestust paludes, kuid kuningas 
pööras talt oma näo kõrvale ja hüüdis lõikavalt: 

«Vii naised ära, Boges! Ma ei taha neid enam näha... Alaku jooming! Maga hästi, 
mu ema, ja hoia oma rinnal soojendamast mürgist rästikut! Homme, sõbrad, lähme 
jahile! Andke mulle juua! Vala see suur peeker täis, vala hästi palju, sest täna kardan 
ma mürki, esimest korda elus! Kas kuuled, egiptlanna, kardan mürki, sest kõik mürgid 
tulevad Egiptusest!» 

Nitetis väljus ruumist rohkem tuikudes kui käies. Boges saatis teda ja käskis 
kandetoolialamatel rutata. 

Rippaedade väravas andis Boges egiptlanna üle eunuhhidele, kes pidasid siin 
valvet. Enne lahkumist pöördus ta veel kord Nitetise poole ning sõnas käsi hõõrudes 
ja tasakesi kihistades hoopis väiksema aupaklikkusega kui varem, kuid seda 
kodusemalt: 

«Unista nüüd Bartjast ja ta egiptuse armsamast, mu Niiluse valge kass! Kas sul ei 
ole oma armsale noormehele midagi teatada? Pea hästi meeles — vaene Boges 
hakkab heameelega sulle vahemeheks, põlatud Boges tahab sulle head, haavatud 
Boges tunneb kahjurõõmu, kui ta näeb Saisi uhket palmi langevat, ettenägelik Boges 
ennustab sulle peatset tagasisõitu Egiptusse või rahulikku hingamist Babüloonia 
mustas mullas, hea Boges soovib sulle head und!» 

«Häbematu!» hüüdis hingepõhjani kurb ja haavatud vaaraotütar. 

«Ma tänan sind!» vastas naeratav lurjus. 

«Ma teatan kuningale sinu alatusest!» ähvardas Nitetis. 

«Kui armuline sa oled!» torkas Boges. 

«Kasi mu silmist minema!» hüüdis egiptlanna. 

Vapustatuna ja vastikustundega pööras ta Bogesele selja ja ruttas maja poole, kuid 
eunuhh hüüdis talle järelegi: 

«Meenuta mind, ilus kuninganna, meenuta mind! Kõik, mis sinuga lähemail 
päevil juhtub, on armukink vaeselt põlatud Bogeselt!» 


Niipea kui egiptlanna oli kadunud, võttis Bogese hääl hoopis teise tooni ning ta 
käskis eunuhhidel rippaedu äärmise hoolega valvata. 

«Kui lubate peale minu siin veel kellelgi liikuda, olete surmale võlgu! Mitte keegi, 
kas kuulete, mitte keegi, veel vähem kuninga ema, Atossa või teiste suurte käskjalad 
ei tohi oma jalga siia trepile tõsta. Kui Kroisos või Oropastes tahavad egiptlanna 
jutule pääseda, saatke nad jalamaid tagasi. Kas saite aru? Keegi ei tohi ilma minu 
suusõnalise loata neid aedu külastada, muidu lüheneb te eluiga! Arvan, et te tunnete 
mind? Võtke need kuld-staaterid, ja ma vannun Mithra nimel, et ma ei kingi sellele, 
kes talitab mu käsu vastu!» 

Valvurid kummardasid ning otsustasid antud käske täpselt täita, sest nad teadsid, 
et Boges on kohutav, kui tõeliselt ähvardab, ning aimasid, et varsti on oodata suuri 
sündmusi, sest ihnuskoi Boges ei jaganud oma staatereid ainult naljapärast. 

Sama kandetool, millega Nitetis oli toodud, viis eunuhhi nüüd pidule tagasi. 

Jooke maitsvad külalised olid juba ammu unustanud minestusse langenud naise. 
Iga uus peekritäis suurendas pidumürglit ja üleüldine kära aina kasvas. Unustati koha 
pühalikkus ja isegi vägeva valitseja juuresolek. 

Laua otsas istus kuningas, kes vahtis osavõtmatult oma peekrisse. Iga kord kui ta 
nägi oma venda, tõmbusid ta käed rusikasse. Ta keeldus temaga kõnelusse laskumast 
ja jättis ta küsimustele vastamata. Mida kauem ta nõnda enda ette vahtis, seda 
suuremaks sai temas veendumus, et egiptlanna oli talle ainult mänginud armastatut, 
samal ajal kui ta süda kuulus tõeliselt Bartjale. Milline alatu mäng oli see olnud tema 
suhtes ning kui sügaval oli egiptlanna truudusetus, et ainult teade, et ta vend armastab 
kedagi teist, sundis teda minestusse langema! 

Kui Nitetis piduruumist väljus, hüüdis Ostanes, Phedime isa, talle järele: 

«Egiptlannad näivad olevat väga osavõtlikud oma mehevendade armuõnne suhtes, 
aga pärslannad on vähem heldemad oma tunnetes ning hoiavad neid oma meeste 
jaoks!» 

Bartjal ei ole mingit süüd egiptlanna truudusetuses, arvas kuningas. Ainult et 
Nitetis armastas ilusat noormeest ning võib-olla ta armastus kasvas seda enam, mida 
vähem ta võis loota vastuarmastusele. Jah, Bartja oli süütu ses õnnetuses, kuid ometi 
oli ta selle otseseks põhjuseks ning seepärast tõusis alles hiljuti uinunud vana 
armukadedus kuningas uue jõuga. 

Ta mõtles ja mõtles ega teadnud, kuidas võltsi naist karistada. Ta surm 

poleks rahustanud ta tasumishimu, ta ihkas talle midagi palju halvemat teha! 

Kas kuningas pidi Nitetise ta häbiks ja teotuseks Egiptusesse tagasi saatma? Aga 
ei! Ta armastas ju oma kodumaad ning vanemad võtaksid ta seal avakäsi vastu. Või 
lasta ta heita truudusetu üksikusse vangikongi? Või anda ta Bogese käsualusena oma 
liignaiste ümmardajaks? 

See oli kõige õigem otsus! Nõnda karistab ta truudusetut, kes oli julgenud temaga 
häbistavat mängu mängida. 

Seepeale ütles ta endale: 

«Bartja peab siit ära minema, sest ennem sobivad tuli ja vesi kui õnnelaps ja 
õnnetu mees, nagu seda mina olen. Tema järeltulijad jagavad küll kord mu vara ja 
kannavad ka mu krooni, kuid ma olen veel kuningas ja tahan tõestada, et ma seda ka 
tõesti olen!» 

Nagu välk rabas teda korraga arusaam iseenda vägevusest. Uue elu unistusest 
kaasakistuna viskas ta kuldpeekri kaugele põrandale, nii et selles olev vein 
uduvihmana külaliste näkku langes, ja hüüdis: 


«Jätke see joba ja tühi kära järele! Las me peame siin, purjus nagu oleme, sõjanõu 
ja seame kokku vastuse, mille me massagettidele võlgneme. Sinult, Hystaspes, kui 
kõige vanemalt meie seast, küsin ma esimesena arvamist!» 

Dareiose rauk isa vastas: «Mulle näib, et nomaadide saadikud ei jätnudki meile 
mingit valikut. nimlagedate steppide vastu me ei saa sõtta minna, aga et meie 
sõjavägi on juba kokku aetud ja meie mõõgad liig laua tupes seisnud, siis on meile 
sõda tarvis. Et sõda pidada, on tarvis tugevat vaenlast, aga endale vaenlane leida on 
kergeim asi maailmas!» 

Need sõnad kutsusid pärslastes esile rõõmuhüüded, aga kui kära vaikis, võttis 
Kroisos sõna ja ütles: 

«Sina oled samasugune rauk kui minagi, Hystaspes, kuid nagu ehtne pärslane 
loodad sa õnne leida ainult võitluses ja tapluses. Sau, mis sul käes ja mis märkis kord 
vahvat väepealikut, on sulle nüüd ainult toeks, kuid sellest hoolimata kõneled sa nagu 
mõni kuumavereline nooruk! Tunnistan ka omalt poolt, et vaenlast leida on lõpmata 
kerge, kuid ainult rumalad püüavad neid endale vägivallaga soetada. Kui meil on 
vaenlasi, siis kõlbab nende vastu võidelda. Sõbrad, ärgem tehkem kellelegi ülekohut 
ja ärgem alustagem põhjuseta sõda, mis jumalatele meelepärane ei ole. Ootame, kuni 
keegi meile ülekohut teeb, ning siis astume taplusse õige asja eest elu ja surma peale.» 

Aga hõredast heakskiiduüminast kajasid üle hüüded: 

«Hystaspesel oli suurem õigus! Otsime endale vaenlase!» 

Saadik Prexasper, kes võttis nüüd sõna, hüüdis naerdes: 

«Teeme mõlema õilsa rauga õpetuse järgi. Kroisose järgi jääme ootama, kuni 
keegi meile ülekohut teeb, ning Hystaspese järgi loeme kõik endi 

98 

vaenlasteks, kes rõõmuga ei tunnista endid isa Kyrose suurriigi liikmeteks. 
Küsime näiteks juutide käest, kas nad on uhked end sinu alla painutades, Kambyses? 
Kui nad ütlevad ei, siis ei armasta nad meid, ja kõik, kes meid ei armasta, on meie 
vaenlased.» 

«Meile on tarvis iga hinna eest sõda!» hüüdis Zopyros. 

«Mina toetan Kroisose nõu!» hüüdis õilis Artabazos. 

«Meie oleme Hystaspese poolt!» hüüdsid sangar Araspes, rauk Intap-hernes ja 
paljud Kyrose relvavennad. 

«Ei mingit sõda massagettide vastu, nad põgenevad meie eest, aga soda iga hinna 
eest!» müristas väepealik Megabazos, Zopyrose isa, ning loi oma raske rusikaga vastu 
lauda, nii et kuldpeekrid kõlisesid ja mõned neist ümber läksid. 

«Ei mingit sõda massagettide vastu, sest neid on jumalad ise Kyrose eest 
karistanud,» hüüdis ülempreester Oropastes. 

«Sõda! Sõda!» kisendasid purjus pärslased läbisegi. 

Külmalt ja rahulikult laskis Kambyses oma purjus sõpru mõne aja käratseda, sus 
tõusis ta oma istmelt ja hüüdis müriseva häälega: 

«Vait! Kuulake oma kuningat!» 

Nagu nõialöök mõjusid need sõnad purjus jõugule. Isegi kõige joobnum kuulas 
oma kuninga käsku, ja too jätkas: 

«Ma ei küsinud teie käest, kas on tarvis sõda või rahu, sest ma tean, et iga pärslane 
eelistab mõõgakõlinat rahulikule, kuulsuseta oleskelule; ma tahtsin teilt vaid teada, 
mida teie minu asemel massagettidele vastaksite. Kas mu suure isa hinge eest on 
küllalt tasutud, selle mehe hinge eest, kellele teie võlgnete oma kuulsuse? Kas me 
peame vastu võtma need tingimused, mis jumalatest karistatud rahvas laskis meile 
täna teatada oma saadikute suu läbi, ja kinkima neile rahu?» 

Kõik juuresolijad jaatasid häälekalt. 


«See oligi, mida ma teada tahtsin,» jätkas Kambyses. «Homme, kainete peadega 
kaalume vana kombe järgi veel kord seda otsust, mille oleme teinud siin purjuspäi. 
Joogem edasi, ma iahkun nüud ja ootan teid hommikul vara, et jahile minna!» 

Nende sõnadega lahkus vägev valitseja ruumist, talle kõlas järele mürisev: «Võit 
kuningale!» 

Eunuhh Boges oli piduruumist lahkunud enne kuningat. Õues nägi ta rippaedade 
aednikupoissi. 

«Mida sina siit tahad?» 

«Mul on midagi prints Bartjale edasi anda.» 

«Bartjale? Kas ta tellis su käskijalt lilleseemneid või pistoksi?» 

Poiss raputas pead ja naeratas kavalalt. 

«Või saatis sind keegi teine siia?» küsis Boges ja muutus tähelepanelikuks. 

«Jah, keegi teine.» 

«Ah et egiptlanna saadab sinu kaudu oma mehevennale midagi?» 

«Kes sulle seda ütles?» ehmus poiss. 

«Nitetis kõneles mulle sellest. Anna siia, mis sul seal on, ma annan selle kohe 
Bartjale edasi.» 

«Ma ei tohi seda kellelegi teisele anda, ainult temale endale...» 

«Anna siia, ma võin selle asja sinust paremini korda ajada!» 

«Ma ei tohi.» 

«Kas annad või...» 

Samal silmapilgul astus kuningas vaidlejate juurde, Boges kogus end mõne hetke 
ja hüüdis siis väravas vahtipidavate pütsameeste poole, et need poisi vangistaksid. 

«Mis siin lahti on?» küsis Kambyses. 

«See nurjatu,» vastas eunuhh, «on lossi tunginud, et sinu abikaasalt Nitetiselt 
midagi prints Bartjale üle anda.» 

Nähes kuningat, langes poiss põlvili ja puudutas otsaesisega maad. Kambyses 
uuris õnnetut käskjalga kaame näoga. Siis pöördus ta eunuhhi poole ja küsis: «Mida 
egiptlanna mu vennale saadab?» 

«Poiss ütleb, et tal on käsk saadetis ainult Bartja enda kätte anda.» 

Nüüd küünitas poiss väikese papüüruserulli kuninga suunas. 

Kambyses kiskus selle tal käest ja tampis kohe jalgade alla, sest kiri oli 
kreekakeelne, mida ta ei osanud. 

Kui kuningas oli end pisut kogunud, vaatas ta kurjakuulutava pilguga maaslamaja 
poole ja küsis: «Kes sulle selle andis?» 

«Egiptlanna ümmardaja, preestritütar Mandane.» 

«Minu venna Bartja jaoks?» 

«Ta ütles, et ma andku kirjarull ilusa kuningapoja kätte juba enne söömingut, 
tervitagu Bartjat egiptlanna poolt ja öelgu...» 

«Hei, vahid, võtke see poiss kinni!» müristas kuningas kohutavas vihas ja pöördus 
minema, hoolimata poisi haledatest armupalvetest. Boges ruttas talle järele ning 
hõõrus oma käsi ja kihistas tasakesi naerda. 

Kuningas saatis kõik oma magamisruumis ootavad riietajad minema, ning üksi 
jäänud, hüüdis ta Bogese sisse ja käsutas: 

«Tänasest päevast panen su kohustuseks rippaedade ja egiptlanna valvamise. Ole 
hoolas! Kui keegi inimene või käskjalg temaga ilma minu teadmata kokku saab, on su 
elul lõpp!» 

«Aga kui Kassandane yõi Atossa teda näha tahavad?» 

«Ka nendel on keelatud igasugune egiptlannaga läbikäimine!» 


«Võin ma sulle, kuningas, ühe palve esitada?» 

«Oled valinud halva aja!» 

«Ma tunnen end haigena. Pane veel homseks päevaks aia järele valvamine kellegi 
teise peale.» 

«Ei! Jäta mind!» 

«Mul on äge palavik. Ma olen täna kolm korda minestanud. Kui mõni parajasti 
seda asjaolu kasutab...» 

«Kes võiks su asemele asuda?» 

«Lüüdia eunuhhide pealik Kandaules. Ta on truu kui kuld ja haruldaselt vali. Päev 
puhkust parandaks mu tervise. Ole armuline!» 

«Olgu, Kandaules asendagu sind homme, kuid anna talle valjud käsud, ütle, et 
üksainus eksimus maksab ta elu! Mine!» 

«Veel üks asi, kuningas! Sa tead ju, et homme öösel puhkeb aias haruldane sinine 
liilia. Hystaspes, Intaphernes, Gobryas, Kroisos ja Oropastes tahaksid seda kangesti 
näha. Kas nad tohivad mõneks silmapilguks homme öösel rippaedadesse astuda? 
Kandaules peab valvama, et nad egiptlannaga kokku ei saaks.» 

«Kandaules hoidku oma silmad pärani, kui talle elu armas on! Mine!» 

Boges kummardas sügavasti ja taandus. Orjale, kes kandis ta ees tõrvikut, viskas 
ta mõned kuldtükid. Ta oli väga rõõmus. Kõik ta plaanid õnnestusid üle ootuste hästi, 
sest Nitetise saatus oli niisama hästi kui otsustatud, ning peale selle oli tal veel peos 
Kandaules, keda ta vihkas. 

Kambyses käis hommikuni edasi-tagasi oma toas. Kui kuked kiresid, oli ta 
kindlalt otsustanud sundida Nitetist üles tunnistama ja siis saata ta haaremisse oma 
liignaiste ümmardajaks. 

Bartja, ta õnne hävitaja, pidi jalamaid Egiptusesse sõitma ning hiljem kuhugi 
kaugemasse provintsi satraabikohale asuma. Ta pidas vennatappu jälkuseks, kuid 
aimas, et ta võib Bartja siiski äkkvihas surmata, kui vend ei asu kuskil eemal. 

Kaks tundi peale päikesetõusu kihutas Kambyses juba metsikule jahile 
Babüloonia loomaaeda, mis laius õige suurel territooriumil. 


XVIII 


Jaht oli möödas ning tagasi tuldi rikkaliku saagiga. Jahi ajal oli kuningas andnud 
näiliselt sõbraliku käsu oma vennale juba homme Egiptusesse Sapphole järele sõita. 
Samas oli ta määranud oma venna Baktra, Rhaga ja Sinope satraabiks ning 
pulmakingiks määranud noorikule Fookise, ta isa kodumaa maksud. 

Bartja tänas oma heldet venda otsekohe soojalt, aga Kambyses jäi jäiselt külmaks, 
hüüdis Bartjale mõned lahkumissõnad ja kihutas metseeslile järele. 

Kojujõudmise järel kutsus Bartja oma südamesõbrad Kroisose, Dareiose, 
Zopyrose ja Gygese lahkumisjoomingule. Kroisos lubas ilmuda hiljem, sest ta oli 
lubanud teiste lillearmastajatega koos minna tistratähe tõusu aegu rippaedadesse, et 
vaadata seal sinise liilia puhkemist. 

Kui ta oli hommikul tahtnud Nitetise juurde minna, ei lasknud vahid teda läbi. 
Nüüd lootis ta sinise liilia ajal oma armast kaitsealust kohata, 

et jõuda selgusele ta eilse mõistatusliku käitumise suhtes. Samuti tegi talle muret 
see, et Nitetist nüüd nii tugeva valve all peeti. 

Noored Ahhemeniidid istusid videvikust saadik kuningliku aia lehtlas suliseva 
purskkaevu ääres ning olid rõõmsad. Nendega oli seltsinud ka Araspes, kõrgest soost 


pärslane ja Kyrose sõber, kes nüüd samuti maitses kuningapoja lahkumisveini. 
Kõneldi ja vaieldi naiste üle ning Bartjale sooviti ohtrasti õnne. Dareios käis oma 
harilikul kombel tähti vaatlemas ja täna oli ta oma tähelepanekutes millegipärast väga 
hoolas. Eriti köitis ta pilku mingi silmapiirilähedane sätendav tähekogu. 

«Hei, Dareios, räägi meile kah, mis sa seal taevas näed!» hüüdis Zopyros. 

«Ei midagi head,» vastas too. «Bartja, mul oleks sinuga vaja rääkida!» 

«Lase kuulda!» 

«Ei, ma pean sinuga nelja silma all kõnelema.» 

«Mul ei ole sõprade ees saladusi.» 

«Ei, ma ei räägi siin, tule minuga aeda.» 

Bartja noogutas sõpradele, pani käe Dareiose õlale ja nad läksid lehtlast välja 
heledasse kuupaistesse. Kui nad üksi olid, haaras Hystaspese poeg oma sõbra 
mõlemad käed ja ütles: 

«Juba kolmandat korda täna öösel panen ma taevas tähele nähtusi, mis sulle head 
ei tõota. Sinu kuri täht läheneb heale tähele sedavõrd, et sul on hädaohtu karta. Ole 
ettevaatlik, Bartja, ja sõida juba täna Egiptusse.» 

«Kas sa usud siis nii kindlasti neisse tähtedesse?» 

«Kindlasti! Tähed ei valeta kunagi!» 

«Siis on ju rumalus katsuda end selle eest hoida, mida nad ennustavad.» «Aga 
tähed näitavad ka seda, kuidas hädaohust pääseda. Sõida kohe Egiptusse!» 

«Ma ei saa, ma ei ole ju veel emaga ega Atossaga jumalaga jätnud!» «Saada neile 
käskjalaga lahkumistervitus ja jäta Kroisose hooleks oma äkilise lahkumise põhjust 
selgitada.» 

«Nad hakkavad mind argpüksiks pidama.» 

«Inimeste eest põgeneda on häbistav, aga õnnetuse eest hoiduda tark!» «Ei, ma 
jään kindlalt ootama oma õnnetust, et temast rutem üle saada!» «Kuid sa ei tea selle 
suurust!» «Kardad sa mu elu pärast?» «Ei.» 

«No ütle siis ometi, mis mind ootab?» 

«Hea küll. Keegi egiptuse preester Saisist, kellega ma tihti tähti vaatlesin, koostas 
su horoskoobi. Ta on targim mees, keda ma iialgi olen näinud. Ta pühendas mindki 
oma teadmistesse ning juhtis juba siis mu tähelepanu neile õnnetustele, mis su pea 
kohal lehvivad.» 

«Ning sa ei ole sellest mulle senini rääkinud?» 

«Miks pidin sulle enneaegset muret tegema? Nüüd, kus õnnetus on lähenemas, 
hoiatan sind.» 

«Ma tänan sind ja püüan olla ettevaatlik. Varem ma poleks su hoiatust kuulanudki, 
aga sestsaadik, kui ma armastan, tunnen, et ma ei või oma elu üle enam nii vabalt 
otsustada.» 

«Mõistan seda tunnet...» 

«Sa mõistad? Oled siis sinagi viimati armunud?» 

«Ma ei ütle ei.» 

«Kes on see naine?» 

«Kas ma võin sind usaldada, rohkem kui usaldaksin oma isa, Bartja?» 

«Võid kindlasti!» 

«Ma armastan Kyrose tütart, sinu ja kuninga õde Atossat!» 

«Sain ma sinust õieti aru? Sa armastad meie Atossat? Tänasest päevast peale ei 
usu ma enam su tähti, sest ähvardava õnnetuse asemel kinkisid nad mulle suure õnne. 
Kaisuta mind, mu vend, sest sa oled mulle suurt rõõmu valmistanud. Aga nüüd peame 


nõu, kuidas sind aidata, ma arvan, et jutustame kogu loo ka Kroisosele ära? Aga kus 
ta ometi nõnda kaua on, et ei tule veel?» 

«Ta on rippaedades. Mu isa ja Gobryas vist hoiavad teda kinni.» 

«No see juba on midagi!» kuuldus korraga Zopyrose hääl. «Bartja kutsub meid 
pidule, kuid laseb meil peekrite juures ilma peremeheta tukkuda!» 

«Me tuleme, me tuleme!» hüüdis kuningapoeg. 

Siis haaras ta Dareiose käed, surus neid ja ütles: 

«Sinu armastus Atossa vastu teeb mind õnnelikuks. Ma jään ülehomseni siia, 
ennustagu tähed mulle mistahes hädaohte! Homme lähen ja valmistan Atossat ja ema 
ette ning alles siis kihutan minema ja jätan sulle vabad käed omal nõul ja jõul 
eesmärki saavutada.» 

Alles nüüd läks Bartja lehtlasse, kuna Dareios jäi endiselt taevast vahtima. Mida 
kauem ta nõnda vaatles, seda murelikumaks läks ta nägu. Kui tistratäht loojus, 
pomises ta: «Vaene Bartja!» Sõbrad hüüdsid teda ja lõpuks pidi ka tema tagasi 
joomalauda minema. 

Hetk hiljem lähenes lehtlale Kroisos. Noormehed hüppasid istmeilt, et rauka 
tervitada, kuid see jäi seisma nagu välgust rabatud, kui nägi Bartjat enda ees. 

«Mis sinuga on juhtunud, isa?» küsis Gyges. 

«Ei midagi, ei midagi,» pomises too, lükkas poja kõrvale, astus Bartja juurde ja 
sosistas talle kõrva: «Sa, hull, oled veel siin? Ära viivita enam silmapilkugi, vaid 
põgene! Piitsakandjad, kes sinu peavad vangistama, on varsti siin! Usu mind, kui sa 
veel viivitad, maksad selle eest oma eluga!» 

«Aga, Kroisos, ma...» 

«Sa oled selle maa seadust ja hoovkonnakombeid teotanud, oled sügavasti oma 
venna au haavanud...» 

«Sa räägid...» 

«Põgene, põgene, ütlen ma sulle! Ja kuigi sa ehk käisid süütu mõttega 

rippaedades egiptlanna juures, tuleb sul ikkagi karta kõige halvemat! Kuidas sa 
ometi julgesid Kambysese käsust nõnda hoolimatult üle astuda, teades ta äkilist 
iseloomu!» «Ma ei saa aru...» 

«Ei mingeid vabandusi! Põgene! Kas sa ei tea, et Kambyses jälgib sind juba 
ammu armukadedalt, ja nüüd veel see öine külaskäik egiptlanna juurde!» 

«Ma ei ole oma jalga sestsaadik rippaedadesse tõstnud, kui Nitetis siin on!» 

«Ära püüa valega oma eksimust varjata, ma...» «Ma vannun sulle...» 

«Kas sa tahad oma kergemeelset tegu valevandega veel lausa kuriteoks muuta? 
Piitsakandjad tulevad juba, põgene, põgene!» 

«Ma ei põgene ja jään oma vandele kindlaks!» 

«Sa oled nagu pimedusega löödud. Tea siis, et alles tund aega tagasi nägime mina, 
Hystaspes kui ka teised Ahhemeniidid sind oma ihusilmaga rippaedades...» 

Bartja oli lasknud enda suurest imestusest teovõimetuna eemale talutada, ent kui 
ta kuulis viimast asjaolu, jäi ta seisma, hüüdis oma sõpru ja ütles: «Kroisos ütleb mind 
tund aega tagasi rippaedades näinud, aga mina pole ju te juurest päikese loojangust 
saadik lahkunud.» 

«Ma vannun sulle, isa, et Bartja ei ole mitme tunni jooksul siit aiast lahkunud!» 
hüüdis Gyges. 

«Meie vannume sedasama!» tõendasid Araspes, Zopyros ja Dareios. 

«Teie tahate mind pilgata!» hüüdis Kroisos etteheitvalt ühele ja teisele otsa 
vaadates. «Kas arvate, et ma olen pime või lollakas? Hystaspes, Gobryas, Intaphernes 


ja ülempreester Oropastes võivad vastupidist vanduda ja teie valetunnistustest 
hoolimata on Bartja surmalaps, kui ta ei põgene!» 

«Angro-Mainju neelaku mind, kui Kyrose poeg täna õhtul on rippaedades 
viibinud!» hüüdis vana Araspes ehmunud raugale. 

«Sa ei pruugi mind oma pojaks nimetada, kui meie tunnistus on vale!» lisas 
Gyges. 

Ka Dareios tahtis parajasti midagi öelda, kui Bartja läbisegi hüüdlejaid vaigistas ja 
sõnas rahulikul häälel: «Salk ihukaitsjaid tuleb juba aeda. Mind tullakse vangistama, 
ja seepärast ei või ma põgeneda. Ma olen süütu, ja nõnda tõmbaksin endale kõik 
kahtlustused. Oma isa vaimu, oma ema pimedate silmade ja päikese puhta sära juures 
vannun ma sulle, Kroisos, et ma ei valeta!» 

«Pean ma siis tõesti uskuma, et mu silmad petavad mind, silmad, mis seda kunagi 
ei ole teinud? Ma tahan sind uskuda, mu poiss, sest ma armastan ja austan sind! Oled 
sa süüdi või oled sa süütu — seda ma ei tea, ma tean ainult üht: sa pead põgenema, 
kiiresti põgenema! Sa ju tunned Kambysest! Mu vanker ootab ukse ees, aja hobused 
surnuks, aga 

põgene! Sõdurid näivad teadvat, mis teoksil, sest ega nad muidu nii kaua ei 
viivitaks, nad ootavad, et sa saaksid enne nende tulekut põgeneda! Põgene, või sa oled 
surmalaps!» 

«Põgene, Bartja!» hüüdis ka Dareios ja tõukas oma sõpra minema. «Tuleta meelde 
hoiatust, mille taevas ise sulle tähekirjas saatis!» 

Kuid Bartja raputas oma ilusat pead ja ütles oma ehmunud sõpru eemale lükates: 

«Ma ei ole veel kunagi põgenenud ja jään ka täna paigale. Argus on surmast 
halvem ning ma kannatan parem teiste ülekohut, kui end ise teotan. Sõdurid ongi siin! 
Tere tulemast, Bischen, sa tuled mind vangistama? Jah?! Oota ainult silmapilk, ma 
jätan vaid sõpradega head aega.» 

Bischen, Kyrose vana väepealik, mees, kes Bartjale oli esimesena õpetanud 
noolelaskmist ja piigiheitmist, tapuuride sõjas temaga külg-külje kõrval võidelnud, 
ning kes armastas teda kui oma lihast poega, sõnas nüüd: 

«Sul ei ole tarvis oma sõpradele head aega öelda, sest kuningas, kes on hirmus 
oma vihas, käskis vangistada nii sinu kui ka kõik need, kelle ma su juurest leian.» 

Siis lisas ta tasakesi juurde: «Kuningas on vihast lausa sõge ja su elu on hädaohus. 
Sa pead põgenema. Mu inimesed kuulavad mind pimesilmi ega aja sind taga; aga 
mina olen juba vana ja Pärsia kaotab väga vähe, kui mu pea langeb.» 

«Ma tänan sind, sõber,» vastas Bartja ja ulatas talle käe, «kuid ma ei saa su ohvrit 
vastu võtta, sest ma olen süütu ja tean, et Kambyses on küll äkilise vihaga, kuid mitte 
ülekohtune. Tulge, mu sõbrad, ma loodan, et kuningas meid veel täna enda ette 
kutsub.» 


XIX 


Kaks tundi hiljem seisis Bartja oma sõpradega kuninga ees. Kahvatuna ja tühja 
pilguga istus suur mees kullast troonil, mille taga kaks ihuarsti igasuguste nõude ja 
instrumentidega ootasid. Kambyses oli alles mõni silmapilk tagasi pääsenud 
haigushoost, mis oli vaevanud teda ligi tund aega ja mida me nimetame langetõveks. 
Nitetise päralejõudmisest saadik ei olnud see hirmus haigus teda vaevanud ning see 
kordus alles täna peale raskeid hingevapustusi. 


Kui ta oleks Bartjat mõni tund tagasi kohanud, oleks ta oma venna iseenda käega 
hukanud. Kuigi langetõvehoog ei oinud ta viha hävitanud, oli ta seda ometi sedavõrd 
pehmendanud, et kuningas suutis nii pealekaebajaid kui ka kaebealuseid ära kuulata. 

Troonist paremal pool seisid Hystaspes, Gobryas, Intaphernes, Phedhne vanaisa, 
ülempreester Oropastes, Kroisos ja nende taga eunuhhide pealik Boges. Vasemal pool 
olid Bartja, kelle käed olid raskeis ahelais, Araspes, 

Dareios, Zopyros ja Gyges. Tagaplaanil seisis suur hulk aukandjaid ja suurnikke. 

Pika vaikimise järel tõstis Kambyses pilgu, riivas selle hävitava pilguga aheldatud 
noormeest ja ütles tumedal häälel: 

«Ülempreester, ütle, mis ootab seda, kes on teotanud oma venda, rüvetanud ja 
haavanud kuningat ning mustanud oma hinge häbematu valega?» 

Oropastes astus ettepoole ja sõnas: 

«Säärast ootab piinarikas surm siin maailmas ning hirmus kohus Šinvati sillal, sest 
säärane pole pidanud kõrgemaid käske eimillekski ja on need kolm korda jalge alla 
tallanud.» 

«Siis on Bartja surmale määratud! Viige ta ära, valvurid, ja pekske teda! Viige 
ära! Vaiki, nurjatu, ma ei taha su häält enam iialgi kuulda ega iialgi su valelikke silmi 
näha! Viige ta minema, valvurid!» 

Pealik Bischen lähenes, et täita käsku. Aga siis ruttas Kroisos kuninga ette, laskus 
põlvili, puudutas otsaesisega põrandat, tõstis käed ja hüüdis: «Iga aasta, iga päev 
toogu sulle vaid õnne, Ahuramazda saatku sulle hüvesid! Ara sulge oma kõrvu rauga 
sõnadele ning tuleta meelde, et Kyros, su isa, määras mind su nõuandjaks. Sa tahad 
oma venda hukata, aga mina ütlen sulle — ära talita viha järgi, vaid püüa ennast 
taltsutada! Järele katsuda enne teo kordasaatmist on tarkade ja kuningate vääriline. 
Hoia end venna verd valamast, sest selle vere aur tõuseb taeva poole ja saab seal 
pilvedeks, mis pimestavad mõrtsuka päevi ning saadavad lõpuks tuhat kättemaksu 
välgunoolt ta pea peale. Ma tean, sa tahad kohut mõista, aga mitte tappa. Talita siis 
õiglase kombe järgi ning kuula enne ära mõlemad pooled, kui sa otsuse teed. Oled sa 
selle täitnud ja kuritegu on kindlaks tehtud, siis ei tumesta vereaurupilved su päevi, 
vaid varjavad sind, ning jumalate viha asemel pärid sa õiglase kohtumõistja au.» 

Kambyses kuulas rauga kõnet vaikides, andis Bischenile märku tagasi astuda ning 
käskis Bogesel oma kaebust korrata. 

Eunuhh kummardas ja alustas: 

«Ma olin haiglane ja andsin egiptlanna valve üle Kandaulesele. Vastu õhtut 
tundsin end paremini ja läksin üles rippaedadesse, et vaadata, kas kõik on korras, ja 
vaadata ka haruldast lille, mis samal ööl pidi õitsema. Kuningas, Ahuramazda andku 
talle võitu, oli käskinud egiptlannat tugevamini kui muidu valvata, sest ta oli saatnud 
salakirja õilsale Bartjale...» 

«Vait,» käratas kuningas, «räägi, mis asjasse puutub.» 

«Kui tistratäht tõusis, imetlesin ma parajasti ühes õilsate Ahhemeniidide, 
ülempreester Oropastese ja kuningas Kroisosega sinise liilia toredat õit, sest see oli 
tõepoolest nõiduslikult ilus. Seal märkasime korraga heledas kuupaistes mingit 
mehekogu, kes seisis egiptlanna magamistoa akna all. Kui me talle lähenema 
hakkasime, vilistas ta tasakesi. Samal silmapilgul ilmus heledasse kuupaistesse veel 
teinegi mehekogu, kes egiptknna magamistoa lahtisest aknast aeda hüppas ja viigipuu 
taha kadus. Mina ei uskunud 

oma silmi, kui ma selles kogus tundsin ära õilsa Bartja. Meie jooksime 
põgenejatele järele, kuid ei leidnud neid enam kuskilt, nad olid mõistatuslikul kombel 


kadunud. Kui ma majja ruttasin, nägin, et egiptlanna lamas minestunult oma 
magamistoa diivanil.» 

Kõik juuresolijad kuulasid seda jutustust suurima põnevusega, aga Kambyses 
kiristas hambaid ja küsis ärritatud häälega: 

«Kas sa võid eunuhhi sõnu tõendada, Hystaspes?» 

«Jah.» 

«Kas sa tundsid Bartja kindlasti ära?» 

«Jah.» 

«Kas sina, Kroisos, ei eita seda?» 

«Ei. Ma usun, et nägin ehk su venda seal kuupaisteses aias, kuid ma arvan ka, et 
meid eksitas mingi salapärane sarnasus.» 

Boges kahvatas neid sõnu kuuldes, aga Kambyses raputas pead ja sõnas: 

«Keda ma pean siis uskuma, kui mitte oma sangarite silmi? Kas võib veel 
kindlamaid tõendusi olla?» 

«Kuid teised, sama kindlad tõendused räägivad, et me ometi oma oletuses 
eksisime,» sõnas Kroisos. 

«Kes julgeb selle nurjatu kasuks vastupidist tunnistada?» küsis Kambyses, hüppas 
püsti ja põrutas vihaselt jalaga. 

«Meie!» — «Mina!» — «Meie!» hüüdsid Araspes, Dareios, Gyges ja Zopyros 
nagu ühest suust. 

«Äraandjad! Lurjused!» karjus kuningas. 

Aga kui ta pilk langes Kroisose manitsevale näole, tasandas ta häält ja hüüdis: 

«Mis on teil nurjatu kasuks tunnistada? Mõelge enne hästi järele ja pidage meeles, 
mis karistus on valetunnistuse eest!» 

«Meile ei ole vaja seda hoiatust,» ütles Araspes, «sest me võime vanduda Mithra 
nime juures, et me ei ole peale jahilt tagasitulekut Bartjast ja tema aiast silmapilgukski 
lahkunud.» 

«Ning mina, Hystaspese poeg,» lisas Dareios, «võin su venna süütust tõendada 
hoopis iseäralikul viisil: meie vaatlesime koos tistratähte, mille paistel Bartja pidi 
olema Bogese seletuse järgi aiast põgenenud.» 

Hystaspes vaatas neid sõnu kuuldes imestades ja küsivalt oma pojale otsa ning 
Kambyses uuris täielikus arusaamatuses kord ühe, kord teise poole tunnistajaid. 

Bartja, kes senini oli vaikinud ning valulevalt silmitsenud oma käsi hoidvaid 
ahelaid, kasutas üldist vaikimist ning küsis sügavasti kummardades: 

«Kas lubad mul mõne sõna öelda, mu kuningas?» «Räägi!» 

«Meie isa oli meile eeskujuks, et püüdleksime ainult headuse ja aususe 

poole, ning seepärast on mu au senini määramata. Kui sa võiksid minu puhul tuua 
ainsagi ebaausa teo, siis ei pruugiks sul mind uskuda, aga kui sa seda ei leia, siis usu 
mu sõnu ja tea, et Kyrose poeg eelistab valele surma. Möönan, et ükski kohtumõistja 
ei või olla täbaramas seisukorras, kui sina praegu oled. Sinu riigi parimad inimesed 
tunnistavad sinu riigi parimate inimeste vastu, sõber sõbra, isa poja vastu. Aga mina 
ütlen, et kui ka kogu Pärsia näitaks su peale käega ja ütleks, et Kambyses on korda 
saatnud selle või teise ebaausa teo, aga sina kinnitad: «Mina ei ole seda teinud!» — 
siis mina, Bartja, karistaksin kogu Pärsiat vale eest ja hüüaksin: «Teie olete 
valevandujad, sest ennem hakkab meri leekides põlema, kui Kyrose poja suu räägib 
valet.» Meie mõlemad oleme nõnda kõrgestisündinud, et ainult sina võid minu vastu 
tunnistada ja ainult mina võin sinu vastu seda teha.» 

Kambyses vaatas nende sõnade juures vennale leebemalt otsa, ja Bartja jätkas: 


«Nõnda, ma vannun siin Mithra ja kõigi heade vaimude nimel, et ma olen süütu. 
Kui ma peale Egiptusest tagasitulekut olen kordki oma jalga rippaedadesse tõstnud ja 
mu suu praegu valetab, siis saagu mu elu otsa ja mu suguvõsa hukkugu igavesti!» 

Bartja oli andnud oma vande nõnda kindlate ja veenvate sõnadega, et Kambyses 
käskis ta ahelaist vabastada. Lühikese järelemõtlemise peale lausus ta: 

«Ma tahan sind uskuda, sest ma ei saa sind pidada kõige alatumaks inimeseks 
maailmas. Homme kutsume tähetundjad, targad ja preestrid, vahest oskavad nemad 
selle mõistatuse ära seletada. Kas sa näed mõnd valguskiirt ses pimeduses, 
Oropastes?» 

«Sinu alam arvab, et mõni kuri vaim on endale võtnud Bartja kuju, et sinu venda 
hukutada ja sinu kuninglikku hinge su isa poja verega määrida.» 

Kambyses ja kõik juuresolijad noogutasid heakskiitvalt, ning Kambyses pidi just 
ulatama vennale käe, kui sisse astus keegi sauakandjaist ning ulatas kuningale mingi 
pistoda. Keegi eunuhh olevat selle Nitetise magamistoa akna alt leidnud. 

Kambyses vaatles relva, mille pide sätendas rubiinidest ja türkiisidest, kahvatas 
sealsamas ja viskas pistoda niisuguse raevuga venna jalgade ette, et mõned kalliskivid 
põrandale paiskusid. 

«See on sinu pistoda, alatu!» karjus ta ning teda haaras jälle äkkviha. «Nüüd oled 
sa mul ikkagi käes, petis ja valetaja! Kurjal vaimul pole tarvis mingit relva, ja 
seesugust asja ei leita maanteelt. Sa katsud oma vööd? Sa kähvatad? Sul on pistoda 
puudu?» 

«Jah, mul ei ole seda... Ma olen selle vist kaotanud ja keegi...» 

«Seo ta kinni, Bischen! Heitke äraandja ja valetunnistajad vangitorni! Homme 
puuakse nad üles! Kui nad põgenevad, langevad valvurite pead! 

Ma ei taha enam ühtki sõna kuulda. Välja, teie valevandujad, lurjused! Boges, too 
egiptlanna kohe mu ette! Aga ei, ma ei taha seda madu enam näha! Varsti saabub 
hommik. Homme lõuna aegu viidagu teda piitsutades läbi linna. Siis tahan ma...» 

Edasi kuningas ei jõudnud, sest teda valdas uuesti langetõvekramp ning ta langes 
marmorpõrandale. 

Selle vapustava kurbmängu ajal astus saali pime Kassandane, keda toetas vana 
väepealik Megabazos. Sõnum juhtunust oli ta kõrvu jõudnud ning öisest ajast 
hoolimata oli ta end jalule ajanud, et tõtt kuulda ja poega liigse ruttamise eest 
hoiatada. Kindlalt ja kõigutamatult uskus ta Bartja ja Nitetise süütust, kuigi ei osanud 
juhtunut kuidagi seletada. Ta oli mitu korda tahtnud egiptlannaga ühendust saada, 
kuid ükski kord polnud see tal õnnestunud, sest valvuritel oli jultumust talle tee 
sulgeda, kui ta isiklikult tahtis minna Nitetise juurde. 

Kroisos ruttas kõrgest soost naisele vastu, jutustas talle lühidalt kõigest juhtunust, 
kinnitas, et usub kaebealuste süütusse, ning juhtis ta kuningast poja juurde. Selle 
langetõvehoog ei kestnud seekord kaua. Kurnatuna ja kahvatuna lamas ta kullast 
voodis purpursiidist teki all. Haige kõrval istus ta pime ema, jalutsis seisis Kroisos 
koos Oropastesega ning tagapool neli ihuarsti. 

Kassandane manitses õrnade sõnadega poega, paludes teda hoiduda äkilistest 
vihahoogudest ja tuletas meelde, kui halvasti need ta tervisele mõjuvad, 

«Õige, ema, õige,» vastas kuningas kibeda naeratusega. «On tarvis, et ma 
koristaksin kõik ära, mis mind vihale ajab. Egiptlanna peab surema ning mu alatu 
vend abielurikkujale järgnema!» 

Kassandane võttis end kokku, et surmamõistetute süütust tõestada ja poja viha 
vaigistada, kuid emapisarad, manitsevad sõnad ja palved ei suutnud muuta tehtud 
otsust. Kambyses koguni ütles: 


«Ma olen surmani väsinud ega suuda su nuttu ja kaebusi enam taluda. Nitetise süü 
on kindlaks tehtud. Keegi mees hüppas südaööl ta magamistoa aknast välja ja see ei 
olnud mingi varas, vaid kaunis pärslane, kellele ta veel eile õhtul püüdis salakirja 
saata.» 

«Kas sa tead, mis selles kirjas seisis?» küsis Kroisos ja lähenes kuninga voodile. 

«Ei, see oli kreeka keeli kirjutatud. Truudusetu litakas oli peitnud oma armusõnad 
märkide taha, mida keegi siinses hoovkonnas ei mõista lugeda.» «Kas lubad, et ma 
selle kirja tõlgiksin?» 

Kambyses näitas elevandiluust kastikese poole, milles kiri oli, ning ütles: 

«Võta ja loe, aga ära varja mu eest ühtki sõna, sest homme lasen ma seda kirja 
veel kord lugeda ühel Sinope kaupmehel, kes elab Babülonis.» 

Kroisos tundis endas uut lootusf tõusvat ja võttis kirja. Kui ta oli seda ühe korra 
lugenud, täitusid ta sifmad pisaratega ning ta huuled sosistasid: 

«Kõik on siiski tõsi! Õigus on sellel luuletajal, kes ütleb, et naised on truuduseta 
loomad! Kõik nad on võltsid ja valelikud!» 

Kassandane puhkes suure häälega nutma ja Kambyses pigistas käed rusikasse, kui 
Kroisos luges väriseval häälel järgmist: 

«Nitetiselt, Egiptuse kuninga Amasise tütrelt, Bartjale, suure Kyrose pojale. 

Mul on sulle, ainult sulle, öelda midagi tähtsat. Loodan homme sind sinu ema 
juures näha. Sinu võimuses seisab trööstida ühe õnnetu armastaja südant ja teha ta 
õnnelikuks enne surmale suikumist. Mul on sulle palju kurvastavat jutustada ja 
seepärast kordan ma oma palvet, et võiksin sinuga varsti kohtuda.» 

Poja võõrastav naer lõikus ema südamesse. Kassandane kummardus ja tahtis oma 
poega suudelda, kuid too tõukas ta ära, öeldes: 

«Ma ei pea auks su lemmikute hulka kuuluda. Bartja ei lasknud end kaht korda 
kutsuda, ta vandus valet ja on autu. Tema sõbrad, meie noored vahvad mehed püüdsid 
teda päästa, kuid sattusid ääretusse häbisse ning sinu «armas tütar» on... Tema surm 
kinnitagu teile, et ma mõistan karistada! Jätke mind nüüd, ma tahan üksi olla!» 

Vaevalt olid kõik lahkunud, kui Kambyses üles kargas ja nagu meeletu mööda 
ruumi ringi jooksis. Alles siis kui päike oli tõusnud, heitis ta pikali ja vajus 
kangestusesarnasesse unne. 

Samal ajal istusid noored vangid koos vana Araspesega joomalauas. Bartja oli 
Gygesele dikteerinud Sapphole määratud jumalagajätukirja. 

«Olgem rõõmsad!» hüüdis Zopyros, «sest ma arvan, et meie rõõmudel on varsti 
lõpp! Ma ei taha enam kauem elada, ja hommikul oleme nähtavasti surnud. Kahju, et 
inimesel on ainult üks kael, muidu ma veaksin hea meelega kihla meie elu või surma 
peale!» 

«Zopyrosel on õigus,» lisas Araspes, «olgem rõõmsad ja hoidkem silmad pärani, 
sest varsti sulguvad nad nagunii igaveseks!» 

«Kes süütult surma läheb, nagu meie, see ei tarvitse kurvastada!» ütles Gyges. 
«Kalla mu peeker täis!» 

«Hei, Bartja ja Dareios!» hüüdis Zopyros sõpradele, kes omavahel jutlesid, «teil 
on jälle meie ees saladusi. Tulge siia ja võtke oma peekrid ja teadke, et Zopyros sureb 
parem oma sõpradega koos, kui et ta ilma nendeta elab!» 

«Kõigepealt peame ikkagi selgitama selle saladuse,» ütles Dareios sõprade juurde 
joomalauda tulles. 

«Mul on ükskõik,» hüüdis Zopyros, «kas ma suren selguseta või selleni jõudnult, 
kuid ma tean, et pean süütult valetunnistajasurma minema. Too meile kuldsed 
peekrid, Bischen, vein neist lihtsatest kruusidest ei maitse 

mulle. Kuigi Kambyses on keelanud meie isadel ja sõpradel meiega kokku- 
saamise, ei peaks ta soovima, et me oma viimseil tundidel puudust kannatame!» 

Samal ajal astus Kroisos piitsakandjaist tooduna ja aheldatud kätega ruumi. 
Sõbrad tormasid raugale vastu ja külvasid ta üle küsimusterahega. Gyges viskus ta 
rinnale ning Bartja lähenes avakäsi oma kasvatajale. 

Kuid rauga alati naeratav nägu oli praegu tõsine ja vali, peaaegu ähvardav. Külma 
käskiva käeliigutusega tõukas ta kuningapoja endast eemale ning ütles valust ja 
etteheidetest väriseva häälega: 

«Eemale minust, rumal poisike, sa ei ole väärt seda armastust, mida ma olen 
tundnud su vastu tänase päevani. Sa oled oma venda kolmekordselt teotanud, reetnud 
sõpru, petnud vaest tütarlast, kes sind Naukratises ootab, ning Amasise õnnetu tütre 
südame mürgitanud.» 

Bartja taganes temast, aga kui Kroisos oli öelnud sõna «teotanud», tõmbusid ta 
käed rusikasse. Jalaga metsikult vastu maad põrutades hüüdis ta: 

«Sinu auväärsed aastad, sinu nõrkus, tänu, mis ma sulle võlgnen, kaitsevad sind, 
rauk, muidu oleks su laim jäänud su elu viimaseks ütluseks!» Kroisos vastas selle 
peale rahulikult: 

«Kambyses ja sina olete üht verd, seda näitab juba teie mõlema taltsutamatu 
loomus. Parem oleks, kui sa oma tegu kahetseksid, minult kui oma õpetajalt ja sõbralt 
andeks paluksid ning oma häbitegu kangekaelselt ei salgaks.» 

Need sõnad hajutasid solvatud nooruki äkkviha. Rusikaisse tõmbunud käed 
langesid lõdvalt alla ning nägu muutus surmakahvatuks. 

Omakordne nooruki taltumine lahutas rauga meelehärmi. Ta armastus oli piisavalt 
tugev, et nii süüdi kui ka süütut Bartjat kaisutada, ning kui ta siis seda oli teinud, küsis 
ta noormehelt nagu isa pojalt: 

«Pihi mulle, vaene pimestatud poiss, kuidas oli võimalik, et puhas süda sattus 
nõnda ruttu kurja võimusesse?» 

Bartja kuulas neid sõnu sisemise värinaga. Ta nägu tõmbus jälle punaseks, kuid 
hing täitus kibeda valuga. Esimest korda elus ei uskunud ta enam jumalate õiglusse, 
ning sõnagi lausumata hakkas ta lohutuid pisaraid valama. 

Zopyros ei suutnud sõbra pisaraid taluda ning heitis raugale ette, et too on 
põhjuseta ülekohtune ja kalk. Gyges vaatas paluva pilguga isale otsa. Araspes seadis 
end rahuinglina süüdistava rauga ja solvatud nooruki vahele, ja ainult Dareios, kes 
kogu vahejuhtumit mõnda aega rahulikult oli jälginud, astus Kroisose ette ja küsis: 

«Teie haavate ja solvate teineteist, ilma et solvatu oleks teadlik, missugused 
tunnistajad sul on tema üle otsustamiseks. Ma palun sind, Kroisos, seleta meile oma 
järsku meelemuutust, sest alles hiljuti uskusid sa Bartja süütust, aga nüüd oled korraga 
vastupidisel arvamusel.» 

Rauk täitis selle palve ja jutustas, kuidas ta oli lugenud kirja, milles egiptlanna 
kutsus Bartjat salajasele kokkusaamisele. Ta oma silmadega nähtud tõsiasi, riigi 
tähtsamate meeste tunnistused ja isegi Bartja pistoda leidmine egiptlanna magamistoa 
akna alt ei olnud suutnud kõigutada ta usku oma lemmiku süütusse, aga see kiri oli 
langenud ta südamesse kui kõrvetav tuli ning riisunud sealt viimsed usuraasukesed 
naiste truudusse ja puhtusse. 

«Kuninga juurest lahkudes,» lõpetas Kroisos, «olin ma kindlal veendumusel teie 
sõbra ja egiptlanna salasuhetes. Olin seni pidanud Nitetise südant peegliks, kust ainult 
hea ja ilus vastu paistab. See on minu vanade päevade sügavaim pettumus!» 


«Kuidas ma küll saaksin tõendada oma süütust?!» hüüdis Bartja käsi ringutades. 
«Kui sa mind armastaksid, usuksid sa mu sõnu, kui sa...» 

«Mu poiss! Mõni silmapilk tagasi panin oma elu kaalule, et sind päästa. Kui ma 
kuulsin, et Kambyses on tõesti otsustanud teid surma saata, ruttasin ta juurde ning 
palusin teda, kuidas oskasin. Aga kui see ei aidanud, tegin talle kibedaid etteheiteid. 
Siis ta kannatus katkes lõplikult ning ta käskis märatsedes, et vahid mu pea kohe 
otsast raiuksid. Piitsakandjate pealik Giv võttis mu vangi, kuid kinkis mulle homseni 
elu. Ta on mulle tänu võlgu ja mõistab hukkamise edasilükkamist saladuses hoida. Ma 
olen rõõmus, et ma teist kauem ei ela, mu pojad, ning suren süütuna koos teie kui 
süüdlastega.» 

Need sõnad äratasid uue ärevusehoo. 

Ainult Dareios, kes jutustas raugale uuesti kogu õhtu juhtumused ning tõendas 
Bartja süü võimatust, oli endiselt ennastvalitsev ja rahulik. Ja Bartja eitas mitu korda 
igasugust ühendust Nitetisega ja lisas sinna juurde nõnda kohutava vandetõotuse, et 
Kroisose usk ta süüsse varsti kõikuma lõi, ning kergemalt hingates haaras rauk oma 
lemmiku embusse. 

Nii suure hoolega kui sõbrad püüdsidki kogu lugu selgitada, ei kandnud nende 
vaev mingit vilja. Ainult selles jõudsid kõik kindlale otsusele, et Nitetis armastab 
Bartjat ning kirjutas talle selle kirja hukkamõistetava meeletusega: 

«Kes nägi, kuidas ta käitus pidulauas, kui Kambyses teatas, et Bartja on endale 
naise valinud, ei võinud kahelda ta kires Bartja vastu,» hüüdis Dareios. «Ja kui ta 
peekri kukkuda laskis, kuulsin ma Phedime isa ütlevat,, et egiptlannad on väga 
osavõtlikud oma mehevenna õnne suhtes.» 

Vahepeal oli päike juba tõusnud ning paistis heledalt ja sõbralikult vangistatute 
ruumi. 

«Mithra tahab meie lahkumise raskeks teha,» pomises Bartja. 

«E1,» vastas Kroisos, «ta paistab meile juba igavikust rõõmsasti vastu.» 

XX 

Kogu selle juhtumi süütu süüdlane Nitetis pidi kuninga sünnipäevapidustustest 
peale elama läbi väga kurbi tunde. Peale nende karmide sõnade, mis Kambyses ütles 
talle pidusöömingul, ei olnud temani jõudnud vähimatki teadet, istgi mitte kuninga 
ema ja õe käest. 

Babüloi 1 jõudmisest saadik oli ta olnud iga päev Kassandane ja Atossaga koos. 
Kui ta nüüdki tahtis end lasta nende juurde viia, et neile seletada pidulauas 
minestamise põhjust, keelas Kandaules, uus valvur, tal majast lahkumise. Seni oli ta 
mõelnud, et kui ta jutustab ära, millest pajatas talle kodumtalt tulnud kiri, kaovad kõik 
arusaamatused. Vaimusilmas nägi ta juba Kambysest oma ägedust ja põhjusetut 
armukadedust kahetsemas ning talle andekspaluvalt kätt ulatamas. Lõpuks puges ta 
hinge rõõmgi, kui talle tulid meelde sõnad, mida ta oli kord kuulnud Ibykose suust: 
«Nagu tugev mees jääb raskemalt palavikku kui nõrk, nõnda vaevab tugevasti 
armastavat südantki armukadedus metsikumalt kui seda südant, mis ainult 
pealiskaudselt on armunud.» 

Kui sel suurel armuasjade tundjal oli õigus, siis pidi Kambyses, kelle 
armukadedus nõnda ruttu ja kohutavalt välja lõi, teda suure armastusega armastama. 
Ent sellesse rõõmu poetusid kurvad mõtted kodumaalastest ja sünge aimus, mis ta 
südames maad hakkas võtma. Kui juba lõunapäike kõrgest taevast kõrvetas ja ta 
polnud ikka veel saanud mingit teadet nendelt, keda ta armastas, haaras teda 
palavikusarnane rahutus, mis õhtuks aina tugevnes. Kui ilm pimenes, astus Boges ta 
juurde sisse ning jutustas kahjurõõmsalt, et kiri, mille Nitetis oli saatnud Bartjale, on 


kuninga käes ning et käskjalg, aednikupoiss, on juba hukatud. Vaaraotütre pingul 
närvid ei jõudnud sellele uuele hoobile vastu panna, ja veel enne kui Boges sai toast 
lahkuda, langes ta minestusse. Boges kandis ta magamistuppa ning riivistas hoolikalt 
ukse. 

Mõni silmapilk hiljem tulid rippaedadesse kaks meest, vana ja noor, nad tulid läbi 
salaukse, mida Boges paar päeva tagasi oli hoolikalt proovinud. Vanem meestest jäi 
vastu seina liibunult seisma, kuna noorem hüppas aknast paistva käe märguande peale 
ühe volksuga aknast sisse. Kuuldus armusõnu, Gaumata ja Mandane nimede 
sosistamist, suudlusi ja truudusevandeid. Aga siis plaksutas vanem mees käsi, mille 
järel noorem hüppas läbi lahtise akna aeda, jooksis liiliaimetlejaist mööda ja kadus 
ühes oma teejuhiga läbi salaukse. Ta sulges selle hoolikalt ja oli kadunud. 

Kohe peale seda kostist aiast tugevat kära, eunuhhide hüüdeid ja trompeti-häält. 
Mandane oli hirmust küps, sest ta arvas, et nüüd on ta armsam tabatud, kuid varsti tuli 
Boges ja sosistas talle kõrva: «Sai õnnelikult põgenema!» Nüüd jooksis erutatud neitsi 
käskijannat vaatama ja leidis ta 

minestunult. Kohe käsutas ta kokku kõik ümmardajad, kes nägid hulk aega vaeva, 
kuni said oma käskijannale elu sisse. Vaevalt oli Nitetis silmad avanud, kui Boges 
kahe teise eunuhhiga tuppa astus ja käskis kuninga pruudi käed aheldada. 

Sõnatult laskis Nitetis kõigel sündida ja sõnatuks jäi ta ka siis, kui Boges lahkudes 
teda pilkas: «Tunne end siin puuris hästi, mu kinnipüütud linnuke, varsti jahutab 
niiske muld su kuuma peakest. Meenuta siis vaest põlatud Bogest! Jah, mu tuvike, 
alles surmas tuntakse oma tõelisi sõpru ja seepärast ei lase ma sind õmmelda mitte 
jämedasse linasest riidest kotti, vaid lasen su matta kõige õrnemas siidsärgis. Ela 
hästi, mu tuvike!» 

Nitetis kuulas kohimehe pilget värisedes ja kui eunuhh oli läinud, küsis ta 
Mandanelt seletust. Too jutustas, mida eunuhh oli käskinud. Et Bartja olevat tunginud 
rippaedadesse, ning kui ta tahtnud parajasti aknast sisse hüpata, näinud seda mitu 
Ahhemeniidi. Kambysesele olevat ta venna teost teada antud, ja nüüd võib 
armukadedalt kuningalt kõike oodata. 

Kui Mandane vaikis, vaatas Nitetis ehmunult ahelaid, ning enne kulus hulk aega, 
kui ta jälle end leidis. Siis luges ta veel kord kodumaalt saadud kirja läbi, kirjutas 
papüürusetükile lühidalt: «Ma olen süütu!», käskis need mõlemad peale oma surma 
kuninga emale üle anda ning jäi lõputult pikaks ööks valvama. Ta salvikastikeses oli 
mingi pealtvõidmis-vahend, mille ta teadis surmava olevat, kui seda korraga palju 
sisse võtta. Ta laskis tuua mürgi ja otsustas selle sisse võtta, kui timukad tulevad. 
Nüüd rõõmustas ta oma viimse tunnikese üle ja üdes endale: «Ta hukkab su, kuid 
hukkab armastusest sinu vastu!» 

Siis korraga tuli talle mõte kuningale veel kiri kirjutada ja selle ridadesse kogu 
oma armastus valada. Kuningas pidi selle kätte saama alles peale ta hukkamist, et ta ei 
mõtleks, et Nitetis on kirjutanud selle oma elu päästmiseks. Valusa rõõmuga haaras ta 
papüüruse, ning raskeist ahelaist hoolimata kirjutas ta sellele järgmised sõnad, mida 
niisutasid ta kuumad pisarad: 

«Kambyses saab selle kirja alles siis, kui mind enam ei ole. See kiri öelgu mu 
käskijale, et ma armastan teda rohkem kui jumalaid, rohkem kui maailma ja rohkem 
kui oma noort elu. Kassandane ja Atossa mäletagu mind sõpruses! Mu ema kirjast 
näevad nad, et olen süütu, ning Bartjaga kõnelda tahtsin ainult oma õe pärast. Boges 
ütles mulle, et minu hukkamine on otsustatud. Kui timukas tuleb, teen ma ise enda 
elule lõpu. Selle kuriteo panen ma toime selleks, et sind, Kambyses, häbistava teo eest 
hoida.» 


Ta andis selle kirja ühes ema kirjaga nutvale Mandanele, käskides need peale oma 
surma Kambysesele edasi anda. 

Siis heitis ta maha ning palvetas oma kodumaa jumalate poole, lootes neilt oma 
ärataganemise pärast andestust saada. 

Kui Mandane teda puhkama heita manitses, tuletades meelde ta nõrkust, vastas ta: 

«Mul pole tarvis enam magada, sest mul on jäänud ainult veel vähe aega ärkvel 
olla!» 

Mida kauem Nitetis Egiptuse jumalate poole palvetas ja neile ülistust laulis, seda 
suuremat tröösti ja rahu leidis ta süda. Nõnda hüüdis ta oma vanade jumalate poole, 
kuni päike tõusis. Pisarniiskeil silmil vaatas ta otse päikese sisse, mille kiired veel ei 
pimestanud, ning mõtles oma lapsepõlvele. Siis vaatas ta alla tasandikule. Seal voolas 
täna nõnda Niilusega sarnanev kollakate voogudega Eufrati jõgi. Lopsakate 
viljapõldude ning viigipuude vahel paistis nagu ta kodumaal hulk külasid. Vastu 
läänekaart laius ulatuslik kuninglik loomaaed oma uhkete küpresside ja 
pähklipuudega. Iga leheke ja oksake auras hommikuses kastes ning kõikjalt põõsastest 
kuuldus lindude rõõmsat vidinat. Nüüd tõusis tasane tuulehoog, tõi magusat 
roosilõhna ja mängles palmide ladvus, mis kasvasid jõekallastel ja kõikjal põldude 
vahel. 

Kui sageli oli ta neid ilusaid puid imetlenud ning võrrelnud neid nõtkete 
tantsijannadega, kui torm haaras nende kõrgeid latvu ning painutas nende sihvakaid 
tüvesid kord siia, kord sinna. Kui palju kordi oli ta öelnud, et siin võikski olla 
palmidemaalt pärit fööniks-linnu kodu, kes, nagu preestrid talle kõnelesid, iga viiesaja 
aasta tagant korra Heliopolise Ra templi juurde lendas, seal end ohvritules põletas, et 
tuhast veel kaunimana ärgata ning kolme päeva pärast jälle lennata tagasi oma 
idamaisele kodumaale. 

Samal ajal kui ta sellele linnule mõtles ning ihkas õnnetuse tuhast uueks õnneks 
ümber sündida, tõusis kaugelt küpressi otsast lendu mingi suur lind, tõusis ikka 
kõrgemale ja kõrgemale ning laskus otse ta akna ees kasvava palmi latva. Säärast 
lindu polnud ta iialgi varem näinud, ning võib-olla see ei olnudki mingi harilik lind, 
sest ta jala küljes rippus kuldne kett ning ta tiivad, need ei olnudki sulgedest, vaid 
selgetest päikesekiirtest. See oli Ra lind! Jälle laskus ta põlvili ja laulis tasase häälega 
fööniksi laulu, pööramata silmi imelinnult. 

Lind kuulatas, pöörates oma heledate sulgedega kaunistatud pead kord siia, kord 
sinna, ning lendas minema, kui laul lõppes. Nitetis vaatas föö-niks-linnuks peetud 
paradiisilinnule järele, kes end kuningliku loomaaia puu küljest oli lahti kiskunud. 
Imeline lootus pääsemiseks hoovas korraga ta südamesse, sest ta arvas, et jumal Ra 
oli saatnud oma linnu käskjalana ta juurde. Uue lootusega heitis Nitetis puruväsinuna, 
nagu ta oli, diivanile ning uinus vastu tahtmist ja mürki puudutamata sügavasse unne. 

Samal ajal kui Nitetis rammetuna magama oli jäänud, ei saanud Mandane und; 
teda vaevasid kohutavad südametunnistusepiinad. Heasüdamlik, kuid kergemeelne 
olend ei väsinud end oma eilse teo pärast oma käskijanna mõrtsukaks needmast. Sadu 
kordi oli ta kavatsenud kõik Nitetisele üles tunnistada ja ta päästa, kuid iga kord sai 
temas võitu eluhimu, ja surmahirm väristas ta nõrka südant. Ta teadis, et kui ta oleks 
üles tunnistanud, siis oleks tema surmalaps. Aga ta tahtis veel nõnda elada! Kui teda 
oleks 

oodanud eluaegne vangipõlv, vahest siis ta oleks tunnistanud; kuid surra, seda ta 
ei jaksanud kuidagi! Ja kas ta ülestunnistus oleks surmamõistetut päästnud? Nitetise 
kiri Bartjale oli ju kätte saadud ning selle saatja oli ikkagi surmale määratud! 


Mandane põlvitas oma käskijanna ees, nuttis kibedasti ega leidnud südamele rahu. 


XXI 


Kuninga käsk kõlas nii: 

«Egiptuse kuninga tütar Nitetis, kes on rikkunud abielu, langeb oma häbiteo eest 
kõige valjemate seaduste järgi karistuse alla ja seepärast peab ta pandama ratsaeesli 
selga ning viidama läbi linnatänavate, et Babüloni rahvas näeks, kuidas Kambyses ka 
kuninga tütart karistab, samuti kui ta kohtunikud kõige viimast kerjusnaist karistavad. 
Peale päikese loojumist maetagu abielurikkuja elusalt. See käsk on antud täitmiseks 
eunuhhide pealikule Bogesele. Kuninglikkude kirjutajate pealik Ariabignes kuningas 
Kambysese käsul.» 

Teade levis nagu kulutuli mööda linna juba enne, kui päike oli jõudnud lõunasse. 
Tänavad kihasid inimestest, kes kõik ootasid pikisilmi, et näha, kuidas karistatakse 
kuninga truudusetut abikaasat. Piitsakandjad pidid võtma kokku kogu oma innu, et 
rahvast vaos hoida. 

Kuid kui varsti jõudsid inimeste kõrvu kuuldused ka Bartja surmamõistmisest, 
pöördus rahva meeleolu kohe teisale. Joobnud mehed kogunesid troppidesse ja 
marssisid tänavail, hüüdes: «Kyrose hea poeg Bartja hukatakse!» Seda hüüdu kuuldes 
jooksid ka naised majadest välja, unustades oma loorid, ja tormasid meestele 
kisendades järele. Rõõm, mis oli hõisanud nende südames, kui nad kuulsid ühe oma 
õnneliku kaasõe häbistavast surmaotsusest, kadus valu ees, mida nad tundsid 
armastatud Bartja pärast. Mehed, naised, lapsed märatsesid, kisendasid ja needsid aina 
paisuvas vihahoos. Kõik töökojad tühjenesid, kaupmehed sulgesid poed, poisikesed ja 
plikad rõkkasid, õieti teadmatagi mispärast. 

Mürgel ja segadus läks lõpuks nõnda suureks, et piitsakandjad ei suutnud enam 
rahvast rahustada ning tänavaile pidi marssima salk ihukaitseväelasi. Kui nende 
toredad mundrid ja pikad piigid ilmusid, taganes rahvas kõikjal kõrvaltänavaisse, 
tormas sealt siis jälle välja, kui sõdurid olid möödunud. 

Nõndanimetatud Beli värava juures, kuhu suubus läänest tulev suur maantee, oli 
tung kõige suurem, sest käsu kohaselt pidi egiptlanna läbi linna siia värava juurde 
toodama. Seepärast oli siin vahiks ka suurim hulk piitsakandjaid, et väravasttulijaile 
teed linna lahti hoida. Muide, täna ei kippunudki paljud linnast välja, sest uudishimu 
oli suurem kui asjaajamise 

või looduseslonkimise vajadus; aga need, kes tulid väljastpoolt linna ja kuulsid, 
mida siin oodatakse, jäid kõik sinnasamasse seisma. 

Päike oli juba kõrgel taevas ja puudus veel ainult mõni tund ajast, mis oli 
määratud Nitetise eeslisõidu alguseks, kui mingi reisiseltskond kiirel ajul väravate ette 
kihutas. Kõige peas tuli vanker, mille ees oli neli hobust, siis kaherattaline käru ja 
lõpuks hobueesli poolt veetav veo-vanker. Esimeses istus nägus ja tugev, umbes 
viiekümneaastane mees ning ta kõrval valges rüüs rauk, kuna lihtsais särkides, 
lühikeseks pöetud juustega ja laiade viltkübaratega orjad hoidsid käru. Selle kõrval 
ratsutas mees, kel oli seljas pärsia teenrirüü. Esimese sõiduki ajajal oli palju vaeva, et 
endale hobustega läbi tiheda rahvahulga teed teha. Üsna värava juures pidi ta hobused 
peatama ning mõned piitsakandjad appi hüüdma. 

«Tee meile teed!» hüüdis ta ühele piitsakandjate pealikule, kes oma käsualustega 
lähenes rongkäigule, «kuninglikul postil ei ole aega silmapilkugi raisata, ja ma 
sõidutan tähtsat isandat!» 


«Õigus, mu poeg,» möönis pealik. «Sa näed, et täna on Babülonist kergem välja 
kui sisse saada. Keda sa sõidutad?» 

«Tähtsat isandat, kel on kuningalt vabapass. Ruttu, tee meile teed!» 

«Hm, aga saatjaskond ei näi just kuninglik!» 

«Mis läheb see sulle korda? Kuninglik vabapass...» 

«Ma tahan seda enne näha, kui ma teid linna lasen!» Need sõnad olid määratud 
pooleldi ajajale kui ka reisijatele, keda ta kahtlustavalt silmitses. 

Sellal kui pärsialikult riietatud mees oma varrukatest vabapassi otsis, pöördus 
piitsakandja oma ligineva ametivenna poole, viitas mitte just hiilgava seltskonna 
poole ja ütles: 

«Kas sa oled varem näinud säärast imelikku rongkäiku? Vannun, mu nimi pole 
Giv, kui selle reisija isiku taga pole keegi teine. Isegi kuninga alamvaibalaotaja reisib 
neli korda suurema saatjaskonnaga kui see mees siin, kes reisib kuningliku 
vabapassiga ja kannab seljas pärsia hoovkonna rõivastust.» 

Nüüd sirutas võõras talle kokkukeeratud siidirulli, millel olid kuninglik pitser ja 
mõned kirjamärgid. 

Piitsakandja võttis selle ja uuris pitserit. «See on õige,» pomises ta. Siis hakkas ta 
tähti vaatlema, ja vaevalt oli ta seda natuke aega teinud, kui ta võõrast ikka terasemalt 
ja terasemalt vaatlema hakkas ning hüüdis siis: «Hei siia, piitsakandjad, piirake 
vanker ümber, see mees on petis!» 

Kui ta oli jõudnud otsusele, et igasugune põgenemine on võimatu, lähenes ta 
uuesti võõrale ja ütles: «Sa näitasid mulle passi, mis ei ole mitte sinu oma, sest 
Gyge*s, Kroisose poeg, kellena sa ennast esitad, istub praegu vangis ning hukatakse 
veel täna. Vankrist välja ja mulle järele!» 

Võõras ei pööranud sellele käsule mingit tähelepanu, koguni vastupidi — ta palus 
pealikut vigases pärsia keeles tema vankrisse astuda, sest tal olevat talle tähtsaid asju 
rääkida. Pealik viivitas silmapilgu, aga kui ta 

nägi, et lähenemas oli uus salkkond piitsakandjaid, käsutas ta nad kibelevaid 
hobuseid kinni hoidma ja astus vankrisse. 

Võõras vaatas pealikule naeratades otsa ja küsis: «Kas ma näen siis nõnda petise 
moodi välja?» 

«Ei, kuigi su vigane keel reedab, et sa ei ole pärslane, oled sa oma välimuse 
poolest ikkagi ülik.» 

«Ma olen hellen ja olen tulnud siia, et osutada Kambysesele suuri teeneid. 
Vabapassi andis mulle Gyges juba siis, kui ta oli Egiptuses, et ma võiksin seda 
Pärsiasse põgenemisel kasutada. Gyges on mu hea sõber. Küllap ma juba seletan 
kuningale, sest mul ei ole tema poolt midagi karta. Küll on ta mulle tänulik teadete 
eest, mis matalle viin. Kui su teenistus vähegi lubab, siis lase mind kohe Kroisose 
juurde viia. Säh, jaga need kuldtükid oma inimeste vahel ära ja jutusta mulle, mida 
mu vaene sõber Gyges tegi ja miks on siin see tohutu rahvakogunemine?» 

Kuigi võõras kõneles vigast pärsia keelt, olid ta sõnad pealiku meelest siiski 
usaldusväärsed ning kingituski oli väga suur, mispärast ta pani oma käed aupaklikult 
risti, arvates, et tegemist on kuninglikust soost isikuga, ja hakkas rääkima, mida ta 
teadis ja oli kuulnud. Ta oli olnud kogu eilse öö kuningakojas vahis ning andis 
seepärast kogu loo võõrale täpsete üksikasjadeni teada. Kreeklane jälgis pealiku 
jutustust suure põnevusega ja raputas tihti oma ilusat pead, eriti siis, kui jutt läks 
Amasise tütre truudusetusele ja Kyrose pojale. Surmaotsused, eriti Kroisose kohta, 
näisid teda sügavasti puudutavat. Aga varsti kadus kurvastus ta näolt, ta vajus pilguks 


mõttesse, mille järel ta näost paistis silmanähtavat rõõmu. Lõbusalt naeratades haaras 
ta viimaks pealiku käe, et seda pigistada, ja küsis: 

«Kas sa rõõmustaksid Bartja pääsemise üle?» 

«Ärarääkimata!» 

«Hea, sa saad vähemalt kaks talenti, kui leiad mulle võimaluse kuningaga rääkida, 
enne kui esimene surmaotsus on täide viidud.» 

«Aga kuidas ma suudan seda, mina, lihtne pealik...» 

«Sa pead, sa pead seda tegema!» 

«Ma ei või.» 

«Ma tean, et ühel võõral on raske, peaaegu võimatu teie vägeva valitseja jutule 
pääseda, kuid mul ei ole aega. Ma võin Bartja ja ta sõprade süütust tõestada.» 

«Kuidas see oleks võimalik?» 

«Ära küsi, vaid tegutse! Kas sa ei öelnud, et ka Dareios on surma mõistetud?» 
«Jah.» 

«Ma olen kuulnud, et ta isa on tähtis mees.» 

«Ta on järgmine peale Kyrose poegade.» 

«Siis vii mind kohe tema juurde. Ta võtab mu sõbralikult vastu, kui kuuleb, et asi 
puutub ta poja päästmisse.» 

«Imelik võõras, sinu sõnadest kõlab säärast kindlust, et ma...» 

«Et sa pead neid uskuma! Ruttu, ruttu, muretse inimesed, kes rajavad meile teed ja 
juhivad meid palee ette!» 

Piitsakandjate pealik oli hakanud imelikku võõrast tõesti uskuma või tahtis seda 
vähemalt oma lemmiku Bartja pärast, sest kohe hüppas ta vankrilt maha, haaras 
hobusevaljastest ja hüüdis oma alamatele: 

«See õilis isand on tulnud, et Bartja süütust tõestada, ta peab kohe kuninga juurde 
viidama! Minu järel, sõbrad, teeme talle teed!» 

Samal ajal ilmus nähtavale salkkond ratsanikke, ihukaitseväelasi. Pealik jooksis 
nende ülemale vastu ning palus teda, rahva kaashüüete saatel, võõras kuningapalee 
ette juhatada. 

Juba oli võõras hüpanud oma teenri hobuse selga ning järgnes pärslastele, kes 
oskasid igal pool teed murda. 

Tuulekiirusel lendas lootusrikas teade läbi hiiglalinna. Mida kaugemale ratsanikud 
jõudsid, seda meelsamini andsid rahvajõugud neile teed, seda kõvemaks paisusid 
rahva rõõmuhõisked ning võõra sõit kuningapalee poole hakkas ikka enam ja enam 
sarnanema nagu mingi triumfisõiduga. 

Mõne silmapilgu järel peatusid ratsanikud palee väravate ees. Veel ei olnud jõutud 
neile väravaid aVada, kui ilmus teine ratsanikesalk, mille eesotsas, siniseks värvitud 
hobusel, kellel oli äralõigatud saba ja kes astus pikaldasel sammul, sõitis rauk 
Hystaspes, pruunid lõhkikäristatud leinariided seljas. Ta oli tulnud, et kuningalt oma 
pojale armu paluda. 

Vaevalt oli piitsakandjate pealik õilsat rauka silmanud, kui ta rõõmu pärast 
valjusti hõiskas, hobuse seljast maha hüppas ja siinsamas teatas, milliseid lootusi 
võõras temas oli äratanud. 

Hystaspes tervitas võõrast, kes aupaklikult hobuselt ta poole kummardas, ning 
laskis endale pealikult saadud teadet kinnitada. Ka tema nägu võttis nüüd teise ilme, 
ta palus võõral endale järgneda, viis ta paleesse ning palus ülemsauakandjal ennast 
kuninga juurde viia, aga võõral soovitas ootama jääda. 

Kui Hystaspes saali astus, lamas kuningas surnukahvatuna purpursel diivanil. 
Suur arv hoovkondlasi ümbritses kuningat parajas kauguses. Kõikide nägudelt võis 


näha, et nad kardavad kuninga viha ning püüavad hoiduda nii kaugele kui võimalik. 
Hääletu vaikus valitses suures ruumis, mille akendest hoovas sisse Babüloni maipäeva 
pimestavat valgust ja kõrvetavat kuumust. Enne kui sauakandja oli jõudnud 
Hystaspese sisse juhtida, oli kuningas üles karanud, nähtavasti ei kannatanud ta enam 
seda rõhuvat vaikust. Valu ja viha ähvardasid teda lämmatada. 

«Jahile!» kisendas ta kohkunud hoovkondlastele. 

Jahipealik, tallipoiss ja koerteülem ruttasid käsku täitma, ja kuningas hüüdis neile 
järele: 

«Mulle saduldage täna peru Reksch. Tooge jahikullid välja, laske kõik koerad 
lahti ja andke piik igale mehele, kes seda käsitseda mõistab! Me tahame täna loomaaia 
puhtaks teha!» 

Öelnud nõnda, istus ta uuesti maha, nagu oleksid need sõnad ta võimsa keha 
lõplikult väsitanud. Hystaspese sisseastumist ta ei märganud, sest vaatles nüüd 
tähelepanelikult heledas päikesejoas mänglevaid tolmukübemeid. 

Dareiose isa ei julgenud vihase kuningaga juttu alustada, seepärast läks ta akna 
juurde, korraldas seal eesriideid ja tõmbas nõnda kuninga pilgu endale. 

Kambyses vaatas teda ja ta lõhkikäristatud rõivaid esmalt ärritusega, siis naeratas 
kibedalt ja küsis: 

«Mida sa tahad? Miks sa põlvili laskusid?» 

«Võit kuningale! Sinu armetu teener on tulnud, et vägevalt valitsejalt armu 
paluda!» 

«Tõuse ja mine! Sa ju tead, et ma ei tunne valetunnistajate vastu mingit armu! 
Parem omada surnud kui autut poega.» «Aga kui Bartja oleks süütu ja Dareios 
oleks...» 

«Sa julged minu otsust vaidlustada?» 

«See pole minu eesmärk! Mida kuningas teeb, on hea, ma ei salli mingit 
vaidlustamist, aga...» 

«Vaiki, ma ei taha. et neid süngeid asju veel kord puudutatakse. Sul kui isal on 
raske, kuid ka mulle ei ole viimased tunnid mingit rõõmu valmistanud. Ma tunnen 
sulle kaasa, rauk, kuid ma ei tohi su poja karistust tagasi võtta, nii nagu sina ei saa ta 
tegu olematuks teha.» 

«Aga kui Bartja siiski on süütu, kui jumalad...» 

«Sa arvad, et jumalad toetavad abielurikkujaid ja valevandujaid?» 

«Ei, mu kuningas! Kuid on tulnud uus tunnistaja, kes...» 

«Uus tunnistaja! Tõesti, ma annaksin poole oma riigist, kui keegi suudaks selgeks 
teha, et kõik need minule lähedalseisvad inimesed on süütud!» 

«Võit mu valitsejale, riigi silmavalgusele! Väljas ootab keegi hellen, kes näib 
välimuse ja käitumise järgi õilsat sugu olevat. Ta kinnitab, et võib tõestada Bartja 
süütust.» 

Kuningas naeratas kibedalt ja hüüdis: «Hellen?! Võib-olla mõni egiptlanna 
sugulane? Mida teab see võõras mu perekonnaasjadest? Kuid ma tunnen neid joonia 
näljarotte! Häbematult ja jultunult segavad nad endid igasse asjasse ja püüavad meid 
oma kavalusega tüssata! Kui palju sa maksid oma uuele tunnistajale, Hystaspes? 
Kreeklase suust tuleb vale niisama libedasti kui õnnistussõnad preestri huultelt ja ma 
tean väga hästi, et kõik nad on kullaga äraostetavad. Minus ärkas uudishimu su 
tunnistajat näha. Lase ta kutsuda!» 

Enne kui hellen kuningakotta astus, sidusid sauakandjad talle rätiku suu ette ning 
käskisid tal kuninga ette maha heita. Julgel ja kindlal sammul astus kreeklane kuninga 


ette ning heitis end pärsia kombe järgi põrandale ning suudles seda. Kuningas vaatas 
talle otsa oma puuriva hävitava pilguga, 

mille kreeklane rahulikult välja kannatas. Võõra julge ja ülikulik ülesastumine 
meeldis kuningale, sest ta ei lasknud teda kaua põrandal lamada ja küsis: 

«Kes sa oled?» 

«Ma olen Hellase aadlik. Minu nimi on Phanes, mu kodumaa on Ateena. Ma 
teenisin kümme aastat kuningas Amasist, olles kreeka sõdurite ülem-pealik.» 

«Kas sa oled seesama, kellele egiptlased võlgnevad oma võidu eest Küprosel?» 
«Seesama.» 

«Mis tõi sind Pärsiasse?» 

«Sinu nime kõla, oh Kambyses, tahe oma mõõka ja kogemusi su teenistusse 
rakendada.» 

«Rohkem ei midagi? Ole mõistlik ja pea meeles, et ainus vale võib maksta sulle 
elu! Meie, pärslased, hindame tõtt teisiti kui teie, hellenid!» 

«Ka mina vihkan valet.» 

«Siis räägi.» 

«Õieti tõi mind Pärsiasse ka üks teine asi, millest ma kõnelen sulle pärastpoole. 
See asi on küll väga tähtis, kuid nõuab selgituseks palju aega, täna aga...» 

«Just täna tahaksin ma kuulda midagi uut. Ole mu saatjaks jahil! Sa tuled nagu 
kutsutud, sest veel kunagi pole ma vajanud rohkem meelelahutust kui täna.» 

«Ma saadan sind meeleldi, kui sa aga...» 

«Kuningale ei esitata tingimusi! Oled sa jahimehena osav?» 

«Olen tapnud Liibüa kõrbes nii mõnegi lõvi.» 

«Siis tule ühes.» 

Kuningas näis olevat jahiõhinas unustanud kõik muu ja tahtis juba väljuda, kui 
Hystaspes uuesti ülestõstetud kätega end ta jalgade ette heitis ning hüüdis: 

«Kas mu poeg ja kas su vend peavad süütult surema? Oma isa vaimu juures palun 
see võõras üle kuulata!» 

Kambyses jäi seisma. Ta nägu läks uuesti pilve, silmad välkusid vihast ning ta 
hääl kõlas ähvardavalt, kui ta kreeklasele hüüdis: 

«Räägi, mida sa tead, kuid pea meeles, et iga vale maksab su elu.» 

Phanes kuulas teda rahulikult ja kummardas sügavasti, kui ütles: 

«Päikese ja mu kuninga ees ei jää midagi saladusse. Kuidas saab vaene surelik 
varjata päikese ees tõtt? See õilis rauk ütles, et ma võin kindlasti su venna süütust 
tõestada, aga mina võin ainult soovida ja loota, et nii suur asi mul õnnestuks. Igatahes, 
jumalad on lasknud mul leida mingid jäljed, mis võivad eilset sündmust uues valguses 
näidata. Otsusta ise, kas ma olen oletusi ja järeldusi liiga julgelt teinud, ning kui ma 
eksisin oma arvamustes, siis peaks see mulle andestatav olema.» 

«Sa kõneled hästi ja tuletad mulle oma kõneviisiga meelde... Neetud! Räägi, kuid 
tee lühidalt! Väljas hauguvad koerad.» 

«Ma olin veel Egiptuses, kui su saatkond sinna tuli, et Nitetist siia tuua. Oma 
kuulsa ja auväärse kaasmaalanna Rhodopise majas tutvusin ma Kroisose ja ta pojaga, 
su venda ja ta sõpru nägin ainult möödaminnes. Kuid sellest noolimata jäi ta ilus 
kuningapojanägu mulle meelde, sest kui ma hiljem Samosel külastasin kujur 
Theodorose töökoda, tundsin ma ta kuju seal ära.» 

«Sinu jutt algab väheusutavalt, sest kuidas saab valmistada kuju inimesest, kui ta 
su ees ei seisa?» 


«Theodoros on sellega hakkama saanud ning võib sulle, kui sa tahad proovida ta 
kunstivõimet, valmistada veel teisegi kuju su ven...» 

«Ma ei taha! Jutusta edasi!» 

«Kui ma oma teekonnaga siia olin väga kiiresti lõpule jõudnud, tänu su riigi heale 
maanteele ja ka sellele, et iga nelja miili tagant vahetati hobuseid...» 

«Kes sul kui võõral lubas kasutada postihobuseid?» 

«Kroisose pojale väljaantud vabapass, mille Gyges andis mu kätte siis, kui ta mu 
elu päästis ja mind riideid sundis vahetama.» 

«Lüüdlane kavaldab rebase üle, süürlane lüüdlase, aga joonlane mõlemad,» 
pomises kuningas ja naeratas esimest korda. «Kroisos jutustas mulle selle loo. Vaene 
Kroisos!» Nende sõnade juures lõi kuninga nägu jälle süngelt pilve, ent ateenlane 
jätkas: 

«Kogu teekond läks ladusasti, ning alles täna hommikul, mõni tund peale 
südaööd, juhtus midagi erakorralist.» 

Kuningas kuulas tähelepanelikumaks muutudes kreeklase juttu. 

«Meie olime parajasti viimase ja eelviimase jaama vahel,» jätkas kreeklane, «ja 
lootsime päikesetõusuks Babüloni jõuda. Mõtlesin oma tormisele minevikule, ning 
mälestus hirmsast tasumata kuriteost ei andnud mu hingele rahu. Ma ei saanud 
magada, kuna mu kaaslane, egiptlasest rauk, oli aisakella lakkamatust tilinast ja 
hobusekapjade ühetoonilisest plaginast juba ammu uinunud. Öö oli imeilus ja vaikne. 
Kuukiired valgustasid teed ja segunesid tähesäraga ning tukkuv öö oli imevalge. 
Ühtki vankrit, teekäijat ega ratsanikku ei olnud meile tunni aja jooksul vastu tulnud, 
sest kogu ümbruskonna rahvas, nagu meile kõneldi, oli parajasti Babülonis su 
sünnipäeva pühitsemas, et näha su hoovkonna hiilgust ja saada osa su suurest 
heldusest. Korraga kostis eemalt mu kõrvu hobusekapjade plaginat ning mõni 
silmapilk hiljem kuulsin appihüüdmist. Kiiresti otsustanud, käskisin oma pärslasest 
teenril, kes ratsutas mu vankri kõrval, hobuse seljast maha tulla, hüppasin ise ta 
asemele, andsin hobusele kannuseid ja kihutasin ikka valjemaks ja valjemaks 
muutuva appihüüde poole. Vaevalt olin veidi aega kihutanud, kui sain kohutava 
sündmuse pealtnägijaks. Kolm metsiku välimusega meest kiskusid hobuse seljast 
maha preestrirüüd kandvat noormeest, jagasid talle 

lugematuid hoope ning tahtsid teda parajasti jõevoogudesse heita, kui ma kohale 
jõudsin. Kohe lasksin kuuldavale oma hellenliku sõjakisa, mille ees juba varem 
mõnigi vaenlane on värisema löönud, ja tormasin, paljas mõõk käes, mõrtsukate 
kallale, kes kohkunult jooksma pistsid, jättes ohvri teele lamama. Ma lasksin 
nurjatutel joosta ja kummardusin noormehe kohale, kes oli raskesti haavatud. Kes 
võiks kirjeldada mu kohkumist, kui arvasin maaslamajas ära tundvat sinu venna 
Bartja! Jah, see oli sama nägu, mida olin näinud Naukratises ja hiljem kujur 
Theodorose töökojas...» «Mõistatuslik!» hüüdis Hystaspes vahele. «Liigagi 
mõistatuslik, et olla usutav,» lisas Kambyses. «Pea meeles, hellen, et mu käsi ulatub 
kaugele! Ma võin lasta sinu jutu tõepära järele uurida!» 

«Ma olen harjunud talitama targa Pythagorase õpetuse järgi,» vastas ateenlane 
sügavasti kummardades, «ja vahest on kuulsus tema tarkusest jõudnud sinugi kõrvu! 
Ta ütleb, et enne kui midagi räägid, kaalu hästi järele, kas see ei või tulevikus sulle 
kahju tuua.» 

«See kõlab ilusasti ja targalt. Kuid, Mithra nimel, ma tunnen kedagi, kelle suust 
ma kuulsin tihti seda nime, kuid kes tegelikult talitas kui Angro-Mainju õpilane! Sa 
tunned seda abielurikkujat, kes veel täna mürgise maona peab maailmast kaduma!» 


«Lubad sa mulle,» ütles Phanes, kes oli märganud kuninga ilmes raske kannatuse 
märke, «et ma avaldan sulle meie suure meistri teise tarkuse?» «Räägi!» 

«Iga hüve võib sama kiiresti kaotada kui võita, seepärast, kui jumalad saadavad 
sulle katsumisi, talu oma valu kannatlikult. Ära märatse ega heida meelt, vaid pea 
meeles, et jumalad ei pane kellelegi raskemat koormat kanda, kui sa suudad. Kui sul 
on südamevalu, puuduta seda niisama vähe kui valutavat silma. Hingevalude vastu on 
ainult kaks ravimit: lootus ja kannatus!» 

Kambyses naeratas nende Pythagorase kuldsete tarkusesõnade peale mõrult. Aga 
ateenlase jutt oli talle meeldinud ja ta käskis jätkata. 

Phanes jätkas: «Me kandsime elutu noormehe mu vankrile ja küütisime ta lähema 
postijaamani. Seal avas ta silmad, vaatas mulle hirmuga otsa ning küsis, kes ma olen 
ja kus ta asub. Postijaama peremees seisis mu kõrval, ja selleks et temas mitte kahtlust 
äratada, kuna ta ei oleks mulle uusi hobuseid andnud, esitlesin end oma vabapassi 
tõttu Kroisose poja Gygesena. 

Haavatud noormees näis seda inimest tundvat, kellena ma end esitlesin, sest ta 
raputas pead ja pomises: «Sa ei ole see, kelle sa enda ütled olevat!» 

Siis sulges ta uuesti silmad ja teda raputas raske palavikuhoog. Võtsime ta riidest 
lahti, avasime tuiksoone ja sidusime ta haavad kinni. Mu pärslasest 

teener, kes oli olnud Amasise talliülem ning oli näinud Bartjat Egiptuses, samuti 
minuga kaasas olev egiptlasest rauk kinnitasid, et haavatu ei ole tõepoolest keegi muu 
kui sinu kõrgest soost vend. Samale otsusele jõudis ka jaamaülem, kes ütles noormehe 
nägu vaadeldes, mille me olime verest puhtaks pesnud, et see pole küll keegi muu kui 
sinu suure isa noorem poeg. Vahepeal oli minuga kaasas olev egiptlasest rauk toonud 
oma reisi-apteegist mingit jooki, mida ta andis haavatule sisse. Jook mõjus niivõrd, et 
rahustas mõne tunni järel noormehe palavikus mässava vere, ja ta avas hommikul 
uuesti silmad. Nüüd kummardusime tema nagu sinu venna kohale ja küsisime, kas 
peame ta Babüloni paleesse viima, kuid ta raputas ägedasti pead ja ütles, et ta ei ole 
see, kelleks me teda peame, vaid...» 

«Kes võiks olla nõnda Bartja sarnane? Räägi! Ma põlen uudishimust!» ütles 
kuningas vahele. 

«Ta kinnitas, et on sinu ülempreestri vend, ta nimi olevat Gaumata, mida võivat 
lugeda ta vabapassist, mis olevat ta preestrirüü varrukas. Jaamaülem otsis nimetatud 
dokumendi välja, ja et ta mõistis lugeda, kinnitas ta, et noormees oli õigust rääkinud. 
Aga haavatut oli vallanud juba uus palavikuhoog ja ta jampsis ning rääkis segaseid 
sõnu.» 

«Said sa nendest aru?» 

«Jah. Ta kordas ikka üht ja sama. Ta mõtted näisid olevat kogu aeg rippaedades. 
Ta olevat hiljuti pääsenud suurest hädaohust ning tal olevat seal keegi Mandane 
nimeline neiu, keda ta armastab.» 

«Mandane,» pomises Kambyses, «kui ma ei eksi, siis on see Amasise tütre 
esimese ümmardaja nimi.» 

Kreeklaste teravatele kõrvadele ei jäänud need sõnad kuulmata. Mõneks 
silmapilguks oli Phanes vaikides mõtteisse jäänud, siis ta naeris rõõmsasti ja hüüdis: 

«Lase vangistatud sõbrad vabaks, mu kuningas, ma annan oma pea pandiks, et 
Bartja ei ole käinud rippaedades!» 

Kuningas vaatas julgele kõnelejale imestades, kuid sõbralikult otsa. Julge mehe 
vaba ja hillitsematu kõnelaad oli talle kui kuningale uudiseks ja puudutas teda kui 
värske mereõhk inimest, kes umbsest linnast on sattunud korraga avarale mererannale. 
Tema suurmehed, jah, isegi ta kõige lähemad omaksed julgesid temaga kõnelda ikka 


ainult koolutatud turjadega, kuid kreeklane seisis ta ees vabalt ja sirgelt ning kõneles 
lihtsaid ja arusaadavaid sõnu. Ainult Nitetise ja nüüd ka selle võõra ees oli kuningas 
unustanud, et ta on kuningas. Siin seisis inimene inimese ees, siin unustas uhke 
isevalitseja, et ta kõneleb olendiga, kelle elu on ainult mängukann ta tujude käes. 

Oli veel teinegi põhjus, miks võõras kuningale meeldis. See mees näis olevat 
tulnud ta juurde selleks, et talle juba kadunuks peetud kallis varandus tagasi anda. Ent 
kuidas oli võimalik pandina vastu võtta selle võõramaise 

juhusteotsija elu, pealegi kuulsate pärslaste poegade eest? Sellegipärast ei 
vihastanud Phanese ettepanek kuningat üldse, ta koguni naeratas helleni julguse üle ja 
hüüdis: 

«Mithra nimel, mulle paistab, hellen, et sa tood meile häid sõnumeid! Ma võtan su 
ettepaneku vastu. Kui vangistatud on sinu tõendustest hoolimata ikkagi süüdlased, siis 
oled sa kohustatud kogu eluajaks jääma mu hoovkonna teenistusse, kui sa aga jõuad 
lõplikult tõestada selle, mis on mu palavam südamesoov, siis teen ma sinust rikkaima 
helleni maailmas!» 

Phanes naeratas tõrjuvalt ja küsis: «Kas lubad endale ja oma hoov-kondlastele 
mõned küsimused esitada?» 

«Räägi ja küsi, kuidas ja mida sa ainult tahad!» 

Samal silmapilgul tuli jahiülem ja teatas, et kõik on valmis. 

«Oodatagu!» raksas kuningas kannatamatult, «pole üldse selge, kas me täna jahile 
lähemegi! Kus on piitsakandjate pealik Bischen?» 

Datis, nõndanimetatud kuninga silm, kogu riigi järelevaivejõudude ülem, jooksis 
toast välja ja tuli varsti küsitavaga tagasi. Aga Phanes oli omalt poolt vahepealset aega 
kasutanud seks, et esitada mitmesuguseid küsimusi kuningat ümbritsevaile ülikuile. 

«Mida teevad vangid?» küsis kuningas enda ees maas lamavalt pealikult. 

«Võit kuningale! Nad ootavad oma surma rahulikult, sest sinu käsu järgi on 
magus surra.» 

«Kas sa oled kuulanud nende juttu?» 

«Jah, mu valitseja.» 

«Kas nad räägivad isekeskis, et on süüdlased?» 

«Ainult Mithra üksi näeb nende südameisse, kuid ka sina, mu valitseja, usuksid 
nagu minagi, kui kuuleksid neid minu, oma teenri, asemel isekeskis kõnelemas, et nad 
on süütud.» 

Pealik vaatas hirmunult kuninga poole, sest ta kartis, et need sõnad võivad 
kuninga vihale ajada, kuid Kambyses naeratas vihastumise asemel. Äkki süngestas 
mingi kurb mõte ta nägu ning vaevukuuldavalt küsis ta: «Millal Kroisos hukati?» 

Pealik värises nende sõnade juures, hirmuhigi kogunes ta otsaesisele ning ta 
huuled suutsid ainult kogelda: 

«Ta on... ta on... me mõtlesime...» 

«Mida te mõtlesite?» segas Kambyses vahele, kelle rinnas tärkas jälle uus lootus. 
«Kas te ei täitnud minu käsku otsekohe? Kas Kroisos on siis veel elavate killas? 
Räägi, ütle tõtt!» ' 

Pealik vingerdas nagu ussike oma käskija jalgade ees ning lausus lõpuks, käsi 
paluvalt kuninga poole tõstes: 

«Armu, armu, mu valitseja! Ma olen vaene mees ja mul on kolmkümmend last, 
neist viisteistkümmend...» 

«Ma tahan teada, kas Kroisos elab või mitte?» 

«Ta elab! Ma ei tahtnud sellega midagi halba, aga ma lasksin tal mõne tunnikese 
kauem elada; mul on talle suur tänuvõlg...» 

«Küllalt!» hüüdis kuningas ja hingas kergemalt. «Seekord jäägu su sõnakuulmatus 
karistamata, ja kui sul on niipalju lapsi, siis maksab varahoidja sulle viis talenti. Mine 
nüüd vangide juurde, saada Kroisos siia ja ütle teistele, et kui nad on süütud, oodaku 
rahulikult!» 

«Mu kuningas on maailma valgus ja ookeanitäis armu!» 

«Bartja ja ta sõbrad ei pruugi enam vangis istuda, nad võivad valvurite saatel 
lossiõuel jalutada. Sina, Datis, lähed kohe rippaedadesse ning käsid Bogest, et ta 
egiptlanna surmaotsuse täitmata jätaks. Siis pead sa minema ateenlase poolt 
tähendatud postijaama ning sealt haavatu kindla valve all siia tooma.» 

Kuninga valvejõudude ülem pidi minema, kuid Phanes pidas ta kinni ja ütles: 

«Kas kuningas lubab mul midagi öelda?» 

«Räägi.» 

«Mulle paistab, et kõige täpsemaid teateid võib meile anda eunuhhide pealik. 
Haavatu sonis palavikus tihti ka tema nime.» «Rutta, Datis, ja too Boges siia!» 

«Ka ülempreester Oropastes kui Gaumata vend tuleks üle kuulata, samuti see 
Mandane, egiptlanna esimene ümmardaja, nagu ma järele kuulasin.» 

«Too nad kõik, Datis!» 

«Lõpuks võib-olla ka Nitetis ise...» 

Selle ateenlase soovi puhul kuningas kahvatas ja kerge värin raputas ta liikmeid. 
Kui hea meelega ta oleks tahtnud näha oma lemmikut, kuid despoot kartis korraga 
selle naise etteheitvaid pilke ja seepärast hüüdis ta uksel olevale Datisele järele: «Too 
ümmardaja ja Boges siia, egiptlanna jäägu rippaedadesse!» 

Ateenlane kummardus aupaklikult, nagu oleks tahtnud öelda: «Ainult sina üksi 
võiksid teda käskida!» 

Kuningas vaatles ateenlast rõõmsa meelega ja laskus diivanile. Mõtlikult toetas ta 
oma pea käele ja vahtis põrandale. Armastatu kuju tõusis ikka selgemini ja selgemini 
ta hinge ja lootus, et Nitetis on tõesti süütu, ajas ta südames aina sügavamaid juuri. 
Kui Bartja võib mõista õigeks, siis võib oletada ka kõike muud eksitusena, ja kui 
selgub, et ongi eksitus, siis läheb ta isiklikult rippaedadesse, et andestust paluda. 

Kui Kroisos sisse astus, ärkas Kambyses oma unistustest, tõstis ta ette põrandale 
langenud rauga üles ning lausus sõbralikult: 

«Sa tõusid mu vastu, aga ma tahan olla armuline. Mulle tulevad meelde isa 
viimased sõnad, milles ta käskis mind sind endale nõuandjaks hoida. Võta oma elu 
mu käest tagasi ja unusta mu viha, nagu ma unustan sinu ülesastumise minu vastu. 
Las nüüd see mees jutustab sulle, mis siin vahepeal on sündinud, sest ma tahan ka 
sinu arvamust kuulda. Tunned sa seda ateenlast?» 

Kroisos pöördus ateenlase poole, tervitas teda ning laskis end juhtunusse 

pühendada. Rauk kuulas ateenlase jutustust aina kasvava põnevusega, ning kui 
Phanes vaikis, tõstis ta käed taeva poole ja hüüdis: 

«Andke mulle andeks, igavesed jumalad, kui ma olen kunagi mõelnud, et te ei ole 
õiglased! Kas see ei ole suur ime, Kambyses? Mu poeg tormas hädaohtu, et päästa 
selle õilsa mehe elu, ning nüüd toovad jumalad päästetu Pärsiasse, et kõike, mis 
Gyges ta eest tegi, kümnekordselt tasuda, Kui Phanes oleks seekord Egiptuses surma 
leidnud, oleksid meie poegade pead juba sel tunnil langenud!» 

Nende sõnadega heitis Kroisos enda Hystaspese rinnale, kes vastas talle samaga, 
sest mõlemale paistis, nagu oleksid nende pojad teist korda sündinud. 

Kuningas, Phanes, pärsia suurnikud, aukandjad vaatasid liigutatult seda raukade 
kaisutust pealt. Keegi juuresolijaist ei kahelnud enam Bartja süütuses, ehkki kõik oli 


senini siiski ehitatud ainult oletustele. Kus usk süüsse on napp, seal on kaitsjal tänulik 
kuulajaskond. 


XXII 


Phanesel kui terava mõistusega mehel oli kuuldu järgi varsti kogu kurvast loost 
tõene pilt. Talle ei jäänud märkamata ka see, et siin pidi mängus olema kellegi kuri 
käsi, sest mingil muul viisil ta ei mõistnud seletada Bartja pistoda sattumist 
rippaedadesse. 

Hetkel, kui ta need arvamused kuningale teatavaks tegi, astus saali sauakandjaist 
juhitud ülempreester Oropastes. 

Kuningas vaatas talle vihaselt otsa ja küsis ilma mingi sissejuhatuseta: «Kas sul on 
vend?» 

«Jah, mu kuningas, tema ja mina oleme ainukesed ellujäänud kuuest lapsest, mu 
vanemad...» 

«Kas su vend on noorem või vanem kui sina?» 

«Mina olin kõige vanem, kuna tema sündis mu isa vanaduserõõmuks.» 

«Kas sa oled märganud ta suurt sarnasust mõne mu lähedase sugulasega?» 

«Jah, mu kuningas. Mu vend Gaumata sarnaneb sinu venna Bartjaga niivõrd, et 
teda Rhaga preestritekoolis, kus ta praegugi viibib, printsiks kutsutakse.» 

«Kas ta oli hiljuti Babülonis?» 

«Viimast korda käis ta siin uusaastapidustuste ajal.» 

«Räägid sa tõtt?» 

«Minu rüü ja amet teevad mind kahekordselt valetamise eest vastutavaks.» 

Kuningas punetas nende sõnade juures vihast ja kärgatas: 

«Aga sellest hoolimata valetad sa! Gaumata oli eile õhtul siin!» 

«Minu elu kuulub sulle, sest sinule kuulub kõik. Seepärast vannun 

mina, ülempreester, kõrgeima jumala nimel, keda ma olen teeninud truult 
kolmkümmend aastat, et ma ei teadnud oma venna eilsest käigust Babüloni.» 
«Paistab, et sa ei valeta.» 

«Sa tead, et ma ei lahkunud eilse tähtsa päeva puhul sinu juurest silmapilgukski.» 
«Ma tean seda.» 

Jälle avanesid uksed, et lasta värisev Mandane sisse. Ülempreester vaatles teda 
küsivalt ja imestusega. Kuninga tähelepanelike silmade eest ei jäänud varjule, et 
ümmardaja ja Oropastese vahel oli mingi side, ja seepärast küsis ta, värisevale 
tüdrukule mingit tähelepanu pööramata: «Kas tunned seda tüdrukut?» 

«Jah, mu kuningas. Ta sai minu läbi hea koha egiptlanna juurde.» 

«Kuidas sina kui preester tulid selle peale, et seda noort naist aidata?» 

«Tema vanemad surid sama katku kätte, mis riisus mu vennadki. Ta isa oli 
auväärne preester ja meie perekonna sõber, seepärast võtsime tüdruku endi juurde. 
Nõnda sai minust tema võõrasisa ning ta kasvas koos mu noorema vennaga, kuni too 
läks preestritekooli.» 

Kuningas vahetas Phanesega tähendusrikka pilgu ja küsis: 

«Miks sa ei pidanud tüdrukut enam kauem enda juures?» 

«Kui ta oli juba täisealiseks saanud, pidasin ma sobivaks ta oma majast välja 
saata, et ta ise endale tuleviku rajaks.» 

«Kas ta sai ka täisealisena mõnikord su vennaga kokku?» 


«Jah, mu kuningas. Kui Gaumata koolist kodus käis, lasksin ma neil suhelda kui 
õel ja vennal. Kui ma aga hiljem märkasin, et nende lapselik sõprus oli muutunud 
noorte inimeste kireks, valmis minus otsus tüdruk kuhugi ära saata.» 

«Meie teame nüüd küllalt,» ütles kuningas ja andis Oropastesele märku 

taanduda. 

Siis vaatas ta tüdruku suunas ja põrutas: «Tõuse üles!» 

Mandane tõusis kogu kehast värisedes. Ta ilus näoke oli surnukahvatu ning ta 
muidu nii punased huuled olid sinakad. 

«Jutusta, mida sa eilsest õhtust tead, kuid pea meeles, et vale on su surm.» 

Tüdruku hirm oli nõnda suur, et värisevad jalad teda vaevalt kandsid, ning ta suu 
oli lukus. 

«Mu kannatus katkeb!» käratas Kambyses talle uuesti. 

Mandane vajus kokku, kahvatas veel enam ja tundis end kõnelemis-võimetumana 
kui kunagi enne. Siis astus Phanes vihase kuninga juurde ning sosistas, et kuningas 
lubaks tal tüdruk üle kuulata, et ehk avab hea sõna ta hirmust suletud suu. 

Kambyses noogutas nõusolevalt pead, ning sündiski see, mida ateenlane oli 
oletanud. Vaevalt oli ta öelnud tüdrukule mõne hea sõna ja pannud 

käe heatahtlikult ta õlale, kui tüdruku silmist purskusid pisarad, mis voolasid 
mööda ta põski ja näisid avavat ka ta suu. Nüüd jutustas ta nuuksudes kõik, mida 
teadis, ja ei vaikinud sellestki, et Boges oli korraldanud nende kokkusaamise, ning 
lõpetas sõnadega: 

«Ma tean, et mu elul on nüüd lõpp ja ei ole tänamatumat olendit maa peal kui 
mina, aga kõik see õnnetus oleks jäänud tulemata, kui Oropastes oleks oma vennal 
lubanud minuga abielluda.» 

Viimaste tundeliste sõnade juures ründas teda jälle säärane nutuhoog, et isegi 
kõige tõsisemad pealtkuulajad ja kuningaski ei suutnud naeratust tagasi hoida. 

See naeratus päästis tüdruku justkui niidiotsas rippuva elu. Kambyses oleks 
vaevalt kõige selle peale naeratanud, mida ta tüdrukult kuulis, kui Mandane poleks 
nagu Õige instinktiga naine kunagi äärmises hädaohus aimanud kuninga nõrka külge 
ning seda ära kasutanud. Nõnda rääkis ta pikalt ja laialt neist rõõmudest, mida Nitetis 
oli kuninga kingituste saamisel üles näidanud. 

«Tuhat korda,» hüüdis tüdruk, «suudles mu käskijanna kõiki neid asju, mida sina, 
kuningas, talle saatsid, kõige sagedamini suudles ta aga lillekimpu, mille sa mõni 
päev tagasi oma käega talle noppisid. Oh, ja kui lillekimp hakkas närtsima, võttis ta 
kõik lilled üksikult, laotas õielehed hoolikalt laiali, pani nad villaste rättide vahele 
ning seadis nende peale oma raske kullast salvikastikese, et nad kuivaksid ja jääksid 
mälestuseks sinu headusest.» 

Kui ta märkas, et valju kohtumõistja nägu seda kuuldes rõõmsamaks lõi, sai ta uut 
julgust, pani oma käskijannale suhu magusaid sõnu, mida see polnud öelnud, ning 
kinnitas, et ta oli mitmel korral kuulnud, kuidas Nitetis unes Kambysese nime 
sosistas. Viimaks lõpetas ta oma kõne ja kerjas valjusti nuuksudes armu. 

Kuningas vaatas ta poole maha ilma vihata, kuid tõukas ta äärmise põlastusega 
jalaga eemale ja hüüdis: «Kasi mu silmade alt, koeralita! Seesuguse veri peaks timuka 
kirvest värvima! Kasi!» 

Mandane ei lasknud end mitu korda käskida. Kuninga käratus «kasi mu silmade 
alt!» kajas ta kõrvus kui ilus muusika. Rõõmust hullunult tormas ta lossist läbi suure 
õue välja ja karjus tänavale kogunenud arutu suurele rahvahulgale: 

«Ma olen vaba! Ma olen vaba!» 


Vaevalt oli tüdruk saalist lahkunud, kui sinna astus Datis, kuninga valveülem, 
tuues teate, et kõigist otsimistest hoolimata pole ta eunuhhide pealikut tabanud. Too 
olevat rippaedadest mõistatuslikul kombel kadunud, ja ta olevat teinud oma 
käsualustele ülesandeks kadunud kohimees elavalt või surnult üles leida. 

Kuningat valdas seda kuuldes jälle äkiline vihasoost ning ta ähvardas 

piitsakandjaid rängalt karistada, kui homme hommikuks ei ole põgenik ta ette 
toodud. 

Vaevalt oli kuningas nõnda öelnud, kui üks sauakandjaist tõi kuninga ette ta ema 
eunuhhi, kes palus ema nimel oma poja eest. 

Kuningas oli valmis pimeda ema palvet otsekohe täitma. Ta ulatas Phanesele 
suudlemiseks oma käe, näidates sellega üles erilist au, mis kuulus ainult kuninga 
kõige lähematele usaldusmeestele, ning käsutas: 

«Kõik vangid tuleb jalamaid vabastada. Minge oma poegade juurde, murelikud 
isad, ning öelge neile, et kuningas tahab nende vastu erilist armu üles näidata. Igale 
neist määran ma satraapia ühe öö vangistuse eest. Aga sulle, hellen, olen suure tänu 
võlgu. Et seda sinu vastu näidata ja sind oma hoovkonnaga siduda, lasen ma 
varahoidjal sulle sada talenti välja maksta.» 

«Säärast suurt summat ei jõua ma iialgi ära tarvitada,» tõrjus Phanes vastu. 

«Siis raiska!» vastas kuningas sõbralikult naeratades ning astus oma 
saatjaskonnaga välja, hüüdes veel ateenlasele: «Nägemiseni pidusöömingul!» 

* 


Kõigi nende sündmuste ajal valitses kuninga ema ruumides sügav lein. 
Kassandane oli hakanud Nitetise süüd uskuma, kui talle sai teatavaks, mida too oli 
oma kirjas Bartjale kirjutanud. Samal ajal pidas ta aga oma poega täiesti süütuks. 
Keda ta võiks veel usaldada elus, kui ka neitsi, kelles ta oli näinud kõigi naiselike 
vooruste kehastust, osutus truudusetuks ja õilsad noormehed olid saanud 
kergemeelselt valevandujateks? 

Nitetis oli talle nüüd enam kui surnud, Bartja, Kroisos, Dareios, Gyges ja Araspes, 
kellega ta süda oli sugulasliku vere- ja sõprussidemega seotud, olid niisama hästi kui 
surnud. Ning seejuures ei võinud ta oma valule vaba voli anda, sest ta hädaldused ja 
kaebused oleksid tundunud etteheidetena ta valjule kuningapojale. 

Atossa ulgus surmaotsuseid kuuldes kui meeletu. Kogu ta mõõdukus, mida ta oli 
egiptlannalt sellega läbi käies õppinud, oli kui pühitud ning ta endine taltsutamatus 
murdis nüüd mitmekordse jõuga esile. 

Ta pidi nüüd igaveseks kaotama kõik selle hea, mis tal maailmas oli — oma 
ainukese südamesõbra Nitetise, oma venna Bartja, kelle küljes ta rippus kogu oma 
hingega, Dareiose, keda ta, jah, — nüüd ta teadis seda kindlasti — armastas oma 
esimese armastusega, ning Kroisose, kes oli talle nagu vana hea ja tark isa. 

Ta käristas oma riided lõhki, katkus peast juukseid, nimetas Kambysest meeletuks 
koletiseks, ning igaüht, kes uskus kõikide nende õilsate inimeste süüd, totrateks ja 
pimestatuteks. Siis valas ta lohutamatuid pisaraid ja 

saatis palveid jumalate poole ning käis emale peale, et see tuleks temaga 
rippaedadesse kaasa, kus nad kuuleksid kogu lugu Nitetise enda suust. 

Kassandane püüdis märatsevat tütarlast rahustada ja kinnitas, et igasugune katse 
Nitetisega kokku saada on täiesti võimatu. Seepeale hakkas Atossa täiesti märatsema, 
nõnda et Kassandane pidi lõpuks tarvitama emalikku valjust ja ta enda magamistoast 
ära saatma. 


Väljas koitis hommik. Atossa täitis küll ema käsku, lahkudes ta magamistoast, 
kuid ei mõelnudki minna oma kambrisse, vaid ronis kõrgele aknale, kust võis näha 
rippaedu. Nutuste silmadega vahtis ta eemalt paistvat maja, milles ta sõbranna, ta õde 
ihuüksi, kõigist mahajäetuna, vangistatuna oma häbiküllast surma ootas. Kui ta nõnda 
tükk aega oli vahtinud, nägi ta korraga mingit musta punkti egiptlanna maja juurest 
tõusvat ja järjest lähenevat ning lõpuks otse ta akna ees kasvavale küpressile laskuvat. 

Äkki kadusid kõik ahastusejäljed tütarlapse näolt, rõõmust rõkatades plaksutas ta 
käsi ja hüüdis: 

«Oh vaadake, see on paradiisilind! Õnnelind! Nüüd läheb kõik hästi!» 

Seesama paradiisilind, kes oli toonud Nitetise raskesse südamesse nii suurt 
lootust, kinkis nüüd ka Atossale uut lootust. 

Ettevaatlikult, et keegi teda ei näeks, vaatas ta alla aeda. Kui ta nägi, et seal ei 
olnud kedagi peale vana aedniku, hüppas ta kõrgest aknast alla, murdis mõned 
roosiõied ja küpressioksad ning astus nendega rauga juurde, kes oli jälginud pead 
raputades ta pöörast ettevõtmist pealt. 

Ta patsutas rauka õrnalt vastu põske, pani lilled ta päikesest pruunistatud pihku ja 
küsis: «Armastad sa mind, Sabaces?» 

«Oo, käskijanna!» suutis vanamees ainult öelda. 

«Ma usun sind, isa, ning tahan sulle näidata, et ma oma vana truud Sabacest 
usaldan,» jätkas Atossa. «Peida need lilled hästi ära ja rutta kohe kuningalossi. Ütle, 
et tõid kuningalauale värsket puuvilja. Ihukaitse-väeruumides on kinni mu vend 
Bartja ja Dareios, Hystaspese poeg. Sa hoolitse selle eest, et need lilled kohe neile, 
kuuled, kohe neile ühes mu tervitustega edasi antaks!» 

«Aga valvurid ei lase mind vangide juurde.» 

«Võta need sõrmused ja suru neile pihku. Ei saa ju olla, et surma-minejatele on 
keelatud lilli saata!» «Ma katsun.» 

«Ma teadsin seda, et sa mind armastad, hea Sabaces! Nüüd käi kähku ära ja tule 
kiiresti tagasi!» 

Vanamees läks nii ruttu kui ta suutis. Atossa vaatas talle mõtlikult järele ja 
pomises endamisi: 

«Nüüd teavad nad mõlemad, et ma neid kuni lõpuni armastasin. Roos tähendab 
«ma armastan sind» ning igavesti roheline küpress «olen truu ja muutumatu».» 

Tunni aja pärast tuli vanamees tagasi ning tõi õhinal vastujooksnud 

kuningatütrele Bartja kõige armsama sõrmuse ning Dareioselt verrekastetud india 
rätiku. 

Märgade silmadega võttis Atossa need kingitused vastu ja istus siis oma kallite 
mälestustega laiade okstega plataani alla, kus ta kord üht, kord teist vastu huuli surus. 
«Bartja sõrmus tähendab, et ta mõtleb minu peale, ning Dareiose verrekastetud rätik, 
et ta on valmis ohverdama mu eest oma südamevere.» 

Atossa naeratas, ning nüüd jaksas ta veel ainult sõprade saatusele mõeldes 


kibedalt tasakesi nutta. 
> 


Mõni tund hiljem teatas Kroisose käskjalg kuninglikele naistele, et Bartja ja ta 
sõprade süütus on tõestatud ning ka seda, et Nitetis on kahtlustustest niisama hästi kui 
vaba. 

Kassandane saatis otsekohe sõna rippaedadesse ja käskis Nitetisel enda ette 
ilmuda. Atossa, rõõmust niisama hull kui ahastusest, jooksis kohe oma sõbranna 
kandetoolile vastu ning hõiskas: 


«Kõik on süütud, kõik, ja kõik jäävad ellu!» 

Ning kui kandetool oli pärale jõudnud ja ta selles oma surnukahvatut sõbrannat 
nägi, purskas ta valjusti nutma ja langes Nitetisele kaela ning suudles ja paitas teda, 
kuni märkas, et päästetu jalad vaaruvad ja ta vajab kindlamat tuge kui tema nõrgad 
käed. 

Minestunult kanti egiptlanna kuninga ema ruumidesse. Kui ta seal viimaks oma 
silmad avas, puhkas ta marmorkahvatu pea pimeda naise süles ja ta tundis Atossa 
kuumi huuli oma otsaesisel ning nägi Kambysest enda ees seismas. Kuningas oli 
parajasti ema kutsel tulnud. 

Kurnatuna ja poolsurnuks ehmununa vaatas ta ringi. Mõne aja pärast näis ta kõiki 
ära tundvat, tõmbas korraks käeseljaga üle otsaesise, nagu püüaks sealt mingit loori 
kõrvaldada, naeratas igale üksikule sõbralikult ning sulges uuesti silmad. Ta uskus, et 
hea Isis on saatnud talle säärase ilusa unepildi, ning püüdis nüüd seda kogu jõuga oma 
hinges alles hoida. 

Seepeale hüüdis Atossa õrnalt ta nime. Uuesti lõi Nitetis silmad lahti ning nägi 
neidsamu nägusid, keda ta oli arvanud unes nägevat. Jah, see oli Atossa, ta emalik 
sõbranna, ning see polnud mitte vihane kuningas, vaid mees, kes teda armastas. Nüüd 
avas ka kuningas suu ja hüüdis, kusjuures ta vali valitsejanägu muutus alandliku 
armupaluja omaks: 

«Arka, Nitetis! Sa ei või ega tohigi süüdi olla!» 

Rõõmsalt eitades ja tasakesi raputas hüütu oma pead ning üle ta ilusa näo lehvis 
õnnis naeratus. 

«Ta on süütu, Mithra nimel, ta ei või süüdi olla!» hüüdis Kambyses uuesti ning 
laskus ümberolijaist hoolimata põlvili. 

Üks pärsia terviseasjatundjaist lähenes nüüd päästetule ning hõõrus ta 

meelekohti lõhnava salviõliga, ja silmaarst Nebenchari katsus nõiasõnu pomisedes 
ta pulssi ning andis talle oma apteegist mingit jooki. Nüüd sai Nitetis mõistuse tagasi, 
ning ajanud enda suure vaevaga üles, küsis Kambysese poole pöördudes: «Kuidas sa 
seda minust võisid uskuda, mu kuningas?» Aga mingit etteheidet ei kõlanud neis 
sõnades, neist kostis ainult ääretut valu. 

«Anna mulle andeks,» sosistas kuningas. 

Kassandane tänas oma pimedate silmadega poega ta süütunnistuse eest ja ütles: 

«Ka mina, mu tütar, palun sult andestust!» 

«Aga mina ei kahtlustanud sind kunagi!» hüüdis Atossa ja suudles uhkelt oma 
sõbrannat otse suule. 

«Sinu kiri Bartjale hävitas mu usu sinu süütusse,» lisas kuninga ema. 

«See kõik oli ometi nõnda lihtne ja loomulik,» vastas Nitetis. «Siin ta on, mu ema, 
see kiri Egiptusest. Kroisos tõlgib ta sulle ära. See selgitab kõik. Võib-olla olin 
ettevaatamatu. Las su ema jutustab sulle kõik, mu kuningas. Oh, ära pilka mu vaest 
haiget õde! Kui egiptlanna kord armastab, siis ei unusta ta iialgi. Mul on nii halb. 
Varsti on lõpp. Viimased tunnid olid kohutavad! See õudne surmaotsus, mille Boges, 
see jälk mees, mulle ette luges, see surmaotsus sundis mind kätt mürgi järele sirutama. 
Oh, mu süda!» 

Siis langes ta tagasi Kassandane sülle. Nebenchari ruttas ta manu, tilgutas haigele 
mõned tilgad uut rohtu suhu ja hüüdis: 

«Ma arvasin seda! Ta on mürki võtnud ja sureb päästmatult, kuigi see vastumürk 
võib ta elu veel mõneks tunniks pikendada!» 

Kambyses seisis ta kõrval, kahvatu ja kange, ning jälgis arsti viimast kui liigutust, 
kuna Atossa niisutas oma pisaratega sõbranna laupa. 


«Tooge piima, ja mu suur rohukast!» käsutas arst. «Hüüdke ümmardajad, et nad ta 
ära kannaksid, sest ta vajab kõigepealt rahu!» 

Atossa ruttas kõrvaltuppa, aga Kambyses küsis terviseasjatundjalt, talle otsa 
vaatamata: 

«Kas siis ei ole mingit pääsmist?» 

«Mürk, mida ta on võtnud, toob kindla surma.» 

Nüüd tõukas kuningas arsti eemale ja hüüdis: 

«Ta peab elama! Mina käsin seda! Ta ei tohi surra! Siia, eunuhh! Kõik Babüloni 
arstid ja preestrid siia! Ta peab elama, kas kuulete, ta peab, mina käsin seda, mina, 
kuningas!» 

Samal silmapilgul avas Nitetis silmad, nagu tahaks ta täita oma kuninga käsku. Ta 
nägu oli akna poole pööratud. Selle ees küpressi otsas istus paradiisilind, kuldketike 
jala küljes. Esmalt langes haige pilk ta ees põlvitavale armsamale, kes oli oma 
kuumad huuled ta käele vajutanud. Naeratades pomises ta: «Ah kui õnnelik ma olen!» 
Siis silmas ta lindu, näitas selle poole teise käega ja hüüdis: «Oh, vaadake, vaadake! 
Ra lind, fööniks!» 

Siis sulges ta silmad ja teda raputasid ägedad külmavärinad. 

XXIII 


Prexaspes, kuninga saadik ja üks valitumaid hoovkondlasi, tõi Gaumata, Mandane 
armsama, haavatuna ja haigena, nagu ta oli, kuninga käsul Babü-loni. Gaumata 
sarnasus Bartjaga oli tõepoolest hämmastav. Siin, vangikongis ootas ta oma 
kohtuotsust. Kuid Bogest, ta ahvatlejat, ei läinud piitsameeste hoolsusest hoolimata 
korda kustki leida. Suur rahvakogunemine sel päeval Babüloni tänavail ja meile 
teadaolev salauks rippaedades olid ta põgenemist kergendanud. Varandused, mis ta 
elukohast leiti, olid kohutavalt suured. Terved kastitäied kulda ja ehteasju, mida tal 
oma seisundit kasutades oli kerge koguda, viidi viimseni tagasi kuninglikku 
varakambrisse. Kuid Kambyses oleks kas või kümme korda suurema varanduse 
ohverdanud, kui ta oleks põgeniku oma meelevalda saanud. 

Kaks päeva peale surmamõistetute vabastamist laskis ta Phedime ahastuseks kõik 
oma haaremi elanikud, välja arvatud ainult ta ema, Atossa ja surmaga võitlev Nitetis, 
Susasse küütida. Paljud kõrged eunuhhid tagandati oma kohtadelt. 

Babüloonlased olid Bartja kaitseks korraldanud meeleavalduse, mis alles siis 
kuningale oli teatavaks saanud, kui rahvas oli juba laiali läinud. Hoolimata suurest 
murest, mida kuningas tundis Nitetise pärast, laskis ta endale esitada täpsed andmed 
seadusevastasest vandenõust ning käskis rahva üles-ässitajaid kõige valjemalt 
karistada. Kuningas ärritus taas Bartja peale ning temas tärkas uuesti soov vennast 
lahti saada. Ja kui siis Bartja tuli talt luba paluma Naukratisesse sõiduks, lubas 
kuningas seda kahel käel. 

Pärast õrna jumalagajättu ema ja õega alustas Bartja kaks päeva peale vabastamist 
oma teekonda. Temaga läksid kaasa Gyges ja Zopyros ning arvukas saatjaskond, kes 
viisid ühtlasi Sapphole Kambysese poolt kalleid kingitusi. Dareios ei läinud nendega, 
teda hoidis tagasi armastus Atossa vastu. Peale selle oli lähenemas päev, mil ta pidi 
isa käsul naituma õilsa Gobryase tütre Artystonega. 

Bartja lahkus sõbrast raske südamega ja manitses teda suurimale ettevaatusele 
Atossa suhtes. Kassandane teadis juba noorte armastusest ja lubas omalt poolt nende 
eest kuninga juures kosta. 

Kui üldse keegi, siis tohtis just Hystaspese poeg oma silmad Kyrose tütre poole 
tõsta, sest ta oli ju valitseva perekonnaga kõige lähemas suguluses ning Hystaspese 


suguvõsa oli üksnes valitseva dünastia sugupuu noorem haru. Sellest hoolimata ei 
juletud praeguses olukorras nõusoleku saamiseks kuninga poole pöörduda, sest ta 
oleks oma sünges meeleolus võinud anda eitava vastuse, mida oleks tulnud austada 
kui kõigutamatut otsust. 

Kroisos lubas siingi vahemeheks asuda ning ta viis Bartja pisut enne ta ärasõitu 
Phanesega kokku. Noormees, kes oli oma armsamalt ateenlase 

kohta ainult head kuulnud, võttis ta vastu suure sõbralikkusega ning võitis varsti 
kogenud mehe täieliku poolehoiu, ja too andis talle kaasa mõnegi kasuliku näpunäite, 
sealhulgas soovituskirja Naukratise kaupmehele Theo-pomposele, ning palus talt 
lõpuks nelja silma all jutuajamist. 

Kui Bartja sealt jutuajamiselt ateenlasega uuesti sõprade juurde ilmus, näis ta 
esialgu tõsine ja mõtetes, kuid varsti sai ta oma lõbususe tagasi ja naljatles sõpradega 
oma lahkumispeol. Enne kui ta järgmisel hommikul oma hobuse selga hüppas, küsis 
Nebenchari talt audientsi. Silmaarsti soov täideti, ja too palus, et kuningapoeg võtaks 
Egiptusse kaasa vaarao Ama-sisele määratud suure kirjarulli. See oli läkitus Nitetise 
isale ta tütre kannatustest ja mürgistusest. Bartja lubas süngele mehele, et ta võtab 
kaasa kirjarulli, mille sisu ta ei teadnud, ja lahkus Babülonist. 

Ning Nebenchari ruttas oma vahipostile sureva egiptlanna juurde. 

Haaremisse viivas väravas tuli talle vastu valges rüüs rauk. Vaevalt oli ta meest 
silmanud, kui ta mõned sammud tagasi astus ja kõhna meest kui mingit ilmutist 
vahtis. Kui aga see usaldavalt ja sõbralikult vastu naeratas, kiirendas ta samme ja 
hüüdis egiptuse keeli: 

«Kas ma pean uskuma oma silmi!? Vana HibF, sina siin, Pärsias? Ennem oleksin 
oodanud taeva kokkuvarisemist, kui sind siin Eufrati kaldal kohata. Nüüd aga ütle 
mulle Osirise nimel, mis sind ometi siia tõi?» 

Rauk, kes nende sõnade ajal oli rippuvi käsi ja sügavasti kummardunult seisnud, 
vaatas nüüd arstile määratud õnnetundega otsa, katsus teda värisevi sõrmi ning hüüdis 
oma paremat jalga kõverdades, üht kätt südamele pannes ja teist taeva poole tõstes: 

«Tänu sulle, suur Isis, et sa lasksid mul mu isanda leida! Ah laps, millist hirmu ma 
pidin su pärast tundma! Kurnatuna, nagu nälginud vangi kivimurrust, vaesena ja 
armetuna arvasin sinu eest leidvat, kuid ma näen sind ometi priskena ja õitsva tervise 
juures. Eh, kui vana Hib oleks sinu asemel olnud, oleks ta ammu surnuks vihastanud.» 

«Usun sind, vana! Ka mina olin sunnitud kodumaalt lahkuma ja ma tegin seda 
veritseva südamega. Head jumalad elavad ainult Egiptuses, ainult püha ja õnnistatud 
Niiluse ääres!» 

«Käigu kõik Sethile°!» turtsatas vana. 

«Sa ehmatad mind, isa. Mis on juhtunud, et sa...» 

«Juhtunud? Hm! Kena lugu! Aga küllap sa kuuled neist asjust juba pärastpoole. 
Arvad siis, et ma põgenesin niisama Egiptusest, jättes sinnapaika oma maja ja 
lapselapsed? Mul on juba kaheksakümmend aastat turjal ja selles eas ei ole lusti mõne 
helleni või foiniiklase kombel maailmarändurit mängida ja uskmatute võõraste seas 
elada, kes igal sammul jumalaid teotavad.» 

«No räägi siis ometi!» 

«Pärast, pärastpoole! Aga nüüd pead sa mind viima oma ulualusesse, kuhu ma 
tahan jääda seniks, kuni siin neetud maal elan.» 


Spaljudel egiptlastel olid pühade loomade nimed. Hib on teisisõnu iibis (Toim.) 
Gegiptuse mütoloogia kurjusejumal (Tõlk.) 


Rauk lausus need sõnad säärase innuga, et Nebenchari pidi tahes-tahtmata 
naeratama ja küsima: 

«On sul siis siin nõnda halb?» 

«Katk hävitagu neid!» porises vana. «Pärslased, nad on kõige alatum rahvas 
maailmas! Ma imestan, et nad ei ole kõik punasejuukseliste koletistena sündinud! Oh, 
laps, ma olen pidanud juba kaks päeva elama siin jumalasalgajate põrgus! Nad ütlesid 
mulle, et ma ei saa sinuga kokku, sest sa pidavat kogu aeg sureva Nitetise juures 
valvama. Vaene tüdruk! Ma ütlesin kohe, et see võõraga abielu lõpeb halvasti! Noh, 
see on Ama-sisele päris paras, et ta saab oma laste läbi niisuguse saatuse osaliseks! 
Juba üksnes sinu pärast on ta selle kuhjaga ära teeninud!» 

«Häbene, vana!» 

«Miks siis? Kord peab selle ju ometi välja ütlema! Ma vihkan seda isehakanud 
vaaraod, kes poisikesena varastas su isa datleid ja kiskus ukse-silte maha! Oh, ma 
tundsin seda paharetti tookord hästi! Suur häbi on elada sihukese inimese valitsuse all, 
kes...» 

«Küllalt, küllalt, vana!» segas Nebenchari end vanamehe vihavalingu vahele, «me 
kõik ei ole ju ühest puust ja kuigi Amasis ei olnud poisikesena ehk rohkem väärt kui 
sina, on see sinu enda süü, et sa raugana niipalju temast alamal oled.» 

«Mu vanaisa oli templiteener, sedasama oli ka mu isa, ja seepärast pidi ka minust 
saama sama...» 

«Täitsa oige, sest nõnda on kastiseadus, mille järgi Amasis ei peaks olema rohkem 
kui lihtne väepealik.» 

«Kellelgi ei ole nii avarat südametunnistust kui sel õnneseenel!» 

«Jäta, vana! Häbene ometi! Niikaua kui mina olen elanud, ja seda on juba pool 
sajandit, kuulen ma su suust aina pahu sõnu. Kui ma alles laps olin, pidin kannatama 
su halbade tujude all, nüüd on su märklauaks vaarao!» 

«Ja täie õigusega! Oh, kui sa ainult teaksid! Sellest on juba seitse kuud möödas, 
kui...» 

«Mul ei ole praegu aega sind kuulata. Kui Plejaadide tähtkuju tõuseb, saadan ühe 
orja, kes su minu juurde viib. Seni jääd oma praegusesse peatuspaika, sest ma pean 
kohe haige juurde ruttama.» 

«Nõndaks, sa pead? Hea küll, mine, ja las su vana Hib kõngeb! Ma saan tõesti 
otsa, kui ma veel ühe tunnigi pean nende inimeste seas elama!» 

«Aga mida sa siis lõpuks tahad?» 

«Sinu juures oodata, kuni me ükskord siit minema saame.» 

«Kas nad kohtlevad sind siis tõesti nõnda halvasti?» 

«Ja kuidas veel! Ah need lurjused! Nad sundisid mind nendega ühisest 

136 

nõust sööma, ja ma pidin lõikama oma leiba nende noaga. Keegi neetud pärslane, 
kes on hulk aega Egiptuses elanud, tegi neile teatavaks kõik need asjad, mis on meile 
roojastavad. Kui ma tahtsin oma karvu lõigata, võtsid nad mu noa ära. Keegi 
tüdrukulipakas, enne kui ma sain end kaitsta, suudles mind otsaette. Sa ei peaks 
naerma! Mul on tarvis vähemalt kuu aega, et kogu sest roojast puhtaks saada. Aga see 
pole veel kõik! Keegi poisitolkus lõi minu nähes meelega püha kassi peaaegu 
poolsurnuks! Oh kuidas ma neid pärslastest tõpraid põlgan! Kui ma veel tunnigi 
nende seas pean viibima, kõngen ma tõepoolest!» 

«Küllap sa olid ise ka nende vastu upsakas ja sallimatu, ega muidu! Pärslased on 
üldiselt väga lahked ja viisakad inimesed. Katsu nendega siiski korda saada! Täna 
õhtul võtaksin ma su küll enda juurde, kuid praegu pole see kuidagi võimalik.» 


«Seda ma arvasin! Ka tema on muutunud! Osiris on surnud ja maailma valitseb 
Seth!» 

«Ela hästi! Kui Plejaadide tähtkuju tõuseb, ootab sind siinsamas paigas me vana 
etiooplasest ori Pianch1.» 

«Pianchi, see vana võllaroog, keda ma ei salli silmaotsaski?» 

«Seesama, ja nüüd pea juba ükskord suu!» 

Need tõsiselt öeldud sõnad mõjusid vanale kohemaid. Ta kummardus ja ütles, 
enne kui käskija sai lahkuda: 

«Ma sõitsin siia koos endise pealiku Phanesega. Ta tahab sinuga tungivalt 
rääkida.» 

«Keegi ei keela teda mind üles otsida.» 

«Sa valvad ju kogu aeg selle haige juures, kelle silmad on nõnda terved...» «Hib!» 

«Olgu! Kas Phanes võib täna õhtul koos minuga tulla?» «Ma tahan sinuga nelja 
silma all kõnelda.» 

«Ja mina sinuga. Kuid hellenil näib olevat kiire, ja ta teab peaaegu kõik, millest 
mul sulle rääkida.» «Sa lobisesid siis välja?» «Seda just mitte, aga...» 

«Mu isa austas sinu truudust ja ka mina pidasin sind tänase päevani 
usaldusväärseks meheks, kes saladusi mõistab hoida!» 

«Seda ma ka olen. Ent see hellen teadis juba ise palju sellest, mis minul teada oli, 
ning ülejäänu...» 

«Noh?» 

«Ülejäänu õngitses ta minult, ma ei tea isegi kuidas välja. Kui mul ei oleks olnud 
seda amuletti kurja kaitseks, ma oleksin hakanud uskuma...» 

«Ma tunnen seda ateenlast ja annan sulle andeks! Las ta tuleb pealegi täna õhtu 
sinuga koos minu poole. Näe, kui kõrgel on juba päike! Aeg ruttab. No ütle siis 
lühidalt, mis juhtus...» 

«Ma mõtlen, et täna õhtul...» 

«Ei, ma pean enne asjast aimu saama, kui ateenlasega kõnelen. Tee 

lühidalt.» 

«Sinult varastati.» «Rohkem ei midagi?» «Kui sa seda tähtsaks ei pea!» «Vasta, 
kas muud ei midagi?» «Ei.» 

«Ela siis hästi!» «Aga Nebenchari!...» 

Silmaarst ei kuulnud enam seda hüüdu, sest juba oli haaremivärav ta järel 


sulgunud. 
Kk 


Kui Plejaadide tähtkuju oli tõusnud, ootas Nebenchari Phanest oma toredas 
elamises, mis asus palee idapoolses osas Kassandane ruumide lähedal. 

Ta sõbralikkus oli kadunud, oli maad andnud kinnisusele ja tõsidusele, mille tõttu 
elava loomuga pärslased teda süngeks inimeseks olid hakanud pidama. 

Ta oli ehtne egiptlane ja ka ehtne preestrite kasti liige, millesse kuulujad käitusid 
isegi oma kodumaal avalikkuse ees pidulikult ja auväärselt ega naljatlenud kunagi, 
seevastu oma sõprade ja perekonna keskel raputasid nad kogu selle kammitseva 
auväärsuse ning olid lõbusad ja ohjeldamatuseni rõõmsad. 

Nebenchari võttis Phanese vastu jaheda viisakusega, kuigi ta tundis teda juba 
Saisist saadik, ning käskis vanal Hibil neid kahekesi jätta. 

«Ma tahtsin sinuga kokku saada,» algas ateenlane egiptuse keeli, mida ta valdas 
soravalt, «sest mul on tähtsaid asju rääkida.» 

«Mida ma juba tean,» oli arsti lühike vastus. 


«Selles ma kahtlen,» vastas Phanes tõrjuva naeratusega. 

«Sa oled Egiptusest troonipärija Psametiku viha eest põgenenud, sulle on rasket 
ülekohut tehtud ja nüüd oled sa tulnud Pärsiasse, et Kambysesest teha 
kättemaksurelva mu kodumaa vastu.» 

«Sa eksid. Sinu kodumaa ei võlgne mulle midagi, aga seda enam on mul Amasise 
valitsejakojaga arveid õiendada.» 

«Sa tead, et Egiptuses on riik ja vaarao üks.» 

«Ma ütleksin parem, et sinu kodumaa preesterkond peab end riigiga üheks.» 

«Siis tead sa kõike paremini kui mina. Ma pidasin seni Egiptuse valitsejaid 
sõltumatuiks.» 

«Nad on seda niipalju, kui nad suudavad endid sinu seisusekaaslaste mõjustusist 
vabad hoida. Ka Amasis on nüüd end preestrite tahtmise alla painutanud.» 

«Ootamatu uudis!» 

«Mida sa teadsid juba ammu.» 

«Arvad?» 

«Täiesti kindlasti. Kuid veel kindlamini tean ma, et Amasisel õnnestus siiski kord, 
kuuled, õnnestus oma mõjutajad oma käpa alla saada.» 

«Ma elan kodumaast kaugel ega kuule sealseid asju.» 

«Seda ma tean, sest kui sa oleksid teadnud ja ei tõmbaks praegu käsi rusikasse, 
siis ei oleks sa parem kui koer, kes oma piinaja kätt lakub!» 

Arst kahvatas neid sõnu kuuldes ja ütles: 

«Ma tean, et Amasis on teinud mulle rasket ülekohut, kuid palun sind meeles 
pidada, et ma pean kättemaksu nii magusaks asjaks, mida ma ei või võõrastega 
jagada.» 

«Hästi öeldud! Aga mis puutub minu kättemaksusse, siis ma pean seda kui 
viinamäeks, millega ma üksi korda ei saa.» 

«Ning sa oled tulnud siia, et endale abilisi leida?» 

«Nõnda see on, ma ei ole veel jätnud lootust, et sa tuled ja jagad minuga mu 
viinamäe saaki.» 

«Sa eksid. Minu ülesanne on täidetud, sest jumalad ise saatsid selle minu eest 
korda. Amasis on juba küllalt raskesti karistatud, et ta mu kodumaalt välja kihutas ja 
ettekavatsetult siia roojasele maale saatis.» 

«Kas selle läbi, et ta kaotas nägemise?» 

«Ka selle läbi.» 

«Siis sa ei teagi, et su ametivend Petammon eemaldas kae, mis oli Amasise 
silmaterale kasvanud, ja kinkis talle jumala valguse tagasi.» 

Egiptlane varises kokku ja kiristas hambaid, kuid ta kogus end kohe ja vastas 
ateenlasele: 

«Siis karistasid jumalad isa laste kaudu.» 

«Mida sa mõtled? Psametik on oma praegusel moel vaaraole väga meelepärane 
poeg, Tachot on küll haiglane, kuid ta palvetab seda hoolsamini koos isaga. Mis aga 
puutub Nitetisesse, siis ei mõju tema surm Amasisele kuidagiviisi vapustavalt, seda sa 
tead niisama hästi kui mina.» 

«Jällegi ei saa ma su jutust aru.» 

«Seda muidugi seni, kuni sa arvad, et ilus surija on Amasise tütar!» Egiptlane 
värises jälle, Phanes jätkas: 

«Ma olen teadlikum kui sa arvad. Nitetis on Amasise eelkäija Hophra laps. 
Amasis tunnistas ta omaks ainult seepärast, et Nitetis ei saaks kunagi oma õigust 


Egiptuse troonile maksma panna, sest Niiluse ääres võivad ka naised valitsejaks 
saada.» 

«Need on oletused...» 

«Mida ma ümberlükkamatult võin tõestada! Nende paberite seas, mis 

sinu vana teener Hib ühes tõi, leiduvad ka kellegi kuulsa arsti, nimelt sinu linase 
isa mõningad kirjad...» 

«Kui nõnda oleks, siis oleksid need kirjad igatahes minu eraomand, mida ma välja 
ei anna, teiseks, vaevalt sa leiad Pärsias meest, kes mu isa käekirja lugeda oskaks...» 

«Andesta mulle, kui ma jälle su tähelepanu mõningatele üksikasjadele juhin. 
Esiteks on need paberid praegu minu valduses, ja kuigi ma hindan väga kõrgesti 
eraomanduse puutumatust, ei anna ma neid sulle enne tagasi, kui nad on oma ülesande 
täitnud, niipalju kui see on mulle tarvilik; teiseks leidub Babülonis praegu mees, kes 
mõistab lugeda igasuguseid tähemärke, mida Egiptuse preestrid kunagi on kirjutanud. 
Kas Onuphise nimi on sulle tuttav?» 

Arst kahvatas kolmandat korda ja ütles: 

«Oled sa kindel, et see mees on veel elavate killas?» 

«Ma kõnelesin alles eile temaga. Ta oli, nagu sa tead, Heliopolise ülempreester 
ning seega ka kõigisse teie saladustesse pühendatud. Kui minu tark kaasmaalane 
Pythagoras Egiptusse tuli ja omal ajal ka teie preestritekoolis Heliopolises õppis, 
võitis ta oma andega kohe Onuphise poolehoiu, kes pühendas ta ka kõigisse teie 
saladustesse. Aga Pythagoras ei pidanud neid saladusi endale, vaid avaldas nad kogu 
maailmale. Kui sinu ametivennad kuulsid, et Onuphisest on saanud saladuste 
äraandja, mõistsid preesterlikud kohtumehed ta surma. Ta pidi surmatama virsiku- 
seemnemürgiga. Surmamõistetu sai otsusest kuulda ja põgenes Naukrati-sesse, kus ta 
leidis pelgupaiga Rhodopise majas. Seal tutvus ta luuletaja Acause venna 
Antimenidasega, kes oli olude sunnil kaua aega Babülonis elanud. Selle mehe 
soovitustega põgenes Onuphis Naukratisest Babüloni, kus ta elab praegugi ning on 
täheteadlasena Beli templi tornis kaldealaste teenistuses. Onuphis on juba ligi 
kaheksakümmend aastat vana, kuid alles üsna kõbus. Kui ma talle eile ettepaneku 
tegin hakata mu liitlaseks, oli ta sellega särasilmil nõus. Sinu isa oli olnud üks ta 
kohtumõistjaid, kuid ta ei taha oma viha vanemalt lapsele kanda ning laseb sind minu 
kaudu tervitada.» 

Nebenchari oli selle jutustuse kestel mõtlikult põrandale vahtinud. Kui Phanes 
vaikis, vaatas ta talle läbitungiva pilguga otsa ja küsis: «Kus mu paberid on?» 

«Onuphise käes, kes otsib nende seast seda, mis mulle tarvilik.» 

«Seda ma arvasin. Nüüd ole nõnda hea ja seleta mulle, kuidas näeb välja see 
laadik, mille Hib Pärsiasse kaasa tõi?» 

«See on mustast eebenipuust, ta kaas on kaetud kunstlõigetega, mille keskel võib 
näha tiibadega putukat, laadiku neli nurka...» 

Nebenchari hingas kergendatult ja ütles: 

«Selles laadikus ei ole midagi peale mu isa mõnede ülestähenduste.» 

«Mis on mulle eesmärgi saavutamiseks küllaldased. Võib-olla tead juba, et ma 
võitsin Kambysese suure poolehoiu.» 

«Seda parem sulle! Aga ma võin sulle kinnitada, et paberid, mis oleksid olnud 
sulle kõige tarvilikumad, on Egiptusse jäänud.» 

«Need olid suures sükomooripuust laadikus.» 

«Kust sa seda tead?» 


«Sellest, et see laadik, Nebenchari, pane nüüd hästi tähele, põletati vaarao käsul 
kogu sisuga Neithi templiväljakul Saisis.» 

Need sõnad, mida Phanes lausus silphaaval ja rõhutatult, tabasid egiptlast nagu 
piigipisted. Ta kaotas jälle tasakaalu, mida tal oli raskem kui varem tagasi saada. Ent 
varsti sõnas ta ometi jälle oma endise rahu ja külmusega: 

«Sa tahad mind oma liitlaseks teha sellega, et ässitad minu mu sõprade vastu. Ma 
tunnen teid, helleneid! Teie ei kohku tagasi kavalusest ega valest, et vaid saavutada 
oma!» 

«Sa otsustad minu ja mu kaasmaalaste üle ehtsa egiptuse kombe järgi, sa pead 
võõraid nõnda halbadeks kui võimalik. Aga seekord eksid sa põhjalikult! Las vana 
Hib tuleb ja seletab kõik, mida sa minu suust kuuldes ei usu!» 

Nebenchari otsaesine tõmbus kortsu, kui Hib ta hüüde peale tuppa astus. 

«Tule lähemale!» käratas ta vanale. Hib täitis õlgu kehitades käsku. 

«Kas sa lasksid end sellel mehel ära osta? Jah või ei? Ma nõuan selget tõtt, sest 
sellest ripub kogu mu tulevik.» 

Säärast hirmsat kahtlustust kuuldes muutus vanamehe nägu mullakarva. Mõne 
silmapilgu ei osanud ta suud maigutades ja neelatades ühtki vastust leida. Lõpuks, kui 
pisarad vägisi silmi kippusid, hüüdis ta poolvihaselt-poolnutuselt: 

«Seda ma arvasin kohe. Ta on siin roojasel maal ära nõiutud ja raisku aetud. Mis 
enda nõrkus, seda arvatakse ka teisele. Vahi mind pealegi vihaselt, ma ei hooli sellest. 
Mis mul siis veel üle jääb, kui mind, vana meest, kes ma kuuskümmend aastat olen 
truult teeninud üht ja sama maja, jah, kui mind nüüd sõimatakse petiseks, lurjuseks, 
vargaks ja vaata et veel ka mõrtsukaks!» 

Vanamees ei jaksanud nüüd end enam tagasi hoida ja ta silmad hakkasid 
vesistama. 

Kergesti kaastundlik Phanes patsutas talle õlale ja ütles Nebenchari poole 
pöördudes: 

«Hib on truu mees. Nimeta mind roimariks, kui Hib oleks mu käest kas või 
ainsagi obolose vastu võtnud.» 

Aga arst uskus oma teenri truudust ilma selletagi, tundis ta teda ju ammu. 
Seepärast asus ta vanale lähemale ja ütles lepitavalt: 

«Ma ei teinud sulle mingeid etteheiteid, vana. Kes siis nõnda lihtsa küsimuse üle 
vihastab!» 

«Kas ma peaksin sinu häbistava kahtlustuse pärast rõõmu tundma?» 

«Seda mitte. Kuid nüüd jutusta, mis meie majas mu äraoleku ajal juhtus?» 

«Kenad lood, muud ei midagi! Kui ma sellele kõigele mõtlen, siis...» 

«Sa ütlesid ennist, et mind olevat varastatud.» 

«Ja kuidas veel! Nõnda ei ole meid enne varastatud!» 

«Ära alga pikalt-laialt, tee ruttu, sest mul on vähe aega!» 

«Tean küll! Vana Hib ei mõista siin Pärsias su tahtmist mööda olla, aga olgu! Sina 
oled ülik ja võid käskida ning mina olen teener ja pean kuulma. Olen selle endale juba 
pähe raiunud! 

Näh, see oli sel ajal, kui suur pärsia saatkond tuli Saisi, et Nitetis ära viia. Päike 
oli just looja läinud, ma istusin ülal sääsetornis ja mängisin parajasti Benraga, kui 
uksele niisuguse käraga koputati, et kartsin tule lahti olevat. Jooksin trepist alla ja 
avasin ukse. Sisse kargas terve kari templiteenreid, nende seas ka see häbematu koer 
Pichi Neithi templist, sa ju tunned teda! Pichi kukkus mind kohe ähvardama, et laseb 
mu kinni siduda, kui ma ta käsku ei kuula. Aga kas mina siis kardan sihukese mehe 
ähvardusi! Hakkasin raginal vastu, ja tema, kollanokk, laskis mul käed kinni siduda, 


näitas siis ülempreestri sõrmust ja ütles, et ülempreester oli käskinud mulle 
kakskümmend viis kepihoopi anda, kui ma vastu hakkan ja sõna ei kuula. Nojah, siis 
ma pidin ju ta, Sindri, sõna kuulama! 

Nad nõudsid mult ei rohkem ega vähem kui kõiki kirjatükke, mis sa oma majja 
oled maha jätnud. Aga ega ma olnud siis ka puuga pähe saanud, võtsin kavaluse appi 
ja tegin, nagu oleksin ülempreestri sõrmusest päris kohkunud, palusin Pichit — võtku 
mu käed lahti, ma lähen toon võtmed. Mu käed tehti lahti, ma jooksin trepist üles 
magamistuppa. Benra mängis seal parajasti, mina suskasin talle mustast puust laadiku 
kohe kätte ja pistsin poisi koos sellega aknast välja tuvikongi, käskides tal seal vait 
olla ja laadikut hoolega hoida. 

Nojah, selle laadiku sain nõnda päästetud, aga muu läks kõik nende näppu, kõige 
esmalt see suur sükomooripuust kast, siis su töölaua paberid ja viimaks kõik paberid, 
mis majas olid. Nad surusid need ühte suurde kasti kokku ja tirisid minema. 

Mõni päev hiljem kuulsin ühelt templiteenrilt, et kõik see äraviidud kastitäis 
pabereid oli tulle heidetud. Ma jäin viha pärast kollatõppe, aga maha ei heitnud ja 
tahtsin kohtumeestele kaebuse esitada. Aga need viskasid mu välja, sest ka nemad ise 
on ju preestrid. Nüüd tegin ma sinu nimel kaebekirja vaaraole, kuid see ähvardas 
minu kui riigi äraandja hukata, kui ma julgevat veel neist pabereist iitsatada. 

Nüüd läks pind mu jalgade all tuliseks ja ma ei võinud enam Egiptusse jääda, sest 
pidin ka sulle asjast teatama, et sa katsuksid kätte maksta, ja pidin ära tooma selle 
musta laadiku. 

Nõnda jätsin ma valutava südamega oma armsa kodumaa ja omaksed, 

142 

rändasin esialgu araabia kaupmeestega Tadmori ja sealt Siidoni kaupmeestega 
Karhemišši Eufrati kaldal. Sealt tuleb suur tee Babüloni. Istusin väga väsinult seal 
postijaama ees, kui parajasti saabus kuninglike posti-hobustega reisiv võõras. Ma 
tundsin võõras kohe ära kreeka sõdurite endise pealiku. Nojah, sealt tõi ta siis mu 
postihobustega siia. Ah jaa, kui ma kodunt lahkusin, käskis mu väimees sulle edasi 
anda, et kogu ses loos on süüdi ainult troonipärija Psametik ja silmaarst Petammon, su 
vana vihamees.» 

Arst oli kuulanud vanamehe jutustust vaikides, vaid aeg-ajalt oli ta näovärv 
muutunud. Kui ta kuulis, et ta paberid olid tulle heidetud, need, mille kallal ta oli 
istunud niipalju unetuid öid, tõmbusid ta käed rusikasse ning üle kogu ta keha käisid 
värinad. Kui vanamees oli lõpetanud ja veel kord tublisti kirunud, käskis Nebenchari 
tal toast lahkuda. 

Vanamees täitis urisedes käsu ja kui uks ta järel oli sulgunud, lähenes 
tervisetundja sõjamehele ja ütles: «Minust saab sinu liitlane ainult ühel tingimusel.» 

«Ja see oleks?» 

«Sa pead andma mulle võimaluse meie kättemaksu pealt vaadata.» 

«See tähendab, et sa tahad minna koos sõjaväega, kui Kambyses Egiptust 
vallutama läheb?» 

«Jah. Ning kui mu vaenlased on saanud, mida nad otsisid, siis tahan ma neile 
hüüda: «Näete nüüd, argpüksid, selle eest olge tänulikud vaesele maapagulasest 
silmaarstile!» Oh mu raamatud, mu raamatud! Nad olid mulle kaotatud naise ja lapse 
asemel! Sajad inimesed oleksid võinud neist õppida, kuidas pimedaid nägijaks teha, 
kuidas inimestele jumalate valgust tagasi anda! Nüüd, kus mu raamatud on hävitatud, 
olen ma asjata elanud!» 

Nende sõnade juures puhkes sünge mees korraga nutma. Aga Phanes lähenes talle, 
haaras ta parema käe ja ütles: 


«Sind, mu sõber, on egiptlased löönud, kuid kas sa tead, mees, mis nad on minuga 
teinud? Kui nad mind taga kiusasid, ja taga ajasid, siis oli neil selleks õigus, sest 
nende seaduste järgi olin ma surmavõlglane. Enda pärast ma oleksin neile andeks 
andnud, sest Amasis oli mu sõber. Seda teadis ta väga hästi, ja laskis siiski kohutaval 
roimal sündida. Kole on sellele mõelda! Nagu hundid tormasid nad öösi kaitsetu naise 
majja ja röövisid mu lapsed, tüdruku ja poisi, mu uhkuse, mu rõõmu, ühe kodumaata 
isa viimase lohutuse. Ja mis nad nendega tegid? Tüdrukut hoiavad nad vangis, et mind 
takistada, nagu nad seletavad, Egiptust võõrastele ära andmast, aga poisi, mu ainukese 
poja, laskis Psametik tappa, ja võib-olla Amasise teadmisel. Mu süda on rinnus 
muutunud kiviks, mida veel ainult magus kättemaksuootus võib pehmendada!» 

Sünge helkiva pilguga vaatas Nebenchari ateenlase leegitsevatesse silmadesse ja 
ulatas käe: 

«Me oleme liitlased!» 

Ateenlane haaras egiptlase käe ja ütles: 

«Nüüd on meil tarvis veel kuninga soosing saada.» 

«Ma teen Kassandane nägijaks.» 

«Sa saad seda?» 

«See operatsioon, mis Amasisele valguse kinkis, on minu leitud. Petam-mon 
varastas selle oskuse mu kirjadest.» 

«Aga miks ei näidanud sa oma kunsti varem?» 

«Ma ei ole harjunud oma vaenlastele kingitusi tegema.» 

Samal silmapilgul tormas tuppa hingetu Kassandane eunuhh ja hüüdis 
Nebencharile: 

«Käskijanna Nitetis sureb! Ruttu, ruttu!» 

Arst noogutas oma liitlasele, tõmbas sandaalid jalga ja ruttas kuningliku pruudi 
surivoodile. 


XXIV 


Hommikused heledad päikesekiired tungisid juba läbi haigetoa paksude 
aknaeesriiete, kuid Nebenchari istus ikka veel haige juures. Kord katsus ta haige 
pulssi, kord võidis tolle laupa ja rinda lõhnava salviga, kord vahtis mõtlikult enda ette. 
Haige näis peale rasket krambihoogu olevat sügavasse unne suikunud. Ta 
voodijalutsis seisid kuus pärsia tervisetundjat, kes pomisesid nõiasõnu, kuna 
Nebenchari istus ta päitsis, andes sealt juhatusi oma asiaatidest ametivendadele. 

Iga kord kui ta haige pulssi katsus, raputas ka tema õlgu, mida ta pärsia kolleegid 
iga kord järele aimasid. Aeg-ajalt avanes uksevaip ning selle vahelt tuli nähtavale 
noore neitsi murelik nägu, kelle sinised silmad hirmunult ja küsivalt pärsia 
tervisetundjate poole vaatasid, kes sellele pilgule alati õlakehitusega vastasid. Kaks 
korda oli Atossal õnnestunud tasakesi hiilides haigevoodi juurde jõuda ning vajutada 
vaevalttuntav suudlus haige higipärlitega kaetud laubale ja kohe oli ta pärsia arstide 
käskivate pilkudega tagasi kõrvaltuppa saadetud. 

Seal lamas asjade arengut ootav Kassandane, kuna Kambyses oli kohe, kui päike 
oli tõusnud ja haige uinunud, haigetoast lahkunud, hobusele hüpanud ning Phanese, 
Prexaspese, Ostanese, Dareiose ja paljude teiste ülesäratatud hoovkondlaste saatel 


* tolleaegsed pärslased heitsid oma surnud koerte ette lõhki 
kisknda ia näletasid <iic iäännsed tmleriidal (Tõlk) 
kuninglikku loomaaeda kihutanud. Ta teadis, et igasuguste hingeliigutuste 


peremeheks sai ta alati olla vaid metsiku hobuse seljas. 


Vaevalt oli' Nebenchari kuulnud kaugusse kaduvat kabjaplaginat, kui ta kokku 
vajus. Ta nägi avasilmi und, et kuningas kihutab hiiglasuure ratsaväega ta kodumaa 
poole, pillub põlevaid tõrvikuid linnadesse ja templitesse ning purustab kohutavate 
rusikalöökidega püramiide. Mahapõlenud linnade varemeil lamasid naised ja lapsed, 
haudades kisendasid appi surnute 

muumiad, kes endid liigutasid nagu elavad, ning kõik — preestrid, sõdurid, 
naised, lapsed, surnud ja surijad — karjusid ta nime ning needsid teda kui isamaa 
äraandjat. Külm värin läbistas ta südant ja see tuksus kramplikumalt kui surija oma ta 
kõrval. 

Korraga puudutas keegi teda õlast. See oli pärslasest kolleeg, kes juhtis ta 
tähelepanu sellele, et haige on ärganud. Ta noogutas, viidates oma väsinud silmadele, 
katsus haige pulssi ja küsis egiptuse keeles: 

«Magasid sa hästi, käskijanna?» 

«Ma ei tea,» vastas haige vaevukuuldava häälega. «Ma arvasin küll, et olen 
magama jäänud, kuid ma nägin ja kuulsin kõike, mis siin toas sündis. Ma olin nõnda 
väsinud, et ei suutnud unel ja ilmsiolekul vahet teha. Kas Atossa ei käinud mitu korda 
siin?» 

«Täitsa õige.» 

«Ning Kambyses oli siin päikesetõusuni, siis läks välja, hüppas hobuse selga ja 
sõitis loomaaeda.» «Kust sa seda tead?» «Ma nägin ju.» 

Nebenchari vaatas murelikult haige läikivatesse silmadesse, aga haige jätkas: 

«Ja palju koeri on siia maja taha toodud.» 

«Kuningas tahab ehk oma muret sinu pärast küttimisega .lahutada.» «Oh ei, ma 
tean paremini. Oropastes ütles mulle, et iga sureva pärslase juurde tuuakse koerad, et 
surmavaim läheks nendesse.» «Kuid sa oled ju veel elus, käskijanna, ja...» 

«Oh ma tean, et suren! Kuid isegi siis, kui ma ei oleks näinud sinu ja nende teiste 
arstide õlakehitusi, teaksin ma, et mul on ainult mõni tund elada jäänud. Mürk on 
surmav.» 

«Sa kõneled liiga palju, käskijanna, see ei ole hea.» 

«Lase olla, Nebenchari, mul on sult veel midagi paluda, enne kui suren.» 

«Olen su teener.» 

«Ei, Nebenchari, sa pead olema mu sõber, mu preester! Kas sa ei ole enam vihane, 
et ma kummardasin pärsia jumalaid? Kuid meie Hathor on mulle ikka kõige truumaks 
sõbraks jäänud. Jah, ma näen, et sa annad mulle andeks. Aga nüüd pead mulle 
tõotama, et ei lase mind mitte koertel lõhki kiskuda. * Oh, see on nii hirmus! 
Nebenchari, sa lubad, et palsameerid mu laiba ja kaunistad amuletiga?» 

«Kui kuningas seda lubab.» 

«Muidugi. Kuidas Kambyses jätaks mu viimase palve täitmata?» 

«Minu kunst on sinu käsutuses.» 

«Ma tänan sind, kuid mul on veel üks palve.» 

«Tee lühidalt. Mu pärsia kolleegid annavad mulle märku, et ma sul rääkimise 
keelaksin.» 

«Kas sa ei võiks nad silmapilguks ära saata?» 

Nebenchari täitis ta palve, ning kui nad olid kahekesi jäänud, hingas Nitetis 
kergendatult ja ütles: 

«Anna mulle oma preesterlik õnnistus pikale teekonnale allilma kaasa ning 
valmista mind ette Osirise juurde minekuks.» 


Nebenchari põlvitas ta voodi ette, ümises tasase häälega laule, millele Nitetis 
omakorda vastas. Arst kujutas Osirist, allilma valitsejat, aga Nitetis hinge, kes talle 
kostab. 

Kui see tseremoonia oli lõppenud, hingas haige kergendatult. Nebenchari vaatas 
liigutatult noort enesetapjat. Ta oli rõõmus, et oli saanud selle hinge oma kodumaa 
jumalatele päästa ning surija viimaseid silmapilke kergendada. Sel puhtal 
ligimesearmastuse ja tõelise kaastunde silmapilgul oli ta unustanud kõik mõrud 
tunded. Ent kui talle meenus, et Amasis oli ka selle süütu olendi õnnetuses süüdi, 
sööstsid ta hinge vastsed tumedad mõtted. Nitetis, kes pisut aega oli vaikselt lamanud, 
pöördus korraga ta poole küsimusega: 

«Kas arvad, et ma leian nüüd armu surnute kohtumõistja ees?» 

«Ma loodan ja usun seda.» 

«Võib-olla leian Tachoti Osirise troonilt ja isa...» 

«Sinu isa ja ema ootavad sind seal! Õnnista oma viimsel tunnil neid, kes su 
sünnitasid, ja nea ära need, kes röövisid sult vanemad, trooni ja elu.» 

«Ma ei mõista sind!» 

«Nea ära need, kes röövisid sult vanemad, trooni ja elu!» hüüdis arst teist korda ja 
ajas end haige ees sirgu, vaadates ta peale alla. «Nea ära kurjad, sest see needus toob 
sulle surnute kohtumõistja ees suurema armu kui tuhat heategu!» 

Ta haaras nende sõnade juures haige käe ja pigistas seda kõvasti. 

Nitetis vaatas vihasele mehele hirmunult otsa ja sosistas pimedas sõnakuulmises: 

«Ma nean.» 

«Nea need, kes röövisid su sünnitajailt trooni ja elu!» 

«Need, kes röövisid mu sünnitajailt trooni ja elu! Ah mu... süda...» 

Jõuetult langes ta oma asemele. 

Nebenchari kummardus surija kohale ning vajutas kerge suudluse ta laubale, 
sosistades: 

«Ta sureb mu liitlasena. Jumalad kuulevad süütu surija needust. Mitte ainult enda 
eest, vaid ka kuningas Hophra eest tasudes viin ma mõõga Egiptusse!» 

Mõni tund hiljem avas Nitetis uuesti silmad. Seekord oli ta külm parem käsi 
Kassandane käte vahel. Kroisos seisis surivoodi päitsis ja toetas oma 

146 

vanade kätega vägevat kuningat, kes suurest murest rusutuna nagu joobnu siia ja 
sinna vankus. Surija vaatas särava pilguga ümberolijaid. Ta oli nüüd ütlemata ilus. 
Kambyses lähenes surijale ja vajutas oma huuled ta jahenevale suule — see oli ta 
esimene ja viimne suudlus Nitetisele. Siis nõrgus surija kustuvaist silmist kaks suurt 
rõõmupisarat, ta kahvatuv suu sosistas vaikselt Kambysese nime ja siis vajus ta 


tasakesi Atossa sülle ning teda ei olnud enam. 
kd 


Üheksa päeva peale Nitetise surma näis Kambyses nagu mõistuse kaotanud. Kord 
valdas teda hirmus vihahoog, kord oli ta täiesti tuim ja osavõtmatu ega lasknud endale 
kedagi lähedale, isegi mitte ülempreestrit. Esimesel õhtul peale Nitetise surma valdas 
teda jälle vana tuttav lange-tõvehoog. Kaks päeva hiljem andis ta Nebencharile loa 
palsameerida laip egiptuse kombe järgi, nagu oli olnud kadunu viimne soov. Teda 
ennast oli vallanud piiritu valu, ta kiskus oma käed puruks, tõmbas riided lõhki, 
raputas endale pähe ja oma asemele tuhka. 

Kümnenda päeva hommikul laskis ta kutsuda seitsme mehe kohtu ülem- 
kohtumehe ning käskis mõista kohut ülempreester Oropastese venna üle, kuid otsus 
teha võimalikult kerge, sest Nitetis oli teda oma haigevoodil palunud säästa õnnetu 


noormehe elu. Tund aega hiljem toodi talle valmis otsus kinnitamiseks. See oligi 
kuninga tahtmise järgi tehtud — noormehele oli mõistetud ainult kõrvade 


äralõikamine. Kuningas kinnitas otsuse ja see viidi täide juba samal päeval. 
ka 


Kaksteist päeva peale Nitetise surma läks Kambyses jälle jahile. Küttimine oma 
pinge, hädaohtude ja ärritusega mõjus talle hästi. Hoovkondlased tervitasid teda 
valjude hüüetega, mille eest ta neid sõbralikult tänas. Möödunud rasked leinapäevad 
olid kannatustega harjumatut meest suuresti muutnud. Ta nägu oli kahvatu, ta 
ronkmustad juuksed ja habe halliks läinud. Endine võiduteadvus ei säranud enam ta 
pilgust nii selgesti vastu, sest ta oli nüüd ju valusasti kogenud, et on veel vägevamaid 
jõude kui tema. Ta võis küll kõiki hävitada, kuid ei suutnud päästa ühtainust elugi. 
Enne kui minema kapati, silmitses Kambyses kütte, hüüdis Gobryase enda juurde ja 
küsis Phanese järele: 

«Mu kuningas ei käskinud.» 

«Ta on mu alaline külaline ja kaaslane. Mine kutsu teda, ja tulge meile järele!» 

Gobryas kummardas, ruttas palee ja tuli poole tunni pärast Phanesega tagasi. 

Mitmed hoovkondlased tervitasid Phanest suure sõbralikkusega, mis oli seda 
tähelepandavam, et ükski inimene maailmas ei ole kadedam kui hoovkondlane, veel 
enam oma vägeva käskija lemmiku vastu. Ainult Phanes näis olevat selle üldise reegli 
puhul erand. 

Phanes oli lühikese aja kestel osanud oma lahke ja avameelse käitumisega võita 
kõigi Ahhemeniidide südamed. Kui ta nüüd kuningaga teiste juurest eemaldus, et 
jälgida põgenevat metseeslit, tunnistasid kõik vastakuti, et nad ei ole veel kunagi 
näinud säärast tublit meest kui ateenlane. Imestati ta tarkust, kuidas ta oskas selgeks 
teha vangistatute süütuse, ta osavust, millega ta võitis kuninga lugupidamise, ning 
kiirust, millega ta oli ära õppinud pärsia keele. Sealjuures ei ületanud ükski 
Ahhemeniid teda kehalise ilu ja sihvakuse poolest. Jahil näitas ta end vilunud 
ratsanikuna ja karuga võistluses julge ning osava kütina. 

Kui kõik teised koduteel ülistasid Phanest taevani, hüüdis vana Araspes: 

«Möönan, et see hellen, kes on näidanud end ka vahva sõjamehena, on igapidi 
erakordne mees, kuid te ei osutaks talle pooltki sellest kiitusest, kui ta võõras ei 
oleks!» 

Phanes kuulis neid sõnu, sest ta viibis parajasti tihedatest põõsastest varjatuna 
ütlejale üsna lähedal. Kui too vaikis, ühines ta jutlejatega ja ütles: 

«Ma sain sinust aru ja tänan sind su heatahtlikkuse eest. Sinu kõneluse teine pool 
puudutas mind veel meeldivamalt kui esimene. See tõendas veel kord mu kunagist 
ütlust, et pärslased on suuremeelne rahvas, sest teie hindate võõraste voorusi peaaegu 
kõrgemalt kui omade voorusi.» 

Kõik juuresolijad naeratasid meelitatult, ja Phanes jätkas: 

«Hoopis teistsugused on näiteks juudid! Nad peavad ainult juute jumala poolt 
äravalitud rahvaks ning teevad endid seeläbi võimatult vastumeelseiks ja tõmbavad 
endile kogu maailma vihkamise. Ning siis veel egiptlased! Teie ei aimagi, kui õelad 
nad on! Kui kogu võim satub lõplikult preestrite kätte, siis tapetakse kõik 
võõramaalased maha ja enam kedagi ei lasta üle Amasise riigi piiride. Õige egiptlane 
pigem nälgib kui sööb meiesugusega ühest nõust. Kuskil mujal maailmas ei ole 
niipalju veidrusi, niipalju võõrastavat ja vastumeelset! Siiski, kui õiglane olla, siis 
pean möönma, et Egiptust peetakse õigusega kogu maailma rikkamaks ja 
külluslikumaks maaks. Kellele kuulub see maa, see ei või kaevata jumalate peale! 


Ning on päris lapsemäng vallutada see ilus Egiptus! Mul on kümneaastased 
kogemused Egiptusest ja võin öelda, et Amasise sõjavägi ei suudaks ainuüksi meie 
ihukaitseväelegi vastu panna! Kuid kes teab, mis tulevik toob! Võib-olla teeme kõik 
kord ühise rünnaku Niiluse äärde. Ma mõtlen — teie head mõõgad on juba küllalt 
kaua roostetanud!» 

Valjud heakskiiduhüüded järgnesid neile ateenlase osavasti lausutud sõnadele. 
Kambyseski oli kuulnud oma kaaslaste rõõmuhüüdeid, pööras hobuse ümber ja küsis 
nende põhjust. Phanes haaras kiiresti jutujärje ja 

ütles, et Ahhemeniidid olid avaldanud vaimustust peatse võimaliku sõja suhtes. 

«Missuguse sõja suhtes?» küsis kuningas, esimest korda üle hulga aja naeratades. 

«Meie kõnelesime ainult üldistest võimalustest,» vastas ateenlane. Siis juhtis ta 
hobuse üsna kuninga oma kõrvale, ta hääl võttis heliseva südamliku kõla, kui ta ütles: 

«Oh, mu käskija, kuigi ma ei ole sinu alamana siin ilusal maal sündinud, olen 
ainult õige lühikest aega kasutanud siin sinu suuremeelset sõprust, tunnen ma, et 
jumalad on mu sündimisest saadik määranud sinu sõbraks. Seda ei tunne ma mitte 
selle suure heateo pärast, mille sa mulle oled teinud, tõstes mind rikkaimaks helleniks, 
ei, seda vara ma ei hindagi nii väga, sest mul ei ole enam poega, pärijat, kellele see 
kõik jätta. Alles hiljuti oli mul küll veel poeg, ilus, armas laps... kuid mitte sellest ei 
tahtnud ma sulle rääkida... Vihastad sa mu peale, kuningas?» 

«Kuidas nii?» vastas kuningas, kellega veel keegi ei olnud senini julgenud sel 
kombel rääkida ja kes tundis võõra vastu seepärast suurt sümpaatiat. 

«Kuni tänase päevani olid mulle su lein ja valu nõnda pühad, et ma ei julgenud 
neid segada. Aga nüüd on tulnud aeg sind sellest leinast välja kiskuda ja su külmunud 
süda uue tulega täita. Mis ma sulle öelda tahan, see vapustab sind.» 

«Mind ei või enam miski vapustada.» 

«See ei too sulle valu, vaid sütitab su viha!» 

«Sa kütad mu uudishimu üles!» 

«Sind on kõige häbematumalt petetud ja asi puutub sellesse armsasse inimesse, 
kes hiljuti enneaegu surma ohvriks langes.» 

Kambyses vaatas ateenlasele välkuvate silmadega otsa. 

«Egiptuse vaarao Amasis on mänginud sinu kui maailma vägevaima valitseja 
kulul alatut mängu. Sinu hiljuti surnud abikaasa ei olnud mitte tema tütar, kuigi ta end 
ise pidas teadmatuses selleks, vaid...» 

«Võimatu!» 

«Nii see tundub, kuid ma räägin siiski sulatõtt! Amasis kudus tohutu valevõrgu, 
millesse ta mässis kogu maailma ja ka sinu, oh kuningas. Nitetis, suursuguseim neitsi, 
kelle naine kunagi sünnitanud, oli kõrgest soost, kuid mitte kroonivarga Amasise, vaid 
ta kukutatud eelkäija, Egiptuse tõelise ja seadusliku valitseja Hophra tütar. Kortsuta 
otsaesist, mu vägev valitseja, sest sul on selleks õigus! On hirmus, kui su sõber ja 
liitlane sind petab!» 

Kambyses andis oma hobusele kannuseid ja hüüdis, selle järel kui Phanes oli pisut 
aega vaikinud, et oma sõnade mõju suurendada: 

«Edasi! Edasi! Ma tahan sellest asjast rohkem kuulda!» 

«Troonilt tõugatud Hophra oli Saisis vangina juba kakskümmend aastat elanud, 
kui ta abikaasa, kes oli sünnitanud kolm last ja niisama palju ka 

matnud, jälle käima peale sai. Hophra oli õnnelik ning tahtis seepärast jumalatele 
tänuks Nechebt templis ohvri tuua, kui talle tormas koos orja-karjaga kallale ta endine 
tähtis hoovkondlane Patarbemis, keda Hophra oli kord millegipärast valjusti 


karistanud, ning lõi ta maha. Amasis laskis leinava lese kohe lossi tuua ning andis 
talle toa oma abikaasa Ladice eluruumide kõrval. Ka Ladice oli parajasti käima peal ja 
pidi varsti sünnitama. Aga Hophra lesk sünnitas varem ja suri kohe. Ladice sünnitas 
paar päeva hiljem tütre. 

Me oleme juba jõudnud palee õue. Kui sa lubad, siis ma lasen sulle ette lugeda 
mehe kirja, kes oli ise arstina selle sünnituse juures. See kiri on mu kätte sattunud 
mõnesugustel iseäralistel põhjustel, millest ma kõnelen sulle hiljem. Siin Babülonis 
elab endine Heliopolise ülempreester Onuphis, kes tunneb egiptuse preestrite 
kirjamärke. Ka silmaarst Nebenchari on loost teadlik.» 

«Ma ootan sind tunni aja pärast selle kirjatundjaga. Kroisos, Nebenchari ja kõik 
Ahhemeniidid, kes käisid Egiptuses, peavad samuti ilmuma. Enne kui ma midagi ette 
võtan, pean ma tõe teada saama. Sinu tunnistusest üksi ei aita, sest ma tean Amasise 
kaudu, et sul on põhjusi tema perekonna vastu viha kanda.» 

Määratud ajal seisid kõik käsutatud kuninga ees. 

Endine ülempreester Onuphis oli kaheksakümneaastane rauk, kelle paljast pead 
oleks võinud pidada surnu omaks, kui selles ei oleks erendanud kaks elavat halli 
silma. Ta istus kuninga ees tugitoolis, sest ta vanad liikmed ei lubanud enam seista, ja 
hoidis käes suurt papüüruserulli. Ta kandis seljas lumivalget rüüd, nagu preestrile 
kohane. Ta kõrval seisis silmaarst Nebenchari, aga vasemal pool Phanes, Kroisos, 
Dareios ja Pre-xaspes. 

Kuningas istus troonil. Ta nägu oli vali ja sünge, kui ta lõpetas vaikuse ja ütles: 
«See õilis hellen seal, keda ma pean oma sõbraks, avaldas mulle suure uudise. 
Egiptuse Amasis olevat mind häbistavalt petnud. Minu surnud abikaasa ei olevat mitte 

tema, vaid ta eelkäija tütar.» 

Imestuseümin kandus läbi ruumi. 

«See rauk on tulnud meile seda pettust tõestama.» 

Onuphis tegi jaatava liigutuse. 

«Kõige esmalt pöördun ma, Prexaspes, sinu kui oma saadiku poole: kas sulle anti 
Nitetis üle kui Amasise tütar?» 

«Just nõnda. Nebenchari oli kõrgele Kassandanele soovitanud küll teist kaksikõde 
Tachotit kui ilusamat, kuid Amasis jäi Nitetisele kindlaks. Sealjuures sain mina tema 
sõnadest nõnda aru, et ta annab erilise sõpruse avaldamiseks just oma ilusama tütre 
sulle, sest mullegi paistis kadunu oma kaksikõest armastusväärseni ja suursugusem. 
Nagu sa mäletad, kirjutas 

ta sulle oma kirjaski, et usaldab sinu hoolde oma ilusama ja armsama lapse.» 

«Nõnda ta kirjutas küll.» 

«Kahtlemata oli Nitetis oma õest ilusam ja suursugusem,» kinnitas ka Kroisos 
saadiku sõnu. «Aga üldiselt paistis mulle, et Egiptuse vaaraopaari lemmikuks oli 
ikkagi Tachot.» 

«Täiesti õige!» lisas Dareios. «Amasis nokkis Bartjat kord söömingu ajal ja ütles: 
«Ära vaata väga sügavale Tachoti silmadesse. Kui sa oleksid kas või jumal ise, siiski 
ei saadaks ma Tachotit sinuga Pärsiasse!» Troonipärija Psametik sai isa sõnadest 
häiritud ja hüüdis kuningale: «Isa, meenuta Phanest!»» 

«Phanest?» 

«Jah, mu kuningas,» vastas ateenlane. «Amasis avaldas mulle kord purjus peaga 
oma saladuse Nitetise kohta. Psametik hoiatas isa, et ta end teist korda ei unustaks.» 

«Kuidas ta seda sulle rääkis?» 

«Ma olin parajasti Küprose võidu järel Saisi tagasi pöördunud, kus mu auks suur 
pidu korraldati. Amasis ujutas mu üle kingitustega, kaisutas mind, sest ma olin ju talle 


võitnud rikka provintsi. Mida enam ta purju jäi, seda suuremat poolehoidu avaldas ta 
mulle. Kui me lõpuks teda Psa-metikuga magama viisime ja ta tütarde tubadest 
möödusime, jäi ta seisma ja ütles mulle: «Seal magavad mu tütred. Kui sa oma naise 
endast ära tõugata tahad, ateenlane, siis annan sulle Nitetise naiseks. Sa oleksid mulle 
meelepärane väimees! Aga selle tüdrukuga on imelik lugu, Phanes! Ta ei ole mu enda 
laps...» Psametik ei lasknud tal enam rääkida, vaid pani käe ta suu ette ning saatis mu 
kõvade sõnadega minema. Siis ma ainult aimasin seda tõsiasja, mida ma praegu 
kindlasti tean. Nüüd palun sind, kuningas, käsi rauka, et ta loeks sulle ette ühe koha 
arst Imhotepi päevikust, kes tookord viibis sünnitamise juures.» 

Kambyses andis märku ja rauk luges ootamatult selge ja puhta häälega: «Thoti- 
kuu” viiendal päeval kutsuti mind vaarao juurde. Ma ootasin seda, sest teadsin vaarao 
abikaasat käima peal olevat. Minu abiga sünnitas ta kergelt ja õnnelikult tütarlapse. 
Kui imetaja lapse enda kätte võttis, viis Amasis mind eesriide taha, kus lamas teine 
imik, kelles ma tundsin ära Hophra naise lapse. Tema sünnitas Hophra naine 
kolmandal thoti-kuu päeval ja suri ise mu käte vahel. Vaarao osutas imikule ja ütles 
minu poole pöördudes: «See on vanemateta laps, aga et seadus käsib orbusid vastu 
võtta, siis oleme mina ja Ladice otsustanud seda väetit kui oma last kasvatada. Aga 
me peame seda hoidma saladuses nii lapse enda kui ka maailma ees. Seepärast palun 
ma sind suu pidada ja kõigile teatada, 

et Ladice on saanud kaksikutega maha. Teed sa nagu me soovime, siis saad täna 
viis tuhat rõngast kulda ning igal aastal kuni surmani viiendiku sellest summast.» Ma 
kummardusin vaikides, käskisin kõigil seesolijail nurganaise toast lahkuda ning 
kutsusin nad varsti jälle tagasi, et teatada — Ladice on sünnitanud veel teise 
tütarlapse. Amasise õigele lapsele pandi nimeks Tachot, aga juurdevõetule Nitetis.» 

Kambyses hüppas nende sõnade juures püsti ning käis pikkade sammudega mööda 
saali ringi, kuna Onuphis jätkas end segada laskmata: 

«Thoti-kuu kuuendal päeval. Varahommikul tuli mu juurde vaarao teener, tõi 
lubatud summa ja kirja. Kirjas palus vaarao mind muretseda surnud laps, kes pidi 
Hophra tütre pähe maetama suure pidulikkusega. Suure otsimise peale ja tunni aja 
pärast leidsin ma selle. Keegi tüdruk oli ühe vanaeide juures, kes elas surnutelinna 
läheduses, sünnitanud surnud lapse. Aga tüdruk ei tahtnud kuidagi lahkuda oma 
lemmikust, mis oli talle toonud nii palju südamevalu ja häbi. Ta andis mu palvetele 
alles siis järele, kui ma tõotasin lapsukese ilusaks muumiaks palsameerida ja auga 
maha matta. Viisin suures arstilaadikus oma poja Nebenchari abiga väikese laiba 
Hophra surnud naise laiba kõrvale. Vaese tüdruku laps maeti suurima pidulikkusega. 
Nebenchari kutsuti vaarao juurde.» 

Kuuldes juba teist korda seda nime, jäi Kambyses seisma ja küsis: 

«Kas meie silmaarst Nebenchari on sama mees, kellest kõneldakse ses kirjas?» 

«Jah, Nebenchari on sama Imhotepi poeg, kes oli sünnitamise juures,» vastas 
Phanes. 

Silmaarst vahtis süngelt põrandale. 

Kambyses võttis Onuphise käest papüüruserulli, vaatas pead raputades kirjatähti, 
astus arsti juurde ja küsis: 

«Vaata neid tähti ja ütle mulle, kas sinu isa on need kirjutanud?» 

Nebenchari laskus põlvili ja tõstis käed: 

«Kas su isa maalis need märgid, küsin ma.» 


Tthoti-kuu oli meie kalendri järgi 29. augustist 27. septembrini. 5. thoti-kuu päev 
— 2. september (Tõlk.) 


«Ma ei tea, kas... tõega või...» 

«Ma tahan tõtt teada! Jah või ei?» 

«Jah, mu kuningas, aga...» 

«Tõuse ja ära karda mu karistust ning pea nüüdsest meeles, et sa nimetasid mind 
oma kuningaks. Kassandane laskis mulle öelda, et sa tahtvat talle kunstlõikusega 
nägemise tagasi anda. Kas sa ei võta liiga palju ette?» 

«Ma olen oma kunstis kindel, suur kuningas!» 

«Nüüd veel! Sa olid sellest pettusest teadlik?» 

«Jah, mu käskija!» 

«Ning sa ei teatanud mulle sellest!» 

«Ma pidin andma Amasisele vande, et pean kõik ainult enda teada, ja vanne...» 

«Vanne on püha. Hoolitse selle eest, Gobryas, et mõlemale egiptlasele antaks hästi 
süüa. Sa näid paremat toitu vajavat, vana!» 

«Ma ei vaja muud kui õhku hingamiseks, koorukest leiba ja lonksu vett, et mitte 
nälga ja janusse surra, puhast rüüd, et jumalatele ja iseenesele meelepärane olla, ja 
oma toakest, et mitte inimestele jalgu jääda. Iialgi pole ma olnud rikkam kui tänasel 
päeval,» vastas Onuphis. 

«Kuidas nõnda?» 

«Ma kingin ju peaaegu terve kuningriigi.» 

«Sa räägid mõistu.» 

«Selles kirjas seisis, et sinu surnud abikaasa oli Hophra tütar. Meie seaduste järgi 
on ka kuninga tütardel õigus troonile, kui peale nende ei ole kuningal järel ühtki 
poega või venda. Kui ka tütar lasteta sureb, on ta troonipärijaks ta mees. Amasis on 
ainult krooniröövija, kuna Hophra järeltulijatel on sünnipärane õigus Egiptuse 
troonile. Psametik kaotab kõik õigused niipea, kui leidub mõni Hophra vend, poeg, 
tütar või väimees. Niisiis, ma tervitan oma kuningat kui oma kauni isamaa tulevast 
valitsejat!» 

Kambyses naeratas meelitatult ning Onuphis jätkas: 

«Ka olen ma tähtedest lugenud, et Psametik langeb ja Egiptuse kroon kuulub 
sulle.» 

«Tähtedel olgu õigus!» hüüdis Kambyses, «aga sinul, helde käega rauk, käsin ma 
esitada palve, ükskõik kui suur see ka on, ja ma täidan selle.» 

«Luba mul oma sõjaväe järel vankris sõita. Ma tahan oma silmad Niiluse ääres 
sulgeda.» 

«Olgu nõnda. Nüüd, sõbrad, jätke mind ja hoolitsege selle eest, et kõik ilmuksid 
tänasele söömingule. Magusa veini juures peame sõjanõu. Sõjakäik Egiptuse vastu 
paistab mulle meelitavam kui võitlus massaget-tidega!» 

«Võit kuningale!» hüüdsid kõik ja lahkusid, kuna Kambyses laskis kutsuda 
riietajad, et esimest korda leinarõivad kuningliku hiilgava rüü vastu vahetada. 

Kroisos ja Phanes olid läinud aeda, mis asus oma puude, põõsaste, purskkaevude 
ja lillepeenardega palee idapoolses otsas. Ateenlase nägu hiilgas rahuldusest, 
kukutatud kuningas vahtis murelikult enda ette maha. 

«Kas sa oled mõelnud, hellen,» algas viimane, «millise tuletungla sa praegu 
maailma heitsid?» 

«Mõtlematult teotsevad ainult lapsed ja tolad.» 

«Sa unustad kirest pimestatud inimesed.» 

«Nende hulka ma ei kuulu.» 

«Kuid täsuhimu, eks see ole võimsamaid kirgi!» 


«Ainult siis, kui see on juhitud pimedast tujust. Minu tasuhimu on külm kui raud 
ning ma tunnen oma kohust.» 

«Kõigi vooruslikkude kohus on eelistada isamaa heaolu iseenda omale.» 

«Seda ma tean...» 

«Kuid sa unustad, et ühes Egiptusega annad sa pärslaste kätte ka oma kodumaa, 
Hellase!» 

«Ma mõtlen teisiti.» 

«Usud sa, et pärslased jätavad ilusa Kreeka vabaks, kui neile kuuluvad juba kõik 
muud maad Vahemere kaldal?» 

«Mitte sugugi, ma tunnen helleneid ning usun, et nad võivad purustada igasugused 
barbarijõugud ning hädaoht teeb nad suuremaks ja vägevamaks kui ei kunagi varem. 
Hädaoht sunnib üksikud hõimud ühinema, loob neist suure rahva ja türannide troonid 
varisevad.» 

«See on vaid unistus!» 

«Mis peab tõeks saama niisama kindlasti, kui ma loodan oma kättemaksu 
õnnestumist.» 

«Ma ei saa sinuga vaielda, sest mulle on võõrad su kodumaa olud. Üldiselt pean 
ma sind arukaks inimeseks, kes armastab ilusat ja head ning ei lähe ainult tühipaljast 
uhkusetundest tervet rahvast hukatusse saatma. Nüüd siis jutusta mulle neist 
põhjustest, mis su tasuhimu nõnda lõõmama panid.» 

«Kuula siis ja ära püüa mind eales mu plaanist kõrvale kallutada! Sa tunned nii 
Egiptuse troonipärijat ja ka Rhodopist. Esimene on mitmesugustel põhjustel mu 
surmavaenlane, aga teine kõigi hellenite ja eriti minu sõber. Kui ma Egiptusest 
lahkuma pidin, ähvardas Psametik mulle kätte maksta. Sinu poeg Gyges päästis mu 
kindlast surmast. Mõni nädal hiljem jõudsid mu lapsed Naukratisesse, et sealt mulle 
Sigeumi järgneda. Rhodopis võttis nad oma kaitse alla. Keegi nurjatu oli saanud aga 
saladuse jälile ning troonipärijale teatanud. Järgmisel ööl piirati Rhodopise maja 
ümber ja otsiti läbi. Mu lapsed leiti ja võeti vangi. Amasis oli vahepeal jäänud 
pimedaks ning jätnud oma nurjatule pojale vabad käed, kes ei viivitanud mu ainukese 
poja...» 

«Tapmisega?» 

«Nõnda just, nagu sa ütlesid!» 

«Ning su teine laps?» 

«Tütar on veel praegugi ta käes.» 

«Kuid nad teevad temaga midagi, kui kuulevad...» 

«Tapetagu tütar! Parem olla lasteta, kui surra ilma kätte maksmata!» 

«Ma mõistan sind ega saa olla enam su peale kuri. Su poja veri peab tasutud 
saama.» 

Rauk pigistas kõvasti ateenlase kätt. Aga Phanes hüüdis pärast seda, kui oli 
kuivatanud oma pisarad ja enesevalitsuse tagasi saanud: 

«Tule nüüd sõjanõu pidama! Keegi ei või Psametiku nurjatustele paremini vastata 
kui Kambyses; ta on nagu loodud sõjameheks.» 

«Siiski, mulle paistab, et kuninga kõrgeim ülesanne oleks just rahu ja oma maa 
hea käekäigu eest hoolitseda. Kuid inimesed on juba kord niisugused, et nad hindavad 
oma tapjaid kõrgemalt kui heategijaid. Kui palju 

on lauldud kiidulaule Achilleusele, kellel aga on tulnud meelde laulda ka targa 
Pittakose valitsusviisist?» 

«Verevalamiseks on ikka tarvis suuremat julgust kui puude istutamiseks!» 


«Aga haavade parandamiseks suuremat headust ja tarkust kui nende löömiseks. 
Siiski, enne kui me kuninga juurde läheme, pean sulle esitama tungiva küsimuse. Kas 
Bartja ei satu Naukratises hädaohtu, kui Amasis saab kuninga kavatsustest kuulda?» 

«Ei kuidagi. Ma hoiatasin teda ja andsin talle nõu vale nime all esineda ja võõraid 
rõivaid kanda.» 

«Oli ta sellega nõus?» 

«Mulle näis küll.» 

«Igatahes oleks hea, kui talle saadetaks käskjalg järele, kes teda hoiataks.» 

«Palume, et kuningas seda teeks!» 

«Tule nüüd. Sealt tulevad juba köögivoorid, kus on toitu kogu hoov-konnale.» 

«Kui palju inimesi kuningas iga päev toidab?» «Umbes viisteist tuhat.» 

«Siis võivad pärslased tänada jumalaid, et nende valitsejad söövad ainult üks kord 
päevas!» 


XXV 


Kuus nädalat hiljem kihutas väike ratsanikesalk Sardeise linna poole. Nii inimesed 
kui ka hobused olid kaetud higi ja tolmuga. 

Korrashoitud Kuningatee viis üle Tmolose mäeaheliku. Mõlemal pool teed olid 
mustmullapõllud ning mitut liiki puude read. Mäestikujalal paistis oliivi-, sidruni- ja 
plataanisalusid ning viinamarjaistandikke, kuna kõrgemal rohetasid kõrged piinia-, 
küpressi- ja pähklipuumetsad. Põldude äärtel haljendasid viigi- ja granaadipuud täis 
vilju. Niidurohus ja metsa all õitsesid värvikad ja lõhnavad lilled. Siin ja seal paistis 
kaeve, mille ümber olid tihedate põõsastega ümbritsetud puhkekohad. Kuivades 
päikesepaistelistes kohtades õitsesid oleandrid ning seal, kus päikesekiired olid kõige 
kõr-vetavamad, õõtsusid saledad palmid. Sügavsinine, täiesti pilvitu taevas kummus 
üle selle uhke maastiku, mille silmapiir oli lõuna poolt ääristatud talvel ja kevadel 
lumega kaetud Tmolose mäestikuharjadega ning ida poolt Sipylose mägedega. 

Maantee viis nüüd läbi varjurikka puistu, mille tüvede ümber väänlesid kuni 
latvadeni kobararikkad viinapuuväädid. Ees avanes õitsev org, kus paistis linn. See oli 
Lüüdia pealinn, endine Kroisose residents, kuldne Sardeisi linn, mis asus Hermose 
OTUS. 

Ratsanikel oli nii kiire, et neil polnud aega seisma jääda ja vaadata 

nende ees avanevat suurejoonelist panoraami. Ka mäest alla kihutades ergutasid 
nad loomi kannustega, kuigi need kappasid kõigest jõust. 

Salga eesotsas kihutasid kaks pärsia hoovkonna rõivastuses meest. Need olid 
Dareios ja kuninga saadik Prexaspes. Korraga äratas miski ees maanteel nende 
tähelepanu ja nad peatusid pilguks. 

«Mis sa arvad, Dareios, kas mu silmad petavad mind või on need kaks linna poolt 
tulijat ratsasalkkonna ees tõesti Zopyros ja Gyges. Meie ettesaadetud käskjalg on 
nendele nähtavasti juba sõna viinud.» 

«Jah, nemad nad on!» 

«Tõepoolest. Vaata ainult, kuidas Zopyros palmioksaga vehib!» 

«Hei, lõigake mulle sealt põõsast kohe paar oksa! Nõnda. Las me vastame 
rohelisele palmioksale purpursete granaadiõitega!» 

Mõni silmapilk hiljem kaisutasid Dareios ja Prexaspes sõpru. Siis kihutasid 
mõlemad ühinenud ratsasalgad rahvarikka linna väravate ette. Nagu ennist mäestikus, 
nõnda ka nüüd linnas ei olnud sõpradel mahti silmitseda ümberringi kihavat kirjut ja 


lõbusat elu. Kogu nende tähelepanu oli pööratud sõpradele, kes jutustasid neile Bartja 
haigusest ja ta õnnelikust paranemisest. 

Kroisose endise lossi väravail mli neile vastu satraap Oroetes, tugevat kasvu ja 
hiilgavas hoovkonnarüüs mees, kelle kokkukasvanud pikkade kulmukarvade alt 
vahtisid kaks väikest musta silma. Satraapia, mida ta valitses, oli tähtsamaid ja 
tulukamaid kogu riigis. Seepärast oli ka ta satraapia hoovkond peaaegu niisama 
hiilgav kui Kambysese oma, kuigi teenreid ja naisi oli tal vähem kui kuningal. 

Satraabi palee, mida veel praegugi võis nimetada toredaks, oli Kroisose ajal olnud 
uhkemaid. Sardeise langemise järel laskis pärslasest vallutaja Kyros Kroisose rikkuse 
oma varakambrisse Pasargadaesse viia ning ilusad kunstiteosed said purustatud. Linn 
oli nüüd sõjahaavadest juba täiesti paranenud ning jälle jõukaimaks linnaks kogu 
Väike-Aasias saanud. 

Palee eesruumis leidsid tulijad kahvatu Bartja, kes pehmel asemel lamades neile 
käe vastu sirutas. 

«Kõigepealt,» hüüdis Dareios, «tahan ma kuulda, kuidas sa teel nii äkki haigeks 
jäid?» 

«Ma sõitsin, nagu sa tead, Babülonist ära täiesti tervena,» algas Bartja, «ja jõudsin 
ka Germasse, mis asub Sangariuse kaldal. Väsinud ratsutamisest ja päikesest hull, 
hüppasime postijaama ees hobuste seljast maha ning läksime jõkke ujuma. Gyges 
hoiatas meid küll, aga me ei võtnud teda kuulda. Kaks tundi hiljem olime jälle sadulas 
ja kihutasime maanteel kui elu ja surma peale, vahetasime hobuseid ega läbenud 
öösigi puhata. 

Ispuse lähedal tundsin äkki ägedat pea- ja kondivalu, aga häbenesin sellest teistele 
rääkida ja pidasin vastu, kuni pidime Bagises uutele hobustele hüppama. Kui ma 
tahtsin end parajasti sadulasse upitada, nõrkes mu jõud ja ma langesin 
meelemärkusetult maha.» 

«Olime väga ehmunud, kui Bartja maha kukkus,» hüüdis Zopyros vahele, 

ja oli päris õnn, et Gyges oli meiega. Mina kaotasin täiesti pea, aga tema hakkas 
suurima rahuga toimetama. Keegi arstilontrus, kes kohale ruttas, ütles, et Bartja on 
igaveseks kadunud, mille eest ta sai mu käest kohe hea nahatäie.» 

«Mis talle väga kasulikuks osutus,» naeris satraap, «sest sa käskisid talle iga hoobi 
eest kuldstaateri maksta!» 

«Minu innukus on mulle juba palju raha maksnud! Kuid asja juurde! Vaevalt oli 
Bartja viimaks ometi silmad avanud, kui Gyges käskis mul Sardeisesse sõita ja sealt 
hea arsti ja hea vankriga tagasi tulla. No seda kihutamist ei suuda keegi korrata! Tunni 
tee kaugusel linnast varises kolmas hobune mu all kokku. Siis jooksin jala mis 
jaksasin. Inimesed pidasid mind kindlasti mõneks hullumeelseks. Esimese ratsaniku, 
kes mulle vastu juhtus, kellegi kaupmehe Kelenest, kiskusin sõna lausumata sadulast, 
ja enne kui järgmine hommik kottis, olin hea arsti ja Oroetese hea reisivankriga 
tagasi. Selle vankriga tõimegi Bartja siia paleesse, kus ta jäi raskesse palavikku ja 
sonis igasuguseid rumalusi...» 

Seepeale haaras Bartja kõneleja käe ja ütles: «Temale ja Gygesele võlgnen ma 
oma elu. Nad ei jätnud mind silmapilgukski ja hoolitsesid kui emad haige lapse eest!» 
Mõni aeg räägiti veel Bartja haigusest, ning aeg kulus. Siis tahtis Bartja kuulda 

Babüloni uudiseid ja neid hakkas talle jutustama Dareios. 

Ta andis esialgu ülevaate sellest, mida me juba teame. Nitetise surmasõnum 
kutsus Bartjas esile sügava kaastunde, kuna Amasise petulugu täitis kõiki suure 
nördimusega. 


«Peale seda kui kadunu kuuluvus oli kõigutamatult kindlaks tehtud,» jätkas 
Dareios peale lühikest pausi, «näis Kambyses nagu ümber muudetud. Ta kutsus meid 
kõiki sõjanõule ning oli pannud sööminguajaks leinariiete asemel selga juba hiilgava 
kuningarüü. Te ei võinud aimatagi, missuguste rõõmuhõisetega tervitati sõjalootust 
Egiptusega. Isegi Kroisos, kes on Amasise vastu heatahtlik ning manitseb alatasa 
rahule, torkas omalt poolt sõna sekka. 

Järgmisel hommikul kaine peaga kaaluti hariliku kombe järgi kõik uuesti järele. 
Avaldati mitmesuguseid arvamusi, siis palus Phanes sõna ja kõneles vähemalt tund 
aega. No küll see mees alles mõistab kõnelda! Näis, nagu oleksid jumalad ise talle 
sõna sõna järel suhu pannud. Ma ei suuda ta kõnet edasi anda, sest mu sõnad 
kostaksid ainult trummipõrinana ta kõue-kärgatuste kõrval. Ta kõne lõppedes olid 
kõik äärmises vaimustuses ja sõda Egiptuse vastu otsustati ühel häälel ära. Peale seda 
võttis Phanes veel kord sõna ja esitas ka abinõud ja moodused, kuidas kõige kergem 
on Võita.» 

Siin pidi Dareios katkestama, sest Zopyros oli talle suure rõõmuga kaela 
langenud. Ka Bartja, Gyges ja satraap Oroetes võtsid sõjasõnumi rõõmuga vastu ning 
kihutasid teda edasi rääkima. 

«Farvardini-kuul?,» jätkas Dareios, «peavad meie väed seisma Egiptuse piiril, sest 
murdadi-kuul” algab Niilusel veetõus, mis takistab jalaväe liikumist. Phanes on 
praegu teel araablaste juurde, et nendega liit sõlmida. Kõrbepojad peavad meie väele 
veevaestes kohtades vett muretsema ja teejuhte andma. Edasi tahab ta ühendusse 
astuda rikka Zyperniga, mille ta omal ajal Amasisele vallutas. Tema eestkostmise 
tõttu jäeti nende saarte kuningaile kroonid alles ning nad võtavad seetõttu kindlasti 
Phanese nõu kuulda. Ateenlane muretseb kõige eest, tunneb teid ja läbipääse, nagu 
oleks ta päike, mis näeb üle kogu maa. Ta näitas meile vasktahvlil ka kõigi maade 
kujutisi.» 

Oroetes noogutas jaatavalt ja ütles: 

«Ka minul on niisugune maailmapilt olemas. Keegi mileetoslane, nimega 
Hekataios, kes alalõpmata matkab, joonistas selle ja andis mulle vabapassi eest.» 

«Mida need hellenid küll kõike välja ei mõtle!» hüüdis Zopyros, kes ei teadnud 
aimatagi, missugune maailm välja näeb. 

«Homme ma näitan sulle oma vasktahvlit,» sõnas Oroetes, «aga nüüd ära sega 
enam Dareiost!» 

«Phanes läks niisiis Araabiasse,» jätkas jutustaja, «ning Prexaspes ei tulnud siia 
sinu juurde, Oroetes, mitte ainult selleks, et sulle kuninga käsk edasi anda, nii palju 
kui võimalik joonia ja kaaria sõdureid koondada, kelle juhatamise ateenlane enda 
peale võtab, vaid ta läheb siit edasi Polyk-ratesega liitu looma.» 

«Ka temaga, selle mereröövliga?» küsis Oroetes kulme kortsutades. 

«Sellesamaga,» ütles Prexaspes, kusjuures ta ei pannud meelega tähele Oroetese 
kulmukortsutust. «Meile on ta laevastikku abiks vaja.» 

«Foiniikia, süüria ja joonia laevadest jätkub, et Egiptuse laevastikku võita,» 
tähendas satraap. 

«Väga õige! Aga kui Polykrates tuleb oma laevadega meie vastu, siis vaevalt meil 
merel võita õnnestub!» 

«Sellest hoolimata ei maksaks mereröövliga liituda!» 

«Meie igatahes otsime vägevaid liiüasi ja Polykratese merejõud on suured. Alles 
siis kui oleme ta abiga võitnud Egiptuse, tuleb aeg ka temal kael käänata. Siinkohal 


Smärts (Tõlk.) 
Sjuuli ( Tõlk.) 


olen ma sulle kohustatud ütlema, et sa oma isikliku viha maha salgaksid ja ainult meie 
suure ettevõtte õnnestumisele mõtleksid. Seda ütlen sulle kuninga nimel, kelle 
sõrmust ma kannan ja olen sulle kohustatud näitama.» 

Oroetes kummardus korraks sõrmuse kohale ja küsis: 

«Mis Kambyses siis minult nõuab?» 

«Ta käskis sul liidu loomisele samoslastega kõigest hingest kaasa aidata, 

samuti pead sa võimalikult kiiresti oma sõjaväe muude riigivägede juurde 
Babüloonia tasandikule saatma.» 

Satraap kummardus ja lahkus vimmas turjaga. 

Niipea kui ta sammud välises sammaskäigus vaikisid, hüüdis Zopyros: 

«Vaene mees! Tal on raske Polykratesega sõbralikult rääkida, see mereröövel on 
talle palju paha ja meelehärmi valmistanud.» 

«Sa oled liiga armuline,» ütles Dareios. «See Oroetes ei meeldi mulle sugugi! 
Nõnda ei tohi kuninga käsku vastu võtta. Kas teie ei näinud, kuidas ta huult 
hammustas, kui Prexaspes talle kuninga sõrmust näitas?» 

«Selles mehes on midagi kangekaelset!» hüüdis ka saadik. «Ta lahkus meie 
juurest nõnda kiiresti, nagu poleks ta oma viha enam varjata suutnud.» 

«Igatahes peab selle mehe suhtes silmad lahti hoidma, sest just siin, kuningakojast 
nõnda kaugel, võõraste vaenuliste rahvaste seas on meil tarvis satraapi, kes kuulaks 
kuninga käske paremini kui Oroetes, kes peab end nähtavasti juba Lüüdia kuningaks,» 
lausus Dareios. 

«Kas sa ei salli siis seda satraapi?» küsis Zopyros. 

«Ei meeldi jah,» kõlas vastus. «Ükskõik kellega ma olen kohtunud, aga see 
inimene mõjub mulle juba esimesest silmapilgust eemaletõukavalt. See kiire 
seletamatu tunne on mind harva petnud. Oroetes ei meeldinud mulle juba siis, kui ma 
ei olnud ta suust kuulnud veel ühtki sõna. Sama lugu oli mul ka Egiptuses 
Psametikuga, seevastu Amasis tõmbas mind kohe enda poole.» 

«Sa oled juba kord teistsugune kui meie!» naeris Zopyros. «Tee mulle nüüd teene 
ja jäta see Oroetes rahule. Väga hea, et ta ära läks, sest nüüd võid sa vabamalt 
jutustada kodumaast. Mida teevad Kassandane ja su jumalanna Atossa? Kuidas läheb 
Kroisosel? Mida teevad minu naised? Neile tõotab tulla lisa, sest mul on nõu homme 
Oroetese ilus tütar kosida. Silmadega oleme juba kõik armujutud ära rääkinud. Ma ei 
tea, kas me rääkisime pärsia või süüria keeles, aga me kõnelesime igatahes armsaid 
SÕNU.» 

Sõbrad naersid ning Dareios hüüdis: 

«Nüüd toon ma teile rõõmsa sõnumi, mille ma meelega kõige viimaseks hoidsin, 
Bartja, terita kõrvu! Sinu ema, õilis Kassandane, on jälle nägijaks saanud! Jah, jah, 
see on sulatõsi! Ah kes arstis? Kes ikka muu kui see vingus näoga egiptlane, kes on 
nüüd veel süngemaks muutunud kui varem. 

Nüüd edasi jutustan ma teile kuningast. Seni kuni Phanes oli Babülonis, näis 
kuningas oma kurvastuse unustanud. Ateenlane ei tohtinud temast sammugi lahkuda. 
Kambysesel ei olnudki aega ta seltsis kurvastada, sest alati leidis ateenlane midagi uut 
ning lõbustas mitte üksnes kuningat, vaid meid kõiki. Tõepoolest, imelik mees see 
ateenlane. Seltskonnas lõbus ja ülemeelikuseni muretu, aga kui üksi jäi, siis valas 
lohutuid pisaraid oma tapetud pojakese pärast. 

Vahepeal, nagu ma juba teatasin, sai Kassandane oma nägemise tagasi. 

See mõjus omakorda kuninga meeleolule silmanähtavalt hästi. Meil olid head ajad 
ja ma pidin just minema Atossa kätt paluma, kui Phanes Araabiasse reisis ja kõik 
järsku muutus. 

Niipea kui ateenlane oli lahkunud, pääsesid kuninga hinges kui kurjad vaimud 
valitsema. Vaiksena ja süngena kõndis ta ringi, ei kõnelnud kellegagi sõnagi ning jõi 
juba varahommikul, et kurvastust matta, terve kannutäie rasket süüria veini. Õhtuks 
oli ta nii purujoobnud, et teda pidi voodisse kantama, kus ta hommikul 
langetõvekrampide ja hirmsa peavaluga ärkas. Arstid olid ta tervise pärast mures ja 
pakkusid talle rohtu, mille ta kõik tagasi lükkas. 

Ühel hommikul laskis kuningas unenäoseletajad kutsuda. Ta oli näinud und, et oli 
kuskil tühjas paigas, kus ei olnud midagi kasvamas. Ta tahtnud sealt juba ära minna, 
kui tulnud Atossa ja jooksnud teda märkamata allika juurde, mis korraga täiesti 
ootamatult kuiva maa seest vulisema hakanud. Imestades vaadanud ta seda ning 
märganud siis, et igal pool, kuhu Atossa astunud, löönud lilled kasvama, mis 
suuremaks kasvades saanud küpressideks, mille ladvad ulatanud taevasse. Kui ta 
tahtnud Atossaga kõnelema hakata, ärganud ta üles. 

Unenäoseletajad öelnud kuningale, et ta unenägu tähendavat seda, et Atossal läheb 
kõik korda, mida ta ette võtab. 

Kambyses jäi selle seletusega rahule. Aga kui ta järgmisel ööl nägi sama und, siis 
ähvardas ta unenäoseletajaid surmaga, kui nad ei leia muud tähendust. Targad 
mõelnud hulk aega ja öelnud siis, et Atossast saab kord kuninganna ja vägevate 
järeltulijate ema. See seletus rahuldanud kuningat ja ta naeratanud. Kassandane laskis 
mind samal päeval enda juurde kutsuda ja tegi mulle teatavaks, et kui mu elu mulle 
armas, öelgu ma ta tütrest lahti. 

Kui ma olin Kassandane aiast parajasti lahkumas, nägin Atossat gra-naadipõõsa 
taga. Ta andis mulle märku. Ma läksin ta juurde. Me unustasime hädaohu ning jätsime 
jäädavalt jumalaga. 

Kolm päeva peale Atossaga jumalagajättu pidin ma Gobryase tütre Artystone 
naiseks koju tooma. Ta on ilus ja võiks minu asemel mõne teise mehe õnnelikuks 
teha. Varahommikul peale pulmi tuli käskjalg teatega Bartja haigusest. Kiiresti 
otsustanud, palusin ma kuningalt luba sulle järele kihutada ning su eest hoolitseda 
ning sind ka hädaohtude eest Egiptuses hoiatada. Mina tulen sinuga Egiptusesse 
kaasa, aga Gyges peab kuninga käsul Prexaspesega Samosele sõitma. Nõnda käsib 
kuningas, kelle meeleolu viimastel päevadel on jälle paranemas, sest ta näeb suuri 
sõjajõude Babü-loonia tasandikule kogunevat. Millal mõtled edasi reisida, Bartja?» 

«Homme, kui soovid,» vastas kõnetatu. «Arstid ütlevad, et meresõit ei tee mulle 
paha. Teekond maanteed mööda Smürnani ei ole ju pikk.» 

«Aga mina ütlen sulle,» lõõpis Zopyros, «et su armsam arstib su palju rutem 
terveks kui kõik maailma rohusegajad kokku.» 

«Nõnda siis, lahkume kolme päeva pärast,» ütles Dareios, «sest meil on veel üht- 
teist enne ärasõitu korraldada. Pidage meeles, et me läheme niisama hästi kui 
vaenlaste maale. Bartja peab hakkama Babüloni vaiba-müüjaks, mina olen tema vend 
ja Zopyros on kaupmees, kes teeb sardose punasega äri.» 

«Kas me ei võiks parem sõjameesteks hakata?» küsis Zopyros. «Ei ole meeldiv, 
kui sind peetakse mingiks haisvaks hangeldajaks! Kuidas oleks näiteks, kui me kõik 
oleksime lüüdia sõdurid, kes on karistuse eest pagenud ja otsivad teenistust Egiptuse 
sõjaväes?» 

«Su ettepanek võiks sobida,» ütles Bartja, «ma arvan küll, et meid võib meie 
käitumise järgi kergemini sõjameesteks kui kaupmeesteks pidada.» 


«Hea,» ütles Dareios järeleandlikult, «siis peab Oroetes meile lüüdia taksiarhide 
riided muretsema!» 

«Väga hea!» naeris Zopyros, «peaasi et mitte mõni kraamikaupmees. Kolme 
päeva pärast läheb lahti! See mulle juba meeldib, mul siis aega seda satraabi tütart 
võrgutada. Aga nüüd head ööd, Bartja! Ja et sa mul kaua lamaksid ja hommikuni 
puhkaksid! Sest mida ütleks Sappho, kui sa ta juurde kahvatu väljanägemisega 
ilmuksid?» 


XXVI 


Naukratises algas kuuma päeva hommik. Niilus oli tõusnud üle kallaste ning 
ujutas egiptlaste põlde ja aedu. 

Jõesuudme sadamad kihasid juba laevadest. Egiptlaste laevad, mille meeskonna 
moodustasid foiniikia kolonistid, tõid Maltalt peeni kangaid, Sardiiniast metalle ja 
kalliskive ning Küproselt veini ja vaske. Kreeklaste trieerid tõid lõhnavaid õlisid ja 
veine, mastikapistaatsia puitu ja villaseid kangaid, foiniiklaste ja süürlaste kirjude 
purjedega laevad vaske, tina, purpurriiet, kalliskive, vürtse, klaasnõusid, vaipu ja 
puudevaesele Egiptusele liibanoni seedreid majade ehitamiseks, et vahetada kõige 
selle vastu Etioopia rikkusi: kulda, elevandiluud, eebenipuitu, kalleid linde, kalliskive 
ja musti orje, aga eriti Egiptuse vilja ja kuulsaid memfise vankreid, saisi pitse ja peent 
papüürust. 

Suured kaubalaod ümbritsesid hellenite asumit. Nende ees seisid kergelt ehitud 
majad, kust kajas muusikat ja naeru, millega mingitud tüdrukud meelitasid 
võõramaiseid meremehi. Mustade ja valgete orjade seas, kes tirisid seljas raskeid 
kandameid, taarus mitmesuguses riietuses sõudjaid ja tüürimehi. Hellenlikus või 
karjuvalt kirjus foiniikia rõivastuses laevaomanikud hüüdsid oma alamatele käske ja 
müüsid suurkaupmeestele oma kaupu. Kui sigis kaklus, ilmusid kohe kohale pikkade 
sauadega egiptuse valveametnikud. 

Nüüd sadam tühjenes, sest lähenes turu avamise aeg. Mõnigi uudishimulik jäi 
seekord paigale, sest sadamasse sõudis parajasti tore pika luigekaelaga samose laev, 
mille ninas oli jumalanna Hera kuju. Erilist tähelepanu tõmbasid endale kolm ilusat 
noormeest, kes kandsid lüüdia sõduririideid ja astusid parajasti trieerilt maale. Suur 
kari orje tuli neile järele, kandes seljas raskeid koormaid. 

Nagu lugejad juba aimavad, ei olnud siin tegemist kellegi muuga kui Bartja, 
Dareiose ja Zopyrosega. Bartja pöördus maale astudes kohe sadama-valvuri poole ja 
palus end juhatada suurkaupmees Theopompose maja juurde. Teenistusvalmilt ja 
viisakalt, nagu kõik kreeklased, juhatas sadama-valvur nad üle turu, mille avamisest 
just kellahelinaga teatati. 

Aga noormehed ei saanud peatumata üle turu minna, sest siinne kihav ja kirju elu 
oli vaatamist väärt. Ümberringi kisendasid kõigest kõrist kalamüüjad, lihunikud, 
vorsti- ja aedviljakaupmehed, potimüüjad ja pagarid. Kui nad aga lähenesid paigale, 
mis oli määratud ainuüksi lillemüüjatele, plaksutas Zopyros vaimustatult käsi. 

Kolm imeilusat valges poolläbipaistvas rõivastuses neidu, arututest lillekuhjadest 
ümbritsetud, istusid madalail pinkidel ja põimisid ühiselt suurt pärga roosidest, 
kannikestest ja apelsiniõitest. Vaevalt oli üks neist märganud toredaid noormehi, kui 
haaras roosikimbu ja hüüdis heleda häälega: 

«Kenad noormehed, ostke mu roosid ära ja pange need oma armsamate 
juustesse!» 

Zopyros võttis roosid, kuid haaras koos nendega pihku ka neiu käe ja ütles: 


«Meie tuleme praegu kaugelt, ilus lapsuke, ning mul ei ole veel ühtki sõbrannat 
Naukratises. Seepärast panen ma need roosid su enda kuldseisse juustesse ja selle 
kullatüki su valgesse pihku.» 

Tüdruk naeris heledalt, näitas hiiglasuurt annetust oma õdedele ja ütles: 

«Erose nimel, teiesugustel noormeestel ei ole sõbrannadest puudu! Kas olete 
vennad?» 

«Ei.» 

«Sellest on kahju, sest meie oleme õed!» 

«Ning sina mõtled, et meist saaks kolm kena paari?» 

«Seda ma ehk mõtlesin, kuid ei öelnud.» 

«Ning su õed?» 

Ka teised neiud naersid, nad ei oleks säärasest sõprusest ära öelnud, ning ulatasid 
nüüd ka oma roosikimbud Bartjale ja Dareiosele. 

Noormehed võtsid õied vastu ja ohverdasid samuti kumbki kuldtüki ning neiud ei 
lasknud neid enne minema, kui olid kaunistanud nende sõdurikiivrid 
loorberipärgadega. 

Võõraste noormeeste heldus levis lilleneiude seas nagu kulutuli ning nüüd 
tormasid paljud lilleneiud oma lilli ja pärgi pakkuma. Zopyros oleks hea meelega veel 
neidude seltsis aega viitnud, aga Dareios surus teda 

juba eemale ning palus Bartjat oma mõjuv sõna kergemeelsele sõbrale öelda. 
Lõpuks saadi minema ja varsti oldi ka Theopompose maja ees. 

Vaevalt oli kreeklasest teejuht metallkoputiga vastu ust põrutanud, kui ori selle 
avas. Kuna majaomanik oli parajasti turul, juhiti võõrad sisse ja paluti neil oodata. 

Noormehed vaatlesid alles maja, selle kauneid seinamaalinguid ja 
mosaiikpõrandat, kui Theopompos, suur kaubahärra, kellega me juba varem 
Rhodopise majas tutvusime, koju jõudis. Suure viisakusega pöördus ta tundmatute 
külaliste poole ja päris, millega ta neid võib teenida. 

Kui Bartja oli kindlaks teinud, et läheduses ei ole ühtki ülearust kuulajat, ulatas ta 
kaupmehele kirjakulli, mille talle Phanes oli lahkumisel andnud. 

Vaevalt oli Theopompos kirja lugenud, kui ta kuningapoja ees sügavasti 
kummardas ja hüüdis: 

«Zeusi nimel, sa teed mu majale suurimat au, mis sellele kunagi osaks on saanud! 
Vaata kõigele, mis siin on, kui oma varandusele ja ütle oma saatjatelegi, et nad 
tunneksid endid siin kui kodus. Andesta, et ma sind kohe ära ei tundnud selles 
lüüdlase rõivas. Nagu ma näen, on su juuksed nüüd lühemad ja habe pikem kui 
tookord, kui sa Egiptuses käisid. On mul õigus, et sa tahad tundmatuks jääda? Nii 
kuidas sa soovid! Oh, nüüd ma mäletan ka su sõpru! Kuid ka nemad on suuresti 
muutunud, ja nagu sinagi oma juuksed maha lõiganud. Jah, ma võin kinnitada, mu 
sõber, kelle nime...» 

«Mu nimi on Dareios.» 

«Et sina, Dareios, oled oma juuksed mustaks värvinud. Kas pole nii? Te näete, et 
mu mälu ei peta mind! Sa küsid, kuningapoeg, kas teised võiksid teid ära tunda? 
Muidugi mitte! Võõras rõivastus, lühikesed juuksed ning värvitud kulmud muudavad 
teid teiseks. Aga vabandage mind silmapilguks! Mu vana teenija kutsub mind, 
nähtavasti tähtis asi.» 

Mõne aja pärast oli Theopompos tagasi ja hüüdis: 

«Ei, ei, mu kallid! Niiviisi ei tohi Naukratises end ülal pidada, kui te tahate 
tundmatuks jääda. Te olete lipitsenud seal lilleneiudega ning maksnud neile mitte kui 
põgenenud lüüdia sõdurid, vaid kui suured ja rikkad isandad. Kogu linn tunneb neid 


kolme õde Stephanioni, Cylorest ja Irenet. Nad on suure rõõmuga teie kuldtükke kogu 
rahvale näidanud ja selle tõttu on nüüd linna peal kuulujutt, et kolm lüüdia sõdurit on 
lasknud kullavihmal lilleneiude peale sadada. 

See kuulujutt on ulatunud otsaga ka kohapealse egiptuse väepealiku kõrvu, kelle 
valve alla on antud turg, sestsaadik kui Psametik valitseb. Temas on teie kullavihm 
kahtlust äratanud ja ta on saatnud ühe ametniku siia, kes peab kindlaks tegema, kes te 
olete ja mis otstarbel olete Egiptusse tulnud. Ma võtsin kavaluse appi ja valetasin 
ametnikule, öeldes, et te olete rikkad noormehed Sardeisest, kes on põgenenud 
satraabi tagakiusamise eest... 

Näe, sealt see ametnik koos kirjutajaga tulebki, ta annab teile passid, et võiksite 
Egiptuses vabalt liikuda. Ma lubasin talle ka suure summa, kui ta katsub teid Egiptuse 
sõjaväkke aidata. Ta läks õnge ja jäi mind uskuma.» 

Jutukas hellen sai selle seletusega vaevalt lõpule, kui sisenes kirjutaja, kuivetunud 
valges rüüs mees, kes küsis tõlgi kaudu noormeeste päritolu ja reisisihi kohta. Nad 
rääkisid sama, mida oli seletanud juba Theopompos. Et nad on põgenenud lüüdia 
sõdurid, paluvad ametnikku endile abiks olla Egiptuse väkke saamisel ning anda neile 
passid. Kui Theopompos oli võtnud noormeeste eest vastutuse enda peale, ei 
kõhelnud ametnik neile nõutavaid pabereid andmast. 

Kui ametnik oli majast lahkunud, hõõrus Theopompos käsi ja ütles: «Võite nüüd 
Egiptuses julged olla, kui talitate minu nõu järgi. Kandke neid paberirulle alati kaasas 
kui oma silmi ning ärge unustage neid iialgi. Nüüd palun ma teid pruukostile, seal 
võite mulle ühtlasi jutustada, kas see kuulujutt on tõsi, mida ma turul kuulsin. Üks 
Kolophonist tulnud trieer oli nimelt toonud teate, et sinu vend, õilis Bartja, valmistub 


sõjakäiguks Amasise vastu.» 
Kk 


Sama päeva õhtul pühitsesid Bartja ja Sappho oma jällenägemist. Sappho 
õnnetunne kuningapoja ootamatust ilmumisest oli nõnda suur, et ta ei saanud esimese 
tunni jooksul sõnagi suust. Kui nad lõpuks kahekesi jasmiinidest lehtlasse jäid, mis 
nende noore armastuse oma Õitsvate okste taha varjas, langes Sappho oma 
tagasitulnud armsama rinnale. Hulk aega ei osanud nad sõnagi kõnelda ja vaatlesid 
ainult kuud ja tähti, mis soojas suveöös nende pea kohal oma ringe tegid. Nad ei 
tundnud, kuidas maast tõusis jahedust koos niiskusega, mis paksu kastena langes 
lehtedele ja õitele. 

Viimaks haaras Bartja oma armsama mõlemad käed, vaatas talle kaua otsa ja 
ütles: 

«Kui ma sinust oma kodumaal unistasin, siis näis mulle, et sa oled kõigest ilusam, 
kelle Ahuramazda on loonud, aga nüüd leian ma, et sa ületad kõik mu unistusedki!» 

Kui Sappho oli säraval pilgul tänanud oma armsamat, lõi noormees oma käed ta 
ümber, surus teda kõvasti enda vastu ja küsis: 

«Mõtlesid ka sina mu peale?» 

«Muud ei teinudki!» 

«Ning lootsid mind varsti jälle näha?» 

«Ma mõtlesin iga tund aina üht: ta peab tulema! Hommikul, kui ma aeda astusin, 
pöörasin oma esimese pilgu su kodumaa suunas ja kui sealtpoolt lendas parajasti mõni 
lind, kujutlesin, et see on su sõnumitooja! 

Ma jooksin tihti Niiluse äärde ja lehvitasin saabuvatele laevadele, mõeldes: nüüd, 
sealt selle laevaga ta tuleb! Ja kui sa siiski ei tulnud, läksin ma kurvalt majja ning 


norutasin seal, oskamata midagi mõelda ega midagi teha. Kui see kogu aeg nõnda 
kestis, hakkas vanaema mind noomima: «Kuule, tüdruk, kes päeval unistab, see ei 
maga öösel ning tõuseb hommikul voodist väsinud liikmete ja valutava peaga. Päev 
on antud meile selleks, et ülal olla ja silmad lahti hoida ning selle poole püüda, et 
ühtki tundi asjatult kaduma ei läheks. Minevik kuulub surnutele, ainult rumal ootab 
tulevikust õnne, aga tark inimene kasutab olevikku, täites seda tööga, mis teda 
rikastab, õnnestab ja rahustab. Meest, keda sa armastad, kelle poole su süda kipub, 
teda ei suuda sa kuidagi paremini teenida ega talle kaunimalt oma truudust üles 
näidata kui sellega, et õilistad oma hinge tööga ja vaevanägemisega. Kõik, mis sa 
nüüd hoolega head ja ilusat õpid, selle saab su armsam kauniks kingiks. Paljaste 
unistustega ei saavuta keegi midagi ning vooruseõie nimi on higi!» Mul hakkas siis 
häbi oma tegevusetuse pärast, kui vanaema nõnda rääkis, ning ma hakkasin õppima, 
tema mind õpetama. Nõnda möödus aeg, kuni sa lõpuks ometi tulid!» 

«Jah, nüüd ma olen siin ja istun sinu kõrval nagu mingis muinasjutus. Oh, et see 
praegune silmapilk ei lõpekski, et see kestaks igavesti! Oh, tüdruk, kui targasti sa 
ometi mõistad rääkida! Jah, Sappho, ma olen uhke sinu üle! Sa oled varandus, see 
teeb mind palju rikkamaks, kui seda on mu vend, kellele kuulub pool maailma!» 

«Sina oled minu üle uhke, sina prints, oma suguvõsa kõige õilsam liige?» 

«Ma ei pea midagi tähtsamaks kui seda, et sina loed mind enese vääriliseks.» 

«Suured jumalad, öelge ometi, kuidas võib mu väikesse südamesse nii palju õnne 
mahtuda ja miks ei lõhke see kui vaas, millesse on liiga palju kulda tuubitud!» 

«Sest teine süda, minu oma, aitab sul seda koormat kanda, ning sinu hing toetab 
minu oma. Sellega suudan taluda kogu maailma ja kõiki kannatusi, mida sünnitab 
ÖÖ.» 

«Oh, ära kutsu enda peale jumalate viha, mis purustab tihti surelikkude õnne! 
Meie oleme sinu minekust saadik palju kurbi päevi üle elanud. Hea Phanese lapsed, 
ilus poiss ja kena tüdruk, elasid siin meie majas mõned päevad. Rõõmsate laste tõttu 
sai ka mu vanaema ise nooreks ja rõõmsaks ning mina rippusin kogu hingega nende 
meeldivate olendite küljes. Ma armastasin Phanese lapsi, ja kuidas veel! Aga ühel 
õhtul, kui meil oli parajasti külas Theopompos, kuulsime aiavärava taga suurt kära. 
Kui vana Knakias avas, kargas väravast sisse suur jõuk sõdureid, kes tormasid kohe 
majja. Vanaema näitas neile küll Amasise vabakirja, kuid nad naersid pilkavalt ja 
näitasid omakorda troonipärija Psametiku kirja, milles Phanese lapsed kästi kohe 
sõduritele välja anda. Theopompos noomis 

sõdureid nende toore käitumise pärast ja ütles, et majas olevad lapsed ei ole mitte 
Phanese omad, vaid on siia hoopis Korintosest külla tulnud. Aga sellest ei hoolitud» 
tungiti vanaema magamistuppa, kus mõlemad lapsed parajasti rahulikult magasid, 
kisti nad unest üles ja viidi poolalasti, nagu nad olid, paati ja küüditi Saisi. Mõne 
nädala pärast oli väike poiss surnud. Räägitakse, et Psametik lasknud ta tappa. Väike 
tüdruk asub praegu tühjas vangikongis ning nutab oma isa ja meie järele. Miks see 
peab ikka nõnda olema, et magusasse õnnekarikasse valatakse kibedat valu ja leina?» 

«Ma tunnen su valule kaasa, mu laps, ja see, mis sind sunnib naisepisaraid 
valama, sunnib mind käsi rusikasse pigistama. Varsti makstakse kätte väikese poisi 
eest, kes oli su südamele armas, ning ka tüdruku eest, kes vangikongis vaevleb! Usu 
mind! Enne kui Niiluse vesi teist korda tõuseb, tungib siia maale suur sõjavägi, et 
nõuda vastust väikese poisi surma eest!» 

«Oh, mu armsam, tead, kuidas su silmad säravad! Nii ilusana ja nii kütkestavana 
ei ole ma sind veel kunagi näinud! Jah, poisi eest peab tasuma ning keegi ei tohi seda 
peale sinu teha!» 


«Minu armsast tüdrukustki on sõjamees saanud!» 

«Ka naisi kisub võitlusse, kus ülekohus kisendab, ka naised rõõmustavad, kui 
kuritöö eest on tasutud! Aga ütle, kas olete juba sõja kuulutanud?» 

«Veel mitte, kuid praegu koguneb sõjamehi salkhaaval Eufrati orgu ning nad 
ühinevad seal suureks jõuks.» 

«Mine siis, ja kaitsku sind mu palve!» 

«Ning õiglaste päralt on võit! Enne purustame vaarao väe, siis vabastame Phanese 
tütre...» 

«Ning siis vahva Aristomachose, kes tuli Phanese asemele. Ta on kadunud, keegi 
ei tea, kuhu. Kuid kõneldakse, et troonipärija lasknud ta pimedasse kongi heita, sest 
Aristomachos oli teda ähvardanud Phanese laste pärast. Või veel halvem, ta on 
kivimurdu saadetud. Vaene ilmsüüta mees oli pidanud kodumaalt oma vaenlaste eest 
põgenema. Samal päeval, mil ta kadus, tuli Spartast saatkond teda kodumaale tagasi 
kutsuma, sest ta pojad olid Spartale surematut kuulsust ja suurt au toonud. Pärgadega 
kaunistatud laev ootas paljukannatanud meest, ning saatkonna juhiks ei olnud keegi 
muu kui ta kuulsusega pärjatud poeg.» 

«Ma tundsin seda raudset meest, kes raius oma jala ära, et pääseda häbistusest, 
mis ähvardas ta au. Me maksame ta eest kätte, vannun seda Ahahita tähe nimel, mis 
idataevas parajasti laskub.» 

«Oh, mu armsam, kas siis on juba nõnda hilja? Aeg on kadunud nagu õhk, mis 
puudutab meie otsaesist. Kas sa ei kuulnud hüüdu? Oh, nad ootavad vist juba ammu! 
Enne päevavalgust peate olema linnas selle lahke Theopompose majas! Ela hästi, mu 
kangelane!» 

«Ela hästi, mu armas! Viie päeva pärast kajavad pulmalaulud. Sa värised, nagu 
oleksid suurde sõtta minemas!» 

«Ma värisen meie suure õnne tõttu!» 

«Rhodopis hüüab taas, lähme! Ma palusin Theopompost, nagu see on kombeks, su 
vanaemaga rääkida, kus ja kunas korraldada pulmapidu. Seniks ma jään tundmatuna 


ta majja, kuni su oma naisena kodumaale kaasa saan viia.» 
Kk 


Kui noormehed järgmisel hommikul Theopompose aias aega veetsid, hüüdis 
Zopyros: 

«Kogu öö nägin und ainult sinu Sapphost, õnnelik Bartja. Sihukest naist pole 
varem loodudki. Kui Araspes teda näeks, tunnistaks ta kohe, et on nüüd näinud 
ilusamat naist kui Panthea. Mu uus naine Sardeisis, keda ma pidasin maailmas 
ilusaimaks, paistab mulle Sappho kõrval kui vana öökull. Ahuramazda on raiskaja! 
Sappho kauniduse arvel oleks võinud luua kolm ilusat naist! Ja kui toredasti see kõlas, 
kui ta sulle pärsia keeles head ööd soovis!» 

«Jah,» vastas Bartja, «ta on mu äraolekul ühelt susatarilt, kes on siinse Naukratise 
vaibakaupmehe naine, mu kodumaa keele ära õppinud. See vaevanõudnud pärsia keel 
oli mulle suurimaks kingituseks!» 

«Ta on tore neiu!» hüüdis suurkaupmees. «Mu surnud naine armastas teda kui 
lihast last ning ma oleksin teda hea meelega näinud oma poja naisena — ta juhib mu 
äriasju kodumaal —, kuid jumalad tahtsid teisiti! Mu kadunu rõõmustaks, kui näeks 
pulmapärgi Rhodopise majal!» 

«Kas see on teil üleüldine komme, et pruudi maja ehitakse pärgadega?» küsis 
Zopyros. 


«On küll,» vastas Theopompos. «Kui te näete kuskil pärjatud ust, siis teadke, et 
ses majas on pruut, kui näete õlipuuoksa rippumas, siis on see märgiks, et majja on 
sündinud poiss; kui villast rätikut, siis on see märgiks, et on sündinud tüdruk; kui 
näete veega täidetud nõu, siis on majas keegi surnud. Kuid turuaeg algab, mu sõbrad! 
Ma pean teist lahkuma, sest mind ootavad tähtsad äriasjad!» 

«Ma tulen sinuga!» hüüdis Zopyros, «ning tellin pärjad Sappho maja jaoks.» 

«Ahaa!» naeris kaupmees. «Sul ärkas igatsus lilleneiude järele! Oh, su 
vastupuiklemine ei aita midagi! Kui sa tahad, võid minuga igale poole kaasa tulla; aga 
ma palun sind olla vähem helde kui eile ning mõelda oma rõivastele, sest muidu võib 
asi hõlpsasti hädaohtlikuks muutuda, eriti veel, kui kindlad teated lähenevast sõjast 
siia jõuavad.» 

Hellen laskis orjal endale sandaalid jalga siduda, läks koos Zopyrosega turule, 
kuid tuli sealt juba mõne tunni pärast tagasi. Midagi tähtsat pidi olema toimunud, sest 
muidu nõnda lõbus mees näis hoopis tõsine, kui sõprade juurde astus: 

«Leidsin terve linna suures ärevuses,» algas ta, «sest levivad jutud, et Amasis on 
ohtlikult haige. Siis sain kokku pealik Toparhiga ja ta teadis rääkida, et Amasis ei ole 
mitte üksnes haige, vaid ka suremas. Nõnda peame iga hetk valmis olema vaarao 
surmasõnumiks, mis tähendab meile palju halba. Amasise surmaga kaotaksime meie, 
hellenid, väga palju, sest ta toetas meid igati, kuna ta poeg, vastupidi, on meie suurim 
vaenlane, ja ta ajaks kõik hellenid siit hea meelega minema. Ta vihkab Naukratist, ja 
meie templeid siin. Kui Amasis on surnud, siis hõiskab kogu linn vaimustusest 
Kambysese vägedele, sest me teame juba mu kodumaa järgi, et te lasete elada ka 
mittepärslastel ning tunnistate nende õigusi.» 

«Ma hoolitsen selle eest,» ütles Bartja, «et mu vend jätab teile kõik vanad õigused 
ning annab veel uusigi juurde.» 

«Tulgu ta ruttu Egiptusse,» hüüdis hellen. «Me teame, et kui Psametik saab nüüd 
kogu võimu kätte, siis ta laseb meie viimase kui templi maha lõhkuda, mis on talle 
kogu aeg pinnuks silmas olnud. Memphise poolelioleva templi ehitamise ta juba 
panigi seisma. Oh vaadake, sealt tulebki Zopyros mu orjadega, kes kannavad ta järel 
paljusid pärgi. Ta nägu särab suurest rõõmust, küllap ta on lilleneidudega lulli löönud. 
Tere hommikust, sõber, sind ei näi Naukratisesse jõudnud kurb sõnum 
kurvastavatki?» 

«Ma sooviksin Amasisele veel sada aastat eluiga!» hüüdis Zopyros. «Aga kui ta 
sureb, küllap siis tulevad nõnda kibedad ajad, et kellelgi pole aega meid tähele panna. 
Millal Rhodopise juurde sõidate, sõbrad?» 

«Niipea kui pimedaks on läinud.» 

«Siis viige need lilled minu poolt õilsale naisele kingituseks. Ma ei oleks uskunud, 
et nii vana naine suudab mu veel ära võluda. Ma ei tule täna sinuga, Bartja, sest ma 
segaksin ju ainult sind! Mida sina oled otsustanud, Dareios?» 

«Ma ei taha loobuda ühestki Rhodopisega jutlemisest.» 

«Seda ma arvasin! Sa pead ju kõike teadma ja kõike õppima, mina seeasemel 
püüan kõike nautida. Kas kingite mulle täna õhtuks selle võimaluse, sõbrad? Sest 
vaadake...» 

«Ma juba tean!» hüüdis Bartja kergemeelsele sõbrale. «Sa oled senini lilleneiusid 
ainult päeval näinud ja tahad nüüd näha, millised nad öösel välja näevad!» 

«Nõndaks jah,» vastas Zopyros ja tegi tõsise näo. «Ses asjas olen ma sama 
teadmisjanuline kui Dareios.» 

«No siis soovime sulle palju õnne kõigi kolme õe puhul!» «Mitte kõigi kolme, 
ainult kõige noorema, selle Stephanioniga...» 


kd 

Kui Bartja, Dareios ja Theopompos Rhodopise majast väljusid, aimus juba 
hommikut. Nendega oli kaasas õilis hellen Syloson, Polykratese vend, kelle türann oli 
maalt välja ajanud. Syloson oli nendega kogu õhtu Rhodopise majas koos veetnud. 

Syloson oli Naukratises omamoodi kuulus mees. Vend oli ta küll kodumaalt 
lahkuma sundinud, kuid saatis talle siia järele suurte summade kaupa raha,. Et 
Syloson oli seetõttu rikas mees, siis oli ta maja külalislahke ning selle peremees ajas 
toredust taga. Kõik Naukratise noormehed pidasid ülimaks auks rõivastuda Sylosoni 
kombel, kanda sama lõike ja samades voltides rüüd nagu tema. Nagu tegevuseta 
inimene ikka, armastas Syloson oma õhtuid tihti Rhodopise majas veeta ning ta oli 
pühendatud ka Rhodopise tütretütre saladusse. 

Sel õhtul otsustati, et pulmad peetakse vaiksel ja kodusel viisil nelja päeva pärast. 
Bartja oli poolitanud juba oma armsamaga küdooniavilja, Sappho oli samal päeval 
toonud ohvri Zeusile, Herale ja teistele abieluõnne kaitsvatele jumalatele ning selle 
kombetäitega olid noored vormiliselt kihlatud. Pulmasöök pidi olema Theopompose 
kui peigmehe poole majas. Asi oli korras juba ka pulmakinkide osas, mis olid 
Rhodopisele üle antud. 

Syloson oli saatnud sõbrad Theopompose majani ning pidi parajasti nendest 
lahkuma, kui läbi öövaikuse kostis korraga kõva kära, siis ilmus salkkond egiptuse 
korravalvureid, kes viisid kinniseotud meest. Vangistatu kuuldus õige vihane olevat, 
ta kurjustas seda enam, mida vähem korravalvurid neile mingis tundmatus keeles 
kirumistele tähelepanu kinkisid. 

Vaevalt olid Bartja ja Dareios kuulnud vangistatu häält, kui nad ta juurde jooksid 
ja viidavas Zopyrose ära tundsid. 

Syloson ja Theopompos pidasid korravalvurid hetkeks kinni ja küsisid pealikult 
vangistamise põhjust. Pealik, kes, nagu iga lapski Naukratises, tundis hästi nii 
Theopompost kui ka Polykratese venda, kummardas küsijate ees ja vastas, et võõras 
noormees on toime pannud tapmise. 

Theopompos kutsus nüüd pealiku kõrvale ja tegi suuri pakkumisi, kui too vangi 
vabastab, aga ei saanud kangekaelset egiptlast kaugemale, kui et ta lubas neil 
vangistatuga kõnelda. 

Kui nüüd Zopyros nende ette toodi, palusid nad tal jutustada, mis õieti oli 
juhtunud. Nad kuulsid sõbra käest, et see oli õhtul läinud lilleneiu juurde ja olnud seal 
hommikuni, mil hakanud ära tulema. Vaevalt oli ta saanud uksest välja, kui talle 
tormanud terve jõuk noormehi kallale, kes nähtavasti olid teda kogu aja varitsenud. 
Ühega neist, kes nimetas end Stephanioni peigmeheks, oli ta juba hommikul 
kakelnud. Tüdruk oli ajanud pealetükkivat peigmeest oma lillede juurest eemale ning 
oli tänanud Zopy-rost, kui see ta peiule oli mõne müksu andnud. Niipea kui 
Ahhemeniid nägi end lilleneiu maja ees igast küljest sisse piiratavat, haaras ta mõõga 
ja lõi kerge vaevaga ainult keppidega jõugu põgenema. Ent oma õnnetuseks oli ta 
armukadedat peigmeest, kes kõige ägedamini ta kallale oli tükkinud, niivõrra raskesti 
haavanud, et see maha langes. Vahepeal olid juurde rutanud korravalvurid ja tahtnud 
Zopyrost vangistada, kuna ohver oli kogu aeg kisanud: «Mõrtsukad ja röövlid!» 
Zopyros ei tahtnud oma vabadust nõnda kergesti müüa ning tormas ülestõstetud 
mõõgaga vangistajatele kallale ning 

raius end nendest läbi. Juba oligi ta peaaegu pääsenud, kuid seal tuli teine salk 
valvureid, kes sulgesid tal põgenemistee. Jälle haaranud ta mõõga, kuid purustanud 
seekord ühe egiptlase pea. Teise hoobiga ta oli haavanud üht sõdurit käest, siis visatud 


talle kaela ümber ling, mille pigistusest ta kaotanud meelemärkuse ja langenud maha. 
Kui ta jälle oli ärganud, oli ta olnud seotud ning pidi, hoolimata oma passist ja 
Theopomposega tutvusest, valvuritega kaasa minema. 

Kui noormees oli oma jutustuse lõpetanud, laitis Theopompos väga ta riiuhimu, 
mis võib tuua väga kurbi tagajärgi. Seejärel pöördus ta veel kord pealiku poole ja 
lubas sellele noormehe vabastamise puhul veel suurema summa, kuid pealik lükkas 
ettepaneku mõtlemata tagasi, kinnitades, et ta peaks siis mõrtsuka asemel enda elust 
ilma jääma. Ta peab mõrtsuka otsekohe Saisi toimetama ja seal ta nomarhile 
kohtumõistmiseks üle andma. «Ta tappis egiptlase,» lõpetas pealik, «ja peab seepärast 
astuma Egiptuse kõrgema kohtu alla.» 

Selle kõneluse ajal jutles Zopyros sõpradega ja ütles, et ärgu nad tema. pärast 
muret tundku. Kui Bartja soovitas tal enda õige isik teada anda, et vabadusse pääseda, 
hüüdis Zopyros: 

«Ma vannutan teid Mithra nimel, et te minu pärast ei hakkaks end egiptuse koerte 
kätte andma. Juba on kuulujutt peatsest sõjast levinud üle linna. Niipea kui Psametik 
kuuleb, millised linnud talle siia võrku on lennanud, ei viivita ta teie pantvangiks 
võtmisega. Ahuramazda kinkigu teile tervist, õnnistust ja puhtust! Elage hästi, sõbrad, 
ja tuletage mõnikord meelde ka lõbusat Zopyrost, kes elas võitlusele ja armastusele, 
ning läks ka võitluse ja armastuse läbi surma!» 

Pealik oii vahepeal juba salga etteotsa asunud ning andnud käsu edasiliikumiseks. 

Mõne silmapilgu pärast oli Zopyros sõprade silmist kadunud. 


XXVII 


Egiptuse seaduste järgi võis oodata, et Zopyros mõistetakse surma. 

Niipea kui sõbrad olid seda kuulnud, otsustasid nad kohe Saisi purjetada ning 
katsuda vangi kavalusega vabastada. Syloson, kes oli pealinnas tuntud ja valdas hästi 
egiptuse keelt, pakkus ennast appi. 

Bartja ja Dareios värvisid hoolikalt oma juukseid ja kulmukarvu, tõmbasid pähe 
laiaäärsed viltkübarad ning panid selga Theopompose poolt muretsetud lihtsad 
hellenite rõivad. Tund aega pärast Zopyrose äraviimist said nad toredasti rõivastatud 
Sylosoniga kokku, istusid selle uhkesse paati ning olid, enne kui päike oli lõunasse 
jõudnud, juba Saisis, mis paistis eemalt kui suur saar meres. 

Kuskil kõrvalises kohas tulid nad maale, läksid vaikides läbi käsitööliste 

linnajao, mille serval Syloson jättis teised ootama ning läks hellenite vahtkonda. 

Samoslane tundis juhuslikult valveteenistust pidavat taksiarhi ja kuulas järele, kas 
too ei tea midagi ühest mõrtsukast, kes pidi Naukratisest Saisi toodama. 

«Tõesti,» vastas hellen, «vaevalt pool tundi tagasi toodi ta siia. Ta vöö vahelt leiti 
raske rahakott ning seepärast peetakse teda pärsia salakuulajaks. Sa muidugi tead, et 
Kambyses valmistub Egiptuse vastu sõjaks?» 

«See on võimatu!» 

«Täiesti kindel. Ka vaarao teab sellest. Araabia kaupmehed, kes eile Pelusioni 
jõudsid, tõid selle sõnumi kaasa.» 

«Mis on niisama võlts kui kahtlus selle lüüdlase vastu. Ma tunnen teda hästi ja 
mul on vaesest poisist kahju. Ta põlvneb ühest Sardeise rikkamast perekonnast, ta 
põgenes kodulinnast, sest sattus satraap Oroe-tesega tülli, kes teda nüüd taga otsib. 
Ma jutustan sulle terve selle 100, kui sa mind peatselt Naukratises külastad. Muidugi 
mõista veedad sa mu majas mitu päeva ja tood ka sõbrad kaasa. Mu vend saatis mulle 


samose veini. No on see alles vein, mihukest sa varem ei ole maitsnud! Ainult 
asjatundja, nagu sina, võib selle väärtust hinnata!» 

Taksiarhi nägu lõi särama, ta haaras kutse peale tänulikult Sylosoni käe ja hüüdis: 

«Oi, sõber, sul ei pruugi meid kaua oodata, pane veiniastjad valmis! Mis oleks, 
kui sa kutsuksid seks puhuks ka need kolm kena lilleneiut ja flöödimängijaid?» 

«Kutsun, ja kindlasti! Tead, mulle tulebki praegu meelde, et see vaene lüüdlane 
istub ju vaese lilleneiu pärast kinni. Keegi armukade tolkus oma sõpradega tungis 
talle kallale just lilleneiu maja eest. Aga tuline lüüdlane kaitses ennast ja...» 

«Lõi kallaletungija maha?» 

«Jah, nõnda et see ei tõuse enam iialgi.» 

«Noormehel on siis hiiglakõva rusikas?» 

«Tal oli mõõk kaasas.» 

«Seda parem talle.» 

«Ei, seda halvem, sest ohver on egiptlane.» 

«See on halb lugu, mis lõpeb väga räbalasti. Võõras, kes tapab egiptlase, on ka ise 
niisama hästi kui surnud. Muide, ta võib nüüd veel mõne päeva elupikendust saada. 
Preestrid on kõik ametis sureva vaarao eest palvetamisega ning kellelgi pole aega 
kohut mõista.» 

«Ma maksaksin palju, kui saaksin selle vaese lollpea vabaks. Ma tunnen ta isa.» 

«Jah, ja lõppude lõpuks ei teinud ta ju midagi muud kui seda, mis on iga õige 
mehe kohus. Ega või lasta ennast ometi peksta!» 

«Kas tead, millisesse vanglasse poiss viidi?» 

«Tean. Suurt vangimaja ehitatakse praegu ümber, seepärast pisteti ta sinna 
vanasse, mis asetseb egiptuse ihukaitseväe peavahi ja Neithi templi püha välja vahel.» 

«Ta on julge ja tugev. Kas tal ei ole sealt põgenemisvõimalust?» 

«Ei eales, sest ruum, kuhu ta paigutati, on kaks korda kõrgem ning selle ainuke 
aken on püha välja poole, mida, nagu sa tead, ümbritseb see kole kõrge müür, mida 
valvatakse hoolsamini kui mõnd varakambrit. Igal väraval seisab kahekordne valve. 
Ainult sinna, kus vesi ulatub müürini, ei panda suurvee ajal valvureid. Need 
loomakummardajad on ju äärmiselt ettevaatlikud!» 

«Kahju, siis peame vaese poisi saatuse hoolde jätma. Ela hästi, Demones, ja tuleta 
varsti mu kutset meelde!» 

Samoslane väljus vahtkpnnaruumist ja ruttas sõprade juurde, kes teda 
kannatamatult ootasid ja siis ta jutustust äärmise põnevusega kuulasid. 

Kui hellen oli vanglat kirjeldanud, hüüdis Dareios: 

«Ma arvan, et me võime Zopyrose päästa ainult hulljulgusega. Ta on osav nagu 
kass ja tugev kui karu. Mul on plaan.» 

«Tee see meile teatavaks,» ütles Syloson, «mina ütlen omalt poolt, et on lootust.» 

«Me ostame nöörredeli, peent nööri ja hea vibu ning hiilime nendega templimüüri 
juurde, sinna, kus ei ole valvet. Teie aitate mul sellest üle ronida. Ma võtan need 
ostetud asjad endaga kaasa ja teen kulli häält, mille järgi Zopyros mu kohe ära tunneb, 
sest poisikestena jahil käies huiklesime just niimoodi vastastikku. Nööri seon noole 
külge ja lasen selle Zopyrose aknasse — ma taban alati! Siis hüüan talle, et harutagu 
ta nöör lahti ja lasku ots alla. Selle otsa külge seon ma nöörredeli, mille Zopyros 
nööriga üles tõmbab ja raudnaela otsa kinnitab, mille muidugi ka ühes redeliga peab 
üles saatma. Siis ronib ta redelit mööda alla, tormab koos minuga müüri juurde, mille 
taga te paadiga ootate. Me ronime seejärel teie redeli abil, mis peab seal valmis 
olema, üles müürile ja hüppame paati, ning Zopyros on päästetud.» 

«Tore, tore!» hüüdis Bartja. 


«Aga väga ohtlik!» lisas Syloson. «Kui meid pühal väljal tabatakse, ootab meid 
ränk karistus. Preestrid peavad seal öösiti saladuslikke riitusi, mida keegi ei tohi pealt 
näha.» 

«Aga nüüd kohe asja juurde,» hüüdis Dareios, «me peame kellegi kõigepealt 
Theopompose juurde saatma, et ta üüriks meile kiire trieeri ja seaks selle kohe 
sõidukorda. Teated Kambysese sõjaks valmistumisest on jõudnud juba siia, meid 
peetakse kindlasti salakuulajateks ning Zopyrost ja ta vabastajaid hakatakse kõige 
suurema innuga taga ajama. 

Sina, Bartja, pead minema Theopompose juurde, talle meie palve edasi andma, ja 
veel täna pead sa Sapphoga abielluma, sest juba homme, sündigu mis tahes, peame 
Naukratisest kaduma. Ei mingit vasturääkimist, mu sõber, 

mu vend! Sina pead kogu meie ettevõtte juures jääma üksnes tegevusetuks 
pealtvaatajaks. Mina leiutasin selle plaani ega luba, et seda keegi teine täidaks. 
Homme näeme jälle, sest Ahuramazda kaitseb meie head sõprust!» 

Kaua kõhkles Bartja, kas tohib sõpru hädaohtu jätta, andis viimaks siiski nende 
ühistele palvetele järele ning läks jõe äärde, et üürida seal paat Naukratisesse sõiduks, 
kuna teised läksid põgenemiseks tarvilikke asju hankima. 

Et jõuda kohani, kus seisid paadid, pidi kuningapoeg Neithi templist mööduma. 
See ülesanne ei olnud kerge, sest rahvas oli suurte salkadena jumalakoja ette 
kogunenud. Kui ta oli jõudnud trügida juba obeliskideni, mis seisid mõlemal pool 
lippudega kaunistatud templiväravat, peeti ta kinni templiteenrite poolt, kes hoidsid 
protsessiooniteed lahti. Suured väravad avati ning Bartja, kes oli vägivaldselt rahva 
esimestesse ridadesse tõugatud, nägi templist uhket protsessiooni väljuvat. Ta silmas 
korraga nii palju tuttavaid nägusid, et ei märganudki, kuidas oli suures rahva- 
tungluses laiaäärelise kaabu kaotanud. Kahe ta selja taga seisva joonia sõduri jutust 
sai ta niipalju aru, et Amasise perekond pidi templis viibima, et seal sureva vaarao 
eest palvetada ja ohverdada. 

Protsessiooni ees sammusid pidulikus rüüs või pantrinahkades preestrid. Nendele 
järgnesid hoovkondlased, käes pikad kuldsauad, mille otsa olid kinnitatud 
paabulinnusuled ja lootosed. Siis ilmusid pastofoorid, üks neist kandis seljas Isise 
püha looma, kuldlehma. Kui rahvas selle püha looma ees oli kummardunud, lähenes 
toredas preesterlikus rüüs kuninganna, temale järgnesid vähemtoredas rüüs 
ülempreestri abikaasa, tütar ja õde... Siis tuli hiilgavas piduornaadis troonipärija. 
Tema järel kandsid neli noort valges rüüs preestrit lahtisel kandetoolil Tachotit, 
Amasise ja Ladice tütart ning Nitetise valeõde. Haige neitsi põsed olid ärevusest ja 
suvisest kuumusest kergelt roosad. Ta sinised silmad olid märjad ning nende pilk oli 
kinni sistrumil, mida ta nõrgad, kõhnunud käed vaevu hoida suutsid. 

Kaastundeümin kostis rahva suust, kui ilus haige nähtavale ilmus; mõnigi silm 
läks märjaks ning Tachot näis rahva kaastunnet märkavat, sest ta tõstis oma silmad 
sistrumilt ja vaatas sõbralikult ning tänulikult rahvahulga poole. Siis äkki kadus puna 
ta põsilt ning kullast instrument kukkus klirinal protsessioonitee kividele üsna Bartja 
jalgade ette. Noormees aimas, et ta oli ära tuntud, ning kõhkles silmapilgu, kas ta ei 
peaks end rahva sekka peitma; kuid see kõhklus kestis ainult mõne silmapilgu ja juba 
võitis suursugusus kartuse. Välkkiirelt haaras ta maast sistrumi ja ulatas selle vaarao 
tütrele, pelgamata end ära anda. 

Tachot vaatas talle küsivalt otsa, enne kui võttis pakutava vastu, ja sosistas siis 
ainult Bartjale kuuldavalt: 

«Kas sa oled Bartja? Sinu ema nimel küsin ma, kas sa oled Bartja?» 

«Jah olen,» vastas Bartja niisama tasa, «mina olen Bartja, su sõber!» 


Rohkem midagi ei saanud ta öelda, sest juba surusid templiteenrid ta 

173 

muu rahva hulka tagasi. Kui ta jälle oma endisel kohal seisis, nägi ta, et Tachot, 
kelle kandjad hakkasid uuesti liikuma, vaatas veel kord ta poole. Tachoti põsed olid 
jälle roosakad ning ta läikivad silmad otsisid Bartjat. Bartja ei pööranud oma pilku 
ära, kummardas seejuures teist korda, et üles võtta lootoseõit, mille Tachot talle maha 
oli visanud, ning tegi siis jõuga endale läbi rahvahulga teed, sest juba oli ta üldist 
tähelepanu äratanud. 

Veerand tundi hiljem istus ta paadis, mis viis ta Naukratise poole. Ta mure 
Zopyrose pärast oli kadunud, ta pidas teda juba niisama hästi kui päästetuks. 
Hoolimata hädaohtudest tundis ta oma südames imelist rahulolu, ja ei teadnud isegi 
miks. 

Mõni tund peale seda suri Tachot verejooksu tagajärjel ning sama päeva õhtul 
abiellusid Bartja ja Sappho kodusel viisil ja ilma mingi pidulikkuseta Rhodopise 
majas. 

Ka Dareiose ja Sylosoni ettevõte õnnestus, ja järgmisel hommikul olid nad koos 
päästetud Zopyrosega juba Rhodopise juures, kust kõik pärslased ühes Sapphoga 
suurele kreeka trieerile astusid ning oma kodumaale purjetasid. 


XXVIII. 


Efesoses olles sai noor abielupaar teate Amasise surmast. Sealt viis teekond nad 
esiteks Babüloni, siis Pärsia provintsi Pasargadaesse. Nüüd ootasid neid Kassandane, 
Atossa ja Kroisos. Esimene oli tundnud tungivat soovi enne Egiptuse sõjakäiku, 
millega ta pidi kaasa minema, oma kadunud mehe hauasammast näha, mis Kroisose 
jutu järgi alles äsja oli valminud. Kassandane, kellele Nebenchari kunst oli 
silmanägemise tagasi andnud, oli mõjusast hauasambast vaimustatud ning viibis iga 
päev tunde iluaias, mis oli rajatud samba juurde. 

Kyrose hauasammas koosnes hiiglasuurtest marmorplokkidest tehtud sarkofaagist, 
mis seisis nagu mingi maja kuueastmelisel alusel. Sarkofaagi sisemus moodustas kui 
toa ning seal olid peale kullast kirstu, milles puhkasid koertest, hüäänidest ja teistest 
kiskjatest järele jäänud Kyrose jäänused, hõbedane voodi ja hõbedane laud, millel 
seisid kuldpeeker ja muud tarvilikud söögi- ja jooginõud. 

Ehitise kõrgus oli nelikümmend jalga. Seda ümbritsesid varjurikkad paradiisid ja 
sammaskäigud, mis olid teostatud Kroisose näpunäidete järgi. Keset paradiisiaasa oli 
elumaja preestrite tarvis, kes pidid valvama monumenti. 

Eemal paistis Kyrose loss, milles kadunu korralduse järgi tulevased 

Pärsia kuningad igal aastal vähemalt mõne kuu pidid elama. Selles kindluse moodi 
ehitises oli ka riigi varakamber. 

Kassandane tundis end siin mäestikuõhus väga hästi ning nägi ršõmuga, kuidas ka 
Atossa hakkas ilusas vaikses kohas unustama oma kurvameelsust, mis teda oli 
vallanud Nitetise surmast ja Dareiose ärasõidust saadik. Sappho sai õige varsti oma 
uue ema ja õega sõbraks ning lahkus, nagu nemadki, ilusast Pasargadaest 
vastumeelselt. 

Dareios ja Zopyros olid jäänud suure sõjaväe juurde, mis kogunes Eufrati 
madalikule, ning ka Bartja pidi enne selle liikumahakkamist Babüloni tagasi jõudma. 


Kambyses ratsutas oma kojutulevale perekonnale vastu ning oli väga imestunud 
oma noore vennanaise ilust, ent Sappho tundis mingit loomuvastast hirmu oma 
mehevenna ees, nagu ta sellest Bartjale rääkis. 

Kuningas oli mõne kuu jooksul kõvasti muutunud. Ta juba ennegi ebasõbralik 
nägu oli nüüd rohke veini tarvitamise tagajärjel inetuks muutunud ja punakaks 
tõmbunud. Ta tumedad silmad olid säilitanud küll endise leegi, kuid tuhmima kui 
varem. Ta muidu ronkmustad juuksed ja habe, mis nüüd halliks läinud, olid kuidagi 
korratute salkudena ümber ta peaja lõua, kuna uhke triumfeeriva naeratuse asemele 
olid ilmunud sügavad kannatusekortsud ja mingi halastamatu vali ilme. 

Ainult siis, kui ta oli purjus, ja seda oli ta viimasel ajal pidevalt, kuuldi teda 
naervat, aga muidu oli ta morn ja osavõtmatu. 

Naistest ei hoolinud ta nüüd nagu varemgi üldse, ning jättis Egiptuse sõjakäigule 
minnes oma haaremi Susasse, samal ajal kui kõik ta hoov-kondlased oma 
lemmiknaised ja lõbutüdrukud ühes vedasid. Hoolimata kõigest ei võinud keegi 
kaevata, et ta oleks olnud ülekohtune; ta oli muutunud veelgi fanaatilisemaks 
õigusemõistjaks, kes ettetulnud eksimusi äärmise valjusega karistas. Kui talle näiteks 
tehti kord teatavaks, et keegi Sisamnese-nimeline kohtumõistja on raha eest teinud 
vale otsuse, laskis ta õnnetul naha elusalt maha nülgida ja sellega kohtunikutooli 
pealistada; siis määras ta hukatu poja isa asemele kohtumõistjaks ning sundis teda 
selle koleda toolipealse ära sööma. Sõjamehena oli ta kogu aeg väsimatu ning juhtis 
väeõppusi Babüloonia tasandikul äärmise korranõudlikkuse ja täpsusega. 

Peale uusaasta pühitsemist pidi suur sõjavägi liikuma asuma. Pidustused olid 
Kambysese käsul suurejoonelised ning peale nende lõppu ratsutas ta kohe sõjaväe 
juurde, kus kohtas oma õnnest säravat venda; vend ütles talle ta rüüd suudeldes, et ta 
saab peagi õnnelikuks isaks. Kuningas värahtas selle teate juures, ei vastanud vennale 
sõnagi, jõi õhtul end meelemär-kusetuks ja kutsus järgmisel hommikul enda ette 
targad ja preestrid, et neile üht küsimust esitada. 

«Te mäletate,» algas ta, «et mulle toona unenägu seletades ütlesite, et Atossa 
sünnitab riigile tulevase kuninga. Kas ma teen jumalate tahtmise vastaselt, kui võtan 
enda õe naiseks ja teen tõeks, mida unenägu ennustas?» 

Preestrid ja targad pidasid lühikest aega nõu, siis heitis ülempreester Oropastes 
enda kuninga jalgade ette ja sõnas: 

«Meie ei arva, et sa talitaksid selle abieluga jumalate tahtmise vastu, sest esmalt 
on kombeks, et pärslased naituvad oma sugulastega, teiseks ei seisa seaduses kirjas, et 
abielu õega on keelatud, küll seisab seal üleval, et kuningas võib teha, mis talle 
meeldib. Selle kohaselt talita ka sina!» 

Kambyses jagas tarkadele hinnalisi kingitusi, andis Oropastesele enda asemikuna 
suured volitused kätte ning teatas kohkunud emale, et mõtleb naituda oma õega, 
niipea kui ta Egiptuse sõjaretkelt tagasi jõuab. 

Lõpuks hakkas vägi liikuma — seda oli enam kui kaheksasada tuhat meest — 
ning kahe kuu pärast jõuti Süüria kõrbesse, kus araabia suguharud hakkasid Phanese 
lepingu kohaselt sõjaväge veega varustama. 

Foiniikiasse Akko sadamasse hakkasid samal ajal kogunema pärslaste valitsuse 
alla kuuluvate süürlaste, foiniiklaste ja joonlaste laevad, samuti Phanese poolt 
liitlasteks kutsutud küproslaste ja samoslaste alused. Viimaste laevadega juhtus 
omapärane lugu. Polykrates nägi pärslastele abilaevastiku saatmises soodsat juhust 
vabastada end kõigist kodanikest, kes ei olnud rahul ta ainuvalitsusega. Seepärast 
laskis ta neljakümne trieeri meeskonnad koostada kaheksast tuhandest vastasrindlasest 
ning Saatis nad pärslaste juurde palvega, et ühtki neist enam tagasi ei lastaks. 


Niipea kui Phanes sellest kuulis, hoiatas ta Polykratese vastasrindlasi, kes selle 
asemel et Egiptuse vastu minna, pöörasid trieerid ümber, purjetasid tagasi Samosele ja 
püüdsid Polykratest kukutada. Aga nad said maalahingus lüüa ja põgenesid Spartasse, 
et sealt abi türanni vastu leida. 

Terve kuu enne Niiluse veetõusu seisis pärslaste vägi egiptlastega Pelu-sioni all 
vastakuti. Kõik Phanese ettenägelikud korraldused olid suurepäraselt õnnestunud. 
Suure sõjaväe retk läbi kõrbe, mis muidu tuhandeid elusid oleks nõudnud, läks 
seekord tänu araablastele väikeste kaotustega, sest nood täitsid kõik oma lubadused. 
Samuti lubas soodus kuiv aastaaeg pärslastel hõlpsasti Egiptusse tungida. 

Kuningas oli väga lahke oma hellenist sõbra vastu ning noogutas rõõmsalt pead, 
kui too talle kord ütles: 

«Ma olen märganud, et sa oled oma ilusa sõbranna surmast saadik vähem rõõmus 
kui varem. Mehisele mehele ongi sobiv kaua leina kanda, kuna naine oma valu 
tormilisemalt, kuid kiiremini üle elab. Ma mõistan hästi sinu tundeid, sest ka mina 
kaotasin oma armsama. Täname siis ühiselt jumalaid, et nad on meile andnud parima 
rohu valu vastu — võitluse ja kättemaksu!» 

Phanes saatis valitsejat ta käigul sõdurite juurde ja ka söömingutel. Oli lausa 
imeteldav, millist mõju Phanes sellele tigedale mehele suutis avaldada. Pruukis 
ateenlasel ainult kuninga läheduses viibida, kui too muutus kohe palju lahkemaks ja 
tihti küllalt lõbusakski. 

Kui Pärsia väge võis nimetada tohutu suureks, siis Egiptuse oma ei 

olnud sugugi väike. Nende laager oli üles löödud Pelusioni müüride alla, mis juba 
vanast ajast oli olnud Egiptuse piirikindlus, kaitseks idapoolsete rahvaste rünnakute 
eest. Pärslased arvasid vaarao väe umbkaudseks suuruseks kuussada tuhat meest. 

Psametiku lipu alla olid kogunenud peale suure arvu sõjavankrite, kolmekümne 
tuhande kaaria ja joonia sõduri kakssada viiskümmend tuhat kallaadi, sada 
kuuskümmend tuhat hermotüboslast, kakskümmend tuhat ratsanikku ning palju 
abiväge (viiskümmend tuhat meest), kellest silmapaistvam oli vana sõjakuulsus 
liibüalane Mashavasha, ning rohkelt etiooplasi. 

Jalavägi oli jagatud rügementidesse ja teistesse osadesse ning olenevalt 
koosseisust mitmekesiselt relvastatud. Seal olid raskete kilpide, piikide ja odadega 
sõjakirve- ning mõõgamehed, väiksemate kilpide ja nuiadega viskajad ja sõjaväe 
peamass, kütid, kelle vinnastamata vibu ulatus maast pea kõrguseni. Ratsanikel olid 
ainult tähekujulised nuiad, sõjavankrite sõdurid, kes kuulusid eelistatumasse sõdurite 
kasti, olid uhketes rüüdes ning kulutasid suuri summasid toredatele hobuseriistadele ja 
vankrite kaunistamiseks. Nende kõrval seisid vankrijuhid, kes tegutsesid lahingus 
ainult vibu, sõjakirve ja odaga. 

Pärslaste jalavägi ei olnud palju suurem kui egiptlaste oma, ent asiaatide ratsavägi 
ületas Niiluse oru elanikkude oma umbes kuus korda. 

Niipea kui mõlemad väehulgad juba vastakuti seisid, laskis Kambyses Pelusioni 
laia lagendiku puhastada puudest ja mätastest ning tasandada liivaküngastest, mida oli 
siin ja seal, et ratsanikel ja sõjavankreil oleks hea liikuda. Phanes aitas lahinguplatsi 
täpse tundmisega igati sellele kaasa ning ta koostatud plaan ei leidnud heakskiitu 
mitte ainult Kambysese ja väepealiku Megabazose, vaid ka kõigi Ahhemeniidide 
poolt. 

Peale nõupidamise lõppu palus ateenlane veel kord sõna ja ütles: 

«Nüüd võin teie uudishimu ka nende kinniste vankrite suhtes rahuldada — need 
on täis loomi, seal on viis tuhat kassi! Teie naerate, aga ma kinnitan teile, et need 
loomad on meile kasulikumad kui sada tuhat mõõgameest. Paljud teist on kuulnud 


egiptlaste ebausust, et nad ennem surevad, kui tapavad kassi. Ma ise pidin kord 
sääraste neljajalgsete uputamise tõttu peaaegu oma elu jätma. Seda meenutades 
lasksin kõik Küprose, Samose, Kreeta ja Süüria kassid kinni püüda. Nüüd ma teen 
teile ettepaneku need kassid nende sõdurite kilpide külge siduda, kes seisavad puht- 
Egiptuse väeosade vastas. Ma vean- kihla, et iga tõeline egiptlane ennem põgeneb 
lahinguväljalt, kui oma noole püha looma pihta laseb.» 

Märisev naer kõlas vastuseks sellele ettepanekule, mis lühikese kaalumise järel 
kohe täideti: Kambyses laskis nupukal hellenil oma kätt suudelda, tegi talle suure 
kingituse ning soovitas tal mõne tähtsa Ahhemeniidi tütrega abielluda. Siis kutsus ta 
Phanese õhtusöömingule. Phanes vabandas, et peab üle vaatama endale veel vähe 
tuttavad joonia väesalgad, ning läks oma telki. 

Uksel leidis ta oma orja kellegi habetunud, kaltsudes ja musta vanamehega 
kaklemas, kes nõudis tungivalt Phanese jutule. Phanes pidas vanameest mõneks 
kerjuseks ja viskas talle kuldtüki. Aga too ei kummardunud sugugi rikkalikku andi 
võtma, vaid hüüdis: 

«Mina olen Aristomachos Spartast!» 

Phanes tundis nüüd ära kohutavalt muutunud sõbra, viis ta telki, laskis ta jalgu 
pesta, pead õlitada ning andis talle kehakinnituseks liha ja veini. Siis võttis ta räbalad 
näljast kõhnaks jäänud sõbra seljast ning andis talle selga oma uue rüü. 

Aristomachos laskis sel kõigel vaikides toimuda. Alles siis kui ta heast kõhutäiest 
ja karastavast veinist oli uut jõudu saanud, vastas ta elavalt ateenlase küsimustele, 
millest selgus järgmist: 

Kui Psametik oli lasknud Phanese väikese poja tappa, oli Aristomachos ta juurde 
seletust nõudma läinud, öeldes, et ta lahkub jalamaid Amasise teenistusest, kui 
Phanese tütart vabaks ei lasta ning poisi kadumise kohta rahuldavat seletust ei anta. 
Troonipärija oli lubanud asja üle järele mõelda. Kui spartalane kaks päeva hiljem öö 
ajal mööda Nulust Memphise poole sõitis, tormasid ta kallale etioopia sõdurid, võtsid 
ta kinni ja viskasid seotult kuhugi laevaruumi. Laev purjetas mitu päeva ja ööd, kuni 
jäi kuhugi tundmatu kalda juurde ankrusse. Nüüd vabastati vang ning viidi kõrvetava 
päikese all läbi kõrbe ida poole. Varsti jõuti mäestikuni, mille jalamil oli palju 
hütikesi, kus elasid käsist ja jalust aheldatud inimesed, kes igal varahommikul maa- 
alustesse kaevandustesse kullamulda taguma ja välja vinnama saadeti. Mõned neist 
inimestest olid olnud siin viletsu-sepesas juba üle neljakümne aasta ning paljud surid 
enneaegu kõrvetava kuumuse ja raske töö tõttu. 

«Minu kaaslased,» jutustas Aristomachos, «olid osalt surmamõistetud ja 
armuandmise järel kivimurdu saadetud mõrtsukad, osalt äraandjad, kelle keeled olid 
ära lõigatud, osalt vaaraole kardetavad mehed nagu mina. Kolm kuud olin ma seal 
ennekuulmatult raskel tööl ning mu elu hoidis alles ainult suur igatsus oma 
vaenlastele kätte maksta. Siis tahtsid jumalad, et Hathori pidustuste ajal, mis on 
Egiptuses nõnda kombeks, jõid vahid end täis ja jäid raskesse unne ega märganud, 
kuidas ma põgenesin ühe noore juudiga, kel oli käsi otsast raiutud, sest ta oli kaupa 
müües valesti kaalunud. Zeus ja selle noormehe suur jumal olid meile abiks, et me 
pääsesime tagaajajate küüsist, kelle hääli me tihti üsna endi lähedal kuulsime. 

Põgenemisel valvuri tagant võetud vibuga muretsesin toitu. Kus metsloomi 
polnud, seal närisime juurikaid, puuvilju ja sõime linnumune. Päikese ja tähtede järgi 
aimasime oma teed. Me teadsime, et Punane meri ei ole neist kullakaevandustest mitte 
kaugel ja et me oleme Memphisest lõuna pool. Varsti jõudsime mere äärde ja 
ruttasime väsimatult põhja poole. Lõpuks sattusime kokku sõbralike meremeestega, 
kes meid nõnda kaua 


178 

toitsid, kuni tuli üks araabia laev, mis võttis minu ja juudi peale; juudi noormees 
tundis nende meremeeste keelt ja nad tõid meid Ezeongeberisse Edomis. Seal 
kuulsime, et Kambyses on parajasti suurel sõjakäigul Egiptuse vastu, ning tulime 
Härmasse ühes amaleki ratsanikega, kes olid teel pärs-lastele appi. Sealt rändasin 
Pärsia väe kannul siia Pelusioni, kus kuulsin, et sina oled suurkuninga väejuhiks 
saanud. Ma olen pidanud oma vannet ning seisnud Egiptuses elavate hellenite huvide 
eest, aga nüüd on järg sinu käes vana Aristomachost aidata ning võimaldada talle 
seda, mille järele ta igatseb — oma tagakiusajatele kätte maksta!» 

«Selle võimaluse pead sa saama!» hüüdis ateenlane ja surus rauga kätt. «Ma 
panen su raskeltvarustatud mileetoslaste pealikuks, ja sa võid meie vaenlasi hävitada 
niipalju kui kulub! 

Kuid sellega ei ole mu võlg sulle veel kaugeltki tasutud ning ma tänan jumalaid, et 
nad lubavad mul juba praegu öelda sinu rõõmustamiseks mõned sõnad. Mõni päev 
peale su kadumist jõudis Spartast Naukratisesse aulaev, mida juhtis su enda poeg, et 
sind kui kahe kuulsa olümpiavõitja isa pidulikult kodumaale tagasi viia.» 

Seda kuuldes lõid rauga liikmed värisema, ta silmad täitusid pisaraist, ta huuled 
ümisesid tasast palvet. Siis lõi ta endale otsaette ja hüüdis väriseval häälel: 

«Nüüd siis läheb see täide, nüüd saab see tõeks! Andesta mulle, Phoibos ' 
Apollon, kui ma sinu preestri sõnades kahtlesin! Mida ennustas oraakel? 

Korra, kui ratsutav salk lumemäestiku tippudelt laskub 

orgu, kus voolavad jõeveed üle laiuva maa, 

kõhklev sind juhtigu paat koduväljule alla, kus puhkust 

rännakust roidund ja ramb saab rahunurmedel jalg; 

korra, kui ratsutav salk lumemäestiku tippudelt laskub, 

keelduse taandada võib suur kohutkuulutav Viis. 

Nüüd täitub see, mida jumal mulle tõotas. Nüüd võin ma kodumaale tagasi minna. 
Aga enne tõstan ma käe ning palun Diket, igavesti valitsevat õigusejumalannat, et ta 
ei keelaks mulle kättemaksurõõmu!» 

«Homme koidab tasumise päev!» hüüdis Phanes, ühinedes rauga pal-veüminaga. 
«Homme teen ma oma pojale surmaohvri ega puhka enne, kuni Kambyses ei ole minu 
poolt teritatud nooltega tabanud Egiptust südamesse! Tule nüüd, mu sõber, ma viin su 
kuninga juurde. Üks sinusugune mees on rohkem väärt kui terve hulk egiptuse 


sõdureid!» 
> 


Saabus öö, aga pärsia sõdurid seisid täies varustuses oma kohtadel, sest 
kindlustamata laagri tõttu tuli karta vaenlase ootamatut rünnakut. Jalaväelased 
toetusid kilpidele ja piikidele, kuna ratsanikud istusid vahitulede 

ääres, saduldatud hobused käeulatuses. Kambyses vaatas oma vägesid üle ning 
ergutas neid oma tervitustega. Ainult väesüdamik ei olnud veel paigal, sest see 
koosnes pärsia ihukaitsest ja kuninga sugulastest, kes harilikult temaga koos vaenlase 
vastu tormasid. 

Phanese käsul olid puhkama läinud ka Väike-Aasia kreeklased. Ateenlane tahtis 
oma sõjamehed värsketena hoida ning oli ise nende asemel valves. Joonlased olid 
Aristomachose võtnud vastu rõkkavate rõõmuhüüetega ning kuningaski oli teda 
sõbralikult tervitanud. 

Kui siis leekiv Mithra hommikul tõusis ning kui öö sünged vaimud olid oma 
koobastesse peitu pugenud, süüdati hiiglasuur ohvrituli, millesse nii preestrid kui ka 


kuningas heitsid suure hulga häid lõhnaaineid. Siis tõi Kambyses ohvri ning palus 
kõrgele tõstetud kera hoides võitu ja kuulsust. Siinsamas lausus ta ka pärslaste 
sõnumi: «Ahuramazda, aitaja ning juht.» Ning asus siis oma kaardiväe etteotsa, mille 
tiaarad olid pärgadega kaunistatud. Ka hellaslased tõid oma ohvri ja hõiskasid rõõmu 
pärast, kui preestrid teatasid, et märgid näitavad võitu. «Tõuse!» kõlas nende sõnum. 

Ka egiptlased olid päeva alustanud ohverdamise ja palvetamisega jiing end 
lahingukorda seadnud. 

Vägede keskosa pidi juhtima Psametik, uus vaarao; ta sõitis kullast vankris, käes 
kullast vibu. Psametiku hobused olid purpursete katetega kaunistatud ning kandsid 
peas jaanalinnusulgi. 

Keskmest vasemal pool pidid võitlema hellase ja kaaria sõdurid. Ratsavägi seisis 
mõlemal välisel tiival, kuna egiptuse ja etioopia jalavägi pidi võitlema tiibade ja 
keskme vahel. 

Psametik sõitis julgustades ja tervitades oma väeridade juurde ning jäi lõpuks 
hellenite ette seisma, et öelda neile järgmist: 

«Ma rõõmustan teid, sangareid, oma võitlejate ridades nähes. Teie vahvus 
Zypemis on mul meeles ja ma krooniksin suurima heameelega teie pead ka nüüd 
võidupärgadega! Ärge kartke, et kui meie oma vaenlase võidame, et ma teie vabaduse 
ja õigused ära võtan. Laimajad on teile seda kõrva sosistanud, aga mina kinnitan teile, 
et ma pean nii teid kui ka teie järeltulijaid võidu puhul meeles ja tõstan nad oma 
troonitugedeks. Mõelge sellele, et teie ei võitle täna mitte ainult minu, vaid ka oma 
kodumaa vabaduse eest! On ju päevaselge, et kui Kambyses saab oma pihku Egiptuse, 
ei lepi ta ainult sellega, vaid sirutab oma käed ka ilusa Hellase ja selle saarte järele. 
Mul ei pruugi meelde tuletadagi, et need jäävad minu maa ja nende teie kodumaa 
osade vahele, mis juba pärslaste ikke all ägavad. 

Teie hüüded tõendavad, et mul on õigus. Kuid ma palun teid veel mind silmapilgu 
kuulda, sest minu kohustuseks on nimetada ühe mehe nime, kes pole mitte ainult 
Egiptuse, vaid ka oma kodumaa suure varanduse eest Pärsia suurkuningale maha 
müünud. See mees on Phanes! Te ei peaks vihaselt urisema, sest ma vannun teile, et 
see mees on Kambysese käest kulda vastu võtnud, et selle eest juhtida ta vägesid mitte 
ainult 

180 

Egiptusse, vaid ka oma kodumaa väravasse. See mees tunneb maad ja rahvast ning 
on kulla eest kõigeks valmis! 

Kas näete, kuidas ta seal kuninga ümber lipitseb, ta jalge ette end põrmu heidab? 
Kas see on mõni hellen? Ma olen kuulnud, et kreeklased ainult endi jumalate ees 
põrmu langevad. Aga muidugi, kes on müünud oma isamaa, see ei ole ju enam oma 
isamaa poeg. Kas olete minuga nõus? Te annate mulle õiguse? Teil on häbi seda 
alatut meest oma kaasmaalaseks pidada? Olgu, ma annan teie kätte ta tütre, keda ma 
seni olen pandiks hoidnud. Võtke ta nüüd endile ja tehke temaga, mis tahate. Kau- 
nistage teda roosidega või kummardage ta ees, kuid pidage meeles, et laps kuulub 
mehele, kes on häbistanud helleni nime, kes on andnud ära oma ja sellega ka teie 
kodumaa!» 

Hellenite ridadest kuuldus nende sõnade puhul vihaseid hüüdeid ja sõdurid võtsid 
väriseva lapse endi kätte. Keegi sõdureist tõstis lapse kõrgele üles, et näidata seda 
isale, kes pidi teda selgesti nägema, sest ta oli neist ainult noolelennu kaugusel. Siis 
hüüdis keegi egiptlane, kel oli kole kõva hääl ja kes sai sellega hiljem kuulsaks: 

«Vaata, ateenlane, kuidas siin maal ostetavaid äraandjaid karistatakse!» 

Nüüd võttis keegi kaaria sõdur veinikannu, mille vaarao poolt kingitud sisu oli 
nad purju pannud, lõi oma mõõga lapsele rinda ning laskis ta verel veininõusse 


voolata, millest ta hakkas jooma suurte sõõmudega, nõnda et soolasambaks muutunud 
isa pidi seda nägema. Nagu meeletud tormasid ka teised sõdurid veinikannu kallale ja 
kaanisid sealt verist jooki. 

Sel silmapilgul laskis Psametik pidulikult esimese noole pärslaste poole. 

Sõdurid viskasid lapse laiba maha ja alustasid verest joobnutena võit-luslaulu ja 
tormasid egiptlastest kaugel ees taplusse. 

Aga ka pärslaste read asusid nüüd liikvele ning Phanes tormas valust ja vihast 
kihutatuna oma raskeltvarustatud meestega nendesamade barbaarsete kaasmaalaste 
kallale, kelle armastuse ta arvas oma kümneaastase seltsimeheliku sõprusega ära 
teeninud olevat. 

Kui päike oli juba lõunasse tõusnud, näis sõjaõnn egiptlaste poolele kalduvat. Aga 
kui päike oli loojumas, olid pärslased võidukad, ent kui täiskuu ilmus taevasse, 
põgenesid egiptlased metsiku hirmuga lahinguväljalt ning hukkusid kas Pelusioni 
soodes, Niiluse voogudes, mis neist soodest läbi voolasid, või asiaatide mõõga läbi. 

Kakskümmend tuhat pärslast ja viiskümmend tuhat egiptlast täitsid oma laipadega 
verist pori mere ääres, kuna haavatuid, uppunuid ja vange ei oleks jõutud lugedagi. 
Psametik oli viimne põgeneja ning pääses kergesti haavatuna tugeva hobuse seljas ja 
ainult tuhande mehega Niiluse teisele kaldale ning kindlustas end püramiididelinnas 
Memphises. 

Egiptuse teenistuses olevaist kreeka sõdureist olid ainult vähesed ellu jäänud, 
nõnda hirmsasti oli tasujanuline Phanes oma joonialastega surma ja hukatust nende 
ridades külvanud. Kümme tuhat kaarialast sattus pärslaste kätte vangi. Oma lapse 
mõrtsuka tappis Phanes iseenda käega. 

Ka Aristomachos oli hoolimata oma puujalast tapluses imet teinud. 

Kuid tal ei õnnestunud siiski, nagu ta sõbralgi, Psametiku lähedusse pääseda, 
et talle oma käega kätte tasuda. 

Kui võit oli otsustatud ja pärslased rõõmuhõisete saatel laagrisse tagasi tulid, 
võtsid neid seal vastu Kroisos, preestrid ja laagrit kaitsma jäänud sõdurid, ning nüüd 
ohverdati ja tänati jumalaid suure võidu eest. 

Järgmisel hommikul kutsus kuningas kõik väepealikud kokku ja jagas neile 
igaühele vahvuse järgi aumärke, kalleid riideid, kuldkette, sõrmuseid, kaunistatud 
pidemete ja tuppedega mõõku, kalliskividest tähti ning laskis sõdurite sekka kulda ja 
hõbedat loopida. 

Egiptlaste pearünnak oli kuninga poolt juhitava keskosa vastu olnud nõnda äge, et 
kaardivägi oli juba peaaegu põgenemas, kui Bartja oma ratsanikega õigel ajal kohale 
jõudis, vankuma löönud ridu julgustas, ja nagu lõvi võideldes päeva lõpus lahingu 
saatuse otsustas. 

Pärslased võtsid ta vastu tugevate rõõmuhüüetega ning nimetasid teda «Pelusioni 
võitjaks» ja «õilsaimaks Ahhemeniidiks». 

Need hüüded kajasid kuninga kõrvus ja täitsid teda sügava vihaga. Ta oli 
võidelnud nagu hiiglane, pannud oma elu pidevalt kohutava rünnaku ajal kaalule, kuid 
sellest hoolimata oleks ta võinud lahingu kaotada, kui see poisike poleks talle võitu 
kinkinud. Ta vend, kes oli olnud ta armuõnne kadumise kaudseks põhjuseks, võttis 
nüüd temalt ära poole sangarikuul-susestki. Kambyses tundis, et ta vihkab Bartjat, 
ning ta käed tõmbusid rusikasse, kui ta nägi noore sangari heast enesetundest säravat 
nägu. 

Phanes lebas haavatuna oma telgis ning ta kõrval lamas hingevaakuv 
Aristomachos. 


«Oraakel siiski valetas,» pomises spartalane. «Ma suren ega näe iialgi oma 
kodumaad!» 

«Ei, ta räägib õigust,» vastas Phanes, «kuidas kõlasid püütia viimased sõnad? 

Korra, kui ratsutav salk lumemäestiku tippudelt laskub, 

keelduse taandada võib suur kohutkuulutav Viis. 

Mõistad sa nende sõnade mõtet? Ta mõtleb sellega Charoni paati, mis viib sinu su 
viimsele kodumaale, kõikide rändajate suurde puhkepaika, Hadese riiki.» 

«Jah, sul on õigus, sõber, ma olen sinna minemas!» 

«Mina lähen Hellasesse, kui terveks saan, ning viin su pojale sõnumi, et sa surid 
sangarisurma, et sind kanti võitlusväljalt kilbil hauda.» 

«Tee seda ja anna talle mu kilp, mida ta hoidku oma isa mälestuseks alles. Mul ei 
ole tarvidust teda tublidusele kutsuda.» 

«Kas ma pean ütlema ka Psametikule, kui me ta vangi võtame, et sinagi mängisid 
oma osa ta kukutamisel?» 

«Ei, ta nägi mind, kui põgenes, ning ta kohkus sellest ootamatusest nõnda 
hirmsasti, et pillas vibu käest. Ta sõbrad pidasid seda põgenemise märguandeks ja 
pöörasid hobused ümber.» 

«Jumalad hukutavad selle alatu ta enese häbitegude läbi. Psametik kaotas julguse, 
kui nägi, et isegi vaimud on ta vastu võitlemas.» 

«Tal oli ka elavatega küllalt tegemist! Pärslased võitlesid hästi. Aga sellest 
hoolimata oleks lahing olnud kaotatud, kui mitte ratsakaardiväge ja meid poleks 
olnud.» 

«Täiesti kindel.» 

«Zeus, ma tänan sind!» 

«Sa palvetad?» 

«Ma tänan jumalaid, et nad lasevad mul surra vabana murest kodumaa tuleviku 
pärast. Need pärslaste kokkuaetud massid ei ole Hellasele hädaohtlikud. Hei, arst, 
millal ma suren?» 

Arst naeratas valusalt ja osutas nooleotsale, mis paistis haavatu rinnast: 

«Ainult mõne tunni võid sa veel näha päikesevalgust, vahva sangar! Niipea kui 
ma eemaldan nooleotsa su haavast, heidad sa hinge.» 

Spartalane tänas arsti, ütles Phanesele «ela hästi», palus tal tervitada Rhodopist, 
ning enne kui keegi sai teda segada, tõmbas ta kindlal käel nooleotsa oma rinnast. 


Mõni silmapilk hiljem oli Aristomachos lahkunud. 
ka 


Samal päeval saatis Kambyses saatkonna Memphisesse, et teha vaaraole ettepanek 
alla anda. Kuningas ise järgnes saatkonnale sõjaväega, millest ta ühe osa Megabazose 
juhatuse all oli Saisi vallutama saatnud. 

Heliopolises tulid Naukratise hellenite ja liibüalaste kaks saatkonda kuningale 
suurte kingituste ja kuldse pärjaga vastu, paludes talt kaitset ja rahu. 

Samas sai ta teada, et memfislased on ta saatkonna lähenemisel linnast salkadena 
välja tunginud, saadikud tükkideks raiunud ja uuesti linnamüüride taha varjule 
pugenud. Kambyses hüüdis seda kuuldes äärmises vihas: 

«Mithra nimel, nüüd peab iga mu mehe eest kümme menfislast surema!» 

Kaks päeva hiljem jõudis ta oma vägedega linnamüüride alla. Piiramine kestis 
lühikest aega, sest kaitsjaid oli liiga vähe. 

Vaarao Psametik tuli ise koos tähtsamate hoovkondlastega talle vastu. Õnnetu 
mees oli oma rõivad suure leina märgiks räbalateks kiskunud. Kambyses võttis ta 


vastu külma põlgusega, käskis ta koos hoovkondlastega vangistada ja ära viia. 
Amasise lesele Ladicele sai Phanese eestkostmise tõttu osaks kergem saatus, sest 
Amasis oli ateenlase vastu alati sõprust üles näidanud. Kuningas saatis Ladice kindla 
kaitse all tagasi oma kodulinna. Kambyses ei pidanud sündsaks endale osaks saanud 
pettust ühele naisele kätte tasuda, sest tal kui pärslasel oli suur aukartus ema, eriti aga 
kuninga ema ees. 

Samal ajal kui Kambyses piiras hiigellinna Saisi, hoiti Psametikut hoolsa valve all 
kuninglikus vaaraode palees ja ta eest hoolitseti vastaval kombel. 

Kuna Neithi ülempreester Neithotep oli olnud egiptuse suurnike seas üks 
suuremaid vastupanuõhutajaid, siis saadeti ta ühes saja teise õnnetu kaaslasega 
Memphisesse raskesse vangistusse. Suurem osa vaarao hoov-kondlastest vandus 
Kambysesele truudust, nad andsid talle nimeks Ramestu, mis tähendab päikeselaps, ja 
palusid teda, et ta laseks end vormiliselt kroonida nii Alam- kui ka Ülem-Egiptuse 
vaaraoks ning et ta astuks ka preestrite kasti liikmeks, Kambyses laskis Phanese ja 
Kroisose nõuandel, kuigi vastumeelselt sel kõigel sündida, tõi isegi ohvri Neithi 
templis, ja laskis end pealiskaudselt pühendada egiptlaste usu müsteeriumidesse. 
Mõned vanadest hoovkondlastest võttis ta üle oma hoovkonda, paljud ametnikud 
nimetas kõrgematele kohtadele. 

Linnast lahkudes määras Kambyses Megabazose selle kuberneriks. Vaevalt oli 
aga kuningas Saisist ära, kui alamad rahvakihid päästsid valla oma seni tagasihoitud 
viha, tapsid nurga tagant pärslaste vahiposte, mürgitasid kaeve ja pistsid hobusetalle 
põlema. Megabazos kihutas nende vahejuhtumite järel kohe kuninga juurde ja arvas, 
et kui sääraseid vae-nuavaldusi kohe algul karmilt maha ei suruta, siis võib see üldise 
mässu tuua. «Lase kohe need kaks tuhat valitud Memphise poissi hukata, kelle sa oma 
saatkonna tapmise eest surma mõistsid. Ei oleks paha, kui sa laseksid koos nendega 
hukata ka Psametiku poja, et sellega mässajate meelt pöörata. On see õige, et endise 
vaarao ja ülempreester Neithotepi tütred kannavad Phanesele vett?» 

Ateenlane naeratas seda kuuldes ja ütles: 

«Kambyses, mu valitseja, kinkis mu palve peale mulle nõnda suursugused 
ümmardajad!» 

«Aga keelas sul kõvasti endise vaarao mõne perekonnaliikme elu külge oma kätt 
panna,» lisas Kambyses, «sest ainult kuningas võib kuninga üle kohut mõista!» 

Phanes kummardus. Kambyses pöördus Megabazose poole ja käskis tal järgmisel 
päeval need kaks tuhat poissi kogu Egiptuse rahvale hoiatuseks hukata. Vaarao poja 
saatuse üle lubas ta hiljem otsustada, aga poiss pidi viidama ühes teistega 
hukkamispaigale. 

«Nad peavad nägema, et me oskame kõik vaenuavaldused karmilt maha suruda!» 
hüüdis ta lõpuks. 

Kui Kroisos lubas endale vabaduse süütule poisile armu paluda, hüüdis kuningas: 

«Ole rahulik, vana sõber, laps on veel elus ja võib-olla ei ole tal tulevikus meie 
juures halvem kui sinu pojal, kes nõnda vahvasti Pelusioni juures võitles! Muide, ma 
tahaksin teada, kuidas Psametik oma saatusega lepib ja kas ta on nõnda mehine kui 
sina kahekümne viie aasta eest!» 

«Seda võiksid sa kohe näha!» hüüdis Phanes. «Las vaarao astub siia 

palee õue. Näita talle kõiki vangistatuid, küllap siis paistab, kas ta on mees või 
argpüks!» 


«Olgu nii!» hüüdis Kambyses. «Ma peidan end ära ja jälgin teda, ilma et ta mind 
näeks. Aga sina, Phanes, tuled minuga ühes ning nimetad mulle kõikide vangide 
nimed ja auastmed.» 

Järgmisel hommikul läks ateenlane koos kuningaga palee altaanile, mis 
hiiglasuurte puudega õue piiras. Tihedad lillepõõsad varjasid piilujaid, kuid nende 
tagant võis näha ja kuulda iga õues liikuvat inimest. Psametik seisis koos mõnede oma 
lähedaste hoovkondlastega palmitüvele nõjatudes ja vahtis sünge pilguga maha, kui ta 
tütred ühes Neithotepi lapsega ja mõnede muude neitsitega orjataride rõivastes 
veenõusid tassides õue astusid. Niipea kui neitsid nägid vaaraod, puhkesid nad 
hädaldades nutma, mis äratas Psametiku sügavaist muremõtetest. Kui ta hädaldajates 
oli ära tundnud oma tütred, lõi ta pilgu maha, kuid ajas end sealsamas uuesti 
majesteetlikult sirgu ja küsis oma vanemalt tütrelt, kellele ta vett kannab. Kui ta oli 
kuulnud, et nad on nüüd Phanese orjatarid, kahvatas ta, noogutas tütardele ja sõnas: 
«Minge!» 

Mõni minut hiljem astusid pärslastest valvurite saatel õue surmamõistetud, nöörid 
kaela ümber ja tropid suus. Surmamõistetute ees sammus väike Neho, kes kohe oma 
käed isale vastu sirutas ja palus, et too vabastaks ta nende kurjade meeste käest, kes 
teda tappa tahavad. Egiptlased nutsid neid sõnu kuuldes suurest valust, aga Psametik 
lõi uuesti oma pisarates silmad maha ning viipas nutvale poisile ainult viimseks 
jumalagajätuks käega. 

Pisut hiljem astusid õue Saisis vangistatud. Nende seas oli ka rauk Neithotep. 
Endisel ülempreestril olid seljas räbalad ning ta komberdas kepi najal. Õueväravas lõi 
ta silmad üles ja nägi Dareiost, oma kunagist õpilast; kohe jooksis ta ümbritsejaid 
tähele panemata tema juurde, kaebas noormehele oma saatust, palus teda aidata, 
sirutas käe ta poole, et armuandi kerjata. 

Dareios ja teised Ahhemeniidid viskasid talle peent hõberaha, mida vanamees 
tänades kohe maast korjama ruttas. 

Kui Psametik seda nägi, nuttis ta valju häälega, hüüdis oma sõpra nimepidi ja lõi 
endale käega otsaette. 

Kambyses imestas väga, kui ta seda nägi; ta lükkas lilled eemale, astus altaani 
serva juurde ning hüüdis sealt õnnetule mehele: 

«Ütle mulle, imelik inimene, miks sa ei nutnud, nähes oma tütarde häbi, nähes 
oma surmaminevat poega, kuid osutasid nii suurt kaastunnet ühele kerjusele, kes ei 
ole sulle sugulanegi?» 

Psametik vaatas üles oma võitja poole ja vastas: 

«Kyrose poeg, minu perekonna õnnetus oli pisarate jaoks liiga suur, aga sõbra 
õnnetus, mis on ta teinud targast ja rikkast inimesest haletsemisväärseks kerjuseks, tõi 
mulle vee silma.» 

Kambyses noogutas õnnetu poole heakskiitvalt pead ja nägi ümber vaadates, et 
mitte ainult tema silmas ei helkinud pisarad. Kroisos, Bartja ja kõik juuresviibivad 
pärslased, jah, isegi Phanes, nutsid suure häälega. 

Uhkel võitjal oli neist pisaratest hea meel ja ta ütles ateenlase poole pöördudes: 

«Ma arvan, sõber, et meile tehtud ülekohus on nüüd tasutud. Tõuse üles, 
Psametik, ja püüa leppida oma saatusega nagu see õilis rauk seal!» Seejärel pöördus ta 
kuningas Kroisose poole. 

«Sinu isa solvamine on sulle ja su kojale kätte makstud. Sama krooni, mille su isa 
mu õnnetult abikaasalt, Hophra tütrelt riisus, tõmbasin ma su peast maha. Nitetise 
pärast ma seda sõda alustasingi. Nüüdsest peale võid sa astuda mu hoovkonda ja võid 


endale lasta osaks saada kõigi mu suurmeeste hüvesid. Too poiss siia, Gyges! Teda 
peab kasvatama nagu aastate eest sindki koos Ahhemeniidide poegadega!» 

Lüüdlane ruttas seda rõõmustavat ülesannet täitma, aga enne kui ta jõudis altaani 
ukseni, hüüdis Phanes ta tagasi, astus mehisel kombel kuninga ja Psametiku vahele 
ning ütles: 

«Sinu minek, õilis lüüdlane, on asjatu, sest Psametiku poega Nehot ei ole enam! 
Sinu keelust hoolimata, mu valitseja, kasutasin ma lubadust, mille sa mulle kord 
andsid ja käskisin timukal Amasise lapselapse enne kõiki teisi hukata. Sarvehääl, mis 
ennist kuuldus, teatas, et viimast Niiluse ääres sündinud Egiptuse troonipärijat ei ole 
enam! Ma tean oma saatust, Kambyses, ega palu sult armu oma elu pärast, sest see 
eesmärk on saavutatud. Ma palun sinult ainult veel niipalju armu, et sa lubad mul 
mõned sõnad öelda. 

Sina, Psametik, tead, mis meid verivaenlasteks tegi. Aga teie, Ahhe-meniidid, kes 
te olete mu vastu üles näidanud suurimat sõprust, kuulake siis, mis ma ütlen. 

Selle mehe isa seal nimetas mu poja asemel Zyperni vastu saadetud vägede 
pealikuks, poeg ise ei kõlvanud selleks. Nagu teate, viisin ma selle sõja võiduka 
lõpuni ja Egiptus sai minu käe läbi endale rikkaima provintsi. Seejärel sain ma 
juhuslikult jälile Psametiku salaplaanile oma isa troonilt tõugata ja ajasin selle plaani 
nurja, edasi ajasin ma Psametikul nurja veel teise plaani kaitsetu naise majast üht 
neitsit röövida. See on, mida Psametik ei võinud mulle iialgi andeks anda, ning ta 
alustas minuga võitlust elule ja surma peale. Nüüd on see võitlus otsustatud. Sa oled 
lasknud tappa mu süütud lapsed ning mind ennast kui metselajat taga ajanud... see on 
kogu su kättemaks! Aga mina olen su troonilt kukutanud ning su rahva orjaks 
muutnud. Ma olen võinud nimetada su tütred oma orjatarideks, ma lasksin veristada 
su poja, ning sa oled näinud, et seesama neitsi, kelle sa tahtsid röövida, on nüüd ühe 
sangari õnnelik abikaasa. Sina, kukutatu, varisenu, oled näinud mind saavat 
rikkaimaks ja võimsaimaks meheks hellenite seas, ning ma olen pidanud liigutatult su 
õnnetuse 

suuruse üle nutma, mis oli ilusaim hetk mu kättemaksus! Kes on nagu mina 
näinud ühe silmapilgugi oma vaenlase nii suurt alandust, on õnnelik nagu jumalad. 
Nüüd pole mul enam midagi öelda.» 

Phanes vaikis, surudes käe oma valutavale haavale. Kambyses vaatas teda 
imestades, astus talle sammu lähemale ning pidi just puudutama ateenlase vööd, mis 
oleks olnud samaväärne surma mõistmisega, kui ta pilk langes auketile, mis säras 
ateenlase kaelas ja mille ta oli kinkinud talle selle sõnaosavuse eest, millega too oli 
Nitetise süütust tõestanud. Mälestus sellest naisest ja tänutunne, mis ta sellele 
imelisele mehele võlgnes suure hulga teenete eest, laskis ta vihal vaibuda ning ta 
surmaotsuse täheks tõusnud käsi langes. Mõne silmapilgu seisis vägev despoot 
viivitades oma sõnakuulmatu sõbra ees, aga siis tõstis ta kiiresti, otsustanult oma 
parema käe ja näitas käskivalt õuevärava poole. 

Phanes kummardus vaikides, suudles kuninga rüüd ning väljus kindlal sammul 
õuest. Psametik vaatas talle värisedes järele ja hüppas altaani servale, et hüüda talle 
järele needusesõnu, kuid enne kui ta sai avada oma suu, varises ta kokku. 

Kambyses andis oma saatjaskonnale märku ning käskis jahiülemal valmistuda 
lõvijahiks Liibüa mägedes. 


XXIX 


Niiluse vesi hakkas jälle tõusma. Phanese põgenemisest oli kulunud kaks kuud; ja 
selle aja sees oli juhtunud mõndagi. 

Sappho oli Phanese põgenemise päeval sünnitanud tütre ning oli vanaema 
hoolitsuste tõttu jõudnud juba niikaugele, et võis osa võtta lõbusõidust Niilusel, mis 
toimus Kroisose ettepanekul ja Neithi pidustuste puhul. Noorpaar ei elanud enam 
Memphises, sest Phanese põgenemise järel pidi Bartja tihti kannatama oma venna 
tagakiusamist ning ta oli seepärast kuninga loal Saisi vaarao paleesse elama kolinud. 
Ka Rhodopis, kelle majas käisid nüüd sageli külas lüüdlane oma pojaga, Bartja, 
Dareios ja Zopyros, oli otsustanud teistega lõbusõidule kaasa minna. 

Neithi pidupäeva hommikul astuti umbes kaheksa miili Memphisest eemal 
pidulikult ehitatud pargasele ning purjetati paraja põhjatuulega ning arvukate sõudjate 
jõul mööda jõge ülesvoolu. 

Kroisos istus Rhodopise kõrval, kelle jalgade ees lamas Theopompos. Sappho 
toetus Bartja najale, Syloson, Polykratese vend, lamas sügavais mõtteis vettevahtiva 
Dareiose kõrval, kuna Gyges ja Zopyros punusid kahele kaasasolevale naisele 
lilledest pärgi. 

«Ei võiks arvatagi, nagu purjetaksime vastuvett,» ütles Bartja, «laev lendab nagu 
pääsuke.» 

«Meid aitab põhjatuul,» vastas Theopompos. «Ja egiptlased oskavad korralikult 
sõuda.» 

«Ning nad töötavad kahekordse jõuga, sest minek on raske,» lisas Kroisos. 
«Ainult seal, kus me kohtame vastupanu, pingutame kõigest jõust.» 

«Ja me otsime kas või iseendale takistusi, kui elulaevuke liiga kergesti edasi 
liigub,» ütles Rhodopis. 

«Nõnda see on!» hüüdis Dareios. «Õilis inimene vihkab kerget allavett ujumist. 
Tegevusetus rahus on kõik inimesed sarnased, seepärast ihkamegi võitlust, et näidata 
teise ees enda tõelist olemust.» 

«Kuid õilsad võitlejad peavad hoiduma liialdustest,» lisas Rhodopis. «Kas näed 
seal neid tumerohelisi vesimeloneid jõekaldal kasvamas? Kui nende kasvataja oleks 
liiga palju seemneid maha külvanud, poleks ta neist midagi saanud. Lihavad väädid ja 
lehed oleksid lämmatanud viljad ning saak oleks saamata jäänud. Võitlus ja töö on 
inimestega kokkukuuluv asi, kuid ka siin, nagu igal pool mujalgi, peab pidama piiri, 
kui tahad oma sihti saavutada. Ühest piirist ei tohi kunagi üle astuda, see on tarkade 
elukunst.» 

«Kui kuningas oleks seda kuulnud!» hüüdis Kroisos. «Selle asemel et rahulduda 
suure võiduga ning hoolitseda nüüd oma alamate hea käekäigu eest, on tal juba uued 
suured plaanid. Ta tahab enda alla heita kogu maailma, kuid ei saa ometi võitu 
kurjadest vaimudest, kes igal õhtul ta joobnuna maha murravad!» 

«Kas ta õilsal emal ei ole siis mingit mõju ta peale?» küsis Rhodopis. 

«Ta ei suutnud teda hoida oma õe Atossaga abiellumastki ning pidi ise osa võtma 
pulmapidust!» 

«Vaene Atossa!» ohkas Sappho. 

«Jah, tal ei ole Pärsia kuningannana kuigi hea olla,» ütles Kroisos, «ning ta elab 
oma vennast abikaasaga seda suuremal vaenujalal, mida taltsutamatum ta ise on oma 
iseloomult. Kambyses kohtleb teda kui last. Muide, see abielu ei paista egiptlastele 
kuidagi erakordne, sest nendegi juures naituvad vennad sageli oma õdedega.» 

«Samuti on lugu Pärsias,» sõnas Dareios oma kõigutamatus rahus, «sest meilgi 
loetakse veresugulaste abielud väga soovitatuiks.» 


«Aga et kuninga juurde tagasi pöörduda,» ütles Kroisos, kes püüdis teadlikult 
Hystaspese poja pärast juttu teisale viia, «siis kinnitan sulle, Rhodopis, et ta on oma 
põhiloomult õilis inimene. Ta kahetseb alati ohjeldamatu kire ja äkkviha tõttu tehtud 
vigu ning ta ei ole kunagi tahtnud olla muud kui hea ja õiglane valitseja. Alles hiljuti 
küsis ta söömingu ajal, kui viin ei olnud veel ta mõistust tumestanud, et mis pärslased 
temast ta isaga võrreldes arvavad.» 

«Ning mis oli nende vastus?» küsis Rhodopis. 

«Intaphernes vedas meid küllalt osavasti sellest lõksust välja,» naeris Zopyros, 
«sest ta vastas kuningale: «Meie arvame, et sa oled vägevam kui su isa, sest sa ei ole 
hoidnud mitte ainult Kyrose riigi piire, vaid oled neid laiendanud üle meregi!» Aga 
see vastus ei rahuldanud kuningat, 

188 

sest ta lõi rusikaga vastu lauda ja hüüdis: «Lipitsejad, armetud lipitsejad!» 
Intaphermnes kohkus koledasti niisuguste sõnade üle, aga kuningas pöördus Kroisose 
poole ja küsis temalt ta arvamust. «Mulle paistab,» vastas meie tark sõber, «et sa oled 
ikka alles pisut vähem oma isast, sest sul puudub veel säärane poeg, nagu su isa maha 
jättis!»» 

«Vaimustav, vaimustav!» hüüdis Rhodopis oma sõbrale naeratades ja käsi 
plaksutades, «need sõnad oleksid au teinud isegi Odysseusele! Aga kuidas kuningas 
selle kavalalt magustatud kingi vastu võttis?» 

«Suurima heameelega, ta tänas Kroisost ja nimetas teda oma sõbraks.» 

«Aga mina,» võttis Kroisos jälle sõna, «sain ta siis niikaugele, et ta mattis maha 
plaanid vallutada etiooplased, ammonionlased ja kartaagolased. Esimesest rahvast 
teame ju ainult muinasjutulisi asju ning nende vallutamine nõuab liiga suuri ohvreid 
sellega võrreldes, mis sealt saada. Ent ammoonid on oaasidega Egiptusest niivõrd 
lahutatud, et nendele suure sõjaväega ligigi ei saa. Mis puutub kartaagolastesse, siis 
on ka nende vallutamisega keerulised lood. Meie laevastikus on ju peaaegu ilma 
erandita süürlased ja foiniiklased, kes ei taha loomulikult minna sõtta oma vendade 
vastu. Kambyses naeris mu põhjenduste üle, nimetas mind argpüksiks ning vandus, et 
ta on võimeline ka ilma Phanese ja Bartjata suuri asju korda saatma ja uusi rahvaid 
vallutama.» 

«Mida tähendab — ilma sinuta, mu poeg?» küsis Rhodopis Bartjalt. 

«Et tema võitis Pelusioni lahingu!» hüüdis Zopyros. 

«Kuid sina,» sõnas Kroisos, «sina peaksid olema ühes asjas oma sõbraga 
ettevaatlikum ja meelde tuletama, et säärases mehes kui Kambyses on hädaohtlik 
kadedust äratada. Te unustate alati, et ta südames on sügav haav ning ta võib 
kannatusi leida ka kõige süütumais asjades. Saatus võttis talt armastatud naise ja ka 
sõbra, kellest ta suuresti lugu pidas, nüüd tahate temalt kiskuda veel sellegi viimase 
— sõdurikuulsuse, mis veel ainukesena ta südant soojendab.» 

«Ära alanda teda!» hüüdis Bartja rauga kätt haarates. «Mu vend ei ole kunagi 
olnud ülekohtune ning ta on kaugel sellest, et kadestada mu õnne — ega ma saa siis 
oma õigeaegset rünnakut olematuks teha. Te teate ju, et ta mulle pärast lahingut mu 
vahvuse eest selle toreda mõõga kinkis, sada uhket ratsut ja kullast käsikivi!» 

Sappho hinge oli Kroisose sõnade puhul tõusnud salajane kartus, mis Bartja 
sõnade järgi kohe kadus ning oli unustatudki, niipea kui Zopyros oma pärja valmis sai 
ja selle Rhodopise pähe pani. 

Gyges kaunistas lumivalgetest liiliatest pärjaga noore ema pea, kes näis nüüd 
nõnda kaunis, et Bartja ei suutnud kiusatusele vastu panna teda kõigi nähes laubale 
suudelda. See vahejuhtum tõi jutusse rõõmsama pöörde. Igaüks püüdis nüüd omalt 


poolt meeleolutõusule kaasa aidata ning isegi Dareios, kes harilikult oli tõsine, hakkas 
korraga naljatama ja naerma. 

Kui päike oli loojunud Mokattami mägede taha, seadsid orjad kunstipäraselt 

nikerdatud toolid, pingid ja lauad lahtisele laevalaele ning imeilus, kõiki ootusi 
ületav vaatepilt avanes lõbusõitjatele. 

Neithi pidustused, mil üle maa põletati tulesid, olid alanud kuuloomise aegu. 
Hiiglajõe mõlemad kaldad sarnanesid kahe tulise keega. Iga tempel, iga maja ning iga 
hütikegi oli nende elanikkude jõukusele vastavalt lambiga valgustatud. Palee esiküljel 
ning kõrgemate ehitiste tornides põlesid heledate leekidega suured pigipannid, saates 
musta suitsu lippudest kõrgemale. 

Lumivalged lootosed kukusid lainetel ning paistsid lõbusõitjatele kui vee silmad. 
Hulk aega vaatlesid sõbrad seda suurepärast pilti vaikides, kuni Zopyros hüüdis: 

«Kuidas ma kadestan sind, Bartja! Tõtt-öelda peaks meil kõigil praegusel 
silmapilgul olema kaenlas oma armsaim naine!» 

«Kes sulle keelas mõnda oma naist ühes võtmast!» vastas õnnelik abielumees. 

«Minul on viis elukaaslast,» vastas noormees. «Kui oleksin kaasa võtnud ainult 
Parysatise, oma noorima lemmiknaise, Oroetese tütre, oleksin ma näinud ta armsate 
silmade pilku viimast korda, sest homme oleks maailmas kaks silma vähem olnud!» 

Kõik naersid ja mõne aja jätkus lõbusõit rõõmsas tujus, kuni Rhodopis hüüdis: 
«Vaadake, sealt paistavad juba püramiidid!» 

Võimsatena ja aukartustäratavatena, oma hiiglaraskusega justkui kogu maad 
rõhudes paistsid vasemal kaldal hõbedases kuuvalguses muistsete võimumeeste 
tohutud hauakambrid, tunnistades inimliku tahte loomisjõudu ning rõhutades ajaliku 
elu tühisust. Kus oli nüüd see Hufu”, kes oma alamate higiga oli kokku ajanud 
säärase kivimäe, kus kauaelanud Hafra'', kes toetas jumalaid ja uskus uhkelt ainult 
iseenda jõusse, sulgedes templite uksed, et teha surematuks iseennast ja oma nime 
selle üliinimliku hauakambriga? Ning see kolmas, Menkaura”?, kes oli rajanud küll 
väiksema, kuid ilusaima haudehitise ning kes oli arvanud, et ta võib siin puhata 
segamatult oma sinisest basaldist sarkofaagis? 

Seal vaikivas öös seisid need püramiidid, valgustatud tähtedest ja kaitstud 
kõrbevalvuri, suure sfinksi poolt. Nende jalgade ees magasid toredasti ilustatud 
hauakambrites nende ehitajate muumiad ning vaga Menkaura hauakambri ees seisis 
tempel, kus Osirise preestrid ümisesid palveid loendamatute surnutelinna maetud 
menfislaste hingede eest. Läände, sinna, kus päike oli vajunud Liibüa kõrgendike 
taha, kus lõppes viljakandev maa ja algas kõrb, olid memfislased rajanud oma 
matmispaiga. Sinnapoole vaatasid jõel sõitjad ja nende suud jäid tummaks suurest 
aukartusest ning nende hingedest käis läbi pühalik värin. 

Kui paras põhjatuul oli lõbusõitjate pargase surnutelinnast mööda kandnud, 
mööda ka neist hiiglasuurtest kaldatammidest, mis kaitsesid Menesi linna üleujutuse 
eest, ning vanade vaaraode residents jõudis ikka lähemale ja lähemale ja kui kõikjal 
paistsid Neithi auks süüdatud tuled, pääsesid ka lõbusõitjate suud valla ja nad 
hüüatasid imestusest, kui nägid Ptahi hiigeltemplit, selle vanima maa vanimat ehitist. 

Tuhanded lambid valgustasid jumalakoda, sajad tuled põlesid ta müüridel ja 
katustel. Sfinksiridade vahel, mis ühendasid mitmesuguseid väravaid peaehitisega, 


10Cheops (Toim.) 
11Chepren (Toim.) 
(Toim.) 


loitsid tõrvikud ning püha härja Apise tühi maja oli üleni värvilistes leekides. Üle 
selle 1õõma lehvisid vimplid ja lipud, kajas muusika ja laul. 

«Suurepärane, suurepärane!» hüüdis Rhodopis, kes oli sellest toredast vaatepildist 
haaratud. «Vaadake ainult, kuidas need kirjud sambad ja seinad säravad, ja milliseid 
varje heidavad obeliskid ja sfinksid siledale kollasele õuesillutisele!» 

«Ja kui salapäraselt mustendab seal ülal jumala püha aas!» lisas Kroisos. «Ma ei 
ole eales näinud midagi sellist!» 

«Aga ma olen näinud veel salapärasemat!» kinnitas Dareios. «Kas usute mind, kui 
ma ütlen, et mul lubati kord osa võtta isegi Neithi müsteeriumist!» 

«Jutusta, jutusta!» hüüdsid sõbrad. 

«Neithotep tõrjus esialgu mu palve mind sinna lasta tagasi, kui ma aga tõotasin 
end varjus hoida ja ka ta lapse vabastamise eest hoolitseda, viis ta mu üles oma 
tähetorni, kust võis näha kaugele ümberringi, ning ütles mulle, et nüüd ma saan näha 
Osirise ja tema naise Isise müsteeriumi. 

Vaevalt oli ta minust lahkunud, kui tuled pühal aasal hakkasid nõnda salapäraselt 
põlema, et ma võisin selgesti kõike näha. 

Mu ees läikis peegelsile, ilusate puude ja toredate lillepeenardega ääristatud tiik, 
mille pinnal sõudsid kullast paadid, milles laulsid armsad lumi-valgeis rõivais poisid 
ja tüdrukud. Keegi ei juhtinud neid paate ja ometi ristlesid nad läbisegi ilusaid kaari 
joonistades ja nagu mingist nõiakäest juhituina. Nende paatide keskel ujus imeilus 
suur laev, mille parras oli kaunistatud sätendavate kalliskividega. Selle juhiks näis 
olevat üksainus poisike, aga imelik, tüür, mis oli ta peos, ei olnud midagi muud kui 
valge lootos, mis vaevalt oma lehtedega vett puudutas. Laeva keskel lamas 
siidpatjadel imeilus kuninglikult riietatud naine. Tema kõrval istus üliinimlikult suur 
mees, kellel oli peas eefeuga kaunistatud kroon, seljas pantrinahk ja paremas käes 
pikk kõvera otsaga kepp. Laevapäras, roosidest, eefeudest ja lootostest moodustatud 
katuse all, oli lumivalge lehm, kullast sarved peas ning purpurne kate üle selja. 

See mees oli Osiris, naine Isis, poiss tüüril Horos, jumalapaari poeg, ning lehm 
jumala surematu naise püha loom. Väikesed paadid ujusid suurest laevast mööda ning 
igast paadist kajas rõõmuhõise, kui see lähenes taevalikele olendeile, kes pildusid lilli 
ja puuvilju ilusatele lauljatele ja 

lauljannadele. Äkki kuuldus piksemürinat, mille kaja läks ikka kõvemaks, siis 
muutus see südant tarretavaks põrinaks. Siis ilmus koleda näoga mees, kellel oli 
õlgadel metsseanahk ja kelle punased juuksed rippusid salkudena üle näo. Ta ilmus 
pimedusest koos seitsmekümne endasamase saatjaga, hüppas vette ja lähenes Osirise 
laevale. 

Tuulekiirul põgenesid väikesed paadid ning laevatüüriks olnud lootos kukkus 
poisil käest. Vastik koletis tormas hirmsa kiiruga Osirise kallale, lõi ta maha, viskas 
laiba muumiakasti ning selle omakorda vette, mis viis ujuva puusärgi nagu nõiaväel 
minema. Vahepeal oli Isis väikese paadi abil kaldale põgenenud ning jooksis lahtiste 
juustega, appi karjudes kallast mööda ning tema järel tütarlapsed. Nad kõik otsisid 
imeliste tantsude ja laulude saatel Osirise surnukeha. Ka poisid ei seisnud nõndasama, 
nad valmistasid tantsude saatel jumalale suurepärast sarkofaagi. Kui nad olid selle 
valmis saanud, ühinesid nad tütarlastega ning asusid samuti kui nemad surnukeha 
otsima. 

Äkki kostis kuskilt nähtamatu hääl, mis muutus valjuks lauluks, teatades, et 
jumala laip on kantud Vahemere voolust Gebalisse, kaugele Foiniikiasse. 

See laul, mida mu kõrval olev Neithotepi poeg nimetas «kuuldusetuu-leks», 
haaras mu südant ja hinge. 


Vaevalt oli Isis kuulnud seda rõõmusõnumitt, kui ta viskas leinarõivad seljast ning 
alustas oma saatjaskonna saatel rõõmulaulu. Kuuldus ei valetanud, sest Isis leidis 
tõesti Osirise surnukeha ja sarkofaagi tiigi põhjapoolselt kaldalt. Kui mõlemad 
tantsude saatel olid maale toodud, langes Isis oma armsama surnukehale, hüüdis 
Osirist nimepidi ja kattis ta tuhandete suudlustega, kuna poisid olid vahepeal 
lootostest ja eefeuväätidest teinud imetoreda hauavõlvistiku. 

Kui sarkofaag oli maetud, lahkus Isis leinapaigalt ja läks oma poega otsima. Ta 
leidis tema tiigi idakaldalt, kus poiss mängis omaealiste mängukaaslastega sõjamänge. 

Samal ajal kui ema tundis rõõmu oma suureks kasvanud lapsest, kuuldus jällegi 
piksemürinat, mis kuulutas Typhoni lähenemist. Koletis tormas oma ohvri õitega 
ehitud haua kallale, kiskus sarkofaagi välja, raius muumia neljateistkümneks tükiks ja 
viskas need tükid mürina ja pasunahelide saatel kaldale laiali. 

Kui Isis jälle hauale lähenes, ei leidnud ta sealt muud kui närtsinud lilli ja tühja 
sarkofaagi, ja kaldal põles neljateistkümnes kohas neliteistkümmend eri värvi tuld. 
Isis jooksis oma saatjatega nende tulede juurde, kuna Horos oli koos oma kaaslastega 
läinud teisele kaldale Typhoni vastu võitlema. 

Ma ei teadnud, kuhu pöörata oma silmad ja kõrvad. Ligemal käis piksemürina ja 
fanfaarihäälte saatel kohutav lahing, mille tulemust ma ootasin pinevusega, taamal 
laulsid südamessetungivad naishääled tantsu saateks, sest Isis oli leidnud iga leekiva 
tule juurest oma mehe tüki ja pühitses nüüd oma rõõmu. 

Oleksid sa näinud neid tantse, Zopyros! Mul ei ole lihtsalt sõnu, et kirjeldada 
nende neitsite liikumist! Vaevalt oli Isis oma mehe viimase tüki leidnud, kui ka 
sealtpoolt kaldalt kostsid võidufanfaarid ja laulud. Horos oli võitnud Typhoni ning 
ründas nüüd allmaailma väravaid, mis asetsesid tiigi läänekaldal, kaitstuna mitme 
emase jõehobu poolt. 

Nüüd kajasid ikka lähemal ja lähemal magusad harfi- ja flöödihääled, oli tunda 
taevalikke lõhnu, roosakas valgus laius üle püha välja ning Osiris astus oma poja 
käekõrval allmaailmast välja. Isis ruttas vabastatu ja surnuist tõusnu käte vahele, andis 
Horosele mõõga asemele uuesti lootose kätte ning jagas õisi ja puuvilju, kuna Osiris 
oli istunud eefeudest põimitud baldahhiini alla ning võttis vastu nii maapealsete kui ka 
allmaailma elanike õnnistusi.» 

Dareios vaikis. Rhodopis võttis tema asemel sõna ja ütles: 

«Me täname sind ilusa loo eest, kuid oleksime sulle veelgi tänulikumad, kui sa 
seletaksid meile ka selle etenduse mõtte, mis sel kindlasti olemas.» 

«Sinu arvamine ei peta sind mitte,» vastas Dareios, «kuid ma pean vaikima, mida 
tean, sest Neithotep võttis minult lubaduse, et ma neist asjadest ei lobise.» 

«Kas pean sulle ütlema,» küsis Rhodopis, «millise mõtte mina sellele näidendile 
Pythagorase ja Onuphise käest saadud teadmiste valgusel annaksin? Isis näib olevat 
viljakandev maa, Osiris selle niiskus ehk Niiluse jõgi, mis selle viljarikkaks teeb, 
Horos noor kevad, Typhon kõikehävitav põud. Viimane hävitab Osirise kui niisutaja. 
Viljakandev maa, millelt kasvujõud riisutud, otsib hädaldades oma abikaasat, kuni ta 
leiab selle lõpuks jahedast põhjast, kuhu Niilus oma veed viib. Lõpuks saab Horos 
ehk looduse noor elujõud suureks ja hävitab Typhoni ehk põua. Osiris, nagu 
viljakuski on ainult varjusurmas, tuleb allmaailmast välja ning valitseb oma viljarikka 
abikaasaga õnnistusrikast Niiluse orgu.» 

«See jumalapaari lugu ei mõtesta mitte üksnes looduse elu, vaid ka inimese hinge, 
mis kunagi ei lakka edasi elamast, kuigi ta sureb, nagu mahalöödud Osiris.» 

«Tänan väga!» hüüdis Zopyros, «ma jätan selle meelde juhuks, kui ma peaksin 
Egiptuses surema. Aga järgmine kord tahan ma seda näidendit ilmtingimata näha!» 


«Ma jagan sinu soovi,» ütles Rhodopis, «sest vanadus teeb uudishimulikuks.» 

«Sina jääd igavesti nooreks!» hüüdis Dareios. «Sinu sõnad on jäänud niisama 
ilusaiks kui su nägu, ning su vaim on niisama selge kui su silmad.» 

«Andesta mulle, kui ma sind segan,» hüüdis Rhodopis, nagu poleks ta kuulnudki 
neid meelitussõnu, «silmad tuletavad mulle meelde silmaarst Nebencharit ning mu 
mälu on jäänud nõnda nõrgaks, et hõlpsasti kõike unustan. Ma ei ole enam midagi 
kuulnud temast, kellele õilis Kassandane nii palju võlgneb.» 

«Vaene mees!» hüüdis Dareios. «Juba enne Pelusioni lahingut lõpetas ta kõigiga 
läbikäimise ega kõnelnud isegi oma kaasmaalase Onuphisega. Ainult ta vana teener 
võis teda ümmardada ja aidata. Peale lahingut oli ta aga nagu ümber sündinud. Särava 
näoga astus ta kuninga ette, et paluda talt luba koos Saisi minna, et ta võiks sealt oma 
äranägemise järgi kaks linnakodanikku endale orjadeks valida. Kambyses ei pidanud 
võimalikuks oma ema heategijale midagi keelata ning andis talle selleks loa. Jõudnud 
Amasise residentsi, ruttas ta kohe Neithi templisse, laskis seal vangistada ülempreestri 
ja kellegi silmaarsti, keda ta vihkas, ning ütles neile, et ta müüb nad nüüd ühele 
pärslasele orjadeks, sest et nad on põletanud mingid ta käsikirjad. Ma olin selle loo 
pealtnägija ja võin teile kinnitada, et ma ta pärast värisesin, kui ta neile nõnda ütles. 
Neithotep kuulas teda vaikides ja ütles siis, kui Nebenchari vaikis: «Kui sa, rumal 
poeg, ainult nende põletatud käsikirjade pärast oma isamaa ära andsid, siis talitasid sa 
niihästi ülekohtuselt kui ka halvasti. Ma hoian sinu väärtuslikke käsikirju hoolsasti 
alles, nad on praegu meie templis, aga ärakirjad neist saatsin Teeba raamatukokku. 
Meie ei põletanud muud ära kui Amasise kirjad su isale ja ühe vana väärtusetu kasti. 
Psametik ja Petammon olid tule juures ja me otsustasime sealsamas, tänuks su 
käsikirjade eest, sulle surnutelinna vastse hauakambri ehitada.» 

Arst kahvatas ja laskis endale esiteks näidata oma käsikirju ja siis hauakambrit. 
Nüüd kinkis ta vabaduse oma orjadele, kes siiski vangistatuina Memphisesse viidi, ja 
komberdas koju kui joobnu. Siin koostas ta oma testamendi, milles ta kõik oma vara 
oma vana teenri lapselapsele pärandas, ning heitis väsimuse ettekäändel asemele. 
Järgmisel hommikul leiti ta surnukeha. Ta oli end mürgitanud.» 

«Õnnetu mees!» hüüdis Kroisos, «jumalatest pimestatuna pidi ta kui isamaa 
äraandja tundma kättemaksu asemel ahastust!» 

«Mul on temast kahju!» hüüdis Rhodopis. «Kuid vaadake, olemegi päral! Seal 
ootavad teie vankrid ja kandetoolid. See oli tore lõbusõit! Elage hästi, mu armsad, ja 
laske endid üsna pea näha Naukratises! Anna väikesele Parmysele minu poolt tuhat 
suudlust ja ütle Melittale, et ta lõuna ajal kunagi last välja ei viiks! See on 
silmahaiguste pärast hädaohtlik. Head ööd, Kroisos, head ööd, sõbrad, head ööd, mu 
poeg!» 

Pärslased astusid lehvitades ja tervitades laevalt maale. Ka Bartja pöördus veel 
kord tagasi, kuid komistas ja kukkus randumissillale. 

Zopyros jooksis ta juurde ja hüüdis sõbrale, kes oli enda juba ilma abita üles 
upitanud: «Ole ettevaatlik, Bartja! See tähendab õnnetust, kui maale tulles kukutakse. 
Minuga juhtus niisamuti, kui ma tookord Naukratises laevalt maale astusin!» 

XXX 

Ülalkirjeldatud lõbusõidu ajal jõudis saadik Prexaspes tagasi pikaealiste 
etiooplaste maalt, kuhu Kambyses ta oli saatnud. Ta kiitis nende inimeste suurt kasvu 
ja kanget jõudu, kuid ütles, et suure sõjaväega nende maale minna on teeolude tõttu 
täiesti võimatu. Ta kõneles sellest rahvast otse imelugusid. Nõnda olevat neil 
kombeks kuningaks valida kogu rahva ilusaim ja kõvem mees. Paljud neist elavat 


sada kakskümmend aastat ning veel kauemgi. Nende söögiks olevat keedetud liha ja 
värske piim. Nad pesevat endid allikas, mille vesi lõhnavat kannikestest ja andvat 
nahale isesuguse läike, kuid see vesi olevat nii kerge, et puu vajub põhja. Nende 
vangid kandvat kullast ahelaid, sest raud olevat nende juures haruldane ja väga kallis. 
Oma surnud valavat nad kipsiga üle, siis veel mingi klaasisarnase ollusega, ning 
hoidvat neid nõnda püstjalt aasta aega kodus. Siis toovat nad surnutele ohvrid ning 
seadvat nad oma linnade lähedusse ridastikku. 

Selle rahva kuningas võtnud Kambysese saadetud kingitused pilkega vastu ja 
öelnud end väga hästi teadvat, et pärslased ei austa sõprust ja et Prexaspes on 
saadetud ainult selleks, et vaadata, kustpoolt maa lahti. Kui Kambyses peaks lugu 
õiglusest, siis oleks talle oma suurest riigist küllalt ning ta jätaks rahule rahva, kes 
pole talle mingit kurja teinud. «Vii oma kuningale see vibu,» öelnud ta, «ja soovita tal 
alles siis meie vastu sõtta tulla, kui pärslased jaksavad seda riista niisama kergesti 
käsitseda kui meie. Muide, Kambyses tänagu jumalaid, et etiooplased lepivad seni 
ainult oma maaga ega ole läinud teiste maid röövima.» 

Siis lasknud ta enda käes oleva vibu lõdvaks ja andnud Prexaspese kätte, kes selle 
eebenipuust hiiglarelva nüüd kuningale ulatas. 

Kambyses naeris suurustleva aafriklase üle, kutsus kõik oma suurnikud järgmiseks 
hommikuks proovilaskmisele ja andis Prexaspesele suure kingituse raske ülesande 
täitmise eest. Purjus, nagu ta nüüd alati oli, heitis ta asemele ja vajus rahutusse unne. 
Unes nägi ta Bartjat Pärsia kuningatroonil istuvat, ning istuja pealagi puudutas 
taevast. 

See unenägu, mille seletamiseks tal polnud tarku tarvis, täitis ta jälle vihaga. 

«Kas sa ei ole oma vennale põhjust kättemaksuks andnud?» küsis unetu mees 
eneselt. «Kas ta on unustanud, et sa panid ta süütuna vangi ja mõistsid ka surma? Kas 
ta selja taga ei seisa kõik Ahhemeniidid, kui ta oma käe mu vastu tõstab? Mis ma olen 
teinud selleks, et nende laisklevate hoovkondlaste armastust võita? Mida peaksin 
tegema tulevikus, et nad oleksid minu poolt? Kas peale surnud Nitetise ja selle imelise 
põgenenud helleni on veel inimest, keda ma võiksin täiesti usaldada?» 

Need küsimused panid ta vere niivõrd keema, et ta hüppas oma asemelt ja hüüdis: 
«Armastus ei taha minult midagi ja mina ei taha ka armastuselt midagi! Teised võivad 
katsuda heaga, aga mina pean talitama valjusega, 

195 

muidu ma langen nende kätte, kes mind vihkavad, sest ma olen olnud õiglane ning 
raskeid eksimusi ka raskesti karistanud. Nad sosistavad mu kõrva meelitussõnu, kuid 
selja taga neavad nad mind! Isegi jumalad on mu vaenlased, sest nad röövivad mult 
kõik, mis mulle kallis on, ei jäta mulle isegi enam sõdurikuulsust! Kas siis Bartja on 
niivõrd minust parem, et talle saab tuhat korda rohkem osaks kõike seda, millest mina 
pean ilma olema? Armastus, sõprus, au, lapsed — kõik on tal olemas, ja minul ei 
midagi! 

Kuid veel olen ma kuningas, veel võin ma neile näidata, kumb meist on kangem, 
puudutagu pealegi ta pealagi taevast! Ainult üks inimene võib Pärsias suur olla! Tema 
või mina, mina või tema! Juba lähemail päevil saadan ma ta Aasiasse tagasi ning 
nimetan ta Baktria satraabiks. Seal võib ta lasta naisel endale laule laulda, lapsehoidjat 
mängida, aga mina võidan endale suurt kuulsust sõjas Etioopia vastu! Hei, riietajad! 
Tooge mu riided ja mõistlik hommikujook! Ma tahan pärslastele näidata, et see 
Etioopia kuninga vibu on mu käes kui lapselelu! Veel üks täis! Ma tõmban vinna ka 
niisuguse vibu, mille puu on seeder ja nöör laevavant!» 


Nende sõnadega tegi ta ühe sõõmuga tühjaks suure kannutäie veini, ning kindel 
oma vägevusele, astus ta palee aeda, kus juba kõik riigi suurnikud oma kuningat 
ootasid ning laupadega maad puudutades teda valjude hüüetega vastu võtsid. 

Pöetud hekkide ja sirgete puuridade vahele olid üles seatud postid, mis olid 
ühendatud sarlakpunaste nööridega. Kullast ja hõbedast rõngaste külge kinnitatuma 
rippusid nende küljes punased, kollased ja tumesinised lipukesed. Hulk kullatud 
puupinke seisis ümberringi, kuna orjad kandsid kohapeale suuri veinivaate, millest 
lasti võistlejatele karastavat keelekastet. 

Kuninga märguande järel tõusid Ahhemeniidid püsti. 

Kambyses riivas pilguga juuresolijaid ning ta rõõmustas, nähes Bartjat puuduvat. 
Sellejärel ulatas Prexaspes oma käskijale etiooplase vibu ning osutas õige kaugele 
ülesseatud märklauale. Kambyses kaalus naeratades hiiglasuurt ja rasket vibu oma 
paremal käel ning andis selle siis Hystaspese kui kõige vanema Ahhemeniidi kätte, et 
see katsuks oma jõudu ja osavust. 

Samal ajal kui tema ja kuus Pärsia kõige tähtsamate sugukondade vanemat 
pingutasid asjatult oma jõudu hiiglarelva vinna tõmbamiseks, tühjendas kuningas 
kannu kannu järel ning läks sedamööda ikka rõõmsamaks, mida vähem katsetajail 
etiooplase kingitusest jagu õnnestus saada. Lõpuks haaras vibu Dareios, kelle osavus 
vibulaskmises oli üldiselt teada. Kuid hoolimata kõigist pingutusist õnnestus tal 
raudkõva puud ainult sõrmelaiuselt painutada. Kuningas noogutas oma lähedasele 
sugulasele võiduteadva ja rõõmust särava näoga ja hüüdis: 

«Anna vibu siia, Dareios! Ma tahan teile näidata, et üksainus pärslane on väärt 
kandma kuninga nime, et üksainus mees julgeb minna sõtta etiooplaste vastu, et 
üksainus mees suudab selle vibu vinnastada!» 

196 

Nüüd haaras ta relva oma tugevasse kätte, võttis vibupuu kõvasti vasemasse pihku 
ning haaras paremasse sõrmejämeduse lõvisoolikatest nööri, tõmbas sügavasti hinge 
sisse, koolutas võimsa selja ning kogus oma hiigla-jõu üheksainsaks kohutavaks 
pingutuseks, tõmbas siis järsku, nii et sooned ta otsaesisel lõhkeda ähvardasid, aitas 
koguni jalgadega kaasa, kuid kõik oli asjata. Ta sai küll nööri kaugemale kui Dareios, 
kuid järgnevad pingutused ebaõnnestusid hoopis ning ta jõud ütles üles. Vihasena 
virutas ta siis vibu vastu maad ja hüüdis: «Etiooplane on valelik! Ükski surelik ei ole 
varem selle vibuga lasknud! Mis minu käsivarrele on liig, see käib üle jõu ammugi 
teistele. Kolme päeva pärast alustan ma sõjaretke Etioopia vastu. Seal kutsun ma 
pilkaja kahevõitlusele ning näitan, kes meist on kõvem! Võta vibu, Prexaspes, ja hoia 
teda hästi! Kord poon ma ta nööriga üles selle musta valetaja! See puu on tõepoolest 
kõvem kui raud! Kes selle pingule tõmbab, seda tahan ma pidada tõepoolest meistriks, 
sest ta on siis hulk maad parem kui mina!» 

Vaevalt oli ta öelnud need sõnad, kui tuli Bartja. Ta oli uhkeis rõivais ning ta nägu 
säras õnnest ja iseteadvast jõust. Sõbralikult tervitades astus ta läbi Ahhemeniidide 
spaleeri, astus otse oma venna juurde, suudles ta rüüd ja hüüdis, vaadates rõõmsalt ja 
vabalt venna süngesse näkku: 

«Ma hilinesin pisut ja palun sinult andestust, mu kõrge valitseja ja vend. Või olen 
ma siiski õigeks ajaks jõudnud? Jah, ma ei näe veel ühtki noolt märklauas ning arvan 
seepärast, et sina kui maailma parim kütt ei ole veel selle vibuga õnne katsunudki. Sa 
vaatad mulle küsivalt otsa? Jah, ma tunnistan, mind hoidis kinni mu laps. Ta naeratas 
täna esimest korda ning see oli nõnda kena, et ma kaotasin ajataju. Näe, pisike põnn 
on tõepoolest selle tähe mu kaelaketi küljest ära kiskunud. Kuid ma arvan, armas 
vend, et sa kingid mulle uue, kui mu nool tungib läbi märklaua keskpaiga. Kas võin 
kohe alustada või tahad sa ise enne katsuda, mu käskija ja kuningas?» 


«Anna talle see vibu, Prexaspes!» ütles Kambyses ega kinkinud oma 

vennale ainsatki pilku. 

Kui Bartja oli vibu võtnud ning silmitses lähemalt selle puud ja nööri, naeratas 
kuningas pilkavalt ja ütles: 

«Mithra nimel, ma arvan, et sa vaatad seda vibu ja tahad seda oma magusate 
pilkudega endale allutada, nagu sa teed inimeste südametega, kuid asjata! Anna see 
riistapuu parem Prexaspese kätte tagasi! Lihtsam on mängida ilusate naiste ja lastega 
kui seesuguse relvaga, mis pilkab isegi mehiste meeste jõudu!» 

Bartja nägu lõi nende kibeda pilkega öeldud sõnade puhul vihast õhetama. 
Sedamaid haaras ta maast paremasse kätte hiiglanoole, võttis kokku oma viimse kui 
jõukübeme ja tõmbas peaaegu üliinimliku jõuga vibu vinna ning saatis noole otse 
märklaua poole, kuhu see oma raudse otsaga tungiski, nii et noolesaba purunes. 

Paljude Ahhemeniidide suust kostsid säärase suurepärase lasu puhul 
vaimustusehõisked, ent Bartja lähemad sõbrad kahvatasid ning vaatasid kord vihast 
väriseva kuninga, kord võidurõõmust särava noormehe poole. 

Kambysese nägu oli metsik ja kohutav. Näis, nagu oleks see märklauda tunginud 
nool tegelikult läbi puurinud ta enda südame, jõu, kuulsuse ja au. Ta põsed olid 
veripunased ning ta parem käsi oli kramplikult kinni kõrvalseisvas Prexaspeses. Too 
teadis, mida tähendas kuninga seesugune kramplik käepigistus, ja mõtles: «Vaene 
Bartja!» 

Lõpuks suutis kuningas oma tasakaalu tagasi saada. Vaikides viskas ta vennale 
kuldketi, käskis hoovkondlastel endale järgneda ning läks paleesse, kus ta hakkas 
rahutult edasi-tagasi kõndima ning veinikanne tühjendama. 

Viimaks oli ta leidnud lahenduse, käskis kõigil hoovkondlastel peale Prexaspese 
lahkuda, ning kui nad olid jäänud kahekesi, ütles talle joobnud pilgu ja raudkülma 
häälega: 

«Ma ei taha seda kauem enam kannatada! Kõrvalda mu. vaenlane ja ma pean sind 
oma sõbraks ja heategijaks!» 

Prexaspes värises, heitis end kuninga ette maha ja tõstis meeleheites oma käed ta 
poole. Ent Kambyses oli liiga purjus ja vihast liiga pimestatud, et sellest liigutusest 
õieti aru saada. Ta arvas, et saadik tahab ta ette heites oma sõnakuulelikkust näidata, 
ning ta sosistas, nagu kardaks isegi oma sõnu kuulda: 

«Talita kiiresti ja saladuskatte all! Keegi peale minu ega sinu, kui sulle on elu 
armas, ei tohi teada saada õnnemehe surmast! Mine pärast seda mu varakambrisse ja 
võta sealt tasuks kui palju kulub! Ole äärmiselt ettevaatlik, sest noormehel on kõva 
käsi ja suur oskus endale sõpru soetada. Kui ta sind libedate sõnadega meelitada 
püüab, siis mõtle oma naisele ja lastele!» 

Nende sõnade juures tühjendas ta uue peekritäie segamata veini, tuikus 
purjussammul ukse poole ja hüüdis, kui oli Prexaspesele juba selja pööranud: 

«Häda sulle ja su omastele, kui see naistesangar, õnnemees, auriisuja ellu jääb!» 

Kui ta oli juba ammu ruumist lahkunud, seisis Prexaspes ikka veel endisel kohal. 
Auahne, kuid mitte autu despoodi teener oli antud ülesande kohutavusest vapustatud. 
Ta teadis, et kui ta seda ei täida, siis ootab ta omakseid tagakius või surm. Seejuures 
armastas ta Bartjat ning kogu ta olemus mässas säärase häbistava roima vastu. Hirmus 
võitlus käis ta hinges, see kees seal ka veel siis, kui ta juba ammu oli paleest 
lahkunud. Teel oma koju kohtas ta Kroisost ja Dareiost. Ta peitis end egiptlase maja 
ukse taha, nagu kardaks, et sõbrad näevad ta salaplaane. Kui nad temast möödusid, 
kuulis ta Kroisost ütlevat: 

«Ma noomisin Bartjat valjult ta sobimatu jõunäitamise eest ning me 

peame jumalaid tänama, et Kambyses oma äkkvihas ta kallale ei tormanud. Nüüd 
talitas ta minu nõu järgi ja sõitis koos naisega Saisi. Kuningas ei tohi teda nende 
päevade jooksul näha, ta võib millestki jälle osatatud saada. Kambyses leiab alati 
teenreid, kes...» 

Kui Prexaspes kuulis neid viimaseid sõnu, näis talle, nagu oleks Kroisos kogu ta 
häbiväärse oleku läbi näinud, ning ta otsustas oma käsi sõbra verega mitte määrida, 
tulgu mis tuleb! Nüüd läks ta jälle julgel sammul edasi, kuni jõudis koju. Uksel 
kargasid talle vastu ta kaks poega, kes olid Ahhemeniidide poiste mänguplatsilt ära 
tulnud, et korraks isa näha. Mingi imelise, endalegi aruandmatu tundega kallistas ta 
mitu korda oma poisse ja saatis nad mänguplatsile tagasi, kui nad tahavad karistuseta 
jääda. Kodus leidis ta oma lemmiknaise parajasti rõõmsalt oma noorima lapsega 
mängimas. Siin haaras teda jälle see imeline seletamatu liigutus. Ta läks kiiresti oma 
tuppa, et saladust mitte oma noorele naisele välja anda. 

Vahepeal oli juba öö jõudnud... 

Unetuna vähkres ta oma asemel ega saanud sõba silmale, sest talle oli ju ikkagi 
päevaselge, et kui ta kuninga käsku ei täida, siis hukkuvad ta lapsed ja naine. Samas 
tulid talle jälle meelde Kroisose sõnad: «Kuningas leiab alati teenreid, kes...» See 
lause ei puudutanud nüüd enam teda, vaid tuletas meelde, et kui mitte tema, siis 
paljud teised on valmis tema asemel sedasama tegema. Sedamaid kargas ta nüüd oma 
asemelt ja hakkas valima pistodasid, mis seisid korrapäraste ridadena ta magamistoa 
seinal. Viimaks valis ta neist teravaima ja asetas oma aseme ette lauale... ja hakkas 
suure kärsitusega hommikut ootama... 

Järgmisel hommikul sõitis ta Saisi ja tegi seal Bartjale teatavaks, et too peab 
kuninga käsul minema Araabiasse kaameleid ostma, mis on Pärsia sõjaväele 
kõrberännakuil vajalikud. Kuningas olevat väga vihastanud eilse juhtumi peale 
paleepargis ning saatvat just seepärast Bartja, et ei taha teda oma läheduses näha. 
Teele peab asuma kohe, sest asi ei kannata viivitamist. Teekond võivat kesta umbes 
kuu aega ning Prexaspes ise saatvat teda Pelusionini. Seepärast saatku Bartja kohe 
oma naine ja laps Kassandane juurde, kes olevat avaldanud soovi nende eest niikaua 
hoolitseda. Õhtul, enne kui pimeneb, asuvad nad siis Araabia poole teele... 


XXXI 


Sama päeva hommikul oli Kambysest vallanud jälle säärane äge haigushoog, et 
see pani ta märatsema ja lõpuks jõuetuna neljakümne kaheksaks tunniks lamama. 

Kui ta kolmandal päeval jälle meelemõistusele tuli, meenus talle see kohutav 
ülesanne, mille ta oli andnud Prexaspesele ja mis võis olla juba 

täide viidud. Ta värises selle võimaluse ees nii, nagu polnud veel kunagi 
värisenud. Ta laskis kutsuda saadiku vanema poja, kes hoovkondlasena ta veinivalaja 
kohuseid täitis, ja kuulis sellelt, et isa oli lahkunud Memphisest omastega jumalaga 
jätmata ning pole veel tagasi tulnud. Siis laskis ta kutsuda Dareiose, Zopyrose ja 
Gygese, et küsida nendelt Bartja järele. Kui ta neilt oli kuulnud, et Bartja olevat 
kolinud oma perekonnaga Saisi, saatis ta kohe sinna käskjala, kes pidi Prexaspese 
tagasi Memphisesse kutsuma. 

Kõigist neist korraldustest hoolimata ei leidnud Kambyses kuidagi enam rahu, 
needis ära joomise ega puudutanud sel päeval tilkagi veini. Kui ta vaaraode palee aias 
oma ema nägi, põgenes ta minema, sest poleks ta pilku välja kannatanud. 

Ka järgnevad kaheksa päeva möödusid, ilma et Prexaspes oleks ilmunud, ning 
päevad näisid Kambysesele aastatena. Sada korda laskis ta kutsuda Prexaspese poega, 


et kuulda, kas ta isa ei ole tagasi tulnud, kuid sada korda sai ta ikka sama eitava 
vastuse. 

Kui kolmeteistkümnenda päeva päike oli loodele laskumas, kutsus Kas-sandane ta 
enda juurde. Kuningas täitis selle palve kohe, lootuses, et ehk ema nägemine annab 
talle kadunud une tagasi. 

Kui ta oli ema tervitanud erilise õrnusega, mille üle too väga imestas, kuulis ta, et 
Bartja naine olevat tulnud väga iseäralikul põhjusel ja soovivat temaga kokku saada. 
Ta toonud nimelt talle mingi kingituse. 

Aegaviitmata laskis ta paluja sisse kutsuda ja kuulis tema käest, et Prexaspes 
olevat andnud ta mehele kuninga nimel käsu minna Araabiasse kaameleid ostma, 
kuna tema ise olevat Kassandane soovil pidanud oma lapsega siia tulema. Kuningas 
kahvatas seda kuuldes ning vaatas oma venna ilusat naist sügava kaastundega. Noor 
kreeklanna tundis, et kuningaga on sündinud midagi salapärast, ning halbadest 
eelaimustest kohkununa suutis ta värisevi käsi vaevalt kaasatoodud kingituse edasi 
anda. 

«Mu abikaasa saadab selle sulle!» ütles ta. Kingitus koosnes ilusast nikerdatud 
laadikust, mille sees oli kreeka suure kunstniku Theodorose poolt valmistatud Nitetise 
vahakuju. Rhodopis oli selle leidnud Saisis käies surnud vaaraotütre Tachoti 
järelejäänud asjade hulgast ning oli soovitanud selle Bartja ja kuninga lepituseks 
viimasele kinkida. 

Väga vähe aega köitis laadiku sisu Kambysese uudishimu, sest juba mõne 
silmapilgu pärast andis ta selle kõrvalseisva eunuhhi kätte. Siis hüüdis ta oma 
vennanaisele mõned sõnad, mis pidid kõlama tänuna, ning lahkus naiste juurest, ilma 
et oleks pärinud Atossagi järele, kelle ta näis olevat hoopis unustanud. 

Ta oli lootnud, et see külaskäik annab talle rahu tagasi, kuid hoopis vastupidi — 
Sappho sõnad olid tema viimse lootuse röövinud ja sellega ka lõplikult ta rahu. 
Prexaspes oli ehk juba tapmise otsustanud või tõstis just praegu pistoda, et lüüa see 
venna rinda. Kuidas ta suudab küll peale 

Bartja surma oma emale silma vaadata? Mida peaks ta vastama ema ja selle Musa 
noore naise küsimustele, kes nii aralt ja liigutavalt oma suurte silmadega oli ta poole 
üles vaadanud? 

Külm värin läbis teda, kui ta mõtles, et Bartja tapmine tema poolt ei ole midagi 
muud kui argus ja kohutav ülekohus. Salamõrtsuka nime kanda tundus talle talumatu. 
Ilma mingi südametunnistusepiinata oli ta surmanud mõnegi mehe, kuid seda kas 
ausas võitluses või kogu maailma silma all. Ta oli ju kuningas ja mida ta tegi, pidi hea 
olema. Kui ta oleks hävitanud Bartja oma käega, oleks tal kindlasti olnud kergem kui 
nüüd, kus ta teda salaja taga ajada laskis, et siis oma teelt koristada. 

Tõestuta hakkas ennast koguni vihkama! Ta kaotas nüüd usu sellesse, et oli varem 
õigluse nimel talitanud; võib-olla olid kõik need hukatud ainult ta viha ohvrid nagu 
praegu Bartja? Et neist piinadest pääseda, sirutas ta pe jälle veinipeekri järele. Varsti 
haarasid teda vaheldumisi palavad jat külmad hood ning ta pidi asemele heitma. Kui 
teda lahti riietati, tulittalle meelde venna kingitus. Kohe laskis ta selle tuua, käskis end 
üksi jätta. Suurepäraselt tabatud kuju silmitsedes ei saanud ta jätta mõtlemata, piida 
ütleks nüüd Nitetis ta teo kohta. Kuju sarnasus oli nii rabav ning tal silmad nõnda 
segased joodud veinist, et ta arvas imet sündivat. 

Äkki paistis talle, nagu oleks kuju oma silmi liigutanud. See täitis teda kohutava 
hirmuga. Raevukalt virutas ta kuju vastu seina, nõnda et sellest jäid järele ainult 
pudedad vahatükid. Sellejärel langes ta oma asemele tagasi ning ta palavik tõusis. 


Palavikus sonides arvas ta korraga nägevat maalt väljaaetud Phanest, kes irvitas ta 
üle nii häbistaval kombel, et ta käed tõmbusid kramplikult rusikaisse. Siis nägi ta 
Kroisost, oma sõpra ja nõuandjat, kes hoiatas teda ning ütles jälle samad sõnad nagu 
siis, kui ta Bartja oli Nitetise pärast surma mõistnud: 

«Hoia end venna vere valamise eest, sest selle aur tõuseb taevasse ja saab 
pilvedeks, mis mõrtsuka päevad pimestavad, ning lõpuks lööb kätte-maksupikne sealt 
alla!» 

Siitpeale läks temas kõik segi. Ta nägi kord sadavat verevihma, mis määris ta 
riideid, nägi Nitetist, kes talle naeratas, nägi veel tuhandeid muid asju ja tundis, 
kuidas ta pea aina kuumendas. Kui ta lõpuks jälle ärkas, ei teadnud ta, kas see on unes 
või ilmsi. Ta oli ju heitnud õhtul magama, kuid nägi nüüd jälle loojenevat päikest. 
Nõnda ei olnud mitte hommik, nagu ta oli oodanud. Ta ei võinud eksida, sest nüüd 
kuulis ta ka preestritekoori, mis saatis loojenevale Mithrale viimse laulu järele. 

Siis nägi ta enda aseme ees ema, Prexaspest, preestreid ja mõningaid tundmatuid 
egiptlasi. Need jutustasid, et ta oli olnud nädal aega kõrges palavikus ning heidelnud 
elu ja surma vahel. Ta vaatas esmalt Kassandane, siis Prexaspese poole ning kaotas 
jällegi mõistuse, et ärgata teise päeva hommikul peale kosutavat und, tundes endas uut 
jõudu. 

Neli päeva hiljem oli ta juba küllalt toibunud, et istuda tugitoolis ja küsida 
Prexaspese käest seda, mis ta hinge koormas. 

Saadik arvas oma hea sõnumiga käskija meeleolu parandavat ja ta 
lausus: 

«Rõõmusta, mu valitseja! Noormeest, kes su au ja kuulsust Hävitada tahtis, ei ole 
enam! See käsi siin tappis ta ja mattis Baal SephonU. Keegi ei näinud mu tegu, peale 
liiva kõrbes ja lainete Punases meres !» 

Kohutav viharöögatus kajas kuninga suust; ta langes kokku, haaratuna 
uuest palavikuhoost. 

Nüüd möödus hulk nädalaid, mil kuningas oli jälle suremas. Lõpuks 
võitis ta tugev keha haiguse, kuid ta hingejõud polnud siiski jaksanud 
palvikudeemonitele vastu seista ning seepärast jäi kuninga meel kuni ta 
viimse tunnini segaseks. 

Kui ta haigetoast sai lahkuda ning uuesti vibu võis vinnastada ja ratsutada, 
andus ta veiniuimastusele agaramalt kui kunagi enne, ja se“ riisus talt 
viimsegi enesevalitsemisraasukese. 

Peale selle kiindus ta hinge hullumeelse mõte, et Bartja ei ole mitte surnud, vaid 
on moondunud etiooplaste kuninga vibuks, ning ta surnud isa vaim on talle teinud 
ülesandeks anda talle tagasi ta endine keha etiooplaste allaheitmise järel. 

See mõte, mille ta suure saladuskatte alla ühele või teisele oma ümb-ruskondlaste 
hulgast avaldas, kiusas teda ööd ja päevad ega andnud enne rahu, kuni ta asus oma 
suure sõjaväega etiooplaste vastu. Kuid ta pidi poolelt teelt tagasi pöörduma, sest 
suurem osa ta väest hukkus haledal kombel kuumuse, nälja ja janu tõttu. 

Kui ta oma väejäänustega Memphisesse tagasi oli jõudnud, olid egiptlased leidnud 
uue Apise ning pidasid suurt ja uhket pidu uue jumaluse auks. 

Et aga Kambyses oli juba Teebas kuulnud, et ka ammonionlaste oaasi vastu 
saadetud vägi oli hukkunud Liibüa kõrbe liivatormis ning laevastik oli tõrkunud 
Kartaago vastu minemast, ja arvates nüüd, et memfislased peavad rõõmupidu ta suure 
ebaõnne peale, laskis ta kutsuda linna tähtsamad mehed ja küsis nende käest, miks 
nad ta võidu puhul sünged ja vaenulikud olid, aga nüüd ta kaotuste puhul rõõmupidu 
peavad? Menmtfislased seletasid talle oma rõõmupidu põhjust ning kinnitasid, et uue 


jumaliku looma leidmist pühitsetakse kogu Egiptuses alati säärasel suursugusel viisil. 
Kuid Kambyses pidas seda seletust valeks ja mõistis mehed surma. Siis laskis ta 
kutsuda preestrid, kuid sai neilt sama vastuse. 

Irvitades ja pilgates avaldas ta nüüd soovi ka ise seda uut jumalat näha ning käskis 
ta enda ette tuua. Apis toodi kuninga ette ja seletati, et ta on saadud neitsilikust 
lehmast, keda on puudutanud kuukiir, et ta peab olema must, otsaesisel väike valge 
kolmnurk, seljal kulli kujutis ning ühel küljel poolkuu. Sabaotsas pidid tal olema 
kahesugused karvad ning keelel püha skarabeusi kujutis. 

Küi jumalaks muudetud loom nõnda ta ees seisis ja ta ei märganud temas midagi 
erilist, sai Kambyses vihaseks ja lõi mõõga looma küljesse. Ja kui ta nägi verd 
voolamas ning Apist kokku varisemas, pistis ta valjusti naerma ja hüüdis: 

«Teie, tolad! Teie jumalad on ju ka lihast ja verest ning neid saab tappa! Vaid teie 
üksi olete sääraseks rumaluseks võimelised! Kuid te saate näha, et ma ei lase end 
niisama pilgata. Hei, trabandid! Andke neile preestritele piitsa ja tapke kõik, kes ei 
jäta seda hullumeelset pidutsemist!»! 

Ta käsk täideti ning egiptuse rahva viha tõusis nüüd oma haripunkti. 

Et Apis oma haavasse suri, matsid mentfislased ta salaja Serapeioni juures 
olevasse pühade härgade matmispaika ning alustasid siis Psametiku juhtimisel mässu 
pärslaste vastu, mis küll kohe maha suruti, ja Amasise õnnetule pojale maksis see elu. 

Kambysese hullumeelsus oli jõudnud vahepeal uude faasi. Ebaõnnestunud katsest 
peale vibuks muudetud Bartjale endist olemust tagasi anda, oli ta kannatamatus 
arenenud niikaugele, et iga sõna ja iga pilk, mis talle ei meeldinud, võis ta märatsema 
ajada. 

Ta truu manitseja Kroisos ei lahkunud nüüdki ta kõrvalt, kuigi kuningas oli ta 
korduvalt trabantide kätte hukkamiseks andnud. Aga need tundsid oma valitsejat, 
hoidusid rauga külge kätt pistmast ning olid kindlad, et nad selle eest karistada ei saa, 
sest kuningas kahetses juba järgmisel päeval kibedasti oma tegu või oli selle juba 
ammu unustanud. Ainult kord pidid õnnetud piitsakandjad täie kibedusega kahetsema 
oma järeleandlikkust, sest kuigi Kambyses oli väga rõõmus selle üle, et rauk oli alles 
elavate killas, laskis ta tema elupäästjad ometi sõnakuulmatuse pärast hukata. 

Kui ta ühel päeval istus söömingulauas, küsis ta Prexaspeselt purjuspäi, mis 
pärslased temast ka arvavad. Küsitav vastas, et nad teda igapidi kiidavad, kuid 
arvavad, et vein on temast siiski kangem. 

Nende poolnaljatlevalt öeldud sõnade peale kargas hullumeelne püsti ja hüüdis: 

«Pärslased ütlevad siis, et vein riisub mul mõistuse! Ma tahan näidata, et nad isegi 
Õieti ei tea, mida arvavad!» 

Need sõnad öelnud, tõmbas ta vibu vinna, sihtis silmapilgu ning laskis noole 
Prexaspese vanema poja pihta, kes seisis ruumi tagumises otsas kuninga käske 
oodates. Ta andis käsu tabatu lõhki lõigata ja läbi vaadata. Nool oli tunginud otse 
südamesse. 

Selle üle rõõmustas nõrgameelne türann väga ja hõiskas naerdes: 

«Näed nüüd, Prexaspes, et mitte mina, vaid pärslased on mõistuse kaotanud. Kes 
oleks peale minu nõnda hästi tabanud?» 

Prexaspes vaatas seda kõike pealt kahvatununa ja kivinenult. Ta orjahing 
kummardus kuninga kõikvõimsuse ees ega lubanud kättemaksuks pistoda 

haarata. Veel enam, ta pomises päris alandlikult, kui kuningas oma küsimust 
kordas: 

«Ükski jumal ei oleks tabavamalt lasknud!» 


Mõni nädal hiljem sõitis kuningas Saisi. Kui talle seal ta kunagise armastatu 
eluruume näidati, ärkas juba ununenud mälestus ta hingps uue jõuga ning ta 
tumedasse hinge sigis järsk viha, et Amasis oli teda jietnud. Andmata endale aru, 
needis ta surnu ära ning laskis end jalamaid; Neithi templisse viia, kus puhkas 
Amasise muumia. Seal kiskus ta vaarao pal-sameeritud laiba sarkofaagist välja, laskis 
seda peksta, oradega torkida, juuksed peast ära kiskuda ja laipa igapidi teotada, kuni 
laskis lõpuks selle kõigi pärsia usukommete vastaselt tulle heita. Viimase järgi loeti 
tule rüvetamist roojase laibaga surmapatuks. Sama saatus sai osaks” Amasise esimese 
naise muumiale, mis puhkas ta kodulinnas Teebas. 

Memphisesse tagasi tulnud, ei häbenenud ta oma kätt isegi omja abikaasa ja õe 
Atossa vastu tõsta. 

Ühel päeval oli ta nimelt korraldanud vaatemängu, kus koer pidi võitlema noore 
lõvi vastu. Kui lõvi oli juba noort vastast murdmas, kiskus teine koer, eelmise vend, 
end ketist lahti ning tormas lõvile kallale ja võitis lõvi haavatud koera abiga. See 
vaatemäng, mis Kambysesele suurt rõõmu valmistas ja mida kuninga käsu peale pidid 
vaatama ka Kassandane ja Atossa, sundis viimaseid valju häälega nutma. 

Imestunud türann küsis naistelt nende nutu põhjust ja sai ägedalt Atossalt 
vastuseks, et vahva loom, kes tormas oma vennale appi, tuletab talle meelde Bartjat, 
kes on ei tea kelle poolt tapetud ja kelle eest on veel tasumata. 

See etteheide ärritas märatseja südamepiinu niivõrd, et ta kargas rusikatega julge 
naise kallale ning oleks ta ehk tapnudki, kui ema poleks end vahele seganud. 

Ema püha nägu ja hääl aitasid ta viha ohjeldada, aga Atossa pilk, mis teda oli 
tabanud, oli olnud täis nõnda põletavat viha ja põlgust, et ta ei võinud seda enam 
unustada ning temas ärkas uus hullus, et ta võib naise silmadest mürgitatud saada. 

Kui ta nüüd edaspidi oma naist nägi, kohkus ta hirmsasti ja puges iga kord oma 
lähedalolijate selja taha peitu, kuni ta lõpuks jõudis otsusele, et kõik Memphise 
kuningliku palee naiselanikud, kaasa arvatud ka Kassandane, peavad Ekbatanasse 


saadetama. Nende Pärsiasse viimiseks said käsu Araspes ja Gyges. 
Kk 


Kuninglike naiste rongkäik oli jõudnud Saisi ning peatus seal vaaraode palees. 
Kroisos saatis lahkujaid lõpuni. 

Kassandane oli viimasell aastail väga muutunud. Sügavad, kannatustest 

ja muredest tekkinud kortsud katsid ta kunagist ilusat nägu, kuigi valu ei olnud 
suutnud kössi vajutada ta kõrget saledat kuju. 

Ent Atossa oli kõigist südamevaludest hoolimata muutunud ilusamaks kui iialgi 
enne. Julgemeelsest tüdrukust ja trotslikust lapsest oli nüüd arenenud iseteadev ja 
tahtejõuline naine. Elutõsidus ja kolm rasket aastat oma märatseva mehe ja venna 
kõrval olid talle olnud suurimateks kannatlikkuse õppetundideks ja ei olnud siiski 
suutnud lämmatada ta südame esimesil armastust. Sappho sõprus asendas talle 
teataval määral kaotatud Dareiost. 

Noori kreeklanna oli oma mehe kadumisest saadik muutunud hoopis teiseks 
glendiks. Ta näolt oli juba ammu kadunud õnnelikkuse- ja ter-vislikkusepuna ning 
õnnelik naeratus. Kuid sellisenagi, oma kahvatuse, allalöödud pilgu ja rusutud 
tegumoega sarnanes ta Ariadnega, kes ootab Theseuse tagasitulekut. Igatsus ja ootus 
hoovasid ta pilgust, ta kõneviisist ja mõtlikust käigust. 

Ainult siis, kui ta mängis oma lapsega, näis ta olevat jälle endine, sest süs ta ei 
elanud minevikule ega tulevikule, vaid ainult olevikule. Laps oli talle kõik. Temas 
elas Bartja edasi. Laps oli ka selleks sidemeks, mis teda peale Bartja kadumist uuesti 


eluga ühendas; muidu oleks ta olemasolu täiesti mõttetuks muutunud. Mõnikord, 
vaadates lapse sinistesse silmadesse, mõtles ta tahtmatult: «Miks ta ei ole ometi 
poiss?» Siis kasvaks ta päev-päevalt oma isa sarnaseks ning ema ees seisaks kord 
teine Bartja. Säärane mõte ilmus ainult silmapilguks ning asi lõppes sellega, et ta veel 
suurema õrnusega tüdrukukese oma rinnale surus ning arvas, et on rumal ja tänamatu. 

Ühel päeval oli Atossagi umbes samasuguste mõtetega hüüdnud: «Oh, miks see 
Parmys ei ole ometi poiss! Temast saaks isa moodi mees, kes valitseks Pärsiat teise 
Kyrosena!» Sappho oli oma sõbrannaga ühte meelt ja suudles oma last mingi 
kahjutundega. Aga Kassandane ütles: «Näe ka selles jumalate armu, mu tütar, et nad 
on andnud sulle tütre. Kui Parmys oleks olnud poiss, oleks ta sult võetud juba peale 
kuuendat eluaastat, et ta kasvaks koos teiste Ahhemeniidide poegadega. Aga tüdruk 
jääb sulle pikemaks ajaks.» 

Sappho värises selle mõtte juures, et ta peaks kunagi oma lapsest lahkuma. 

Atossa sõprus oli noore lese südamele suureks lohutuseks. Temaga võis Sappho 
pikalt ainult Bartjast kõnelda ning ta ei võinud kujutledagi tänulikumat kuulajat, sest 
Atossagi oli oma venda väga armastanud. Ent isegi võhivõõras oleks võinud meelsasti 
Sapphot kuulata, sest üsna sageli muutus ta rääkides selleks jumalast loodud 
luuletajannaks, kui tuletas meelde oma armastuse õitseaega. Ning kui ta siis veel 
keelpilli kätte võttis ja lesbose luige palavaid igatsuslaule hakkas laulma, tulid 
Kassan-danele pisarad silma, kuigi ta ei mõistnud kreeka keelt, ning Atossa kum- 
mardus ta kohale, et suudelda ta laupa. 

Nõnda olid möödas kolm pikka aastat, mille kestel ta oli oma vanaema väga harva 
näinud, sest ta ei tohtinud ju kuninga käsu tõttu ja Parmyse pärast iialgi kuninglike 
naiste majast ilma Kassandane või eunuhhideta lahkuda. 

Nüüd oli Rhodopis Kroisose ettepanekul Saisi tulnud, sest Sappho ei võinud ju 
Egiptusest lahkuda, vanaema viimast korda tervitamata. Ka Kassandane mõistis seda 
ning oli nõus teekonda Saisi kaudu pikendama. Kyrose lesk oli sellele lisaks palju 
oma pojanaise vanaemast kuulnud, ja temas oli tekkinud suur huvi kord seda elatanud 
ja lugupeetud naist n“ha. 

Kui nüüd mõlemad naised vastakuti seisid, ei oleks võõras võinud öelda, kumb 
neist on kuninganna, sest ühesuguselt suursugused olid nad mõlemad. 

Kroisos, kes kreeklannale niisama lähedane inimene oli kui pärslannalegi, võttis 
enda peale vahemehe ja tõlgi osa, ning toetatuna hellenlanna nõtkest vaimust, 
hoolitses ta selle eest, et jutuajamine ei katkeks. 

Kui Rhodopis oli oma võluga võitnud Kassandane südame; arvas kuninganna oma 
suurt sõprust ta vastu pärsia kommete järgi sellega üles näidata, et ta täidab mõne 
Rhodopise soovi. 

Hellenlanna viivitas silmapilgu, enne kui hüüdis, tõstes sealjuures käed palves 
üles: 

«Jäta mulle Sappho, mu vanade päevade rõõm ja lohutus!» Kassandane naeratas 
valusalt ja vastas: 

«Seda palvet ei ole mul võimalik täita, sest meie seadus nõuab, et Ahhemeniidide 
lapsed kasvatatakse kuninga otsese järelevalve all. Ma ei tohi iialgi loobuda 
Parmysest kui suure Kyrose ainsast lapselapsest, ja samuti ei lahkuks ka Sappho iialgi 
oma lapsest.» 

Kassandane nägi, et Rhodopise silmad täitusid pisaratest, ning ta sõnas: «Aga ma 
tean, kuidas sellest kõigest üle saada! Tule meiega Pärsiasse kaasa. Seal võid sa elada 
oma viimased aastad rahus ja suursuguses toreduses koos oma lapse ja lapselapsega.» 

Kuid Rhodopis väristas oma ilusat pead ja vastas rõhutud häälel: 


«Ma tänan sind lahke kutse eest, kõrge kuninganna, kuid tunnen, et ma ei saa seda 
vastu võtta. Kõik mu südamejuured on kasvanud Kreekamaasse ning mul ei oleks 
enam võimalik elada, kui ma nad siit lahti kisuksin. Harjunud alalise tegevuse ja 
piiramatu vabadusega, sureksin haaremi kinniste müüride vahel. 

Kuuldes Kroisoselt su suuremeelset kavatsust, võitlesin endas rasket võitlust, kuni 
jõudsin otsuseni, et mu kõrgeim kohus ei luba mul armastust suure ülesande vastu 
vahetada. Õige hellen ei tohi iialgi vahetada oma õnne kohustuste vastu, mis talle 
kõrgemalt poolt peale pandud. Mu südant tõmbab ühes Sapphoga Pärsiasse, kuid mu 
vaim ja kogemused sunnivad mind Kreekamaale jääma. Kui sa ühel päeval peaksid 
kuulma, et keegi peale rahva ei valitse Hellast ja et selle maa rahvas ei kummarda 
enam 

kellegi muu kui ainult oma jumalate ja seaduste ees, siis tea, et ülesanne, mille 
endale püha kohustusena olen võtnud, on täidetud. Ära vihasta kreeklanna üle, kes 
eelistab vaba kerjusena igatsuse kätte surra kui elada vabaduseta ülikuna!» 

Kassandane kuulas teda imestusega. Ta sai temast ainult osaliselt aru, kuid tundis, 
et Rhodopis oli öelnud midagi õilsat, ning ulatas talle oma parema käe suudlemiseks. 
Siis sõnas ta lühikese vaikimise järel: 

«Talita oma äratundmise järgi, ning sa võid kindel olla, et niikaua kuni mina ja mu 
tütar elame, ei ole su lapselapsel armastuse puuduse üle kaevata.» 

«Seda ütlevad mulle juba su õilis pilk ja suuremeelne süda!» «Ning minu 
kohusetunne, et heaks teha seda, mis su lapselapsega on halba juhtunud!» 

Nende sõnade peale Kassandane lahkus. 

Samal päeval sai Rhodopis teate, et Phanes, kes oli läinud Krotonisse Pythagorase 
juurde kuulama targa mehe õpetussõnu, oli mõni kuu tagasi oma haava tagajärjel 
surnud. 

Rhodopis oli sellest sõnumist sügavasti puudutatud ja ütles Kroisosele: 

«Phanese läbi on Kreekamaa kaotanud ühe oma tublimaid mehi. Kuid varsti 
kasvavad uued, temaväärsed. Seepärast ei karda mina, nagu ei kartnud temagi, mingit 
hädaohtu oma kodumaale pärslaste kasvavast võimuahnusest. Ma usun, et mu 
kodumaa ühineb just õilsuse ja suuremeelsusega kasvatatud poegade läbi ja jumalate 
abil suureks jõuks, mis väärab toore vägivalla, nagu vaim pääseb keha üle valitsema.» 

Kolm päeva hiljem jättis Sappho oma vanaemaga lõplikult jumalaga ning matkas 
ühes kuningannadega Pärsiasse, kus ta vahepeal juhtunud sündmustest hoolimata veel 
ikka Bartja tagasitulekusse uskus, ning ta kasvatas suure armastuse ja hoolega oma 
last ja oli vanale Kassandanele toeks. 

Atossa ei lahkunud temast, sellest hoolimata, et talle juba varsti sai suur õnn 
osaks, ning ta kutsus teda ikka ja alati õeks. Suviti elas Sappho Babüloni rippaedades 
ning tuletas seal Kassandane ja Atossaga juteldes tihti meelde õnnetut ja süütut 
vaaraotütart, kelle pärast nii palju suuri sündmusi riikide ja inimeste saatuses oli 
toimunud. 


XXXII 


Varsti pärast kuningannade lahkumist jõudis Naukratisesse teade, et Lüüdia 
satraap Oroetes on oma verivaenlase Samose türanni Polykratese kavalal kombel 
Sardeisesse meelitanud ning ta seal risti lüüa lasknud. Niisugune oli selle türanni kurb 
lõpp. Satraap oli talitanud julgelt ning 

ilma kuninga teadmiseta, sest Pärsia riigielus hakkas ilmnema nähtusi, mis 
ähvardasid kukutada Ahhemeniidide võimu ühes nende kuningaga. 

Kuninga kauane võõrsilviibimine oli kaotanud selle hirmu, et ainult kuninga nime 
nimetamine vaigistab igasuguste ringkondade mässumõtted. Teade ta hullumeelsusest 
vähendas veelgi aukartust ta vastu, kuna asjaolu, et ta ainult oma võimuahnusest 
aetuna oli tuhanded kodumaa pojad Etioopia ja Liibüa kõrbetes hukutanud, täitis kõiki 
asiaatidest alamaid vihaga, mis preestrite õhutusel esialgu meedlased ja assüürlased, 
hiljem aga ka pärslased mässule ajas. 

Kambysese poolt Babülonisse kuningat asendavaks satraabiks jäetud ülempreester 
Oropastes asus mässuliikumise etteotsa, meelitas rahvast enda poole maksude 
vähendamise ja muude suurte lubadustega, ja nähes, et ta püüdlused hakkavad vilja 
kandma, otsustas ta trooni pettuse teel oma suguvõsa kätte saada. 

Kohe, kui saabus kuuldus kõigi poolt armastatud Bartja kadumisest, otsustas ta 
oma venna Gaumata rahva nähes Bartja asemele seada, mis oli seda kergem, et nende 
sarnasus oli nõnda hämmastav. Oropastese salaplaan näis õnnestuvat, kuna kogu riigi 
rahvas vihkas äärmiselt hullumeelset kuningat ning jumaldas Bartjat. 

Kui lõpuks Oropastese saadikud kogu riigi provintsid läbi käisid ning teatasid 
vihaleaetud rahvale, et Kyrose noorem poeg on vastupidistest kuuldustest hoolimata 
siiski elus, et ta on tõusnud oma venna vastu, asunud oma isa troonile ning lubanud 
rahva kolmeks aastaks sõjateenistusest ning kümnisest vabastada, tervitati uut 
valitsejat kogu riigis suurte rõõmuhõisetega. 

Vale-Bartja oli sõnakuulelikult täitnud oma venna nõuandeid, oli läinud Nisea 
paleesse, pannud endale krooni pähe, tunnistanud kuningliku haaremi omaks ning 
näidanud end korraks kaugelt ka rahvale. Peale seda hoidis ta end kogu aeg palees 
peidus, et pettus ilmsiks ei tuleks, ning andus seal aasia kommete järgi lõbustustele, 
kuna ta kange vend hoidis enda käes valitsemisasjad ning määras tähtsamatele 
kohtadele oma ametikaaslasi, preestreid. 

Kui ta tundis juba kindlat pinda jalge all, saatis ta eunuhh Ixabatese Egiptusse, kes 
pidi sõjaväele troonimuudatuse teatavaks tegema ning sõdureid üles kutsuma 
Kambysesest taganema ning Bartja poole hoiduma, sest oli teada, et ka sõjavägi, nagu 
rahvaski, viimast jumaldas. 

Hästivalitud saadik tuli oma ülesandega lahedasti toime ning suutis suure hulga 
sõdureid uue kuninga poole võita, kuni ta mõnede heale kuninglikule tasule lootvate 
süürlaste poolt kinni võeti ja Memphisesse viidi. 

Püramiididelinnas toodi ta kuninga ette, kes tõotas sel juhul karistuseta jätta, kui ta 
avaldab talle kogu tõe. Nüüd kinnitas saadik teateid, mis senini ainult umbkaudu olid 
Egiptusse jõudnud — et Bartja on astunud oma isa troonile ning on juba suurema osa 
rahva poolt tunnustatud. 

Kambyses kohkus selle teate üle nagu inimene, kes näeb surnut hauast tõusvat. 
Hoolimata oma tumestatud hingest, teadis ta, et oli andnud Prexaspesele käsu oma 
vend tappa ja et mees oli talle antud ülesande täitmist kinnitanud. Korraga hakkas ta 
kahtlema, et ehk saadik kinkis noormehele elu. Ta heitis nüüd Prexaspesele kibedate 
sõnadega äraandmist ette, aga too vandus kõigi jumalate nimel, et ta on Bartja oma 
käega surmanud. 

Siis küsiti Oropastese saadikult, kas ta uut kuningat ka ise on näinud. Saadik eitas 
ja lisas, et Kyrose poeg olevat ainult ühe korra paleest väljunud, et end rahvale eemalt 
näidata. Nüüd taipas Prexaspes korraga kogu ülempreestri valet, ning ta tuletas 
kuningale meelde hämmastavat sarnasust Gaumata ja Bartja vahel ja lubas lõpuks 
oma pea pandiks, kui ta oletused peaksid ekslikud olema. Hullumeelsel kuningal, 


keda Prexaspese oletused rahuldasid, oli nüüd üksainus mõte — preester kinni võtta ja 
maha tappa. 

Sõjavägi pidi end marsivalmis seadma. Egiptuse satraabiks nimetati Aryandes 
ning vägi asus kohe Pärsia poole teele. Uuest hullustushoost aetuna ei tundnud 
kuningas rahu ega puhkust, ta muutis ööd päevadeks. Süüriasse jõudnult viskas tõrkuv 
hobune ta seljast ning kuningas kukkus õnnetult oma pistoda otsa, saades raskelt 
haavata. 

Kui ta juba mitu päeva oli meelemõistuseta lamanud, lõi ta silmad lahti ning 
nõudis esiteks Araspest, siis oma ema ja lõpuks Atossat näha, kuigi nad kõik olid juba 
mitu kuud tagasi lahkunud. 

Ta jutust selgus, et kõik need neli aastat, alates suurest palavikuhoost kuni nüüdse 
haavatasaamiseni, oli ta elanud kui unes. Kõik, mis talle sellest ajast jutustati, paistis 
talle uudne ja võõras ning täitis ta südant ahastusega. Siiski, oma venna surma näis ta 
hästi mäletavat. Ta teadis, et Prexaspes oli ta tema käsul tapnud ning laiba Punase 
mere äärde matnud. 

Sellele ärkamisele järgnenud ööl selgus talle, et ta oli kogu see aeg olnud 
hullumeelne. Vastu hommikut vajus ta sügavasse unne ning sai sellest niipalju jõudu, 
et ta jaksas lasta Kroisose kutsuda ja käskida tol jutustada, mida ta viimasell aastail on 
teinud. 

Raugast manitseja kuulas oma käskija käsku ega vaikinud ühestki kuninga 
vägivallateost, kuigi ainult vähe lootis, et ta sellega surmalemääratu veel viimastelgi 
tundidel õigele teele suudab viia. 

Aga ta rõõm oli seejuures mitmekordne, kui ta märkas, et ta sõnad olid 
puudutanud kuninga sügavat hingepõhja. Märgade silmadega Kambyses kahetses oma 
hukkamõistmistegusid ja oma hullumeelsust, palus Kroisoselt andestust kui väeti laps, 
tänas teda ta truuduse ja headuse eest ning tegi talle lõpuks ülesandeks enda nimel ka 
Kassandanelt, Atossalt, Sappholt ja kõigilt, kellele ta kunagi ülekohut teinud, 
andestust paluda. 

Rauk lüüdlane nuttis nende sõnade puhul rõõmupisaraid ega väsinud haigele 
kinnitamast, et tal on paranedes käes küllalt võimalusi kogu seda halba kuhjaga” 
heaks teha. Aga Kambyses väristas lootusetult pead, palus lüüdlast lasta end välja, 
kuhugi kõrgemale kohale kanda ja kõik Ahhemeniidid 

enda ümber kutsuda. Kui ta palve arstide kategoorilisest keelust hoolimata täideti 
ja kui ta oli istuma tõstetud, rääkis ta kaugelekostva häälega: 

«On aeg, pärslased, et ma avaldaksin teile oma suurima saladuse. Ühest unenäost 
petetuna, ärritatuna ja oma vennast alandatuna lasksin ta vihahoos tappa. Prexaspes 
sooritas minu käsul selle roima, mis mulle oodatud rahu asemel hullumeelsuse tõi ja 
käesoleva raske surmatunni. Minu pihtimus peab teile tõestama, et minu venda ei ole 
enam elavate killas. Preestrid on röövinud Ahhemeniidide trooni. Nende eesotsas 
seisab minu poolt Pärsia satraabiks määratud ülempreester Oropastes ja selle vend 
Gaumata, kes on nõnda Bartja sarnane, et isegi Kroisos, Intaphernes ja mu õilis 
Hystaspes teda kord juba tapetuks pidasid. 

Häda mulle, kes ma tapsin oma veresugulase, kes nüüd oleks minu eest 
preestritele kätte maksnud! Kuid ma ei saa teda enam surnuist äratada ning seepärast 
nimetan ma teid oma viimse tahte täitjaiks. Nõnda ma vannutan teid siin oma isa 
vaimu ning kõigi heade ja puhaste vaimude nimel, et teie ei jätaks valitsemist mitte 
preestrite kätte. Kui nad on trooni pettusega anastanud, siis katsuge see nende käest 
samal teel tagasi saada. Nad haarasid ju valitsussaua enda kätte vägivallaga, võtke see 
nendelt vägivallaga tagasi. Kui täidate selle mu viimse tahtmise, siis annab maa teile 


rikkalikult vilja, teie naised ja karjad on õnnistatud ning vabadus on teie päralt kõigil 
aegadel; kui te aga ei saa võimu enda kätte, siis saab teile osaks vastupidine, jah, siis 
tuleb lõpp kogu Pärsiale ja lõpp ka teile nagu mullegi!» 

Kui Ahhemeniidid nägid kuningat selle järel nutvat ja tagasi asemele langevat, 
tõmbasid nad oma riided lõhki ja tõstsid suurt hädakisa. Varsti heitis Kambyses 
Kroisose käte vahel hinge. Oma viimasel tunnil mõtles ta Nitetisele ning suri ta 
nimega huultel ning kahetsusepisaratega silmis. 

Peale seda kui pärslased olid roojasest laibast eemaldunud, laskis Kroisos selle 
ette põlvili ja hüüdis käsi taeva poole tõstes: «Suur Kyros! Ma olen pidanud oma 
vannet ning olnud truuks manitsejaks sellele õnnetule ta elu lõpuni!» 

Järgmisel hommikul lahkus rauk oma pojaga talle Kyrose poolt kingitud linna 
Barenesse ning elas seal veel mõned aastad, olles kui isa oma alamatele, olles 
Dareiose poolt austatud ning kõigi oma kaasaegsete poolt kiidetud. 

ka 


Pärast Kambysese surma pidasid seitsme pärsia suguvõsa vanemad isekeskis nõu 
ning otsustasid igal juhul trooniröövija isiku kohta täit selgust saada. Ostanes saatis 
ühe eunuhhi salaülesandega oma tütre Phedime juurde, kes oli koos kogu Niseasse 
jäänud haaremiga uuele kuningale üle läinud. 

Aga enne kui saadik tagasi jõudis, oli juba kogu sõjavägi laiali jooksnud, sest 
sõdurid kasutasid esimest võimalust, et peale kauast äraolemist koju pääseda. Lõpuks 
jõudis oodatu tagasi ja tõi Ostanesele teate: uus kuningas on külastanud Phedimet 
ainult ühe korra. Phedime oli kasutanud juhust, kui kuningas magas, ja järele 
vaadanud — tal ei olnud kumbagi kõrva. Aga sellest hoolimata oleks ta võinud 
tõendada, et valekuningas ei ole keegi muu kui Oropastese vend Gaumata. Phedime 
vana sõber Boges teenivat jälle eunuhhide pealikuna ning olevat tema pühendanud ka 
preestrite saladusse. Ülempreester olevat Bogest Susas kerjamas näinud ja öelnud 
talle, et kuigi ta on surma mõistetud, on sääraseid mehi tarvis. Ning siis Bogesele ta 
vana koha tagasi andnud. 

Kuigi Ahhemeniidid ei kahelnud silmapilkugi Bartja surmas, olid nad siiski 
rõõmsad, saades nii kindlaid teateid valekuninga kohta, ja kohe otsustasid nad 
viimsete väeriismetega Niseasse minna ning seal preestrid kavaluse ja vägivallaga 
kukutada. 

Kui nad ilma igasuguste kokkupõrgeteta olid uude residentsi jõudnud ning näinud, 
et suurem osa rahvast on uue kuningaga rahul, tegid nad näo, nagu peaksid nad uut 
kuningat tõeliselt Kyrose nooremaks pojaks ning on talle valmis truudust vanduma. 
Aga preestrid ei lasknud endid kuidagi paljastada, hoidusid hoolsasti lossimüüride 
taha peitu, kogusid Nisea tasandikule sõjaväge, lubades sõjameestele kõrget palka, 
ning jätkasid oma tööd, et rahva usku lõplikult võita. Sel põhjusel ei võinud neile 
Prexaspesest keegi kardetavam olla, kuid samas, vastupidistel asjaoludel ka 
kasulikum, sest see mees oli rahva seas kõrges lugupidamises ning võis oma tun- 
nistusega, et ta Bartjat ei ole tapnud, lüüa jalad alt kõigil neil kuulujuttudel, mis 
preestrite kinnitustest hoolimata rahva seas levisid. Seepärast laskis Oropastes 
Prexaspese enda juurde kutsuda ja lubas talle kohutava summa, kui Prexaspes läheb 
kõrgesse torni ja kuulutab sealt õuele kokkukogunenud rahvale, et ainult laimajad 
nimetavad teda Bartja mõrtsukaks, kuna ta nägi alles praegu oma silmadega kuningat, 
kelles ta tundis ära Kyrose, oma heategija noorema poja. Prexaspes oli selle 
ettepanekuga jalamaid nõus, jättis omastega jumalaga, luges ohvritule ees lühikese 


palve jumalatele ning läks auväärsel, tähtsal sammul paleesse, sest selle õu oli juba 
rahvast täis. 

Minnes kohtas ta seitsme suguvõsa vanemaid ning ütles neile: 

«Ma olen teie põlguse ära teeninud, kuid katsun teie lugupidamist tagasi võita!» Ja 
lisas Dareiose poole pöördudes: 

«Ma olen sind armastanud kui oma lihast poega! Kui mind enam ei ole, hoolitse 
mu omaste eest!» 

Siis tõusis ta uhkel ja julgel kõnnakul kõrgesse torni. 

Mitu tuhat nisealast kuulis teda, kui ta sealt ülalt valju häälega neile järgmised 
sõnad lausus: 

«Te teate, et kõik kuningad, keda te olete kummardanud ja austanud, 

on põlvnenud Ahhemeniididest. Kyros valitses teid kui õiglane isa, Kambyses kui 
karm käskija ning Bartja oleks juhtinud teid kui peigmees, kui teda mitte Punase mere 
ääres ei oleks tapnud seesama käsi, mida ma teile näitan. Selle koleda teo, millele ma, 
Mithra nimel, verise südamega läksin, saatsin ma korda oma kuninga käsul kui ta truu 
teener. Sellest hoolimata ei leidnud ma rahu ei ööl ega päeval, ma olen selle pärast 
kannatanud neli pikka aastat ning olen otsustanud selle piina ja vaeva lõpetada õilsa 
teoga, aga mitte selleks, et Šinvati sillal õigeksmõistmist leida, vaid selleks, et 
vähemalt inimeste eeski mehiseks meheks jääda ning oma määritud au puhtaks pesta. 

Teadke siis, et see mees, kes saatis mu siia torni, lubades mulle suure summa, kui 
ma kinnitaksin, et ta on Bartja, Kyrose poeg, ei ole seda teps mitte. Ma naeran siin 
teie ees välja ta helde lubaduse ning vannun teile Mithra nimel, kõigi kuningate 
vaimude juures, et see, kes teid praegu valitseb, ei ole keegi muu kui kõrvadest ilma 
jäetud preester Gaumata, ülempreestri ja satraap Oropastese vend, keda te kõik 
tunnete! 

Kui teie tahate unustada kuulsuse, mis Ahhemeniidid teile on kinkinud, ja lepite 
pettusega, siis tunnistage seda alatut ja nimetage teda oma kuningaks, aga kui teie 
vihkate valet ja teil on häbi kuulata tühipaljast petturit, siis kihutage preestrid minema, 
enne kui Mithra oma valguse taevas kustutab, ning kutsuge oma kuningaks õilsaim 
Ahhemeniididest, kes teid valitseb kui teine Kyros, kutsuge kuningaks Dareios, 
auväärse Hystaspese poeg. Selleks aga, et te minu sõnu usuksite ning ei hakkaks 
arvama, et Dareios on mind teie poolehoiu võitmiseks siia läkitanud, saadan ma nüüd 
korda teo, mis hävitab igasuguse kahtluse ning peab tõestama, et mulle on tõde ja 
Ahhemeniidide au kallimad kui mu elu. Olge õnnistatud, kui te kuulate mu nõu, aga 
neetud, kui te preestritele nende pettust ei tasu! Vaadake! Ma suren kui tõearmastaja 
ja julge mees!» 

Nende sõnadega tõusis kõneleja torni kõrgeimasse tippu, hüppas sealt pea ees alla 
ja suri, muutes oma ilusa surmaga heaks oma elu ainukese kuriteo. 

Rahvas, kes oli hauavaikuses kuulanud ta kõnet, hakkas nüüd karjuma, märatsema 
ja kättemaksu nõudma. Juba trügiti paleeukse poole hüüdega: «Surm preestritele!», 
kui sealt astus vastu seitse suguvõsa vanimat, keda nähes rahvas rõõmu pärast hõiskas 
ning veel vihasemalt karjus: «Maha preestrid! Elagu kuningas Dareios!» 

Dareios haarati kohe meeste poolt kukile ja kanti kõrgemale kohale, kus ta teatas 
rahvale, et kõik petised ja krooniröövlid on Ahhemeniidide kätega tapetud. Uued 
rõõmuhüüded kuuldusid seepeale. Kui siis rahvale näidati Oropastese ja Gaumata 
veriseid päid, jooksis rahvas kohe jõuguti mööda linna laiali ja tappis iga preestri, kes 
kätte saadi. Ainult saabuv ööpimedus tegi sellele veresaunale lõpu. 

Neh päeva hiljem valiti Hystaspese poeg kuningaks ka Ahhemeniidide suguvõsa 
vanemate poolt ning teda tervitati rõõmuhõisetega. 

Dareios oli preester Gaumata tapnud oma käega, kuna samal ajal Zopy-rose isa 
Megabazos oli mõõgaga surmanud ülempreestri. Sellal kui Pre-xaspes rahvale kõnet 
pidas, olid nimelt seitse suguvõsavanemat Ostanes, Intaphernes, Gobryas, Megabazos, 
Aspatines, Hydarnes ja Dareios kui oma kõrgetes aastates isa asemik tunginud läbi 
halvasti valvatud ukse paleesse, olid seal varsti kuulnud, kus ruumides preestrid 
parajasti asuvad, ja tunginud sellejärel palee käike hästi tundes preestritele kallale. 
Siin astusid neile vastu mõned eunuhhid meile juba hästi tuntud Bogese juhatusel, kes 
hoolimata vihasest vastupanust viimse meheni maha löödi. Boges suri Dareiose käe 
läbi. Kui preestrid surevate eunuhhide kisendusi kuulsid, ruttasid nad sinna, ning 
nähes, milles asi, haarasid ka nemad relvad. Oropastes haaras langeva Bogese käest 
piigi, pistis sellega Intaphernesel silma peast ja haavas Aspatinest, kuid sai ise 
surmava pistodahoobi Megabazoselt. Gaumata oli jooksnud kõrvaltuppa ning tahtis 
ust riivi lükata, kuid Dareios ja Gobryas tormasid talle sinna järele. Viimane haaras 
preestri ümbert kinni, virutas ta maha ja hoidis teda kinni. Dareios seisis poolpimedas 
ruumis nõutuna ega julgenud lüüa, kartes Gobryast tabada. Kui too märkas oma sõbra 
kõhklust, hüüdis ta kohe: «Pista aga, löö kas või mõlemad läbi!» Siis haaras Dareios 
pistoda ja tabas õnnelikul kombel ainult preestrit. 

See oli Oropastese, ülempreestri ning vale-Smerdise nime all tuntud Gaumata 
lõpp. 

Mõni nädal peale kuningaks valimist pühitses Dareios suure pidulikkusega 
Pasargadaes oma kroonimist, samuti oma pulmi ta südamele armsa Atossaga, Kyrose 
tütrega. Raskest saatusest karastunud naine jäi lõpuni oma teovõimsale ja kuulsale 
mehele truuks, armastavaks ja lugupeetud elukaaslaseks, kuna Dareiosest sai, nagu 
Prexaspes ennustas, kuningas, kelle tegusid ja ettevõtteid võis julgesti kõrvutada suure 
Kyrose omadega. 

Laia silmaringiga, kuid ka sõjamehena vahvana, oskas ta oma mõõtmatut riiki nii 
otstarbekohaselt korraldada ja valitseda, et teda tuleb lugeda kõikide maade ja aegade 
suurimaks valitsejaks. Ainult temale pidid tänulikud olema ta nõrgad järeltulijad, et 
see Aasia riigikoloss võis veel kakssada aastat koos püsida. Selle asemel et Kyrose ja 
Kambysese kombel rahvalt kümnist välja pressida, seadis ta sisse õiglase 
maksusüsteemi, hoolimata sellest, et sattus Ahhemeniidide pilke alla, kes kutsusid 
teda «poodnikuks». Ning ka see ei ole tähtsusetu, et ta kogu oma riigis, mis tookord 
võttis enda alla pool maailma, pani maksma ühtse rahasüsteemi. 

Austades kõigi rahvaste kombeid ja usundeid, lubas ta juutidel jätkata Jehoova 
templi ehitamist, kui Ekbatana arhiivist oli sellekohane Kyrose dokument leitud, 
millest Kambyses ei teadnud midagi. Samuti lubas ta kõigile Joonia linnadele 
omavalitsuse, kuigi pidi kord saatma oma väed paratamatult Kreekamaa vastu, sest 
Ateena oli teda haavanud. 

Õiget riigimajandamist oli ta paljude muude asjade hulgas õppinud egiptlastelt. 
Seepärast osutas ta sellele rahvale erilist tähelepanu ja tegi 

talle palju head. Nõnda laskis ta näiteks Egiptuse kaubanduse tõstmiseks Niiluse 
jõe kanali kaudu Punase merega ühendada. 

Lõpuks jääb meil jutustada veel sellest, et Megabazose poeg Zopyros jäi Dareiose 
truuks sõbraks oma elu lõpuni. Kui keegi hoovkondlastest kord kuningale granaati 
näitas ja küsis: «Mida sa tahad nii mitu korda omada, kui palju sel õunal on 
seemneid?» vastas Dareios ilma pikemata: «Oma Zopyrost!» 

Zopyros oskas võita oma kuninga sõprust, sest kui Dareios oli üheksa kuud 
viljatult piiranud Babüloni, mis pärast Kambysese surma oli end Pärsia riigist lahku 


löönud, ilmus Zopyros ühel päeval parajasti siis kuninga ette, kui too tahtis piiramist 
lõpetada, ta ihnus üleni verisena, ilma ninata ja kõrvadeta ning ütles, et ta ise on end 
nõnda veristanud selleks, et babüloonlasi valele teele juhtida. Ta tahtis põgeneda 
linnakaitsejate juurde ja neile seal rääkida, nagu oleks Dareios teda nõnda koledal 
kombel karistanud, ja on tulnud nüüd nende juurde, et nende abiga Dareiosele kätte 
maksta. Loomulikult tahtis ta selle kavalusega ainult linna võtmeid kätte saada, et 
nendega siis oma sõpradele Semiramise väravad avada. 

Need naljatoonil öeldud sõnad ning kunagise ilusa sõbra rikutud välimus liigutasid 
kuningat pisarateni. Aga kui äravõitmatu kindlus lõpuks siiski Zopyrose kavaluse 
tõttu langes, hüüdis Dareios: 

«Ma oleksin ohverdanud sada Babüloni, kui mu sõber poleks oma nägu nõnda 
koledasti rikkunud!» 

Siis nimetas ta oma sõbra hiiglalinna valitsejaks, määras talle ka kõik sissetulekud 
ning rõõmustas teda iga aasta haruldaste kingitustega. Hiljem armastas ta sagedasti 
öelda, et peale Kyrose, keda ei saa kellegagi võrrelda, pole veel keegi säärase õilsa 
teoga hakkama saanud kui Zopyros. 

Ka oma kunagise abilise Sylosoni, ristilöödud Polykratese venna aitas Dareios 
järjele, kui too tuli kord Susasse abi paluma. Dareios kohtles teda kui vana sõpra ning 
andis talle laevu ja sõjamehi, millega Syloson vallutas Samose saare ja sai oma venna 
järglasena selle valitsejaks. 

Saarlased sõdisid meeleheitlikult uue türanni võõraste sõdurite vastu, kuni pidid 
lõpuks siiski alistuma: 

«Sylosoni tõttu on meie maal nüüd palju ruumi!» ütlesid nad. 

Rhodopis elas Hipparchose tapmiseni Harmodiose ja Aristogeitoni poolt ning ta 
venna Hippiase, Ateena türanni langemiseni, ning suri viimaks kindlas usus hellenite 
suurde vabanemisse oma sõprade Theopompose ja Kalliase käte vahel. 

Kogu Naukratis leinas õilsat rauka, aga Kallias saatis käskjala Susasse, kes pidi 
teatama nii kuningale kui ka Sapphole Rhodopise surmast. 

Mõni kuu hiljem sai Egiptuse satraap järgmise, Dareiose enda käega kirjutatud 
käskkirja: 

«Et meie hiljuti Naukratises surnud hellenlanna Rhodopist tundsime ning 
austasime, et tema lapselaps, Pärsia riigi seadusliku troonipärija lesk, 

veel praegu kuninganna aus meie hoovkonnas elab ja et ma lõpuks kadunu 
lapselapselapse Parmyse, Bartja ja Sappho tütre olen hiljuti endale kolmandaks 
seaduslikuks naiseks valinud, siis paistab mulle et on sunnis sellele vanaema põrmule 
üles näidata kuninglikku au. Seeparast kasin mina et sa selle meie arvates suurima ja 
haruldasema naise tuha suurimasse ja haruldasemasse hauasambasse paigutad, see on 
— kõige ilusamasse püramiidi ning suursuguste auavalduste saatel. Selles kallis unus, 
mille Sappho siia juurde lisab, peab hoitama alles ta porm. Antud Persepolises, uues 
riigipalees. 

Dareios, Hystaspese poeg, kuningas.» 


SAATEKS 

Georg Moritz Ebers (1.3. 1837 — 7.8. 1898) kuulub saksa kirjanduses nn 
professori-romaanide kõige huvitavamate autorite hulka. Professoriromaanideks on 
nimetatud rohke teadusliku materjali põhjal kirjutatud kaugemast ajaloost jutustavaid 
teoseid, mis annavad — tihtipeale ulatuslike kommentaaride toel — elavaid 


detailirohkeid ja -täpseid pilte kirjeldatavast ajastust, oludest, kommetest, sellest, 
kuidas inimesed vanasti elasid. 

G. Ebers pärineb juudi soost Berliini pankuri ja töösturi jõukast perekonnast. 
Üheksateistkümneaastasena hakkas ta õppima õigusteadust Göttingeni ülikoolis, läks 
aga kolm aastat hiljem üle Berliini ülikooli keeleteaduse ja arheoloogia alale, 
huvitudes eriti arheoloogia suhteliselt uuest harust, Napoleoni Egiptuse-sõjaretke 
käigus teadlaste poolt kogutud rohkete muististe põhjal jõudsalt arenevast 
egüptoloogiast. Ebersi õpetaja oli tolle aja (ja kõigi aegade) väljapaistvamaid 
egüptolooge Richard Lepsius (1810 —1884). Ka Ebersist endast sai üsna pea oma ala 
silmapaistev asjatundja. Pärast õpingute lõpetamist hakkas ta 1865. aastal tööle 
õppejõuna Jena ülikoolis, algul dotsendina, kolm aastat hiljem professorina. 1869— 
770. a. tegi ta esimese reisi Lähis-Itta, võttes muuhulgas osa ka Suessi kanali avamisest 
1869. aastal. 1870. aastast oli Ebers Leipzigi ülikooli professor. Oma teisel reisil 
Lähis-Itta 1872—73. a. avastas ta muistse Egiptuse pealinna Teeba varemetes 
egüptoloogia kogu edasise arengu jaoks olulise üriku — 16. sajandist e. Kr. pärineva 
papüüruse, mille ta tõlkis ning 1875. a. kommenteerituna avaldas ning mis ongi 
jäänud teadusse käibele «Papyrus Ebers» nime all. 1889. aastal loobus Ebers haiguse 
tõttu õppetööst ja elas kuni surmani vabakutselise autorina Lõuna-Saksamaal Baieris 
— Münchenis ja Tutzingis. 

Oma esimese romaani — «Vaarao tütar» (Eine ägyptische Königstochter) — 
kirjutas Ebers üliõpilasena; see ilmus 1864. aastal. On teada, et kui Ebers söandas 
mahuka käsikirja, mis lisaks põhitekstile sisaldas, nagu kõik Ebersi hilisemad 
romaanidki, rohkeid ajaloolisi kommentaare (eestikeelses tõlkes on need ära jäetud), 
oma õpetajale Lepsiusele näha tuua, oli too ebameeldivalt üllatunud, et nii tõsine 
teadusejünger tegeleb «sihukese tühja-tähjaga» ning soovitas tal oma noort 
teadlasenime edaspidi «niisuguste ekstravagantsustega mitte kompromiteerida», aga 
lohutuseks lubas käsikirja siiski läbi lehitseda. Paari nädala pärast tunnistas Lepsius 
Ebersile, et käsikiri on siiski midagi muud, kui ta arvanud: see olevat tõsiselt võetav 
teadustöö ning samal ajal ülimalt põnevalt kirjutatud romaan. 

Ehkki esikromaanil oli ka lugejate juures menu, võtsid reisid ning õppejõu- ja 
teadlasetöö alguses oma aja ning järgmise romaani avaldas Ebers alles 1877. aastal. 
See oli «Uarda» (eestikeelne tõlge 1931), mille tegevus läheb esikromaaniga 
võrreldes ajas palju kaugemale tagasi — Vana-Egiptuse Uue riigi perioodi 14. 
sajandil e. Kr., vaarao Ramses II aega. Üldiselt peetakse «Üardat» kunstilisest 
seisukohast Ebersi parimaks romaaniks. Siit alates jätkus Ebersi edukas karjäär ka 
romaanikirjanikuna. Üksteise järel ilmusid romaanid Vana-Egiptusest ja teistest 
Lähis-Ida vanadest riikidest nagu «Homo sum» (1878, eesti k. 1903), «Õed» (Die 
Schwestern, 1880), «Serapis» (1885), «Niiluse pruut» (Die Nilbraut, 1887), «Josua» 
(1890), «Kleopatra» (1894), ka Rooma keisririigist «Keiser» (Der Kaiser, 1881) ja 
keskaegsest Saksamaast «Lossiemand» (Die Frau Burgemeisterin, 1882) ja «Barbara 
Blom-berg» (1896). Üldse on Ebers avaldanud ligi kakskümmend romaani. 

G. Ebersi esikromaan «Vaarao tütar» (eestikeelne esmatrükk ««Looduse» 
kuldraamatu» sarjas 1934. aastal) oli sündmustiku arendamise hoogsuselt ja 
põnevuselt omal ajal tema romaanidest lugejate seas menukaim. (Vahest on see 
hilisematest vähem professorlik?) Teose tegevus toimub 6. sajandi viimasel veerandil 
e. Kr., nn Hilis-Egiptuse ajastul; selle taustaks on Vana-Egiptuse riigi langus ning 
Lähis-Ida uue võimsa riigi Pärsia tõus. Romaanis leiavad kujutamist tegelikud 
ajaloosündmused: vaarao Amastse surm 526. a. e. Kr. ja sellele järgnenud Egiptuse 
vallutamine Pärsia kuninga Kambysese poolt 525. a. ning Kambysese peatsele 
surmale järgnenud rahutused Pärsias endas — nn Vale-Smerdise ülestõus (Smerdis on 


Kambysese noorema venna Bartja teine ajaloost tuntud nimi) ja selle tulemusena uue 
kuninga Dareios Hystaspese poja trooniletulek 522. a., kelle ajal saavutab Pärsia riik 
oma õitsengu. Nende sündmuste taustal arendatud õnnetu «vaarao tütre» Nitetise lugu 
on küll juba kirjaniku enda looming. Silmapaistev on autori oskus muuta elavaks 
kaugete aegade olustikku, seevastu tegelased on oma tunde- ja mõttemaailmalt küll 
rohkem kaasaja inimesed vanaaegseis rõivais. 

G. Grünberg 


